
Prezentare generală 


And what should they know of England who only England 
know? 
Rudyard Kipling 


În această carte este prezentată analiza calitativ-comparativă (din engleză 
QCA - Qualitative Comparative Analysis), așa cum este dezvoltată în 
prezent, în cadrul dezbaterilor metodologice. O analiză aflată încă în plină 
dezvoltare, suscită discuţii aprinse și extrem de interesante. De la crearea 
ei acum aproape trei decenii (Ragin, 1987), analiza continuă să primească 
o atenţie ridicată din partea comunităţii academice. 


Sociologia este o știință care utilizează foarte mult metoda comparatiei; 
aproape că nu există cercetare care să nu ia în considerare și alte cazuri 
similare sau diferite. Ne comparăm cu vecinii, ne comparăm cu cei la 
fel cu noi, ne comparăm cu cei mai dezvoltați, ne comparăm cu cei din 
vest s.a.m.d. În lumea socială au existat, există si vor exista întotdeauna 
diferenţe: între indivizi, între grupuri, între comunităţi, între culturi, între 
religii și putem continua la nesfârșit pe diferite criterii de stratificare. Așa 
cum bine o definește Smelser (1976, pp.2-3), analiza comparativă este 
“studiul unităţilor sociale disimilare ... (în special ale societăţilor sau 
culturilor diferite)”. 


Durkheim spunea că “sociologia, comparată nu este o ramură particulară a 
sociologiei, este sociologia însăși” (Durkheim, 2002, p.181). Nu am putea 
să înțelegem societatea în care trăim pana când nu ne comparam cu alţii, 
cu ceilalți. În acest sens, probabil că una dintre cele mai reprezentative 
propoziţii scrise vreodată îi aparține lui Lipset (1994, p.154): 

“Cine cunoaște doar o singură tara practic nu cunoaște niciuna”. 


Sunt valabile aceste afirmaţii? Este sociologia într-o suprapunere perfectă 
fata de metoda comparativă? Din alte puncte de vedere, afirmaţiile par 
să constrângă sociologia la un set limitat de acţiuni de cercetare. De fapt, 
întrebarea, la care se reduce totul este dacă poate exista sociologie prin 
studierea unui singur caz (să spunem o singură naţiune). 

Categoric, acest lucru este posibil, iar propoziţiile emise de Durkheim și 
Lipset par a fi uşor de respins. Pe de altă parte, chiar și în interiorul 
unei naţiuni sunt regiuni diferite care pot fi comparate pentru a înțelege 
mai bine structura întregului. Chiar și în interiorul unei regiuni există 
comunităţi diferite care pot fi comparate pentru a realiza un portret 
comprehensiv al regiunii. Chiar și în interiorul unei comunităţi sunt 
indivizi diferiţi care pot fi comparati între ei pentru a descrie cât mai 
realist comunitatea. De fapt, binecunoscuta formulă a dispersiei pare să 
aplice tot o metodă comparativă, întrucât toţi indivizii sunt comparati 
cu media. 


La limită, chiar dacă se analizează un singur individ (ceea ce este un 
nonsens în sociologie), putem să-l înțelegem doar dacă-i vom studia mai 
multe instante comportamentale, pe care să le comparam ulterior. 


Imaginea pe care încerc să o produc este desigur o exagerare, întrucât 
sociologia nu poate fi redusă complet la o analiză comparativă (altminteri 
s-ar fi numit știința comparatiei). Cine urmează acest drum se supune 
riscului de a cădea în situaţia celui care, dacă are în mână un ciocan, vede 
toate lucrurile ca pe niște cuie. Chiar dacă această lucrare este puternic 
orientată comparativ nu voi limita sociologia doar la analiza comparativă, 
ci mă voi rezuma să afirm că acest tip de analiză formează un subset 
al analizelor sociologice, un subset în opinia mea foarte important care 
merită întreaga atenţie în cadrul unui demers de cercetare. 


De-a lungul cercetărilor la care am participat am avut timp suficient 
pentru a-mi lămuri aspectele metodologice ale comparatiei și opinia mea 
este că, deși această metodă este deja bine fundamentată în metodologia 
vest-europeană și americană, în cercetarea socială românească este 
relativ vag percepută și mai mult, că uneori această reprezentare este 
chiar falsă. De exemplu, prin comparaţie se înţelege de multe ori în mod 
eronat acţiunea de diferențiere cantitativă si as merge chiar mai departe 
afirmând că scopul tacit acceptat al acestei diferențieri este acela de a 
alcătui simple serarhizări. 


S-ar mai putea afirma, că cercetarea noastră comparativă se sprijină în 
mare măsură pe realizarea de clasamente, alcătuite aproape în totalitate 
din indicatori cantitativi; de aici și afirmaţii de tipul “suntem printre 
ultimele locuri în Europa în ceea ce privește PIB-ul pe cap de locuitor”. 


Construirea indicatorilor cantitativi nu este o operaţiune simplă. Nu 
procesul în sine este complicat, ci obţinerea unor indicatori cu un grad 
înalt de validitate și fidelitate. Importanta este in special problema 
validității, întrucât dacă indicatorul nu măsoară ceea ce trebuie sa 
măsoare atunci întreaga cercetare se află sub semnul întrebării. Foarte 
multi indicatori sunt extrem de utilizaţi desi au o validitate scăzută. 

Un exemplu foarte cunoscut este Indicele Dezvoltării Umane (utilizat 
chiar la “compararea” țărilor); în opinia multor specialiști, modelul 
operational al acestui concept ar putea fi semnificativ imbunatatit prin 
utilizarea unui alt set de indicatori, însă nu se realizează acest lucru 
pentru a putea face comparații cu anii din urmă. 


Deși foarte multe aspecte de cercetare sunt legate în primul rând de 
definirea, conceptuală (de exemplu ce înţelegem prin dezvoltare umană), 
o cantitate imensă de efort se concentrează spre dezvoltarea 
indicatorilor, ca și cum între concept și indicatorii utilizaţi ar exista un 
semn de egalitate. Mahoney şi Goertz (2006) avertizează că este posibil 
ca o astfel de abordare să determine un efect cu totul neașteptat și 
contrar: conceptul ajunge să fie definit de către indicatorii utilizaţi 
pentru a-l măsura. 


În plus, există o tendinţă accentuată în cercetările cros-nationale (de 
exemplu European Social Survey) de a traduce foarte exact itemii 
chestionarului, fără a ţine cont că aceștia sunt importanți doar pentru a 
măsura concepte. Comparabilitatea trebuie asigurată la nivelul 
conceptelor, iar itemii pe baza cărora sunt măsurate acestea pot fi mai 
mult sau mai puţin diferiţi. 


În mod cert, cercetarea sociologică dispune astăzi de un instrumentar 
metodologic mult mai bogat decât acum o jumătate de secol; asistăm la o 
adevărată explozie a unor tipuri de analize din ce în ce mai sofisticate. Ne 
așteptăm ca explicaţia sociologică să avanseze pe măsura instrumentelor 
disponibile și totuși lucrul acesta nu se întâmplă. Marile teorii despre 
fenomenele sociale nu s-au construit (și aș îndrăzni să spun că nu se vor 
construi niciodată) utilizând programe de calculator. 


Procesele sociale au o dinamică aparte, iar înţelegerea lor presupune o 
aplicare adecvată a analizei comparative. Metodologia acesteia 
presupune mai mult decât niște simple diferențieri numerice; presupune 
niște abilităţi mai subtile care combină atât deprinderi cantitative cât și 
uşurinţa de a lucra cu concepte si metode calitative. În esenţa ei, analiza 
comparativă este de natură calitativă (în fapt, analiza poartă numele de 
QCA, de la Qualitative Comparative Analysis). Acţiunea de comparaţie 
este o operaţiune subiectivă: de exemplu, pentru un european este 
foarte dificil sa diferentieze între chinezi și coreeni, însă în acea parte a 
lumii diferenţele sunt percepute mult mai ușor. Același lucru este valabil 
și invers, diferențele între român tipic și un norvegian tipic sunt puţin 
sesizabile pentru un asiatic. Percepția diferenţei este așadar o chestiune 
de proximitate spaţială, în consecință subiectivă. 


S-au construit instrumente software și pentru analiza comparativă, 
bazate pe proceduri algoritmico-matematice, însă acestea nu trebuie 

confundate cu instrumentele statistice. Cele două tipuri de instrumente 
se referă la abordări diferite ale cercetării sociale, așa că o comparaţie 
directă a eficienţei acestora nu-și are rostul. Daca în cercetările 
transversale accentul cade pe recoltarea datelor de la cât mai mulți 
indivizi, cercetarea comparativă își dovedește utilitatea în special la 
unități macrosociale. A compara doi indivizi este o acţiune care nu 
poate fi generalizată, întrucât acţiunile individuale nu se supun unor 
regularitati matematice (dimpotrivă, au o componentă haotică absolut 
impredictibilă). La nivel macrosocial însă (comunităţi, regiuni, naţiuni), 
indicatorii agregati sunt mult mai stabili iar deplasarea acestora se face 
într-un ritm suficient de lent pentru a putea fi utilizați în comparaţie. 
De aceea, cele mai dese comparații se fac între tari, însă analiza 
comparativă nu este în nici un fel restricționată doar la acest nivel. 


Analiza comparativă are un rol bine definit în cadrul cercetării sociale 
actuale, iar cartea de faţă încearcă să prezinte avantajele utilizării acestui 
tip de analiză. 


Primul capitol este dedicat unei discuţii asupra scopului analizei 
comparative, pentru a justifica utilitatea și locul acestui tip de analiză în 
cadrul cercetării sociale. În al doilea capitol voi prezenta specificul 
acestei analize, în contextul teoretic inevitabil. Deoarece acest capitol 
face multiple trimiteri către celelalte două mari “rivale” din cadrul 
cercetării sociale, următorul capitol face o descriere a acestora, cu 
sublinierea punctelor tari și slabe ale fiecăreia dar mai ales a 
complementaritatii dintre acestea. 


Natura intrinsecă a analizei calitativ-comparative face apel la niște 
asumptii fundamentale asupra filozofiei de cercetare socială, de exemplu 
asupra naturii cauzale a relaţiilor dintre fenomenele sociale. De aceea, 
după prezentarea algoritmului am simţit nevoia de clarificare a acestor 
asumptii, cu toate părţile ei bune și cu problemele metodologice 
asociate. Capitolele din partea a doua a cărţii încearcă să stabilească 
legăturile dintre cele trei mari tipuri de cercetare socială (calitativă, 
cantitativă și comparativă), precum și să determine limitele posibile ale 
acestor abordări. 


Limitele analizei comparative au fost dezbătute în mod consistent în 
literatura, de specialitate, fapt care a condus în mod necesar la 
necesitatea dezvoltării acesteia. În fapt, au avut loc mai multe tipuri de 
dezvoltări, pe care le prezint în ultima secţiune teoretică. 


Capitolul 1 


Calitativ versus cantitativ în 
cercetarea socială 


Există aspecte ale cercetării sociale de care nu se pot face abstracţie 
atunci când tratăm problema comparatiei. Analizata din perspectiva 
cercetării calitative ori a celei cantitative, sau contestată din perspectiva 
asumptiilor ontologice la care știința în general nu a răspuns încă (de 
exemplu, problema cauzalitatii), analiza comparativă este strâns legată 
si se interpune între problemele metodologice specifice de tip calitativ si 
cantitativ. 


De aceea, consider că este important să dedic un capitol acestor tipuri de 
întrebări metodologice, pe de o parte pentru că analiza comparativă nu 
poate exista în afara acestora, iar pe de altă parte pentru că încercarea de 
lămurire a acestora aduce un sprijin enorm încercării de a înțelege analiza 
comparativă însăși. 


Științele sociale și politice sunt împărțite, în ce privește cercetarea, între 
două lumi: cercetarea calitativă și cercetarea cantitativă (Ragin, 1987; 
Rihoux, 2003; Tilly, 1997; Berg-Schlosser, 2002; King et al., 2000, printre 
alţii). 


Metodele de cercetare cantitative s-au dezvoltat foarte mult (în special 
după explozia puterii de calcul a computerelor moderne) și putem spune 
că în prezent domină peisajul metodologic al științelor sociale. Și totuși, 
oricât de sofisticate ar fi metodele cantitative de ultimă generaţie, există 
fenomene sociale foarte interesante din punct de vedere sociologic, care 
nu pot fi sub nici un chip explicate de acestea. 


Să luăm de exemplu revoluţia românească din 1989, indubitabil un 
fenomen social major, unul care suscită și astăzi nenumărate întrebări: 
Care au fost principalele cauze care au condus la declanșarea 

evenimentului? Care este rolul contextului internaţional în care se afla 
România în 1989? Întrebări pot fi formulate si în legătură cu evenimente 
ulterioare: Care au fost factorii declanșatori ai mineriadelor? Ce anume 
a provocat violențele inter-etnice din Târgu-Mureș? 


Revoluţia românească face parte însă dintr-un eveniment istoric mult mai 
larg, de colaps al întregului bloc comunist din Europa de Est. Cu toţii 
suntem de acord că sociologia fost prinsă pe picior greșit în 1989, nimeni 
nu a reușit să prevadă acest lucru (nu există lucrări publicate înainte de 
1989 care să anunţe iminenta producerii acestui eveniment). Mai mult, nu 
s-a reușit încă o explicaţie general acceptată iar dezbaterile pe marginea 
acestui eveniment istoric continuă. 


Evenimente care suscită interes pentru cercetarea comparativă există nu 
doar la nivel de ţări, ci și la nivel de arii restrânse, până la comunităţi 
distincte. Newman (2002) relatează despre cercetarea întreprinsă de 
Academia Naţională din SUA asupra unor evenimente pe cât de rare, pe 
atât de dramatice și bulversante pentru întreaga opinie publică: 
utilizarea armelor de foc în școlile americane, soldate uneori cu zeci de 
copii morți (celebrul caz al Liceului Columbine). 


În mod cert, pentru astfel de evenimente abordarea cantitativă este 
inutilizabilă. Ar fi nevoie să culegem date despre foarte multe 
evenimente asemănătoare pentru a putea construi variabile și să testăm 
statistic relaţia dintre acestea. Or, astfel de evenimente sunt extrem de 
rare în istorie, unele chiar unice. Pe baza a doar câteva astfel de cazuri, 
statistica este cu totul neputincioasă, iar pe un astfel de teren teoretic 
înfloresc dezbaterile de natură calitativ-comparativă. 


Deși în principiu este acceptat că împărţirea calitativ-cantitativ este 
artificială si că, de fapt, cele două tipuri de cercetare sunt 
complementare, în practică se poate ușor constata la fiecare dintre noi o 
tendință mai mult sau mai puţin accentuată spre unul sau altul dintre 
cei doi poli. Pe măsură ce crește specializarea, se adânceşte si 
neîncrederea în metoda “cealaltă”, fiecare apărându-și tabăra cu o 
înflăcărare aproape religioasă. 


Mahoney gi Goertz (2006) numesc cele două tradiţii “culturi 
alternative”, cu toate caracteristicile legate de valori, credinţe și norme. 
Ei au identificat nu mai puţin de 10 aspecte care diferențiază cele două 
culturi (vom regăsi multe dintre acestea în descrierile de la secțiunile 1.1 
si 1.2): 


e abordări explicative; 
e concepţii despre cauzalitate; 
e explicaţii multivariate; 


e cauzalitate multiplă, conjuncturala (echifinalitate); 
e acoperire și generalizare; 

e practici de selectare a cazurilor; 

e ponderarea observaţiilor; 

e abordarea cazurilor foarte importante; 

e lipsa de adecvare; 

e concepte și măsurare. 


Dintr-o perspectivă simplistă, putem privi cercetarea calitativă ca fiind 
orientată, spre studii de caz, cu scopul de a explica aspecte particulare 
pentru fiecare caz în parte, iar cercetarea cantitativă ca fiind orientată 
spre variabile, compuse din variaţia a foarte multe cazuri măsurate în 
același timp. 


Distincția dintre cele două abordări mai este descrisă in literatura și sub 
forma distinctiei dintre abordarea ideograficd si cea nomotetică. În 
căutarea cauzelor unui fenomen, un cercetător care utilizează metoda 
ideografică va căuta unul sau mai multe cazuri (în general puţine la 
număr) în care se întâmplă fenomenul de interes și studiază acele cazuri 
în profunzime până când găsește toate circumstanțele care provoacă 
fenomenul; dimpotrivă, un cercetător care utilizează metoda nomotetica 
va aduna cât mai multe cazuri cu putinţă, apoi va căuta sabloane 
comune care indică circumstanţele generale în care se produce fenomenul 
respectiv. 


Diferenţa majoră dintre cercetarea calitativă si cea cantitativă constă în 
scopul cu care este efecturată. Ambele utilizează evidența empirică pentru 
a construi reprezentări ale câmpului social studiat, însă modul cum se 
utilizează această evidenţă diferă atât ca metodă cât și ca scop. Deși 
ambele doresc sa explice realitatea, modul cum se realizează acest lucru 
este cu totul diferit. Dacă utilizarea cea mai eficientă a analizei cantitative 
urmărește avansarea științei prin testarea ipotezelor în sens Popperian, 
metodele calitative sunt îndreptate mai degrabă spre formarea conceptelor 
si spre explicarea cazurilor care prezintă o importanţă teoretică ieșită din 
comun. 


Disputele artificiale din jurul celor două tabere sunt datorate exact 
acestei neînțelegeri conceptuale; în realitate, cele două abordări sunt 
complementare: există cazuri în care nu se poate aplica decât o metodă 
de cercetare calitativă, după cum atunci când avem suficiente date 
pentru a testa o ipoteză este recomandată aplicarea metodelor 
cantitative. 


Opinia mea este că diferența dintre abordarea calitativă și cea cantitativă 
este o reproducere a diferenței dintre științele social-umane și științele 
exacte. Cel mai înalt obiectiv al științei este căutarea universaliilor, adică 

a acelor legi valabile în orice punct din spaţiu și timp. Mărul a căzut cu 
aceeași viteză atât în vremea lui Newton cât si pe vremea lui Einstein; 
atracţia gravitaţională este așadar o lege universal valabilă. Din acest 
motiv, un fizician poate să manifeste fata de sociologie o superioritate 
distantă: la urma urmei, sociologia este o știință tânără în comparaţie 
cu fizica și (cu foarte puţine excepţii) încă nu a generat legi universale 
în spaţiu și timp, care să acopere perfect toate diferențele culturale atât 
pentru civilizațiile cunoscute cât și pentru cele posibile. 


Cele trei legi universale prezentate de Zamfir (1990) constituie mai 
degrabă excepţia decât regula în ceea ce privește caracterul universal al 
legilor sociologice. Unul dintre autorii cei mai cunoscuţi care au înaintat 
o astfel de teorie este Karl Marx (care susținea că dimensiunea 
economică este universală în societatea umană), însă evenimentele 
ulterioare au arătat că teoria lui nu este deloc universală deși are calităţi 
explicative certe. Argumente în ce priveşte eșecul teoriei acestuia sunt 
prezentate în secţiunea 1.5. 


Atracția către abordarea cantitativă este în mod cert determinată de 
asemănarea cu științele exacte, deși opinia mea este că societățile umane 
nu vor putea fi niciodată incluse într-o ecuaţie matematică. Oamenii nu 
sunt nici previzibili nici predictibili, cu atât mai puţin societăţile umane 
în ansamblul lor. Istoria poate lua proporții gigantice datorită influenţei 
unei singure persoane (de exemplu apariția lui Napoleon), iar unele 
culturi sunt așezate pe un fundament non-logic și în consecinţă 
impredictibil (cine ar fi putut să prevadă atacurile de la 11 septembrie 
din Statele Unite?). 


Dacă sociologia nu are (în general) legi universale, atunci sarcina acesteia, 
nu este alta decât studierea și explicarea fenomenelor locale particulare, 
atât în spaţiu cât si în timp. O teorie din științele sociale va fi doar 
temporar valabilă, iar fenomenele locale pot fi studiate atât cu ajutorul 
metodelor cantitative, cât si cu (as putea să spun mai ales cu) ajutorul 
celor calitative. 


Scopul următoarelor două secţiuni nu este de a prezenta într-un mod 
exhaustiv cele două metode (există deja o literatură suficient de bogată 
pentru ambele), ci doar de a schița particularitatile fiecăreia. Prin urmare, 
nu voi dedica foarte mult spaţiu acestor două prezentări, rezervând mai 
mult loc pentru prezentarea analizei comparative care propune o soluţie 
de mediere. 

1.1 Cercetarea calitativă, orientată spre studii de caz 


În prezentarea abordărilor calitative, atenţia se orientează (întemeiat) 
spre o denumire aproape sinonimă: studiile de caz. Între cele două 
denumiri există o relaţie de suprapunere aproape perfectă, întrucât 
analiza calitativă se referă la studierea în detaliu a unui număr restrâns 
de cazuri. De aici și denumirea de “studiu de caz”: un caz este studiat 
din multe puncte de vedere, pentru a spori șansele de a găsi o explicaţie 
pentru fenomenul studiat. 


Ambiguitatea termenilor mai survine si din faptul ca în științele sociale 
sintagma “studiu de caz” este neclară. In cele mai multe situaţii, 
reprezentarea conceptuală se referă la faptul ca cercetătorul merge pe 
teren și observă în detaliu o unitate de analiză: o localitate, o 
comunitate, o familie, chiar și o persoană poate constitui un studiu de 
caz. Unităţile de analiză nu se limitează însă doar la cele mici: regiunile, 
țările, continente întregi pot constitui cazuri, în funcţie de 
particularitatile studiului. Statele Unite reprezintă o singură entitate de 
analiză, desi este constituită din zeci de state și ocupă o jumătate de 
continent ca întindere, la fel Uniunea Europeană poate constitui un caz. 


Prin contrast, o cercetare cantitativă pe un eșantion de peste 1000 de 
cazuri pare că utilizează cuvântul “caz” într-un mod diferit, însă în 
realitate nu se poate studia întregul Univers într-o singură, cercetare. 
Sociologia este o știință regională, în sensul în care trebuie să răspundă 
unor probleme sociale specifice unui anumit loc într-un anumit moment. 
Problemele românești ale democraţiei în tranziție nu sunt asemănătoare 
cu problemele rasiale din Statele Unite. Când se studiază (chiar și 
printr-o cercetare cantitativă) anumite probleme specifice, nu este acest 
lucru de fapt un studiu de caz? 


Dacă exemplul anterior nu este suficient de convingător, atunci să 
presupunem că un cercetător dorește să studieze eficiența comunicării 
într-o organizație și alege pentru analiză o firmă de o dimensiune relativ 
mare (câteva sute de angajaţi), cu compartimente bine definite și 
separate. Există două tipuri posibile de analiză: utilizând metode 
calitative (observaţie, interviu, focus-group) și metode cantitative (de 
exemplu, alegem la întâmplare să spunem 150 de angajaţi din toate 
nivelurile și compartimentele cărora le administrăm un chestionar). 


Metoda cantitativă pare, nu-i asa, mai “științifică” întrucât lucrează cu un 
număr mare de cazuri (de la 120 de chestionare în sus începe să funcționeze 
asa numita lege a numerelor mari) si pot fi aplicate diverse analize și teste 
statistice. Însă este trecut cu vederea faptul cel mai important: în fapt, 
ambele metode studiază o singură firmă. 

Privită din acest punct de vedere, între o firmă și o ţară nu este decât o 
deosebire de scală. În ambele cazuri pot fi extrase eșantioane aleatoare 
suficient de mari pentru analiză statistică, însă tot în ambele cazuri este 
efectuat un singur studiu de caz pe o anumită problemă dată. 


Dificultatea realizării distinctiei dintre limbajul cantitativ si cel calitativ 
provine și din ambiguitatea termenului de “caz”, pentru care este destul 
de dificilă acceptarea unei definiţii comune între mai multe ramuri ale 
științelor. Cercetarea comparativă a stabilit o definiţie convenţională: 
“cazurile sunt definite de niște limite în jurul unor locuri și a unor perioade 
temporale” (Ragin şi Becker, 1992, p.5). 


Cu alte cuvinte, România în anul 2014 constituie un caz, Europa de Est 
în anul 1989 constituie un caz, la fel de bine cum Sinuciderea (Durkheim, 
1993) constituie un studiu de caz. Studiile calitative și cele cantitative 
diferă într-adevăr după modul cum tratează cazurile. În cercetările bazate 
pe mărimi mari ale eșantioanelor, cazurile sunt empiric observabile, ele 
ezistă în câmpul social investigat și constituie niște linii într-un set de 
date. În abordarea calitativă cazurile sunt o combinaţie de empiric și 
constructe teoretice; unul și același “caz” din realitate poate fi subiect de 
studiu pentru mai multe ipoteze teoretice. 


Platt (1992) este de părere că, desi nu percepem întotdeauna, în 
practică facem apel la o considerabilă cantitate de conventionalism care 
ne influenţează și ne orientează cercetarea. De exemplu, este familia o 
entitate direct observabilă? Cei mai multi cercetători ar confirma fara 
ezitare, însă familia nu este nimic altceva decât o convenţie socială. 
Grupurile familiale de acum câteva zeci de ani nu mai seamănă cu 
familia din ziua de astăzi, așadar familia este un concept în continuă 
schimbare și redefinire, cu alte cuvinte o convenție. 


În cercetarea, calitativă, cazurile “empirice” sunt analizate într-o manieră 
cât mai exhaustiv cu putință, din perspectiva mai multor aspecte iar 
cercetătorul se familiarizează cu fiecare caz în parte și depune un efort 
considerabil pentru a atinge această cunoaștere. De aceea, nu este posibilă 
decât studierea unui număr foarte limitat de cazuri. Înarmat cu un aparat 
conceptual și cu o ipoteză de lucru, cercetătorul trece cazurile prin mai 
multe filtre până când ajunge să le cunoască suficient de bine în așa fel 
încât, utilizând o combinaţie de încrucișări și metode inductive, ajunge 
să afirme dacă datele acumulate susțin sau nu ipoteza de plecare. 


Rolul pe care îl joacă metodele calitative în științele sociale este nu doar 
important, cât mai ales expediat cu prea multă ușurință. Studiat în mod 
exhaustiv, chiar și un singur studiu de caz poate fi util pentru dezvoltarea 
științei. Dacă suntem de acord că sociologia este o știință regională si 
locală, atunci se poate concentra pe fenomene la orice nivel de agregare 

socială: poate studia la fel de bine omenirea în ansamblul ei, un continent, 
o naţiune, o zonă din cadrul unei ţări, o localitate, o comunitate restrânsă 
si, de ce nu, chiar o familie. Atunci când unităţile de analiză sunt din ce 
în ce mai puţine (în cazul unei familii, N = 1), metodele cantitative nu 
pot fi aplicate. 


În studiul unei singure entităţi, sociologia seamănă foarte mult cu istoria. 
Cazul respectiv ajunge să fie cunoscut în amanuntime, deși acest lucru nu 
servește la nimic mai departe (istoria unui caz nu poate fi prelungită și 
aplicată altor cazuri, deoarece acestea au propria lor istorie). Ragin (1987) 
arată că studiile calitative au două funcţii principale: istoric interpretative 
si cauzal analitice. 


Aplicate unei singure entităţi, ambele funcţii vor avea o valabilitate 
restrânsă. Este ca și cum am cartografia foarte amănunţit un continent 
pentru a obține o hartă utilă în navigare, însă harta respectivă nu poate 
fi utilizată pentru alt continent, oricât de amănunţită ar fi (această 
metaforă îi aparţine lui Barrington Moore, conform Skocpol şi Somers, 
1980, p.195). 


Ne-am obișnuit să considerăm Terra ca fiind singura planeta locuită din 
univers, însă nu este nici o garanţie că nu mai sunt și alte planete cu semne 
de viaţă ori chiar locuite de civilizaţii. Să presupunem că se descoperă o 
astfel de planeta: nu există niciun motiv să credem ca viata de pe acea 
planetă seamănă cu a noastră. Așadar, nu există niciun motiv să credem 
că modul de organizare socială al acelei planete este la fel cu al nostru, iar 
sociologia pământeană (oricât de bine ar explica societatea omenească) 
nu poate fi universal valabilă pentru toate societăţile planetelor locuite 
din univers. 


Mai dificil de înţeles este faptul că nici măcar fizica nu este universală. 
Einstein a arătat acest lucru foarte limpede prin teoria relativităţii, iar 
exemplul ipotetic al descoperirii unei alte planete se poate aplica la fel 
de bine descoperirii unui alt univers. Nu există nici un fel de garanţie 
că legile fizice ale acestui univers sunt valabile pentru toate universurile 
posibile, însă imaginea mărului căzând este atât de puternic înrădăcinată 
în mintea noastră încât ne vine foarte greu să acceptăm o reprezentare 
alternativă. 


Concluzia este că fiecare unitate de studiu (univers, specie, cultură, 
regiune, naţiune etc.) poate fi studiată ca atare și că studiul unui caz 
izolat este la fel de important ca și studiul unui eșantion de 1067 de 
cazuri. Obiectivele de cercetare asumate sunt cele care fac diferența 
dintre aplicarea unei metode sau alta. Dacă un caz particular are o 
poziţie înaltă în agenda comună, atunci merită a fi studiat calitativ. 

Chiar dacă la prima vedere par să nu dispună de o metodologie foarte 
structurată (cel puţin nu la fel de structurată ca în abordarea 
cantitativă), studiile de caz își găsesc adevărata lor valoare atunci când 
sunt așezate în perspective comparative. Cercetarea comparativă are o 
natură tot calitativă însă dispune de o metodologie apropiată de 
“așteptările” cantitativistilor, în sensul că are un mecanism de 
producere a rezultatelor bazat pe un algoritm replicabil: aplicând 
aceeași metodă, cercetători diferiți vor ajunge la același rezultat. 


1.2 Cercetarea cantitativă, orientată spre variabile 


Deși în practică se implică reciproc, există o deosebire de nuanţă între 
“cercetarea cantitativă” și “cercetarea orientată spre variabile”, prima 
incluzând-o pe cealaltă. Atât cercetătorii din științele sociale cât și 
oamenii în general gândesc cantitativ într-o măsură mai mare sau mai 
mică. Utilizarea atributelor “mult” sau “puţin” implică în mod necesar 
o așa-numită cuantificare, adică o operaţiune de atribuire a unei măsuri 
numerice unor proprietăţi care caracterizează un fenomen de interes. 


Utilizarea variabilelor presupune un pas mai departe, prin culegerea 
sistematică a unor observaţii cantitative și aranjarea acestora într-o 
matrice de date în care pe linii sunt aranjate cazurile studiate iar pe 
coloane proprietăţile fenomenului (sau variabilele). O astfel de aranjare 
a datelor deschide calea către multiple tipuri de analize, a căror 
începuturi le-am putea identifica în scrierile lui Mill (1970). 


Printre cunoscutele lui canoane inductive (descrise pe larg la secţiunea 
2.3) se află acela al “variațiilor concomitente”, probabil prima descriere 
sistematică a ceea ce în statistica modernă se numește coeficient de 
corelaţie. 


Cercetarea bazată pe variabile nu presupune în mod necesar o analiză 
care să utilizeze doar măsuri numerice; în baza de date pot fi introduse 
și atribute calitative ale fenomenelor studiate, iar variabilele se disting 
așadar în calitative si cantitative. Aceasta este prima forma de împărțire 
a variabilelor pe categorii, fiecare dintre acestea incluzând inca două 
tipuri distincte de variabile care împreună formează cele patru niveluri 
de măsurare: 


e nominal; 
e ordinal; 
e interval; 
e raport. 

Aceste niveluri de măsurare stau la baza oricărei analize statistice a 
datelor, iar modul cum sunt măsurate variabilele din baza de date 
influențează în mod dramatic tipurile posibile de analize ulterioare. 
Există foarte multe situaţii în care cercetătorul știe ce dorește să 
studieze, însă construiește instrumentul de măsurare într-un mod 
mecanic, fără a se întreba dacă variabilele respective pot fi utilizate 
ulterior în analiză. Instrumentul poate fi perfect construit, respectând 
toate regulile din metodologia cercetării sociale, însă în etapa de analiză 
a datelor există riscul ca variabilele respective să nu poată fi utilizate 
întrucât sunt măsurate altfel decât așteaptă analiza. 


Strategia trebuie să fie cu totul inversă: cercetătorul pornește de la 
obiectivele cercetării, identifică și operationalizeaza conceptele de 
interes, apoi decide ce fel de analize statistice sunt potrivite pentru 
testarea, ipotezelor de studiu. Numai după identificarea analizelor se 
construiește apoi instrumentul de măsurare și se decid metodele de 
culegere a datelor, în asa fel încât la prelucrarea acestora totul sa fie 
pregătit conform planului de cercetare. 


În primele două niveluri de măsurare (nominal și ordinal) se regăsesc 
variabilele “calitative”: la prima vedere pare putin ciudat ca analiza 
cantitativă să apeleze la variabile denumite la fel cu analiza “opusă”, 
însă totul se clarifică atunci când identificăm scopul în care sunt 
utilizate atributele calitative ale fenomenelor. Dacă în analiza calitativă 
cercetătorul utilizează aceste proprietăţi pentru a construi reprezentări 
conceptuale despre cazurile studiate, analiza cantitativă utilizează 
variabile calitative pentru a calcula probabilitatea de apariţie a uneia 
sau alteia dintre proprietăţi. 


De exemplu (luând în considerare individul ca unitate de analiză) una 
dintre proprietăţile cu care putem caracteriza individul este etnia. 
Utilizând un eşantion suficient de mare de indivizi putem construi un 
tabel de frecvențe relative ale etniilor înregistrate, iar aceste frecvenţe 
pot fi apoi utilizate ca aproximări pentru probabilitățile de apariţie a 
unei etnii sau alta. Cu cât eșantionul este mai mare, cu atât aceste 
aproximări sunt mai aproape de realitate (în condiţiile în care esantionul 
a fost extras din întreaga populaţie respectând criteriile aleatoare). 


Cercetătorul poate să utilizeze mai apoi această informaţie în legătură 
cu alte variabile, atât calitative cât și cantitative. Se pot construi tabele 
de contingenta între două variabile calitative, testand asocierea dintre 
acestea cu ajutorul testului x7, ori se pot verifica diferențele cantitative 
dintre grupurile determinate de variabila calitativă, fie cu testul t pentru 
două esantioane independente fie cu ajutorul testului F din analiza de 
varianta, pentru mai mult de două grupuri. 

Figura 1.1: Model de diagramă PATH 


Cauza 1 
Cauza 2 
Cauza 3 
Cauza 4 


Analiza cantitativă este extrem de atrăgătoare pentru cercetarea socială 
întrucât sunt posibile nu doar cuantificări ale unor proprietăţi, ci și 
cuantificări ale relaţiilor dintre acestea. Orice analiză începe cu 
schitarea unei scheme conceptuale, păstrând în centrul atenţiei 
fenomenul de interes (denumit si variabilă dependentă). Masurat metric, 
orice fenomen dispune de o anumită cantitate de variaţie cauzată de 
unul sau mai multi factori (denumiți si variabile independente), fie 
direct, fie printr-un lant cauzal, fie prin conexiuni reciproce. Este 
important de subliniat însă că o variabilă independentă nu reprezintă în 
mod obligatoriu o Cauză, ci poate reprezenta un alt efect al unei cauze 
latente, neobservabile în mod direct. 


Figura 1.1 prezintă un model schematic de relaţii între anumite cauze 
(încadrate în dreptunghiuri) și un efect (înconjurat cu un cerc). Toate 
condițiile cauzale au câte o influenţă directă asupra efectului, însă cauza 1 
mai are și un efect indirect prin intermediul cauzei 2 pe care o influenţează, 
iar între cauza 1 si cauza 4 există o relaţie de influenţă reciprocă reflectată, 
prin săgețile de la ambele capete ale arcului de cerc. Singura cauză care 
influenţează direct și nemijlocit efectul este cauza 3, care nu prezintă nici 
un fel de legături cu celelalte cauze din model. 


O astfel de diagramă este utilizată cu precădere în analiza de cale (PATH) 
cu ajutorul căreia se identifica măsurile numerice ale influenței uneia sau 
alteia dintre variabilele independente asupra variabilei dependente (deși o 
variabilă independentă nu se confundă întotdeauna cu o cauză). Pentru a 
ajunge la măsurile respective, trebuie făcută însă o legătură între nodurile 
diagramei (cauzele plus efectul) și variabilele din baza de date. Aceste 

noduri nu sunt întotdeauna direct măsurabile, ci pot reprezenta concepte 
abstracte care necesită fiecare câte o operationalizare si un instrument de 
măsurare dedicat. 


Măsurarea conceptelor se poate realiza prin intermediul operationalizarii 
acestora, etapă în urma căreia sunt identificate dimensiunile și în final 
indicatorii direct observabili care sunt utilizaţi apoi ca itemi in 
instrumentul de măsurare (de obicei un chestionar). După etapa 
aplicării instrumentului, se pot agrega răspunsurile individuale pentru 
fiecare grup de itemi (fie printr-o scală, fie printr-un indice combinat) în 
așa fel încât cercetătorul obţine scoruri metrice pentru fiecare nod în 
parte, la nivel de individ. 


Rezultatul agregării mai multor itemi într-un singur scor este așadar o 
măsură, numerică a, cărei plajă de valori depinde, pe de o parte, de numărul 
itemilor pe baza cărora a fost calculat scorul și, pe de altă parte, de 
nivelul de măsurare ale fiecărui item în parte. Această măsură numerică, 
agregată este un fel de aproximare a conceptului abstract pe care dorim 
să îl măsurăm, presupunând că acel concept dispune de un interval de 
variaţie cu un capăt minim și unul maxim. Dacă scorul rezultat este mic, 
înseamnă că individul prezintă un nivel scăzut pe conceptul respectiv, 
iar dacă scorul este mare (să spunem aproape de maxim) înseamnă că 
individul prezintă o implicare ridicată pe conceptul respectiv. 


Un posibil exemplu este preponderența individului pentru implicarea în 
societatea civilă (fenomen de interes pentru țările post-comuniste, 
întrucât un efect pervers al comunismului este tocmai scăderea, 
participării la activităţi comune). Spiritul civic este un concept abstract 
care poate fi identificat numai cu ajutorul unor indicatori direct 
observabili, iar instrumentul clasic prezintă itemi de participare în regim 
de voluntariat în diverse organizaţii non-guvernamentale apolitice, ori 
culturale, ori de interes comunitar, sau chiar participare la acţiuni de 
protest, greve etc. Se pot număra asociaţiile ori activităţile comunitare 
la care un individ participă în mod voluntar, scorul cumulativ fiind cu 
atât mai mare cu cât implicarea individului în societatea civilă este mai 
mare, iar un scor de zero reprezintă o lipsă totală de implicare. 


Scorul rezultat poate fi utilizat apoi fie ca variabilă dependentă (pentru 
a găsi factorii responsabili de implicarea în societatea civilă) fie ca 
variabilă independentă, dacă un alt efect depinde de implicarea 
individului în societatea, civilă. Există o varietate de modele posibile, în 
funcţie de imaginaţia și abilitatea cercetătorului de a le formula. Unele 
modele sunt realiste sau plauzibile în timp ce altele se pot dovedi 
fanteziste, însă avantajul major al analizei cantitative este acela că poate 
să testeze dacă un model este adecvat realităţii sau nu. 

Presupunând ca datele din eșantion sunt reprezentative pentru 
populație, că indivizii au fost extrași în mod aleator și că nu există erori 
de măsurare, atunci datele constituie un foarte bun substitut empiric al 
realităţii, iar dacă modelul cercetătorului rezistă testelor de semnificaţie 
pe baza datelor empirice înseamnă că este un model adecvat realităţii. 
Voi utiliza pentru exemplificare regresia multiplă, deși nu este nici pe 
departe cea mai bună formă de analiză a datelor însă este una dintre 
cele mai utilizate și mai cunoscute. Una dintre măsurile cele mai 
utilizate pentru stabilirea adecvării modelului este coeficientul de 
determinatie multiplă care arată procentul de variaţie a variabilei 
dependente explicat de model. Coeficientul dispune de o variaţie între 0 
si 1, unde 0 înseamnă 0% (modelul nu explică absolut nimic din variaţia 
dependentei) iar 1 înseamnă 100% (modelul explică perfect variația 
dependentei ). 


În practică, regresia este o analiză extrem de robustă, chiar dacă nu sunt 
îndeplinite întotdeauna toate condiţiile de aplicare. Un eșantion 
suficient, de mare poate să suplinească o parte dintre aceste neajunsuri, 
iar rezultatele oferite pot fi utilizate ulterior în scopuri de predictie a 
variabilei dependente în funcţie de anumite valori ale independentelor. 


Relaţiile dintre variabilele metrice pot fi analizate cu ajutorul unui evantai 
extrem de larg de analize statistice. De la banalele teste de semnificaţie 
până la studii de segmentare a populaţiei cu ajutorul unor tehnici mai 
complicate cum este analiza cluster, agregarea variabilelor cu ajutorul 
analizei factoriale plus o multitudine de alte tehnici aplicabile în situaţii 
speciale, analiza cantitativă dispune de o faimă deosebită în paradigma 
curentă de cercetare datorită exactitatii matematice si a replicabilitatii 
rezultatelor. 


Măsurile numerice nu se rezumă doar la nivel de individ, baze de date cu 
indicatori existând și la nivel de localităţi, regiuni ori chiar naţiuni. În 
lume există între 192 și 194 de tari (cazurile speciale fiind Vaticanul si 
Taiwan - nerecunoscută oficial din cauza presiunilor politice ale Chinei), 
însă acest număr este suficient de mare pentru a compila o bază de date 
cu indicatori numerici utilă pentru analize statistice, în special pentru 
scopuri comparative. 


Sigur, există limite importante (prezentate la secţiunea 1.4) însă 
anumite tipuri de ipoteze, general valabile pentru întreaga omenire pot 
fi utilizate pentru prelucrare statistică. Ipotezele care utilizează termeni 
relativi cum este cel de cultură nu sunt potrivite pentru o astfel de bază 
de date, însă Przeworski şi Teune (1970) au propus (spre marea 
satisfacţie a susținătorilor analizei cantitative, de exemplu Goldthorpe, 
1997a) înlocuirea numelor proprii ale ţărilor cu nume ale variabilelor. 

O ipoteză care priveşte durata medie a vieţii în perspectivă comparativă 
poate să facă apel atât la concepte latente cum este cel de calitatea 
vieţii, dar și la variabile direct măsurabile cum este consumul de grăsimi 
polisaturate. Japonia prezintă una dintre cele mai înalte durate ale 
speranței de viaţă la naștere, iar tot Japonia are unul dintre cele mai 
mici consumuri medii de grăsimi polisaturate, așa încât această variabilă 
este un candidat serios pentru explicarea fenomenului. Teoria actuală, 
ca si abilitatea cercetătorului de a formula modele statistice, pot să facă 
din analiza cantitativă o trusă de instrumente indispensabile care 
trebuie să facă parte din arsenalul oricărui sociolog. 


1.3 Critica cercetării calitative 


Multe dintre criticile aduse analizei calitative sunt deopotrivă valabile și 
pentru analiza comparativă. De exemplu, problema lui Galton sau cea 
asociată a cutiei negre sunt valabile pentru ambele. Mai mult, unele sunt 
valabile pentru toate tipurile de cercetări, inclusiv cea cantitativă. Am 
ales să prezint cele mai multe astfel de probleme în capitolul 2 întrucât 
în această lucrare atenţia este îndreptată spre analiza comparativă și pe 
răspunsurile pe care le poate oferi aceasta. 


Problemele expuse aici, împreună cu problemele prezentate la analiza 
comparativă formează un amestec echilibrat care contrabalansează 
multitudinea de probleme atinse în secțiunea 1.4, pentru analiza 
cantitativă. 


1.3.1 Reprezentativitatea 


Problema reprezentativitatii este poate cea mai importantă critică adusă 
cercetării calitative în general. Întrucât cercetările calitative se desfășoară 
pe un număr limitat de cazuri, este posibil ca rezultatele să nu fie valabile 
pentru celelalte elemente din care este compusă populaţia. În abordarea 
cantitativă, un eșantion de 10 persoane are o eroare mult mai mare decât 
un eșantion de 1000 de persoane, întrucât eroarea standard se diminuează 
pe măsură ce mărimea esantionului crește. 


Analiza statistică are nevoie de multe cazuri pentru a putea utiliza 
distribuţia normală: o regulă de bază stabilește faptul că cel mai mic 
eșantion mare are 30 de cazuri, întrucât de la această mărime distribuţia 
t oferă aceleași rezultate ca distribuţia z (distribuţia normală). 


Un eșantion de mărime mică nu poate să conţină la fel de multă 
diversitate ca în întreaga populaţie, astfel încât eșantionul utilizat este 

în mod cert nereprezentativ. Într-un mod similar, atunci când nu avem 
la îndemână decât foarte puţine cazuri (să spunem 10), nu sunt 
recomandate calcularea frecvențelor relative. De exemplu, un procent de 
40% ar putea fi obţinut fie prin raportarea a 400 de cazuri dintr-un total 
de 1000, fie prin raportarea a 4 cazuri dintr-un total de 10. Procentul 
este același, însă informaţia transmisă poate fi înșelătoare. 


Privită din acest punct de vedere, problema pare insolubilă, iar 
cercetarea calitativă pare trimisă într-o poziţie de o importanţă 
secundară. Totuşi, există motive puternice pentru care nu se analizează 
calitativ decât un număr foarte restrâns de cazuri, unul foarte important 
fiind acela al restricţiilor legate de timp și efort. Studierea în profunzime 
a unor situaţii sociale necesită mult mai mult timp decât simpla aplicare 
a unui chestionar, iar efortul cercetătorului este pe măsură. 


Prezentând mai multe studii calitative în care cazurile studiate sunt 
extrem de diverse, Platt (1992, p.32) amintește o carte celebră a lui 
Lazarsfeld, Berelson si Gaudet scrisă în 1944 People’s Choice. Lazarsfeld 
si echipa sa au dorit sa studieze comportamentul de vor al oamenilor si 
modul cum se schimba intentia de vot pe parcursul campaniei electorale. 
Într-o perioadă în care metodele de esantionare stratificate nu erau încă 
inventate, Lazarsfeld nu a optat pentru un eșantion naţional, ci a 
studiat un eșantion de mai multe sute de persoane extras din populaţia 
unui departament din statul Ohio. 


Întrebarea care se impune aici este: câte cazuri a studiat Lazarsfeld? 
Câteva sute de persoane? Ori a studiat doar departamentul respectiv, 
care face parte din populația mai largă a celor câteva sute de 
departamente din toată America? În fapt, Lazarsfeld subliniază că nici 
nu a fost preocupat de problema reprezentativitatii, întrucât ceea ce a 
dorit el să studieze era simpla opţiune de vot. 


Este acest studiu reprezentativ pentru toate Statele Unite? Privit 
statistic, nu este reprezentativ nici măcar pentru statul Ohio, cu atât 
mai puţin la nivelul SUA. Și totuși, Lazarsfeld a studiat un (singur) caz 
de comportament electoral, cu toate că a analizat un panel de câteva 
sute de persoane. Rezultatele acestui studiu nu au urmărit extrapolarea 
si generalizarea la nivelul tuturor statelor, ci să explice comportamentul 
de vot și mai ales schimbarea acestuia generată de stimulii din campania 
electorală. Privită din acest punct de vedere, studiul publicat de 
Lazarsfeld și echipa lui manifestă un înalt caracter de validitate și a 
constituit un punct de referinţă în cercetarea socială a timpului. 


Faptul că a fost ales departamentul respectiv sau altul, ori statul Ohio în 
locul altuia, este puţin important. Ceea ce contează este faptul că studiul 
a produs un model teoretic al schimbării comportamentului de vot iar 

acest lucru a împins cunoașterea științifică mai departe. Scopul comun 
al analizelor calitativă și comparativă este explicarea fenomenelor sociale, 
iar abordările calitative pot contribui foarte bine la acest scop. 


Este utilă introducerea, în această secţiune, a distinctiei dintre cercetarea 
exploratorie și cercetarea confirmatorie. Cercetarea calitativă are un rol 
deosebit și este utilizată cu bune rezultate în explorarea câmpului social, 
pentru generarea de teorii. Un exemplu reprezentativ de studiu al unei 
singure unităţi sociale este monografia lui Stahl (1939) care, prin studiul 
satului Nerej, a reușit să producă o teorie a satelor devalmase confirmată 
mai apoi prin trei volume de date statistice. 


1.3.2 Selecția cazurilor 


O altă critică adusă cercetării calitative se referă la modalitatea de 
selecţie a cazurilor studiate. Dogma de bază a analizei cantitative este 
selecţia aleatoare a cazurilor; studiile care nu respectă această regulă 
fundamentală sunt descalificate rapid, iar cercetările calitative sunt 
primele pe această listă. Privită prin paradigma cantitativ-statistică, o 
selecție nealeatoare a cazurilor crește eroarea de non-esantionare, ceea ce 
mărește artificial distanța de la statisticile din eșantion până la 
parametrii din populaţie. 


Apoi, cercetătorul ajunge la niște concluzii studiind cazurile A, B și C, 
însă nu cumva se ajungea la alte concluzii dacă erau studiate cazurile 
X, Y si Z? Nu cumva rezultatele studiului ar fi fost diferite dacă ar fi 
fost studiate alte cazuri? De ce acele cazuri și nu altele? Cum procedeză 
analistul din cercetarea calitativă ca să aleagă cazurile pe care le studiază? 


Ca orice lucru care nu este pe deplin înțeles, o selecţie convenabilă 
provoacă anxietate și respingere din partea cantitativistilor. Impresia 
generală despre selecţia cazurilor în cercetarea calitativă este că depinde 
foarte mult de subiectivitatea cercetătorului. 


King et al. (2000) arată că acest lucru produce distorsiuni de selecţie, 
întrucât cercetătorul dorește să demonstreze ceea ce știe dinainte că 
trebuie să rezulte din cercetare, în același mod în care un partizan 
politic alege doar exemplele care susțin o anumită concluzie. Deși 
autorii recunosc faptul că selecţia aleatoare nu este posibilă pentru 
cercetările cu eșantion mic, ei nu oferă nici o soluție practică pentru 
aceasta situaţie decât că ar trebui să alegem toate cazurile posibile și să 
nu lăsăm pe dinafară cazuri într-un mod convenabil. 


Sunt întru totul de acord cu această afirmaţie, însă discuţia deviază 
partizan în paragraful următor când promovează selecţia care “...permite 

sansa obținerii unei variaţii pentru variabila dependentă” (King, 
Keohane şi Verba, 2000, p.121). Cu alte cuvinte, dacă nu există variaţie 
nu putem face selecţie, în consecinţă nu putem face cercetare socială. 
Problemele sunt așezate într-un cadru conceptual preponderent 
cantitativ, ca și cum fenomenele sociale nu pot fi analizate decât în acest 
fel. Autorii uită, sau nu vor să ia în considerare faptul că uneori 
fenomenele sunt atât de rare încât chiar nu există variaţie. 


Apoi, depinde foarte mult ce înțelegem prin cazuri. Să luăm ca exemplu 
situaţia minerilor disponibilizati și să presupunem că aceștia sunt în 
număr de 10.000 (populaţia pe care dorim să o studiem). În principiu 
avem suficiente cazuri care să permită extragerea unui eșantion mare de 
mineri, însă adevăratele cazuri nu sunt indivizii, ci zonele miniere în care 
au fost făcute disponibilizările. 


Cu alte cuvinte, nu avem 10.000 de cazuri ci doar câteva reprezentând 
zonele miniere unde au fost făcute disponibilizările. | Reconversia 
profesională a acestora nu depinde doar de ei, ci si de oportunităţile 
locale de angajare precum și de programele naționale organizate în acest 
scop de stat. Un cercetător interesat; de aceste probleme nu are la 
dispoziţie decât un număr limitat de cazuri posibile pentru analiză, din 
care selectează pentru analiză câteva dintre acestea. Diversitatea 
cazurilor (așadar variaţia acestora) este mult mai limitată decât lasă 
King et al. (2000) să se înțeleagă. 


Una dintre cele mai noi tipuri de analiză care pot ajuta în aceste cazuri 
este analiza multinivel, în care sunt modelate atât diferențele individuale 
cât si cele datorate grupurilor din care indivizii fac parte. Diferenţa fata 
de regresia clasică (în care pot fi introduse variabile independente 
calitative sub forma de variabile dummy) este că eroarea este mult mai 
bine explicată, aceasta fiind împărţită si în funcţie de variabilele 
independente la nivelurile mai mari de agregare. Totuși, analiza 
multinivel nu poate fi utilizată ca un substitut cantitativ pentru analiza 
comparativă, întrucât variabila dependentă este măsurată întotdeauna 
la cel mai mic nivel de agregare (cel mai adesea individul), ori analiza 
comparativă este interesată numai de nivelurile înalte de agregare. De 
aceea, în această lucrare prin cazuri voi înţelege numai unităţi agregate. 


Pe ce criterii se aleg totuși aceste cazuri? Aceasta este o întrebare la care 
nu există un răspuns simplu. Probabil că cel mai comod la îndemână 
este aplicarea eșantionării expert, în care cercetătorul cunoaște atât de 
bine populaţia studiată încât poate să puncteze imediat cazurile cele mai 
interesante din punctul de vedere al obiectivelor studiului, însă King et al. 
(2000) acuză bias-ul de selecţie ca si cum toate studiile calitative sunt 
distorsionate din oficiu. Exemplele pe care ei le oferă în legătură, cu acest 

aspect utilizează într-un mod ciudat tot unităţi de analiză care permit o 
analiză cantitativă (indivizii si acţiunile acestora). Concluzia impusă de 
această, lucrare este că orice studiu calitativ este evident inferior întrucât 
ar putea fi efectuat cu instrumente cantitative dacă cercetătorii ar dispune 
de competența necesară. 


Un exemplu de selecţie după variabila dependentă este lucrarea lui 
Skocpol (1979) care a selectat trei revoluţii cu același rezultat, din zone 
si perioade istorice diferite în speranța că va găsi acele variabile care 
explică rezultatul. Este foarte dificil de imaginat cum ar fi putut 
Skocpol să considere revoluţia ca o variabilă dependentă și să găsească o 
variație a revoluțiilor ca si cum fiecare caz (ţară) ar prezenta mai mult 
sau mai puţin o situaţie revoluţionară. Dimpotrivă, ceea ce se cunoaște 
sunt cazurile în care revoluţia nu se petrece (cele mai multe cazuri, în 
perioadele de pace) si cazurile (foarte puţine la număr) în care revoluțiile 
se întâmplă pur și simplu. Nu există jumătăţi de revoluţie, nici zecimi 
de revoluţie, după cum nu există un concept hilar de revoluţie medie. 


Ebbinghaus (2005) este mai aproape de interpretarea modurilor posibile 
de considerare a cazurilor, în special a celor comparative. În cercetările 
cros-nationale, de exemplu, atât cercetarea calitativă cat si cea 
cantitativă suferă de exact aceeași problemă: naţiunile sunt rezultatul 
unor procese istorice de formare extrem de diferite, iar a introduce în 
aceeaşi ecuaţie (bază de date) tari ca Statele Unite și Islanda doar 
pentru că sunt autonome politic este la fel de greșit ca selecţia 
convenabilă din calitativ. Unele ţări sunt incomparabile, ori analiza 
cantitativă nici nu ia în considerare o asemenea variantă. 


Apoi, toate cercetările cantitative care utilizează în mod comparativ 
datele OECD ar trebui aruncate la gunoi întrucât, chiar în definiția dată, 
de King et al. (2000) se bazează pe un eșantion nealeator și biasat, 
reprezentând doar o duzină de ţări din cele 194 care constituie Naţiunile 
Unite. 


Mahoney şi Goertz (2004) oferă trei reguli de bază pentru selecţia 
cazurilor: 


Principiul posibilului. Este evident că o analiză științifică trebuie să ia 
în considerare atât cazuri pozitive (în care fenomenul se întâmplă) 
cât și cazuri negative (în care fenomenul de interes nu se 
întâmplă). În general, numărul cazurilor negative este infinit; 
întrucât (de obicei) fenomenele studiate comparativ sunt rare, 
restul situaţiilor reprezintă o paletă foarte largă de selecţie. De 
aceea, alături de cazurile pozitive, se vor selecta acele cazuri 
negative unde fenomenul de interes este cât de cât posibil. Cazurile 
în care fenomenul nu se poate întâmpla sub nici o forma, desi sunt 

cazuri negative prin definiție, sunt irelevante întrucât nu ajută cu 
nimic comparatia. 


Regula de includere. Cum decide un cercetător dacă fenomenul este 
posibil sau nu? Decizia nu este una simplă, însă poate fi ușurată 
dacă analizăm cazurile posibile prin valorile variabilelor 
independente. Un caz (negativ) este declarat relevant (posibil) 
dacă valoarea sa pe cel puțin o variabilă independentă este 
corelată. pozitiv cu valoarea fenomenului de interes, chiar dacă 
celelalte variabile independente acționează în sensul inhibării 
fenomenului. Un astfel de caz poate fi inclus în analizà, dacă nu a 
fost cumva exclus prin aplicarea următoarei reguli. 


Regula de excludere. Un caz este considerat irelevant dacă, indiferent 
de valorile variabilelor independente, fenomenul de interes nu se 
produce. Această regulă este mai importantà ca regula de 
includere, întrucât cazurile irelevante trebuie excluse. 


Aceste reguli simple oferă soluții de ieşire din această problemă, iar 
situația este si mai clară în cadrul studiilor comparative. Desi am putea 
(la limită) să ne imaginăm o cercetare comparativă la nivel de individ, 
un astfel de demers nu ar avea un sens practic. Orice indivizi am 
selecta, prin orice metodă (aleatoare, probabilistă ori alta), concluziile la 
care am ajunge nu s-ar bucura de un mare interes teoretic. Este așadar 
rezonabil să afirm că un interes de cercetare comparativ nu poate fi 
atras decât pe baza unor cercetări la nivel agregat: grupuri, comunităţi, 
regiuni, națiuni. 


La nivel agregat, cazurile studiate nu sunt pur și simplu echivalente pentru 
a putea fi extrase la întâmplare, ci au o semnificaţie aparte în funcţie de 
obiectivele cercetării și de fenomenul social studiat (Ragin, 1997). Ca și 
în cazul analizei calitative, unul dintre scopurile analizei comparative este 
acela de a explica un fenomen social de foarte mare interes, prin studierea 
si compararea în profunzime a unui număr (de obicei restrâns) de cazuri 
care prezintă anumite particularităţi. Se aleg deci acele cazuri (foarte 
puţine la număr) care satisfac obiectivele de cercetare; este important 
de subliniat că cerința de maximizare a variaţiei este imposibilă într-o 
asemenea, cercetare întrucât numărul cazurilor disponibile este foarte mic. 


Voi încheia această secţiune prin sublinierea importanţei selecţiei 
cazurilor; în ciuda aparentei de subiectivitate, analiza calitativă acordă 
mult mai multă atenție acestei probleme decât analiza cantitativă; în 
afara cazurilor în care poate fi utilizată o selecţie aleatoare, analiza 
cantitativă, este aceea care se află de fapt într-un permanent pericol de 
confuzie asupra cazurilor utilizate si a selecţiei acestora. 

1.3.3  Replicabilitatea rezultatelor 


Problema replicabilitatii rezultatelor este legată de cea a selecţiei 
cazurilor, ambele fiind de fapt niște efecte ale subiectivităţii 
cercetătorului. Dacă în privinţa selecţiei cazurilor pentru analiză există 
metode de a preveni și a controla această subiectivitate, în privința 
interpretării datelor de cercetare lucrurile nu sunt nici pe departe la fel 
de simple. De aceea, problema replicabilitatii rezultatelor este (printre 
altele) una într-adevăr serioasă. 


Fiecare cercetător poate avea propria viziune despre fenomenul studiat și 
este bine sa fie așa. Dacă toţi oamenii ar gândi la fel nu am mai putea 
face știință, nu am mai putea avansa noi teorii. Ideile noi sunt binevenite, 
însă în cercetarea calitativă există riscul unei percepții individuale asupra 
realităţii: cu alte cuvinte câţi cercetători, atâtea reprezentări. 


Replicabilitatea unei analize presupune obţinerea acelorași rezultate 
atunci când cercetători diferiți studiază aceleași cazuri. Este o condiţie 
de la sine înțeleasă pentru o cercetare serioasă, iar cercetarea cantitativă 
are în privinţa aceasta un ascendent serios: calculatorul va arăta aceeași 
valoare medie, indiferent de cercetătorul care comandă tastatura. 
Lucrând pe aceeași bază de date, un cercetător din România va obţine 
aceleași rezultate ca un cercetător din alta tara. 


Problema nu este specifică doar științelor sociale. De exemplu, 
interpretările istorice ale unor evenimente pot să fie diferite daca istorici 
diferiți le studiază. Există numeroase cazuri de reinterpretare istorică, 
unele bazate pe dovezi nou descoperite. Științele sociale se află într-o 
poziţie avantajata fata de istorie întrucât datele sociale pot fi colectate 
în prezent iar analiza nu depinde neapărat de arhivele de date istorice. 


O posibilă soluţie pentru problema replicabilitatii este aplicarea constantă 
a metodologiei de cercetare. La modul ideal, doi cercetători cu experiență 
similară vor ajunge la concluzii asemănătoare dacă vor aplica aceleași 
metode de cercetare. Este puţin probabil ca rezultatele culese să fie total 
diferite, doar interpretările acestora pot să difere în funcţie de imaginaţia 
si de experienţa, de cercetare acumulată. 


O soluţie care se apropie de standardele “cantitative” este oferită de 
abordarea comparativă a cercetărilor calitative, prin aplicarea 
algoritmului de minimizare booleană QCA, discutat la secţiunea 5.1. 
Utilizând aceleași date de cercetare, rezultatul va fi întotdeauna la fel, 
indiferent de experienţa, cercetătorului care aplică algoritmul. 


Este important de subliniat faptul că, deși este simplu de aplicat, QCA 
nu trebuie efectuată în mod mecanic. Ca și în cazul analizei cantitative, 

metode specifice au nevoie de date de intrare specifice, iar construirea 
datelor de intrare este operaţiunea cea mai sensibilă din tot procesul 
comparativ. Apoi, analiza are unele opţiuni care corespund unor 
echivalente ale asumptiilor din analiza cantitativă, iar tratarea acestora 
cu superficialitate este la fel de dăunătoare și poate modifica substantial 
rezultatele, amenințând pretenția de replicabilitate a analizei 
comparative. 


QCA nu rezolvă problema decât la nivel de analiză a datelor. Culegerea 
acestora (strâns legată de selecția cazurilor discutată în secțiunea 
anterioară) rămâne o problemă serioasă: cazuri diferite pot genera 
concluzii diferite, chiar dacà acestea pot fi replicate. De aceea, QCA 
cere nu doar o atenție sporită pentru alegerea cazurilor relevante, ci și 
argumentarea alegerii acestora. 


1.4 Critica cercetării cantitative 


Dacă ţii o mână în congelator iar cealaltă pe o plită încinsă, 
la medie este bine însă pentru niciuna dintre mâini situaţia nu 
este fericită. 


Aceasta este probabil cea mai cunoscută formulare care exprimă 
neîncrederea în capacitatea cifrelor de a exprima o stare de fapt. 
Cercetătorii de orientare preponderent calitativă (spun “preponderent” 
pentru că de fapt toată lumea apelează mai mult sau mai puţin la 
cuantificări, fie și sub forma cuvintelor “mult”, “puţin”, “puternic” etc.) 
au și ei, la rândul lor, anumite rezerve mai mult decât indreptatite 
vis-a-vis de utilitatea analitică a metodelor cantitative. 


Unele dintre aceste rezerve exprimă o neîncredere mai mult emoţională, 
în timp ce altele (prezentate la sfârșitul acestei secţiuni) punctează niște 
dificultăţi metodologice majore în fata cărora analiza cantitativă nu poate 
să răspundă. 


1.4.1 Cifrele nu pot substitui realitatea 


O primă rezervă fata de analiza cantitativă/statistică este faptul ca 
cifrele nu spun totul despre o populaţie. Romania anului 2007 a 
înregistrat creșteri economice importante, însă nivelul de trai al 
populaţiei nu a crescut semnificativ (unii ar putea să spună că a scăzut). 
Privită doar din perspectiva PIB-ului, am putea să spunem că România 
merge într-o direcție bună. Mulţi analiști care lucrează cu baze de date 

rulează teste de semnificaţie statistică fără să-și pună întrebări majore 
asupra datelor pe care le utilizează. Chiar dacă datele sunt corecte, 
chiar daca ele reprezintă realitatea, la nivel agregat, cifrele nu spun totul 
despre o populaţie. 


Utilizând date statistice, putem spune ceva despre o populaţie doar la 
nivel agregat însă viata concretă a oamenilor se realizează la nivel micro 
(familie, comunitate) și nu la nivel macro (societate). Pentru a înţelege 
concret modul de manifestare a unui fenomen social într-o societate, este 
necesară studierea societăţii respective prin mijloace mai întâi calitative 
(observaţie, interviuri, studii de caz) și apoi prin metode cantitative. 


Agregarea într-o singură cifră a unei bogății fantastice de informatie 
presupune renunțarea în mod brutal la dinamica și unicitatea cazurilor 
particulare. Faptul că avem un PIB înalt nu trebuie să ne facă 
indiferenți la condiţiile dure de viaţă ale multor oameni simpli a căror 
singură vină este că s-au născut în grupuri defavorizate. Există, 
segmente întregi de populaţie complet diferite de imaginea pictată de 
statisticile agregate. 


Apoi, există rezerve serioase cu privire la modul de producere a 
statisticilor (chiar și a celor oficiale). În funcţie de metodologia de calcul 
aplicată, cifrele oficiale pot să arate foarte diferit. Să luăm de exeplu 
rata șomajului: cifrele Institutului Naţional pentru Statistică arată 
diferit de cifrele Ministerului Muncii, ambele fiind instituţii cât se poate 
de oficiale. În care dintre aceste două cifre să avem mai multă încredere? 


Un alt exemplu este numărul de persoane care au emigrat din România 
în ultimii ani. Deși estimările se situează undeva în jur de 2 milioane de 
persoane, este foarte dificil de produs cifre oficiale exacte cu privire la 
acest fenomen. Doar emigrările definitive pot să fie raportate cu 
certitudine, însă este discutabil câţi dintre actualii migranti vor mai dori 
să se întoarcă definitiv în tara, asa încât cifrele oficiale asupra 
fenomenului migraţiei sunt incerte, oricâtă încredere am avea în 
statisticile oficiale. 


Una dintre cele mai utilizate informaţii despre veniturile populaţiei este 
salariul mediu pe economie. Această statistică este cât se poate de 
inutilă (as spune chiar că este utilizată exclusiv în scopuri de manipulare 
si propagandă politică) întrucât, desi cele mai multe salarii se află mult 
sub valoarea medie, o proporţie mică de salarii exorbitante reușesc să 
ridice media până la o valoare ce nu mai reprezintă marea parte a 
populaţiei. 


Este binecunoscut faptul că distribuţia veniturilor este alungită la 
dreapta, iar media este o măsură sensibilă la acţiunea salariilor extreme 

din acea coadă a distribuţiei. O valoare mai potrivită în această situație 
este venitul median, însă diferența dintre cel mediu și cel median este 
probabil atât de mare încât decidentii politici nu sunt pregătiţi să o 
admită în mod public. Iată cum “realitatea” poate fi manipulată prin 
atât de credibilele cifre statistice oficiale. 


În fine, există o legătură strânsă între nivelul de dezvoltare economică si 
calitatea cifrelor oficiale. Tindem să avem mai multă încredere în cifrele 
prezentate de instituţii oficiale din Germania (o ţară cu tradiţie in 
disciplină și corectitudine) decât de instituţii oficiale din Africa. Același 
lucru este valabil între statisticile produse în cadrul democratiilor stabile 
(corelate dealtfel cu nivelul de dezvoltare economică) și statisticile 
produse în cadrul unor state totalitariste. Privind retrospectiv, câtă 
încredere am mai putea avea în cifrele oficiale prezentate de regimul 
comunist din România dinainte de 1989? 


Totuși, în cercetările internaţionale comparative, cifrele sunt introduse 
în aceeași bază de date ca și cum ar fi fost produse de către aceeași 
instituţie statistică. Investim niveluri diferite de încredere în cifre 
separate, însă acordăm aceeași încredere unei baze de date care a adunat 
cifrele respective într-un singur loc. Acestea sunt doar câteva exemple 
care arată că cifrele trebuie privite și utilizate cu rezervă. 


1.4.2 Baza de date nu înlocuiește munca de teren 


După 1990, diverse studii au fost realizate în România de către 
specialiști ai Băncii Mondiale, ori ai Fondului Monetar Internaţional, ori 
ai diverselor organisme internaţionale care au investit în acecastă 
direcţie. Rezultatul unor studii de acest gen sunt, de obicei, publicate în 
vreo revistă de specialitate din străinătate, iar autorul articolului este 
felicitat. 


Dar cine este acest autor? Este cumva un bun și fin cunoscător al 
societăţii românești? În afară de utilizarea datelor puse la dispoziţie de 
vreo instituție statistică românească (chiar pe baza unei metodologii 
foarte moderne), cunoaște respectivul autor si altceva despre societatea 
românească, despre cutumele și situaţiile particulare din diversele zone 
ale ţării? 


Desigur, există cazuri de rapoarte întocmite de specialiști locali ai Băncii 
Mondiale, însă există probabil cazuri de autori care scriu despre România 
fără să o fi vizitat vreodată. În această situaţie, cu toată încrederea ce 
o acordăm mecanismului matematic din spatele analizei statistice, câtă 
încredere putem să acordăm articolului ca întreg? Rareori se întâmplă 
ca o teorie despre un fenomen social să se potrivească, perfect în toate 

societăţile, ori autorii care testează ipoteze doar din birou, pe baza unor 
date cantitative culese de alţii, comit exact aceasta eroare de a considera 
că pot studia o societate urmărindu-i doar variabilele. 


Sociologia este si va rămâne întotdeauna o știință naţională (uneori chiar 
regională); cu alte cuvinte, teoriile din “vest” nu se potrivesc întotdeauna 
cu cele din “est”; este nevoie de o sociologie a “estului” așa cum există o 
sociologie a muncii, a familiei etc. Sigur, există aspecte comune în toate 
societăţile (în special în epoca globalizării, a fenomenelor transnationale, 
în general a fenomenelor de difuziune culturală tratate la secţiunea 2.6.2), 
însă. fenomenele sociale se manifesta diferit în diverse zone ale globului, 
iar teoriile despre acestea trebuie să fie enunțate într-o deplină cunoaștere 
ce nu poate fi obținută doar prin cifre, ci și calitativ, prin muncă de teren. 


Metodologia cantitativă a explodat în ultimele decenii, în paralel cu 
dezvoltarea computerelor. Paradoxul observat însă este că, deși avem 
mai multe instrumente teoretice ca niciodată până acum, deși avem o 
încredere imensă în capacitatea statisticii de a valida modele, deși 
capacitatea de procesare a calculatoarelor a crescut imens, teoriile 
marilor gânditori nu se nasc din analiza cantitativă. 


Nici o teorie nu “sare” din calculator odată cu prelucrarea datelor. 
Dimpotrivă, cercetătorii care utilizează esantioane mari de date se lovesc 
de piedici din cele mai diverse în legătură cu baza de date utilizată, iar 
marile teorii pornesc dintr-o atitudine reflezivă asupra problemei 
studiate. Datele nu construiesc o teorie, ci pot doar să o confirme. 


1.4.3 Problema asumptiilor 


Modelele utilizate pentru testarea, statistică a ipotezelor sunt de cele mai 
multe ori relativ simple; cerința primordială a unui bun model este să 
conțină numărul cel mai mic de variabile indepedente care să explice 
cantitatea cea mai mare de variaţie a dependentei. Problema de care se 
lovesc cercetătorii care utilizează (ori abuzează de) metodele statistice 
este că acestea se bazează pe anumite asumptii, uneori greu de 
îndeplinit. Probabil cea mai răspândită practică în legătură cu 
asumptiile este ignorarea acestora; la urma urmei, calculatorul poate sa 
genereze rezultate matematic corecte, chiar dacă nu sunt respectate 
toate asumptiile. Cu alte cuvinte, sub umbrela de încredere oferită de o 
formulă matematică se ascund erori calitative nevăzute întrucât aproape 
nimeni nu le mai verifică. 


Un exemplu extrem de comun este calcularea mediei pe o scală de 
răspuns Likert cu 5 trepte. Deși teoria specifică foarte clar că pentru 
calcularea mediei este nevoie de un nivel de măsurare metric (asumptie 


28 Calitativ versus cantitativ în cercetarea socială 


puternică), tratarea unui nivel de măsurare ordinal cu cinci trepte ca și 
cum ar fi metric a devenit un fapt comun pentru majoritatea 
instituţiilor de cercetare socială din România. Aproape fără excepţie, 
motivaţia perpetuării acestei practici este: “pentru că așa se face”. 


Printre cele mai importante asumptii de la cea mai cunoscută analiza 
“avansată” (regresia multiplă) este asumptia de normalitate a distribuirii 
erorilor. În analizele multivariate si mai complicate, asumptia cere ca 
toate variabilele sa aiba o distributie multivariat normala. Dintre toti 
utilizatorii de metode cantitative insa, foarte putini sunt aceia care inteleg 
aceste asumptii, iar numarul celor care tin cont de acestea este chiar si 
mai mic. Respectarea asumptiilor este însă importantă, în caz contrar 
rezultatele obţinute nu pot fi utilizate cu încredere. 


Soluţii metodologice există pentru aproape orice problemă. Deoarece se 
întâmplă destul de des ca anumite asumptii să nu fie atinse de către datele 
analizate, cercetătorii au la dispoziţie un întreg evantai de alte metode 
statistice care așteaptă să fie utilizate. Pentru orice problemă de analiză 
a datelor, oricât de complexă ar fi, există câte un antidot analitic. 


Norul de puncte nu este liniar? Nici o problemă, se pot aplica 
logaritmări în diverse baze pentru asigurarea liniaritatii, cu singura 
restricție că interpretarea trebuie făcută nu pe variaţia variabilei ci pe 
variaţia logaritmului acesteia. Chiar dacă artificiul aplicat este absolut 
banal, slaba înțelegere a acestuia pune în dificultate marea majoritate a 
celor care analizează datele cantitative. 


Unele soluţii statistice la problema asumptiilor sunt relativ simple, altele 
mai complicate. Atunci când soluţiile devin din ce în ce mai complexe, 
se renunță la aplicarea acestora iar asumptiile sunt pur și simplu trecute 
cu vederea. La urma urmei regresia este suficient de robustă ca să reziste 
la nerespectarea unor asumptit; nu există însă nici un argument pentru 
a justifica o astfel de afirmaţie. Problema asumptiilor merge așadar in 
tandem cu problema complexităţii. 


1.4.4 Complexitate și comprehensiune 


Există situaţii în care puternica regresie liniară nu poate fi utilizată. 
Dacă variabila dependentă este categorială, utilizarea unei alte analize 
devine obligatorie.  Regresia logistică ori cea multinomiala poate să 
răspundă acestei provocări, însă subtilitatea mecanismului scapă multor 
cercetători. lar acestea nu sunt printre cele mai complicate. Există 
analize de corespondenţă, există scalare multidimensională; există unele 
analize ori tehnici care nici nu au o traducere serioasă în limba română 
(ex. repeated measures ANOVA sau spatial autocorrelation), iar pentru 

amatorii de senzaţii tari există statistică bayesiană ori analiză pe clase 
latente cu programe software dedicate (cum sunt LatentGold ori 
LISREL). 


Complexitatea acestor analize a explodat într-atât de mult încât chiar și 
pentru persoane cu pregătire temeinică în matematică utilizarea lor este 
dificilă. În sociologia contemporană un bun cercetător nu este doar un 
sociolog sau doar un matematician ci o combinaţie fericită din ambele. 
Or, puţini matematicieni înțeleg subtilitatea conceptelor sociologice, 
după cum și mai puţini sociologi sunt capabili să mânuiască instrumente 
matematice indispensabile în analize complicate. Cei care reușesc 
într-adevăr să le utilizeze în mod corect sunt atât de puţini încât de 
multe ori nu au cu cine comunica. 


Chiar și pentru un cercetător cu pregătire cantitativă este dificilă 
urmărirea unei demonstraţii complexe. Cercetătorul cu o pregătire 
preponderent calitativă, oricât de mult ar încerca să se convingă de 
faptul că există o rațiune matematică în spatele analizei, aceasta este 
atât de abstractă și ezoterică încât exclamă îngrozit: “voi cantitativiștii 
torturați datele până când acestea urlă ceea ce vreţi să aflaţi”. 


În opinia mea, chiar dacă o asemenea afirmaţie este în mod evident 
forțată, nu este extrem departe de adevăr. La orice analiză există 
excepţii care deviază în afara mersului normal dictat de asumptii; chiar 
si analizele care rezolvă excepţiile au excepţiile lor, iar analizele care le 
rezolvă și pe acelea devin din ce în ce mai complicate. Cu cât nișa 
excepţiei devine mai mică, cu atât analiza care o rezolvă explodează în 
complexitate. Cantitatea de efort necesară înţelegerii modului de 
funcţionare al unei astfel de analize complexe este cu mult mai mare 
decât beneficiul potenţial de a fi rezolvat o excepţie de nișă. 


În fapt, cu cât cercetătorul se avântă în înţelegerea mecanismelor 
matematice, cu atât se îndepărtează mai mult de la munca de analiză 
socială. Cercetătorul începe să semene mai mult cu un matematician ori 
un statistician decât cu un sociolog, iar publicul capabil să înțeleagă un 
discurs presărat cu jargoane abstracte este redus ca dimensiune. În cele 
din urmă, statistica este învinsă chiar de propria ei capacitate de a 
rezolva probleme. 


Daca în stadiul actual al dezvoltării științelor sociale statistica are o astfel 
de problemă, să presupunem că undeva în viitor cercetătorii vor reuși 
să o depășească și că metodele cantitative vor fi la îndemâna celor mai 
multi analiști (printr-o investiţie mult mai mare în abilităţile matematice). 
Să presupunem mai apoi, tot prin absurd, că aceștia vor putea modela 
matematic orice fel de fenomen social la fel de simplu cum cercetătorii de 
astăzi utilizează testele de semnificaţie. 

La ce ar folosi tot acest efort, în condiţiile în care societatea nu rămâne 
niciodată la fel? La ce ar folosi un model statistic extrem de precis dacă 
el oricum nu este valabil decât pentru o foarte mică durată de timp, 
raportată la vechimea, omenirii? Apoi, statistica nu va putea să prevadă 
decât fenomenele raționale, niciodată pe cele haotice. De exemplu, cine 
ar fi putut vreodată să prevadă că teroriștii vor dărâma turnurile gemene 
din New York cu niște avioane? 


În majoritatea celorlalte ştiinţe, statistica este un instrument nu doar 
necesar, ci aproape obligatoriu. Medicina modernă și mai ales producerea 
medicamentelor se face pe fundamente statistice (dacă pentru un eșantion 
suficient de mare de pacienți nu apar efecte secundare, medicamentul 
poate fi eliberat). Biologia și științele pămîntului pot să dispună de un 
număr virtual nelimitat de esantioane, mai nou până și exacta fizică se 
bazează pe statistică în studiul corpurilor cerești. Toate aceste științe pot 
face uz nelimitat de statistică, însă nu și științele sociale unde unităţile 
de analiză se schimbă și se transformă într-un ritm mai mare decât pot 
cercetătorii sa le modeleze. 


Dintr-un anumit punct de vedere, acestea pot să apară ca niște 
speculaţii emoţionale, însă există rezerve metodologice de necontestat, 
argumente logice foarte pertinente care pun în dificultate analiza 
comparativă. De exemplu, ca răspuns la unele atacuri metodologice 
(King et al., 2000; Goldthorpe, 1997a, ș.a.m.d.) îndreptate atât spre 
analiza calitativă cât și spre cea comparativă, Ragin (1997, pp.27-42) a 
găsit cinci tipuri de probleme în fata cărora analiza cantitativă este pusă 
într-o vizibilă dificultate, iar următoarele secţiuni sunt dedicate 
prezentării acestora. 


1.4.5 Constituirea cazurilor 


Una dintre slăbiciunile analizei cantitative este faptul că tratează toate 
cazurile la fel, acestea fiind nici mai mult nici mai putin decât niște linii 
care se adaugă în baza de date. Cel puţin, așa a fost până la apariţia 
analizei multinivel și a modelelor ierarhice, însă este discutabil cât de mult 
a reușit să rezolve acest tip de analiză, în special în cadrul comparatiilor 
internaționale. În analiza cantitativă clasică, baza de date este cu atât 
mai bună cu cât are mai multe linii (cazuri). 


Prin contrast, analiza calitativă tratează toate cazurile prin specificul și 
particularitatile fiecăruia. Includerea ori excluderea cazurilor din analiza 
nu se face aleator (ca selecţia elementelor din statistică) ci pe baza unor 
decizii bine argumentate din perspectiva unor teorii, sau pentru că sunt 
atât de interesante încât pot să ajute la conturarea unei teorii. 


1.4 Critica cercetării cantitative 31 


Cazurile sunt alese tocmai pentru că prezintă un interes teoretic înalt. 
De obicei însă, cazurile care prezintă un asemenea, interes sunt extrem 
de puţine. Sfatul pe care îl oferă analiza cantitativă în asemenea situaţii 
este includerea unor noi cazuri în analiză prin modificarea cuprinderii 
conceptuale:, Cu alte cuvinte, în loc să studiem anumite “mere”, putem 
studia un concept mai larg de “fructe” întrucât, nu-i așa, fructele sunt 
mai multe. 


Ragin nu este de acord cu această practică, din simplul motiv pentru că 
schimbarea acoperirii conceptuale modifică automat și scopul cercetării 
în sine. De exemplu, cineva dorește să analizeze Revoluţia Franceză și să 
afle care au fost circumstanţele sociale care au făcut posibil apariţia unui 
asemenea eveniment. Momentul acelei revoluţii este unic în timp și este 
putin probabil că se va mai repeta vreodată; este tocmai această 
unicitate care deopotrivă atrage și respinge interesul științific. Tocmai 
pentru că este unic, nu poate fi analizat prin metode statistice. 
Schimbarea acoperirii conceptuale (să studiem revoluţii în general) 
aduce într-adevăr mai multe cazuri în analiză însă nu aduce nici un plus 
de cunoaștere cu privire la problema teoretică inițială. 


Ragin arată foarte bine că în analiza calitativă cazurile nu sunt niște 
simple bile pe care le eșantionăm dintr-o urnă, ci pentru unele interese 
teoretice unităţile pot fi, iar pentru altele nu pot fi considerate cazuri. 
Analiza calitativă își construiește cazurile pe măsură ce se desfășoară, 
iar această abordare este de-a dreptul înspăimântătoare pentru un 
statistician. Nu doar Ragin este de această părere; de exemplu, 
Przeworski subliniază faptul că “nu putem face analiză comparativă 
dacă nu ne îngrijim de selecţie, ori altfel spus până când nu întrebăm de 
fiecare dată cum sunt produse observaţiile” (conform Ebbinghaus, 2005, 
p.134) 


1.4.6 Studiul cazurilor uniforme 


Întreaga filozofie a analizei cantitative se bazează pe conceptul de 
variaţie, iar în statistică totul pornește de la abaterea standard. Atunci 
când cazurile studiate nu prezintă variaţie, statistica este pusă într-o 
situaţie extrem de dificilă întrucât nu poate opera cu constante. Totuși, 
există situaţii în care apariţia unui fenomen să fie însoţită întotdeauna 
de prezenţa unor cauze. Într-o bază de date, corelatia dintre cele două 
variabile ar fi egală cu 1 iar metodele statistice se opresc. Ori 
dimpotrivă, atunci când există o asemenea potrivire între cauză și efect, 
ar fi o greșeală să ignorăm această relaţie pentru simplul motiv că nu 
poate fi de folos într-o analiză statistică. 

Mai mult, obiectivul principal al statisticii este acela de a explica variația 
variabilei dependente (fenomenul de interes), ceea ce presupune că există 
cazuri în care fenomenul se produce și cazuri în care nu se produce, ba mai 
mult că se produce în diverse grade (ca are o plajă valori pe un interval 
de variaţie larg). Prin contrast, analiza calitativă selectează cazurile în 
funcţie de producerea fenomenului, ceea, ce înseamnă că se elimină variaţia 
întrucât fenomenul este constant prezent în toate cazurile studiate. Fie 
pentru că numărul de cazuri în care fenomenul se produce este foarte 
limitat, fie pentru că analiștii construiesc cazurile în funcţie de obiectivul 
cercetării, statistica nu este capabilă să răspundă în faţa unei asemenea 
situaţii: nu există variaţie, nu avem ce explica. 


Această abordare transforma problema selecției cazurilor (reproșată 
analizei calitative) într-o virtute, întrucât reușește acolo unde analiza 
cantitativă nu funcționează. 


1.4.7 Definirea cazurilor negative 


Ragin își continuă prezentarea seriei de situaţii problematice prin 
definirea cazurilor negative. În analiza cantitativă, acestea sunt 
echivalentul unor “outliers” ori a unor cazuri “izolate” care nu se 
potrivesc cu marea majoritate a eșantionului. 


Soluţia cea mai la îndemână și probabil cea mai utilizată este eliminarea 
cazului respectiv din analiză ori pur și simplu ignorarea acestuia. La 
urma, urmei, după toate criteriile probabilistice este suficient dacă 
frecvența relativă a cazurilor care concorda cu ipoteza să fie ridicată, nu 
contează că o proporție minusculă dintre cazuri contravin ipotezei. Este 
exact situaţia pe care analiza calitativă nu o ocolește ci dimpotrivă, 
încearcă să reconstruiască atât explicaţia conceptuală cât și constituirea 
cazurilor analizate. Pentru a putea spune care dintre cazuri sunt 
negative, analiza calitativă procedează mai întâi la definirea și 
constituirea, cazurilor pozitive. 


Pentru analizele de tip calitativ, un caz negativ nu este o simplă 
aberaţie care contrazice marea majoritatea a celorlalte cazuri studiate, 
ci are o semnificaţie aparte care poate să răstoarne întregi teorii. În 
secțiunea 1.5 voi discuta două astfel de cazuri care contrazic teorii 
economice contemporane si aproape au obligat comunitatea științifică la 
rediscutarea paradigmelor. 


Fiecare caz negativ este deci important, iar analiza calitativa le trateaza 
cu cel putin atâta importanță cât acordă cazurilor pozitive. Acest 
tratament lipsește în analiza cantitativă, unde nu există diferenţierea 
între cazuri negative sau pozitive ci o poziţionare mai slabă sau mai 

puternică pe o scală a variaţiei. Dacă la nivel micro un individ care iese 
din tipar nu înseamnă o răsturnare de situaţie, în analiza calitativă 
fiecare element studiat are o semnificaţie aparte. 


1.4.8 Examinarea cazurilor multiple și conjuncturale 


Aceasta este o situaţie pe care metodele cantitative nu o pot detecta. În 
mod normal, un fenomen poate să apară dintr-o multitudine de condiţii 
cauzale, a căror efect nu este întotdeauna pur și simplu aditiv ca într-o 
ecuaţie de regresie. Cuvântul cheie aici este “combinaţie” cauzală, 
deoarece este perfect posibil ca într-o anumită combinaţie fenomenul să 
fie produs prin prezența cauzei A iar în altă combinaţie cauzală 
fenomenul poate să apară dacă aceeași cauză A este absentă. 


Raționamentul este total străin analizei statistice, unde variabila 
independentă are sau nu o influență semnificativă asupra dependentei, 
cu o anumită valoare (mai mică sau mai mare) a coeficientului de 
regresie asociat. Forţa acestui coeficient (impactul variabilei 
independente asupra variaţiei dependentei) este ușor de observat prin 
analizarea. valorii lui standardizate, însă este știut (dar și ignorat) faptul 
ca orice coeficient își schimbă valoarea în diverse combinaţii cauzale; cu 
alte cuvinte, este perfect posibil ca într-un anumit model de regresie un 
coeficient sa fie puternic semnificativ în timp ce în alt model același 
coeficient sa fie complet nesemnificativ. 


Desigur, majoritatea analizelor statistice moderne prevăd așa numitele 
efecte de interacțiune (exact corespondentele combinațiilor cauzale), 
însă introducerea acestor efecte în ecuaţie solicită si mai multe cazuri în 
setul de date iar acest lucru este, de obicei, imposibil. În schimb, analiza 
calitativ-comparativă poate să urmărească toate combinaţiile care 
produc fenomenul studiat și mai mult decât atât poate să spună care 
dintre combinaţii este mai importantă decât altele (prin simpla 
frecvenţă relativă a diverselor combinaţii). Cu cât o combinaţie cauzală 
apare mai des, cu atât probabilitatea ca acea combinaţie să producă 
efectul este mai mare astfel că putem asocia niveluri diferite de 
importanță diverselor combinaţii cauzale. 


1.4.9 Tratarea cazurilor nonconforme 


Există situaţii în care unele instanţe prezintă fenomene care contrazic o 
mare cantitate de evidență empirică. În cercetarea calitativă acestea 
sunt denumite cazuri nonconforme, iar în cercetarea cantitativă acestea 
sunt echivalentul “erorii”. De obicei, tot ce nu poate explica modelul 

(cantitatea de variaţie rămasă neexplicată: 1 — R?) intră automat in 
cantitatea difuză numită eroare. Pe cercetătorul cantitativ nu-l 
interesează eroarea, cât mai ales cantitatea de variaţie explicată de 
model. 


Dimpotrivă, în analiza calitativă toate cazurile care nu merg pe linia 
modelului inițial sunt analizate în detaliu pentru a fi explicate ulterior. 
Această, încercare este iarăși străină metodelor cantitative, întrucât este 
echivalentă încercării de a explica întreaga variaţie a dependentei (ori cel 
mai bun model nu este cel care explică totul, ci acela care explică cel 
mai mult cu cele mai puţine variabile). 


Judecând tratamentul aplicat cazurilor nonconforme, abordarea 
cantitativă pare incompletă: pe de o parte nu are o soluție pentru 
aceastà problemă, iar pe de altă parte, nici măcar nu o considerà o 
problemă în sine. Cazurile sunt analizate probabilistic, în contradicție 
cu încercarea într-un fel deterministă de a găsi o explicație pentru 
cazurile care nu se potrivesc cu teoria. 


Într-o lucrare de referință, Popper (2000) prezintă diverse strategii care 
formează metoda științifică de cercetare. Unul dintre exemplele oferite de 
acesta este celebra lui cioară albă, a cărei apariţie răstoarnă toate clișeele 
teoretice conform cărora toate ciorile sunt negre. Este suficient un singur 
specimen de cioară albă ca să anuleze o întreagă teorie bazată pe milioane 
de ciori negre. 


Abordarea cantitativă nu reușește să răspundă acestui paradox popperian, 
întrucât, pentru baza de date un singur caz neconform nu pune niciun fel 
de problemă statistică (câteodată cazurile aberante sunt pur si simplu 
eliminate), un fapt care este problematic din punct de vedere științific. 


De aici și necesitatea complementaritatii dintre cercetarea cantitativă si 
cea calitativă (discutată în secțiunea 1.5), acestea completându-se 
reciproc. 


1.4.10 Alte critici 


Ebbinghaus (2005) are și el unele păreri critice la adresa analizei 
cantitative, care merită a fi luate în consideraţie. Într-o bază de date, 
toate cazurile au exact aceeași importanță: ele nu sunt nimic altceva 
decât niște linii într-o matrice, pe coloane fiind variabilele la care fiecare 
tara-caz afișează câte o valoare. Statistica inferentiala cere ca toate 
cazurile să aparțină aceluiași grup (în caz contrar nu putem calcula de 
exemplu o medie), ori această asumptie este extrem de suspectă: țările 
nu sunt toate la fel (nu aparțin toate aceluiași grup). Unele sunt extrem 

de mici (cum este cazul Islandei) iar altele sunt foarte mari prin 
comparaţie (cazul SUA). Decizia de a oferi aceeași importanță tuturor 
liniilor (cazurilor) din baza de date este cât se poate de greșită. 


O posibilă soluţie ar fi ponderarea cazurilor cu mărimea populaţiei din 
fiecare tara, însă eu aș adăuga faptul că acest lucru este posibil numai 
dacă vom considera țările ca straturi separate, ceea ce duce la o alta 
problemă întrucât condiţia primordială în construirea straturilor este că 
acestea trebuie să fie omogene în interior și eterogene între ele. Această 
condiție nu poate fi îndeplinită, întrucât naţiunile nu sunt perfect omogene 
în interior și nici nu sunt toate diferite între ele, dat fiind faptul că există 
societăţi care aparțin de aceeași familie culturală. 


O strategie alternativă, arată Ebbinghaus, este reducerea eterogenitatii 
ţărilor (sub aspecul mărimii) prin selecţia unor cazuri asemănătoare, ceea 
ce este întocmai strategia aplicată în analiza calitativă: cazurile nu sunt 
selectate la întâmplare, ci după niște criterii foarte bine definite. 


O altă problemă identificată de Ebbinghaus este legată de disponibilitatea 
datelor. De exemplu, multe cercetări comparative de economie politică 
utilizează (doar) datele OECD, ceea ce este un exemplu cât se poate de 
clar de eșantionare biasată întrucât cele 24 de tari OECD care dispun de 
date nu reprezintă cele aproape 200 de tari membre ale Naţiunilor Unite. 


O analiză interesantă a diferenţei dintre calitativ și cantitativ este 
facută de către Coppedge (1999), care separă conceptele în dense 
(complexe, multidimensionale, specifice analizei calitative) și subțiri 
(reductioniste, simpliste, specifice indicatorilor din analiza cantitativă). 
De fapt ambele tipuri de cercetare utilizează concepte dense, numai că 
analiza cantitativă operationalizeaza conceptele până când ajunge la 
indicatori direct măsurabili. Asupra acestor indicatori își îndreaptă 
Coppedge atenţia, arătând că modul de construire a variabilelor are o 
influență directă asupra măsurării conceptelor dense și că de obicei 
măsurarea. cantitativă este extrem de discutabilă. 


Nici în analiza calitativă nu este simplu de utilizat un concept dens. De 
exemplu, democraţia are o mulţime de definiţii iar analiza trebuie să 
utilizeze una sau alta dintre aceste definiţii. Pe măsură ce se înaintează 
cu analiza, conceptul devine din ce în ce mai îngust ori din ce în ce mai 
elaborat, însă nu ajunge niciodată la nivel de variabilă în sens cantitativ. 
Din acest punct de vedere, un citat al lui Coppedge (1999, p.471) este 
sugestiv: 


Problema indicatorilor cantitativi nu este că ei măsoară 
cantități, ci faptul că aceștia sunt calitativ diferiți de 
conceptele categoriale pe care le măsoară. Adevărata 

problema a variabilelor continue este că măsoară numai 
versiuni subţiri si reductioniste ale unor concepte mai dense 
de care sunt interesaţi cercetătorii noncantitativiștil. 


În opinia mea, Coppedge are dreptate când spune că măsurarea 
conceptelor este un lucru dificil. Cine a încercat vreodată să 
construiască o scală de măsurare a unei dimensiuni știe cu siguranţă ce 
probleme insurmontabile trebuie depășite atunci când itemii nu 
corelează bine între ei sau când scala are o slabă consistenţă internă. A 
construi o scală bună este o operaţiune extrem de dificilă, iar 
instrumentele prezente de obicei în chestionare sunt rareori 
fundamentate și verificate din acest punct de vedere. Ori, conceptele 
subţiri rezultate din modul de construire a variabilelor ridică întrebări 
asupra, validității instrumentului de măsurare, problema cea mai mare a 
indicatorilor fiind faptul că nu reușesc să suprindă decât o mică parte a 
unui concept mai dens. 


Apoi, să presupunem că un indice este bine construit și că prezintă în mod 
simultan atât validitate cât și fidelitate. Un astfel de indice nu dispune 
decât de o validitate temporară, întrucât viata socială este în continua 
schimbare. Daca ne gândim la un indice al comunicării, de exemplu, am 
fi utilizat anumite variabile acum 50 de ani și cu totul alte variabile în 
secolul XXI, odată cu explozia mijloacelor de comunicare. Un indice din 
prezent nu poate fi valabil peste 100 de ani întrucât este imposibil de 
anticipat în ce fel vor comunica oamenii peste un secol. 


Criticile analizei cantitative pot continua cu foarte multe argumente, însă 
ma voi apropia de final cu digresiunea lui Dogan (1994) asupra limitelor 
cuantificării. Dogan arată că atunci când există un decalaj între metodele 
statistice, pe de o parte, și cantitatea și calitatea datelor, pe de altă parte, 
apare pericolul supracuantificării. Metodologia statistică s-a dezvoltat 
spectaculos însă eforturile nu au fost la fel de susţinute în privinţa calităţii 
datelor si de foarte multe ori chiar în privința cantităţii acestora. Este 
adevărat că se fac foarte multe studii sociale în urma cărora sunt produse 
munţi de date însă, de exemplu, România are goluri imense în statiticile 
oficiale internaţionale. 


Dogan mai arată că cercetătorii preferă anumite modele statistice pentru 
simplul motiv că au indicatori cuantificabili, ori strategia corectă este mai 
întâi de formare a conceptelor și abia apoi de încercarea de cuantificare 
a acestora. O observaţie foarte interesantă este îndreptată în privința 
utilizării valorilor medii în comparatiile cros-nationale. Media presupune 


literele înclinate nu sunt la fel în original; prin înclinare am încercat să subliniez 
importanța lor 

un grup relativ omogen, însă orice tara prezintă o eterogenitate mai mare 
sau mai mica. In plus, dacă distribuţia unei variabile este deplasată de la 
normalitate, atunci media nu reflectă tendința centrală. 


Deși cercetătorii utilizează în cercetările lor indicatori oficiali cum este 
PIB-ul, trebuie subliniat faptul că acesta este o măsură puternic 
subestimată în țările care prezintă o economie subterană. În primii zece 
ani după căderea regimului comunist, România a fost caracterizată cu 
un procent substanţial de economie gri, iar în cazul Indiei procentul este 
probabil și mai mare. 


Cât privește relaţia dintre metodele statistice și scopul cercetării sociale, 
Dogan citează o afirmaţie a lui Tukey: “Mai bine un răspuns aproximativ 
la o întrebare corectă, decât un răspuns exact la o întrebare greșită”. 


Tone de analize sofisticate nu pot să înlocuiască un raționament logic 
printr-o tehnică simplă și nesofisticată. Așa cum computerul nu poate 
înlocui omul în activităţi de rațiune și sinteză, analizele statistice nu vor 
putea niciodată să înlocuiască capacitatea, critică a cercetătorului de a 
utiliza concepte si de a face analogii bazate pe experienţă. Ideea este 
surprinsă într-un alt context si de către Ragin (1997), care face o 
diferență între conceptul de probabilitate utilizat în statistică si 
conceptul de plauzibilitate utilizat în analizele calitative. Ceea ce este 
probabil nu este întotdeauna și plauzibil, iar plauzibilitatea nu se poate 
determina statistic, ci numai prin studierea în profunzime a cazurilor 
studiate. 


Interesantă, pentru viitor, ar fi explorarea aplicabilitatii conceptului de 
probabilitate bayesiană în studiile calitative. Statistica, bayesiană diferă, 
semnificativ fata de cea clasică, pornind exact de la ideea de 
probabilitate, iar în varianta bayesiană aceasta este determinată 
simultan atât de experienţa cercetătorului cât și de evidența empirică. 
În plus, statistica bayesiană poate să lucreze foarte bine pe cazuri puţine 
si oferă soluţii la fel de exacte chiar dacă multe dintre date lipsesc. 
Într-un mod suprinzător, problema cazurilor puţine si cea a cazurilor 
lipsă (ori a diversităţii limitate) ar putea să-și găsească o posibilă 
rezolvare în metode mai puţin “ortodoxe” însă la fel de științifice. 


În legătură cu erorile studiilor cantitative, Dogan mai arată că cercetătorii 
uită mult prea des că eroarea maxima de sondaj (de regulă +3%) este 
garantată doar la nivel naţional, ori de cele mai multe ori ei se avântă 
la comparații între straturi ca și cum ar avea aceeași eroare. Apoi mai 
există și erorile de non-eșantionare, care ar putea fi controlate însă pe 
care puţini le iau în calcul foarte serios. De exemplu, sondajele de opinie 
românești au devenit, din varii motive, suspect de ieftine. 

Concurența acerbă de pe piața de cercetare românească a determinat o 
scădere dramatică a costului de cercetare, însă aceasta nu are un efect 
vizibil asupra erorii declarate. Esantioanele au tot o eroare maximă de 
+3%, însă calitatea și încrederea în cifrele rezultate lasă mult de dorit. 
Diferența de preţ la care se renunţă are cel puţin două efecte: primul, o 
scădere a salariilor operatorilor de teren (iar dacă aceștia nu sunt 
suficient de motivaţi nu vor completa chestionarele în mod corect, ca să 
nu spunem că le pot chiar falsifica), iar al doilea se reflectă în controlul 
post-cercetare. În mod normal, o cercetare serioasă beneficiază de un 
audit care să controleze munca operatorilor de teren (în mod ideal 
realizat de către o altă firmă de cercetare). Renuntarea la acest audit 
oferă libertate operatorilor de teren să încalce instrucţiunile, iar toate 
aceste lucruri nu se manifestă în cifrele declarate, vizibile, ci în calitatea 
datelor, invizibilă însă infinit mai importantă. Pe aceeași lungime de 
undă, Dogan demonstrează că statisticile oficiale, la nivel agregat, sunt 
cu atât mai slabe cu cât nivelul de dezvoltare socio-economică a unei 
tari este mai scăzut. 


În concluzie, putem spune că o analiză cantitativă bine făcută are merite 
certe și incontestabile, însă a considera metoda cantitativă ca având 
răspunsul corect la toate întrebările este o eroare. Multe dintre aspectele 
cercetării sociale nu pot fi mânuite cu instrumente cantitative, la fel cum 
un calculator care poate efectua milioane de operaţii matematice pe 
secundă nu poate înlocui un minut de reflexie critică a cercetătorului. 


1.5  Complementaritatea celor două metode 


În introducerea acestui capitol am arătat că relaţia dintre metoda 
calitativă și cea cantitativă este o reproducere a diferenţei între modurile 
de a face cercetare în științele socio-umane și în științele exacte. Istoria 
dezvoltării acestor două metode surprinde diferitele paradigme prin care 
a trecut sociologia până la faza actuală. Qnwuegbuzie şi Leech (2005) au 
observat in acest sens câteva lucruri interesante care merită a fi 
menţionate. 


În faza ei inițială, sociologia a trecut prin faza pozitivistă în care 
metodologia de cercetare promova neimplicarea valorică și neutralitatea 
axiologică. Teza pozitivismului este că realitatea este obiectivă, în afara 
simțurilor noastre și că poate fi măsurată utilizând metode științifice, 
prin intermediul unor instrumente valide și fidele. Într-o mare măsură, 
este principiul după care se ghidează analiza cantitativă în toate formele 
ei actuale. 

Începutul secolului 20 aduce ideea că realitatea socială este construită, 
deci în esenţă subiectivă, fapt care a dat naștere paradigmei cercetării 
calitative și utilizarea abordărilor interpretativ-hermeneutice. În directă 
opoziţie cu neutralitatea axiologica a pozitivistilor, în analiza calitativă 
cercetarea este influențată într-o mare măsură de valorile cercetătorului, 
care înţelege mult mai bine fenomenul (asumându-și aceste valori) decât 
un alt cercetător situat în afara realităţii sociale investigate. 


Acesta, este momentul în care metodele s-au despărţit, iar diviziunea încă 
mai scindează metodologia actuală de cercetare socială. Prin anii '50-*60 
apare post-pozitivismul, un compromis între calitativ și cantitativ: deși 
erau de acord că realitatea este construită, s-a observat totuși existența 
unor relaţii stabile între fenomenele sociale, indiferent de modul cum erau 
interpretate subiectiv. În această etapă s-a întărit metoda științifică de 
cercetare (Popper, 2000) și importanța deosebită a metodologiei. 


În același timp, s-au întărit și teoriile radicale, cum ar fi 
post-structuralismul și post-modernismul, care afirmă că nu există o 
realitate socială obiectivă, ci mai multe realităţi văzute din perspective 
diferite. Inarmati cu sentimentul superiorității metodei calitative, 
adepţii Tezei Incompatibilitatii susțin ca paradigmele calitative si 
cantitative nu pot coexista. 


Tot în anii '60 apare o mișcare pragmatică care a generat Teza 
Compatibilitatii: abordările calitative și cantitative nu sunt mutual 
exclusive, relaţia dintre cele două constând în evenimente izolate de-a 
lungul unui continuum de cercetare științifică, unde rolul teoriei este 
central. Adepții acestei teze cred în existența ambelor orientări, atât 
subiectivă cât și obiectivă, utilizând atât logica inductivă cât și logica 
deductivă. 


Qnwuegbuzie şi Leech (2005) au făcut chiar efortul de a enumera 
asemănările dintre cele două metode: 


e ambele merg pe o abordare teoretică; 

e ambele utilizează ipoteze de cercetare; 

e ambele colectează date; 

e ambele interpretează într-un fel sau altul datele culese; 

e ambele încearcă verificarea datelor (validarea acestora); 

e ambele încearcă reducerea (sintetizarea) datelor la o concluzie 
compactă, care utilizează cât mai puţine variabile care să explice 
cât mai mult; 

e reiau ciclul amendarii teoriei în funcție de datele empirice culese. 

Cu alte cuvinte, cele două metode sunt complementare, iar cei care nu 
văd avantajele mutuale sunt incapabili de “cercetare bilingvă” și se 
transformă în așa-numiții “cercetători pragmatici” (Qnwuegbuzie şi 
Leech, 2005, p.268). 


Cercetarea calitativă si cea cantitativă sunt, în fapt, două fete ale 
aceleiași monede. Ambele încearcă să descrie într-un mod cât mai 
sintetic aceeași realitate studiată, prin metode diferite. Există situaţii in 
care metoda cantitativă nu are aplicabilitate, după cum în alte situaţii 
metoda calitativă de cercetare nu este cea mai potrivită. În funcţie de 
situaţia concretă de cercetare, se utilizează una sau cealaltă, însă nu se 
poate spune că una este net superioară celeilalte. În fapt, cunoscătorii 
metodologiei de cercetare socială consideră, în mod just, că aceste două 
metode sunt complementare, rezultatele uneia fiind utilizate ca date de 
intrare pentru cealaltă. 


Există un studiu sociologic cu ajutorul căruia voi arăta că există situaţii în 
care analizele cantitative nu numai că sunt în general imposibil de aplicat, 
însă chiar în situaţiile în care pot fi aplicate nu pot genera concluzii de 
substanță: este vorba despre studiul lui Seymour Martin Lipset American 
exceptionalism - Japanese uniqueness (1994). 


În lumea vestică (Europa de Vest si Statele Unite), marile teorii care au 
încercat; să explice dezvoltarea economică au făcut apel la valori orientate 
predominant spre un comportament economic raţional, iar unele dintre 
aceste valori și caracteristici culturale se regăsesc în spiritul protestant 
răspândit cu precădere în Statele Unite. Alături de alti factori sociali si 
politici, explicaţia succesului economic constă în capacitatea individului 
de a se dezvolta prin efort personal și prin competiţia dură care obligă 
individul să lupte în permanență pentru a urca dintr-o clasă inferioară 
într-una superioară. 


Deși această explicaţie este perfect adaptată modelului cultural 
american, explicând într-o mare proporţie și succesul economic 
vest-european, acest tip de teorii sunt puse într-o mare dificultate atunci 
când sunt supuse comparatiei cu o singură naţiune asiatică: Japonia. 
După al doilea Război Mondial, Japonia a demonstrat un miracol de 
dezvoltare economică, concurând de la egal la egal cu Statele Unite. 


Studiul comparativ al lui Lipset analizează doar aceste două naţiuni, 
încercând, pe de o parte, să sublinieze diferenţele culturale dintre cele două 
naţiuni, iar pe de alta parte, să arate volatilitatea teoriilor economice 
bazate exclusiv pe o literatură vestică. Este un exemplu perfect de studiu a 
două cazuri extrem de diferite care însă prezintă același fenomen rezultat: 
o puternică dezvoltare economică. 

Dacă modelul american este bazat pe individualism şi modernitate 
(înțeleasă ca renunțare la modelul social feudal și adoptarea unui model 
liberal de laisse-faire), acumularea de capital în Japonia nu are nimic în 
comun cu niciuna dintre condiţiile de bază din lumea vestică. Japonezii 
sunt orientati într-o direcţie opusă: dacă în vest individul este puternic 
valorizat si condiționat social să iasă în evidență prin propria lui 
capacitate, în Japonia individul are o puternică reţinere în a ieși în 
evidență, modelul social fiind centrat spre grupul din care face parte. 
Sistemul social japonez prezintă un sistem ierarhic cu puternice 
caracteristici feudale, așa încât teoriile vestice asupra succesului 
economic sunt complet invalidate de acest unic caz din lumea estică. 


“Cuiul care iese trebuie bătut la loc”, proverbul japonez citat de Lipset 
(1994, p.160), descrie perfect orientarea non-individualistă a japonezilor: 
orice individ care iese în evidență este tratat ca deviant și 
pedepsit /marginalizat de grupul din care face parte. Anulând interesul 
personal, individul japonez își concentrează toate eforturile în slujba 
interesului colectiv. La limită, interesul national primează atât in fata 
interesului individual cât și în faţa intereselor companiilor private, chiar 
dacă între companii se manifestă o competiţie puternică (strategiile de 
afaceri fiind întocmite exact pe principiile alianțelor din războaielor 
multiplilor Shoguni din perioada feudală). 


Lipset utilizează o multitudine de studii atitudinale comparative între cele 
două naţiuni, prezentând distribuții de procente ale răspunsurilor la itemi 
cu o scală de răspuns cel mult ordinală. Aproape niciuna dintre variabilele 
prezentate nu este cantitativă, iar studiul nu face apel la nici o analiza 
cantitativă avansată, de tipul regresiei ori analizei factoriale. 


Singura modalitate prin care se pot aplica analize cantitative este 
aplicarea unui instrument de cercetare pe un eșantion reprezentativ din 
fiecare ţară, apoi prin testarea paralelă a unui model statistic. Dacă 
modelul generează rezultate asemănătoare atunci putem spune că teoria 
pe care se bazează este validă, devenind un punct de reper pentru 
studiile ulterioare. Din păcate însă, un model statistic bazat pe teoriile 
vestice asupra atitudinilor este în mod invariabil invalidat de atitudinile 
contrare (opuse chiar) ale japonezilor, datorate unui model cultural 
diferit. 


Modelele statistice nu reușesc să spună absolut nimic despre cauzele 
acestor diferenţe, întrucât ceea ce măsoară cercetările cantitative din 
prezent nu sunt decât efectele unor decizii din trecut. Maiestria lui 
Lipset este în mod excepţional demonstrată prin claritatea cu care 
descrie transformarea socială din Japonia începută pe la mijlocul 
secolului al XIX-lea, când Japonia se afla încă într-o perioadă 


42 Calitativ versus cantitativ în cercetarea socială 


traditional feudală. Elitele aristocratice japoneze au înțeles faptul ca 
lumea vestică (industrializată) începea să depăşească mult capacitatea 
Japoniei de creștere economică, așa că au decis că industrializarea este 
un proces obligatoriu. 


Fenomenul economic japonez constă exact în deciziile acestei perioade și 
în extraordinara abilitate de predictie ale elitelor japoneze care au 
reconstruit din temelii societatea, păstrând în același timp tradiţiile și 
stratificarea specific feudală. În acea perioadă, capitalul economic era 
deţinut în cea mai mare parte de către elitele aristocratice (shogunii), 
însă industrializarea presupune o relaţie economică între agenţi din clasa 
mijlocie. Singura pătură dintre clasa de jos și aristocrație, care deținea 
un status suficient de ridicat pentru a îndeplini această funcţie erau 
samuraii, cărora le-au fost acordate sarcinile de a înființa companii 
private. Într-o societate puternic tradițională, în care schimbările 
macrosociale erau de neînchipuit, elitele japoneze au suspendat 
războaiele feudale interne și au utilizat atât prestigiul samurailor cât și 
legitimitatea împăratului Meiji pentru a restructura din temelii întreaga 
societate japoneză. 


În decursul a numai o jumătate de secol, Japonia a devenit o societate 
puternic industrializată și urbanizată, fenomen incredibil datorat unei 
planificări minutioase gândite de sus în jos. Transformările sociale 
produse de planificatorii Meiji sunt asemănătoare cu încercările 
comuniste din multe privințe: sunt centralizate, planificate, subsumate 
interesului comun, societatea urmărind interesul tuturor mai degrabă 
decât competiţia dintre indivizi. Japonezii au reușit construirea unei 
societăţi de consum, a unui sistem capitalist bazat pe competiţie. Prin 
comparaţie, succesul japonez (explicat prin canalizarea tradiţiilor în 
direcţia dorită) reduce efortul ideologiei comuniste la o încercare 
patetica. 


Nici unul din postulatele teoriilor vestice asupra circulaţiei capitalului 
ori a luptei dintre clase nu se potrivește cu realitatea japoneză. În 
Japonia nu există luptă de clasă, întrucât individul nu se consideră 
asuprit de capitalisti ci consideră munca o datorie morală fata de 
angajator. Planificarea centralizată încă mai există, însă nu are nimic în 
comun cu ideologia comunistă; Ministerul Comerţului Internaţional și 
Industriei din Japonia nu face nimic altceva decât să orienteze economia 
japoneză în direcţia maximizării probabilității de profit pe baza unor 
proiecţii prospective. Dacă Marx ar fi trăit în ziua de astăzi, este foarte 
probabil să fi fost profund descumpănit de funcţionarea societăţii 
japoneze. 

Japonia nu este singurul caz in care societatea a fost transformată de 
sus în jos, în absența ideologiei comuniste. Într-un studiu comparativ cel 
putin la fel de relevant, Ali Kazancigil (1994) arată că Turcia este un 
alt exemplu de naţiune care a urmărit transformări sociale radicale, fiind 
singura tara din lumea musulmană care prezintă o traiectorie puternic 
orientată spre o democraţie participativă. Spre deosebire de Japonia însă, 
Turcia nu prezintă același succes. Kazancigil citează o multitudine de 
studii comparative între Japonia și Turcia, a căror scop principal a fost 
acela de a explica pe de o parte succesul Japoniei și pe de altă parte 
insuccesul Turciei (ori mai bine spus succesul limitat al acesteia). 


Ca și în cazul Japoniei, condiţiile de plecare ale Turciei spre un final 
democrat includ un imperiu (extins până la porţile Europei de Vest) si o 
tradiţie de supunere fata de Sultan. Există însă și o diferență 
fundamentală: în timp ce în Japonia împăratul era considerat zeu, în 
teritoriile musulmane tradiţia pleacă de la o supunere totală doar fata 
de Allah. 


Din acest motiv, lumea musulmană este și astăzi dezbinată de rivalități 
locale, fără politici unitare și coerente cum sunt cele din partea vestică a 
lumii. Tarile musulmane prezintă așadar un nivel extrem de scăzut al 
implicării statului; singură Turcia face excepţie de la această regulă, fapt 
explicabil dacă se ia în calcul necesitatea menţinerii unui imperiu atât 
de extins cum a fost cel Otoman. Un astfel de imperiu nu putea să 
reziste decât printr-o centralizare puternică realizată prin instaurarea 
unei tradiții de supunere fata de Sultan, conducătorul absolut al 
imperiului. Daca dogma religioasă prevedea că oamenii sunt sclavii lui 
Allah, în Imperiul Otoman oamenii erau sclavii Sultanului. Rivalii și 
oponenții acestuia au fost fie eliminaţi fie le-au fost confiscate 
pământurile (sursa lor principală de venit și de putere). 


Încă de la începutul formării sale, Imperiul Otoman a dezvoltat un 
puternic aparat birocratic, ridicând nivelul centralizării statale la un 
nivel foarte înalt. Această, formula de succes i-a permis stabilitatea in 
timp și a prevenit o decădere specifică societăţilor musulmane. De-a 
lungul a sute de ani de existență această tradiție a reușit o deplasare 
uimitoare, unică în lumea islamică, a trăirii profund religioase a turcilor: 
deși rămân în continuare un popor religios, ei acceptă acum 
legitimitatea organizării laice alături (nu mai prejos, nici mai presus) de 
organizarea, religioasă. 


Această tradiție a permis unor elite reformatoare scolite în țările din 
Vest (începând cu a doua jumătate a secolului XIX) să împingă 
transformarea socială și mai departe: în loc de sclavii Sultanului erau de 
acum sclavii “statului”, promovând o economie naţională, iar grupul lui 

Mustafa Kemal Atatürk a înlăturat pur și simplu organizarea religioasă 
de la putere. Nu întâmplător, Atatürk a dobândit ulterior el însuși o 
faimă aproape religioasă, devenind părintele noii naţiuni. Ideologia 
promovată. de acesta, este cel puţin la fel de fervent apărată ca mișcarea 
fundamentalistă islamică, deși obiectivele finale ale celor două mișcări 
sunt puternic antagonice. 


Aflată într-un trend economic puternic ascendent, Turcia se zbate între 
curentul modernist și cel tradiţional islamic. Rămâne de văzut în ce 
măsură va reuși Turcia să-și consolideze eforturile, întrucât evenimentele 
din Piaţa Taksim în 2014 nu sunt extrem de încurajatoare, iar presiunea 
kurdă (printre altele) împiedică deocamdată aderarea Turciei la Uniunea 
Europeană. Deși nu prezintă același succes economic ca al Japoniei, se 
poate spune totuși că Turcia reprezintă un caz extrem de interesant al unei 
transformări sociale planificate de sus în jos, într-o direcţie democratică. 


Japonia rămâne singurul caz care contrazice teoriile economice și sociale 
din vest; iată cum este posibil ca un singur caz contradictoriu să răstoarne 
întregi teorii, dupa cum sunt posibile comparații extrem de substanţiale 
(fără a face apel la analize statistice complicate) utilizând doar două sau 
trei cazuri în perspectiva evoluţiei lor istorice. 


Capitolul 2 


Via media: analiza 
calitativ-comparativă 


Obiectivul principal al acestui capitol este acela de a descrie logica și 
modul de funcționare al unei noi metode de a analiza comparativ 
anumite cazuri studiate. Studierea cazurilor are un echivalent 
conceptual în așa numitele studii de caz, care sunt operaţiuni specific 
calitative. De aceea, analiza comparativă (așa cum va fi descrisă în acest 
capitol) este ea însăși o operaţiune calitativă, iar denumirea ei completă 
este de analiză calitativ-comparativa. Pentru ușurința în exprimare însă, 
voi utiliza uneori termenul mai simplu și mai scurt de analiză 
comparativă (multe dintre articolele de specialitate fac aceeași asociere 
între cele două denumiri). 


Analizele publicate de obicei în științele sociale și politice se centrează pe 
unul sau celălalt dintre polurile calitativ sau cantitativ. Sunt nenumărate 
publicaţii bazate pe un număr mare de cazuri (cu analize statistice mai 
mult sau mai putin complicate), după cum sunt multe alte publicaţii care 
analizează în mod extensiv un studiu de caz ori cel mult două pentru 
comparaţie. 


În foarte puţine publicaţii se constată studierea unui număr mediu de 
cazuri (mai multe decât în studiile în profunzime, însă mai puţine decât 
în studiile cantitative); dacă am produce un grafic în care pe orizontală 
sunt numărul de cazuri studiate iar pe verticală numărul de publicaţii, 
curba rezultată are o formă de U: foarte multe publicaţii la extremităţi 
(cercetări pe cazuri puţine și pe cazuri multe) și foarte puţine în mijloc 
(pe un număr mediu de cazuri). 


In continuare voi sublinia acest al treilea design de cercetare posibil, 
unul care să fie suficient de calitativ încât să culeagă informaţii în 

profunzimea fiecărui caz în parte dar care să dispună în același timp de 
o metodologie suficient de riguroasă care sa asigure replicarea 
rezultatelor dacă un alt cercetător ar aplica aceeași metodă. De Meur şi 
Rihoux (2002) descriu această analiză ca pe o “via media” între primele 
două design-uri de cercetare, unul care să combine în mod fructuos 
calităţile ambelor. De esenţă calitativă, însă desfășurată conform unui 
algoritm matematic, analiza comparativă dobândește încrederea 
utilizatorilor fiind pe de o parte uşor de înţeles si pe de altă parte 
replicabilă. Așa cum o vede Rihoux (2003), analiza comparativă este un 
pod care unește prăpastia dintre cele două margini opuse. 


Deși acceptate după toate standardele (există o comunitate științifică, 
există teorii și școli concurente pe diverse ramuri), există o percepţie mai 
mult sau mai putin difuză că științele sociale reprezintă partea moale a 
științei în timp ce științele naturii, fizica, chimia si celelalte reprezintă 
nucleul dur al științei. Acest lucru se datorează dificultății cu care se 
găsesc legitati cu caracter general, precum și complexităţii vieţii sociale si 
a stadiului relativ incipient în care se află științele sociale în comparaţie 
cu tradiția centenară a științelor exacte. 


Fenomenele sociale sunt în mod evident greu de abordat întrucât pentru 
studierea lor sunt necesare cunoștințe multiple, aproape enciclopedice. 
În timp ce unele fenomene sociale își au originea în decizii economice, 
altele sunt produse de politicile sociale și publice; cutumele și tradiţiile 
sunt diferite în funcție de regiunea geografică și de condiţiile climaterice; 
altele sunt explicate de factori culturali. Sunt o mulțime de factori care 
pot acţiona, de cele mai multe ori în combinaţii greu de imaginat. 
Selecţia condiţiilor cauzale relevante presupune o muncă de Sisif și o 
înțelegere a fenomenelor sociale dublată de intuiţie, întrucât nu toate 
cauzele se manifesta la fel si nu toate influențează fenomenul studiat în 
aceeași măsură. 


Întrucât analiza comparativă se desfășoară pe un număr relativ restrâns 
de cazuri, o decizie cel puţin la fel de importantă se referă la selectarea 
cazurilor relevante pentru analiză. Aspectele metodologice ale analizei 
comparative se află într-o strânsă relaţie unele cu celelalte; de exemplu, 
cazurile studiate pot fi descrise atât din perspectiva evoluţiei lor 
temporale cât si din punctul de vedere al diverselor concepte în termeni 
de cauze și efect, însă cauzalitatea (așa cum voi arăta la secţiunea 2.1) 
are o strânsă legătură cu dezvoltarea temporală a evenimentelor (mai 
exact cu precedenta temporală a cauzelor asupra efectului). În aceeași 
legătură se află tratarea condiţiilor necesare și suficiente pentru 
producerea unui efect, subiect aflat într-o legătură organică cu analiza 
cauzala. 

Se pot construi secțiuni separate atât pentru analiza cauzala cât si pentru 
analiza temporală însă ele sunt legate una de cealaltă în mod organic 
si recursiv. Structura unei lucrări nu poate fi decât liniară (capitole si 
secţiuni sucesive) însă lectura acestora trebuie înțeleasă recursiv, la modul 
ideal multe secţiuni ar trebui să aibă aceeași poziţie ierarhică fata de 
capitolul de care aparțin (pe modelul unei organigrame). 


Voi începe, în prima secțiune, cu o discuţie comparaţiei din perspectiva 
analizei cauzale, apoi o încadrare a acesteia în diverse cadre analitice 
(mai multe moduri de a privi relaţia dintre cauze și efecte) bazate pe 
canoanele lui Mill, după care voi descrie metodologia analizei comparative 
așa cum este prezentată în literatura de specialitate actuală. În final voi 
puncta cele mai importante critici care au dus ulterior la dezvoltarea 
acestei analize prin înglobarea teoriei mulțimilor vagi. 


2.1 Comparatia și analiza cauzală 


Analiza comparativă nu este un scop în sine, ci s-a dezvoltat ca o 
metodologie robustă în urma unor nevoi de analiză sistematică a unor 
fenomene de interes. Probabil cea mai des întâlnită întrebare în știință 
(în oricare știință) se referă la cauzele apariţiei fenomenelor. De aceea, 
pentru a înțelege în profunzime analiza comparativă, o să tratez în 
această secțiune câteva perspective asupra relaţiei cauzale dintre 
fenomene. 


Cauzalitatea este un concept care a ridicat dintotdeauna dispute, mai întâi 
în filozofie apoi în știință in general (chiar si în știința de astăzi noțiunea 
de cauzalitate este utilizată cu precauţie doar în cadrul unor experimente 
controlate). Zamfir (1990) a identificat o multitudine de probleme ce stau 
în calea stabilirii cauzalitatii (multe dintre acestea se suprapun si peste 
problemele tratate în secţiunile 1.4 și 2.6, în timp ce altele vor fi reluate 
pe parcursul lucrării în secţiuni specifice): 


e problema sensului cauzarii; 

e problema duratei și a distanței; 

e problema cauzelor aparente; 

e riscul de a fi corect din rațiuni false; 

e problema numarului!; 

e problema interdependentei; 

e problema interacțiunii; 

e variaţia contextuală a cauzalitatii; 

e problema empirismului cauzelor și a efectelor. 


o enuntare completa ar fi “problema numărului de cazuri studiate” 

Acestea sunt câteva exemple (la care se pot adăuga problemele din 
secţiunile amintite mai sus) care demonstrează dificultăţile cu care se 
confruntă cercetătorii în analizele sociologice și limitele inerente pe care 
este bine să le conștientizăm în activitatea de cercetare. 


În această lucrare, distincţia terminologică pe care o consider de o 
importanţă critică este cea dintre “cauză” și “condiţie cauzală”. Dintre 
toți factorii care contribuie la apariția unui fenomen, nu toţi sunt cauze 
clare ale acestuia, unii fiind mai mult condiţii cauzale favorizante, care 
contribuie la producerea fenomenului. De exemplu, vântul nu este o 
cauză a apariției unui incendiu, ci factorul care a provocat initial focul, 
însă vântul este o condiție cauzală importantă într-un incendiu întrucât 
îl întreţine și îl răspândește. 


Întrucât cauzalitatea este atât de dificil de stabilit, în analiza 
comparativă nici nu se folosește cuvântul “cauză”, toți factorii fiind 
consideraţi “condiţii cauzale”; fenomenul este produs de o combinaţie de 
condiții cauzale dintre care unele sunt necesare pentru producerea 
efectului în timp ce altele sunt suficiente prin ele însele (distincţia este 
prezentată în secţiunea 2.2); Zamfir (1990) numeşte ultimele condiţii 
“factori determinanti”. 


Nu există o definiţie exactă (sau cel puţin agreată) a conceptului de cauză 
ori a celui de efect. În opinia mea, filozofii utilizează acești termeni doar cu 
referire la exemple concrete. Plecând de la Aristotel (cu un model filozofic 
teleologic), până la Galileo în timpul Iluminismului (care a fost foarte 
aproape de un model coerent), Hume este printre primii care s-au aplecat 
în mod științific asupra acestor noţiuni, susținând că nu putem percepe 
relaţiile cauzale în mod direct, astfel că nu putem cunoaște cauzalitatea 
în afara regularitatilor observate în cadrul unor asocieri de evenimente. 


În lipsa unei definiţii coerente, Hume (1748) a arătat doar că “obiecte 
similare sunt legate întotdeauna de obiecte similare” și defineşte cauza ca 
fiind: 


„„„un obiect, urmat de un altul, unde toate obiectele similare 
cu primul sunt urmate de obiecte similare cu al doilea. 


Viziunea lui Hume este depășită astăzi, întrucât lucrează cu “cauze” nu 
cu “condiţii cauzale” si nu tratează interdependenta cauzală, considerând 
cauzele de sine stătătoare. Totusi, consider că este important să o prezint 
întrucât își are originea în experiența empirică și a dat naștere mai târziu 
asa numitului model deductiv-nomologic. 


In cadrul unui astfel de model, sunt asumate presupunerile că obiectul 
cauză există independent de existența obiectului efect, iar obicectul cauză 

îl precede temporal pe obiectul efect. Hume adaugă la aceste ingrediente 
si faptul că “dacă primul obiect nu ar fi, al doilea nu ar fi existat”. Cu 
alte cuvinte, nu se cunoaște mecanismul exact prin care cauza generează 
efectul, însă știm din experiență că dacă nu s-ar fi produs cauza, nu s-ar fi 
produs nici efectul. Cauza inghetarii apei este temperatura scăzută; dacă 
temperatura nu ar scădea la 0 grade Celsius, apa nu ar îngheţa. 


Definiţia cauzalitatii a lui Hume evidenţiază trei elemente care pot fi 
verificate prin observaţie: 


X este cauză a lui Y dacă: 


Precedenta: X precede temporal pe Y 
Adiacenta: ambele sunt prezente in acelasi cadru spatio-temporal 
Concomitenta: X si Y sunt întotdeauna concomitente 


Zamfir (1990) arată că modelul lui Hume este complet neadecvat 
explicaţiei sociologice, întrucât rareori o condiţie cauzală poate să 
genereze un efect în mod direct. Realitatea este mult mai complicată 
decât un simplu model Cauză - Efect, procesul determinativ al 
fenomenelor fiind dispus sub forma unui lant cauzal în care condiţiile 
cauzale se află într-o relaţie de succesiune temporală, cauzând-se ele 
însele reciproc. Identificarea unui asemenea model nu poate fi făcută 
printr-o simplă inspecţie empirică a instanţelor studiate, ci printr-un 
proces de explicaţie deductivă (o concepţie cât se poate de modernă, rar 
întâlnită în literatura sociologică actuală). 


Substanţa, discuţiei depășește în unele aspecte știința sociologiei, tratând 
unele concepte pur filozofice. De exemplu, a vorbi de cauzalitate 
înseamnă a presupune existența atât a condiţiilor cauzale cât și a 
efectelor. Dintr-un anumit punct de vedere, tocmai existența acestora 
poate fi pusă în discuţie întrucât realitatea, fiind construită social, este 
un concept discutabil. Anumiți factori cauzali pot fi puși în discuţie 
doar pentru că ei au fost definiti, însă acest lucru nu înseamnă nici pe 
departe că factorii respectivi există cu adevărat. Mai mult, definirea 
factorilor poate fi făcută în mod diferit în culturi diferite, în funcţie de 
modul cum a fost construită realitatea. 


Construcţia realităţii este o temă care ţine mai mult de filozofie decât de 
cercetarea socială obişnuită. În mod curent, cercetătorii nu 
problematizează realitatea ci o iau ca pe un fapt dat. Deși este evident 
că fiecare individ percepe realitatea într-un mod propriu, se poate 
constata o ciudată convergență a tuturor realităților individuale 
percepute, prin intermediul acordurilor în comunicare. Astfel, 
cercetătorii au convingerea (indreptatita din acest punct de vedere) că 

în cadrul realităţii percepute există legături cauzale între fenomene și că 
acestea, pot fi studiate prin metode științifice. 


Uneori, cauzele sunt ușor de văzut și de cuantificat; probabil cel mai 
celebru exemplu este mărul lui Newton: cauza căderii mărului este 
atracţia gravitaţională. Aceste tipuri de raționamente sunt relativ 
stabile în timp și spaţiu, fiind specifice mai ales științelor naturale (acele 
ştiinţe denumite “dure”). În alte ştiinţe însă (cele la care mă refer aici 
sunt desigur cele sociale și umaniste) prezintă o fluctuatie a tuturor 
factorilor care interacționează, precum și a fenomenelor studiate. Dacă 
în fizică, este foarte simplu de prezis ce se va întâmpla lăsând un pahar 
cu apă la minus 20 grade, în sociologie este aproape imposibil de prezis 
ce va face un om, în special aflat într-o situaţie limită. 


Aproape toate fenomenele studiate se compun dintr-o cantitate pe care 
o denumim “explicabilă” (în anumite circumstanţe oamenii prezintă 
comunalitati actionale), însă mai există o cantitate complet haotică pe 
care teoriile actuale nu o pot explica. În analiza cantitativă, prima se 
numește “variație explicată” și se măsoară în cazul regresiei cu 
coeficientul de determinatie, iar a doua se numește pur si simplu 
“eroare”, este cantitatea complementară din total variaţie rămasă 
neexplicată. 


A doua cantitate este cea mai interesantă, fiind compusă la rândul ei din 
două parti: 
2 


- o parte care ar putea fi explicată dacă teoriile cu care lucrăm ar fi 
mai avansate; 


- o parte complet neexplicabila, haotică, ce caracterizează 
comportamentul ființelor umane, inerent impulsiv și dependent de 
o componentă emoţională necontrolabilă 


Într-adevăr, în regresie se lucrează cu modele de variabile independente 
(cauzele), pe care cercetătorul presupune că au o contribuţie 
semnificativă la explicarea variaţiei variabilei dependente (a efectului). 
Daca in modelul construit de cercetător intra toate variabilele 
importante care au o influență majoră asupra efectului, atunci 
cantitatea de variaţie neexplicată este minimă și va fi compusă doar din 
acțiunea haotică. O posibilă problemă constă în presupunerile pe care le 
fac cercetătorii asupra realităţii construite, alte culturi construind alte 
realităţi (implicit alte modele cauzale). Presupunând că “realitatea” este 
corect construită și că modelul este adecvat acestei realităţi, eroarea va 
fi într-adevăr minima iar valoarea coeficientului de determinatie va 
atinge un maxim posibil. 

Dacă însă realitatea nu este corect construită ori modelul cercetătorului 
nu este adecvat acestei realități, o cantitate importantă de variație pleacă 
din zona explicată înspre eroare, zona neexplicată. Eroarea va avea o 
valoarea mult mai mare (ori invers, cantitatea de variație explicată va fi 
mult mai mică decât în realitate), însă acest fapt nu este cunoscut apriori 
de către cercetător. Nu cunoaștem și nu vom cunoaște niciodată care este 
cantitatea totală de variaţie care poate fi explicată; se poate foarte bine 
ca modelul nostru să nu conţină toate variabilele relevante. 


Partea cealaltă,  neexplicată, se referă la componenta complet 
impredictibilă a naturii umane: o persoană poate avea o preferinţă acum 
si una complet diferită peste două minute. Schimbarea preferințelor este 
unul din factorii care determină comportamentul actional (subiect 
extrem de suculent în marketing și studierea paternurilor de consum), 
iar comportamentele actionale imprevizibile agregate la nivel de grup, 
comunitate, regiune etc. se transformă în factori sociali haotici ai căror 
efect este foarte greu de prezis ori estimat. 


Este adevărat că indicatorii sociali sunt mai stabili la nivel agregat decât 
măsurătorile la nivel individual, însă nici măcar aceștia nu sunt feriti 
complet de acţiunea haotică. Între anumite limite, cercetătorul se poate 
baza pe stabilitatea indicatorilor agregati însă această stabilitate este 
numai temporară, pe termen scurt, întrucât nimeni nu poate să prevadă 
ce se va întâmpla cu valorile lor în viitor. 


Cauzele care pot determina schimbarea valorilor acestor indicatori sunt 
multiple; în științele sociale am putea spune că numărul virtual de cauze 
(de condiţii cauzale, mai exact) este foarte mare. Sigur că unele dintre 
acestea sunt irelevante, însă combinaţiile posibile de factori cauzali sunt 
potenţial infinite, în ideea că nicio cauză nu are un efect semnificativ de 
una singură, ci numai în combinaţie cu alti factori cauzali. 


Se configurează astfel un mix cauzal extrem de subtil, pentru care Mill 
(1843) a găsit o excelentă comparaţie cu amestecul substanțelor chimice: 
în componența cauzalitatii intră o multitudine de compuși care 
interacționează în mod subtil unii cu alţii, uneori anulându-se reciproc 
iar alteori provocând adevărate explozii sociale. 


Zamfir (1990) a denumit această situaţie “problema interacțiunii”, 
ridicând o limită de principiu a anlizei sociologice. Fenomenele sociale 
nu sunt produse de acțiunea separată a unei cauze sau alta, ci de 
influența comună a mai multor cauze care interacționează și se 
influențează. reciproc până la producerea efectului. 


In aceste condiţii, identificarea unei cauze anume dintr-o combinaţie 
cauzală complexă este o sarcină asemănătoare cu depistarea unui singur 

compus chimic dintr-o substanță cu o formulă complexă. Aceast demers 
nu este deloc unul simplu; studiind lucrările lui Mill asupra cauzalitatii, 
Aickin (2004, p.533) identifică interpretarea acestuia într-unul din 
canoanele discutate, “metoda variațiilor concomitente”: 


Dacă un fenomen variază într-o măsură oarecare în timp ce 
un alt fenomen variază într-o manieră particulară, primul este 
fie o cauză fie un efect al acelui fenomen, ori este conectat de 
acesta, printr-o legătură cauzală 


Această perspectivă a lui Mill asupra cauzalitatii pare să fie mai mult 
cantitativă decât calitativă, întrucât se referă la noţiunea specific 
cantitativă de variaţie, în ciuda faptului că lucrările sale sunt utilizate 
ca bază de plecare pentru analiza comparativă (calitativă în esență). 
Spun discutabil întrucât în cercetarea cantitativă variabilele 
independente nu trebuie să coreleze unele cu altele (asumptia statistică 
de non-multicolinearitate), în timp ce în cauzalitatea chimică factorii 
cauzali interacționează unii cu alții, transformându-se întocmai cum 
două substanțe chimice combinate dau naştere unei substanțe noi. 


Mill s-a concentrat pe operationalizarea conceptului de cauzalitate; 
argumentând cà aceasta nu poate fi demonstrată decât în cadrul unor 
experimente, a produs binecunoscutele lui canoane (descrise pe larg la 
secțiunea 2.4) arătând că, în timp ce canoanele diferenței și a 
concordantei se bazează pe o potrivire perfectă între cauză și efect, 
utilizarea. variațiilor concomitente nu presupune acest lucru pentru a 
face inferente cauzale. O singură excepţie este suficientă pentru 
eliminarea unui factor cauzal cu primele două canoane, însă variațiile 
concomitente admit și astfel de excepţii în analiza cauzelor. În fapt, 
funcţia principală a primelor două canoane este aceea de a elimina 
cauze, în timp ce o analiză complexă analizează cauzele și sub aspectul 
posibilităţii sau chiar probabilității acestora, ceea ce duce mai mult spre 
partea. cantitativă a cercetării. 


Deși puternică (dacă judecăm după numărul utilizărilor și răspândirea 
ei), analiza cantitativă are totuși un neajuns fundamental în ce privește 
studiul analizei cauzale: cele mai multe cercetări cantitative sunt 
transversale, fixate în timp. Cutuma cercetării cantitative este aceea, a 
studierii unui eșantion reprezentativ suficient de mare pentru o eroare 
suficient, de mică. Chiar dacă astfel de cercetări se repetă destul de des 
(fie de către aceeași instituţie, fie de instituţii diferite interesate de 
același subiect), eșantioanele sunt aproape întotdeauna diferite (extrase 
în mod aleator din populaţie). 


2.1 Comparatia și analiza cauzală 53 


Or, analiza cauzală își dovedește adevăratul potenţial prin studierea 
cauzelor și a efectelor acestora în timp. Sigur că există eșantioane panel, 
însă acestea sunt extrem de rare în comparaţie cu cercetările 
transversale (fiind și mult mai costisitoare) și de cele mai multe ori sunt 
utilizate doar pentru a raporta o stare de fapt și schimbarea acesteia în 
timp; studierea temporală a cauzelor și efectelor este extrem de rară, 
deși Coppedge (1999) este de părere că studierea longitudinală a 
manifestărilor unui caz este cel mai bun design de cercetare disponibil 
pentru testarea ipotezelor referitoare la cauzele unor evenimente 
specifice. Bartolini (1993) are o opinie similară, arătând că cea mai 
indicată. stategie de cercetare comparativă este aceea care combina un 
design cros-cultural cu unul cros-temporal: cazurile nu se modifică doar 
în spaţiu și nu sunt diferite doar între culturi, ci se modifică și odată cu 
trecerea timpului în cadrul aceluiași spaţiu și aceleași culturi. 


Mahoney (2000) observă un lucru foarte interesant în legătură cu modul 
diferit de înţelegere a noţiunii de cauzalitate dintre abordarea calitativă 
si cea cantitativă: în vreme ce analiștii pe N-mic (centrati pe comparații 
nominale) se zbat să caute acele situaţii în care relaţia dintre condiţiile 
cauzale și efect este perfect predictibilă (conform canoanelor lui Mill), 
analiștii pe N-mare admit și includ în ecuaţie factorul aleator (eroarea, 
zgomotul, așa-numitul random noise) și interpretează cauzalitatea în 
termeni de efecte parţiale și probabiliste (King et al., 2000). 


Într-unul din articolele sale, Ragin (2003) punctează încă o diferență 
între cele două abordări. În studiile de caz, cauzalitatea se examinează 
în mod holistic iar aspectele observate nu sunt nimic altceva decât parti 
ale unui întreg; toate elementele analizate converg într-o structură 
unitară care nu este întotdeauna ușor de observat (de aceea, doar 
cercetătorii cu experiență pot observa structuri), iar sarcina 
cercetătorului este de a identifica modul cum s-au combinat cauzele 
pentru a produce fenomenul studiat (efectul). În cercetările orientate 
spre număr mare de cazuri, sarcina cercetătorului este de a găsi cel mai 
mic model posibil care să explice o cantitate cât mai mare din variaţia 
variabilei dependente.  Variabilele independente se află în competiţie 
unele cu celelalte, fiind oprite doar acelea care au un coeficient de 
corelaţie ridicat cu variabila dependentă însă un coeficient de corelaţie 
scăzut cu celelalte variabile independente. Modelul cauzal derivat în 
acest fel se aplică tuturor cazurilor, chiar dacă în esenţă fiecare caz este 
unic și la o studiere atentă spune propria poveste. 


Există și în statistică metode de analiză bazate pe serii temporale, însă 
utilizarea lor este îngreunată de culegerea informaţiilor care este dificilă 
în timp. Este nevoie de informaţii pe zeci sau sute de variabile, toate 
extrase pe mii de cazuri pentru a face inferente statistice valide. 

Cauzalitatea are și o interpretare probabilistica; una dintre problemele 
interpretării lui Hume (care se aplică într-o anumită măsură și la 
interpretarea lui Mill) se referă la proprietatea concomitentei. Se poate 
întâmpla ca, deși X să fie într-adevăr o cauză a lui Y, să nu se întâmple 
întotdeauna în mod concomitent. În teoria probabilităților există 
formule de calcul pentru așa-numitele probabilitati condiţionate; de 
exemplu, putem calcula probabilitatea ca Y să se întâmple dat fiind 
faptul că X s-a întâmplat deja (altfel spus probabilitatea ca Y să fie 
cauzat de X). 


In măsura în care criteriul concomitentei a lui Hume este adevărat, atunci: 


P(Y|X) = 100% probabilitatea lui Y dat fiind X este de 100%, iar 
P(Y|!X) = 0% probabilitatea lui Y dat fiind nonX (dat fiind faptul 
că X nu se întâmplă) este zero 


În mod evident această regulă este prea restrictivă pentru științele sociale 
dominate într-o mare măsură de partea haotică și imprevizibilă a ființelor 
umane, așa că din punct de vedere probabilistic criteriul lui Hume poate 
fi relaxat până la a spune că X este o cauză a lui Y dacă probabilitatea 
ca Y să se întâmple este mai mare dacă X se întâmplă decât dacă X nu 
se întâmplă: 


P(Y|X) > P(Y|!X) 


Desi modele statistice se pot construi pentru studiul unitatilor micro- 
sociale, conceptul de cauzalitate capata un cu totul alt inteles atunci 
cand ne referim la unitati macro-sociale. Nu doar pentru ca sunt putine 
la număr si nu se pot aplica analize statistice, însă stabilitatea acestor 
unităţi este diferită, transformarea lor se face cu totul altfel. Producerea 
unui fenomen, la un astfel de nivel, se poate realiza printr-o multitudine 
de combinaţii secvențiale care se desfășoară în strânsă legătură unele cu 
celelalte. În acest sens, Rueschmeyer şi Stephens (1997, p.57) punctează 
direct: “cauzalitatea este o chestiune de secventialitate”; ideea este întru 
totul similară conceptului de lant cauzal discutat de Zamfir (1990). De 
aceea, analiza istorică a cazurilor studiate nu trebuie trecută cu vederea 
în cadrul unei cercetări comparative. Acest punct de vedere are legătură 
si cu problema cutiei negre discutată la secțiunea 2.6.1. 


2.2 Condiţii necesare, suficiente și contrafactuale 


Această scurtă incursiune într-un univers cauzal social de înaltă 
complexitate a punctat dificultatea inerentă în identificarea cauzelor 
unui fenomen, iar mai dificilă, este identificarea cauzelor importante, care 
influenţează puternic fenomenul studiat. Ambele obiective au legătură 

cu teoria pe care cercetătorul dorește să o testeze și există instrumente 
construite pentru atingerea acestora. În statistică există analizele de 
regresie (liniară și nonliniară, multiplă, logistică, multinomială etc.), 
analiza path, analiza cluster și altele, unde cauzele importante se 
depistează prin modelele testate, iar cele puternice sunt cauzele ale căror 
coeficienţi sunt pe de o parte semnificativ diferiți de zero si pe de altă 
parte au o contribuţie puternică la creşterea variaţiei explicate (R?). 


Mai există însă si alte metode de a testa ipoteze despre cauze și modul cum 
influenţează acestea fenomenul de interes. În afară de metodele calitative 
care nu sunt acoperite în această lucrare mai există metodologia analizei 
calitativ-comparative, care va fi discutată în cele ce urmează. 


Ambele tradiţii (calitativă și cantitativă) utilizează noțiuni și ipoteze 
despre cauze și efecte. În timp ce în statistică acestea sunt discutate sub 
aspectul corelatiilor dintre variabile, analiza calitativă bazată pe studii 
în profunzime a înaintat conceptul de “condiţie cauzala”: in urma 
studiului de caz, se constată că efectul nu se produce decât în anumite 
condiţii (cauzale). 


La fel ca în cercetarea cantitativă, studiile în profunzime arată că nu toate 
condiţiile cauzale sunt relevante. Unele sunt mai importante decât altele, 
însă acest lucru este discutat într-un mod cu totul diferit. Dacă în analiza 
cantitativă este suficient să repetăm un experiment de un număr suficient, 
de mare de ori (același lucru cu a esantiona suficient de multe cazuri), in 
analiza calitativă acest lucru nu este posibil. Fenomenele studiate sunt 
atât de rare încât cauzele acestora nu pot fi testate cu ajutorul modelelor 
statistice ci trebuie deduse în mod logic. 


De exemplu, care sunt condiţiile care au determinat cel de al doilea 
Război Mondial? In mod cert nu putem repeta /experimenta războaie 
mondiale doar pentru a le găsi condiţiile cauzale, însă putem să emitem 
ipoteze asupra acestora într-o modalitate sistematică și logică. Dintre 
toate condiţiile posibile, trebuie păstrate doar acelea fără de care al 
doilea război mondial nu ar fi avut loc. 


Acest raţionament implică mai departe în două alte linii de gândire: pe de 
o parte, sunt relaţiile dintre ceea ce există (evidenţa) și modelul construit 
de cercetător (inferenta), iar pe de altă parte, sunt relaţiile dintre ceea 
ce există si ceea ce ar fi putut sa fie dacă istoria ar fi avut un alt mers 
(condiţiile contrafactuale, de exemplu soarta Europei ar fi fost cu totul 
alta dacă Anglia și Franţa ar fi acţionat mai devreme și mai decis atunci 
când Germania a invadat Polonia). 


Prima linie de gândire a relaţiilor dintre evidenţă si inferenta este 
discutată de Dion (1998), care ajunge la o definire simplă a condițiilor 


56 Via media: analiza calitativ-comparativă 


necesare și suficiente. Atunci când studiem un fenomen Y: 


- Condiţia cauzala X este necesară dacă si numai dacă pentru 
producerea fenomenului Y este necesar ca X să se producă. Un 
exemplu este analiza lui Skocpol (1979) asupra revoluțiilor, care 
poate fi extinsă cu ușurință si la experiența românească din 1989: 
“O revoluţie socială se produce numai dacă statul este în criză”. 
Fenomenul de interes este revoluţia socială (asupra cauzelor căreia 
facem inferente), iar una dintre cauzele posibile este criza statului. 
Dacă statul nu ar fi în criză atunci revoluţia nu ar avea loc. 


- Condiţia cauzală X este suficientă pentru producerea fenomenului 
Y dacă producerea lui X implică producerea lui Y. Un exemplu 
interesant de astfel de condiţie poate fi: 

“Criza statului conduce la revoluţie socială” 


Diferenţa dintre o condiţie cauzală necesară și una suficientă este că, în 
timp ce condiția necesară antrenează efectul dar numai în combinaţie cu 
alte condiţii cauzale, cea suficientă poate antrena efectul indiferent dacă 
mai sunt prezente sau nu si alte condiţii cauzale. Suficienta nu este 
neapărat singulară, adică nu este obligatoriu să existe o singură condiţie 
cauzală suficientă; pot exista mai multe condiţii cauzale suficiente, 
fiecare dintre acestea antrenând efectul indiferent dacă sunt prezente și 
alte condiţii (suficiente sau nu). În prima afirmaţie, criza statului este o 
condiție necesară iar în al doilea exemplu este o condiţie suficientă: desi 
cele două afirmaţii par echivalente, o analiză atentă arată diferența 
fundamentală dintre acestea. 


Aceeași linie este prezentă și la Mahoney (2004, p.84), iar diferența 
dintre cele două tipuri de condiţii cauzale devine mai clară: absenţa unei 
condiții necesare va antrena întotdeauna absența efectului, pe când 
prezenţa condiţiei suficiente va antrena întotdeauna prezența efectului. 
În exprimări simple, acestea sunt: 


Condiţie necesară: “Y se întâmplă numai dacă se întâmplă X” 
Conditie suficientă: “Daca se întâmplă X, atunci se întâmplă și Y” 


La producerea unui fenomen participă un număr mare de condiţii cauzale, 
dintre care doar unele sunt necesare. Nu toate dintre aceste condiţii 
sunt relevante, asa încât cercetătorul trebuie să elimine condiţiile cauzale 
triviale chiar dacă acestea sunt necesare. De exemplu, existența aerului 
si a apei este o condiţie necesară pentru declanșarea unei revoluţii. În 
mod cert fără aer nu se poate face nimic însă existenţa aerului ori a 
apei însă această condiţie cauzală (chiar dacă necesară) este irelevanta 

pentru producerea revoluţiei din 1989 și nu vor fi luate în considerare în 
cercetarea socială. Atunci când sunt punctate toate condiţiile considerate 
necesare pentru producerea unui fenomen, este necesară o inspecţie atentă 
a acestora pentru identificarea și eliminarea celor triviale. 


Greutatea cea mai mare constă în depistarea acestor condiţii. Dion (1998) 
arată că o condiţie trivială este una care apare întotdeauna, indiferent 
dacă efectul se produce sau nu. Din acest punct de vedere, o condiţie 
poate fi declarată ca necesară daca are o relaţie probabilă în raport cu 
efectul (dacă se produce cu o anumită probabilitate , cu alte cuvinte dacă 
are o anumită variaţie). 


Variația cauzei necesare este una dintre cele mai simple modalităţi de a 
depista o cauză necesară, sau invers constanta unei cauze este o buna 
modalitate de a elimina acea cauză pe motive de trivialitate. Dion mai 
arată că nici măcar variaţia nu poate spune cu certitudine absolută dacă o 
cauză este necesară sau nu; în unele cazuri, poate exista variaţie și totuși 
cauza să fie triviala: este extrem de probabil ca un scrutin electoral să fie 
televizat (desi pot exista cazuri în care să nu fie televizat), însă televizarea 
evenimentului nu este o condiție necesară a producerii scrutinului. 


Condiţiile suficiente nu pot fi triviale întrucât acestea conduc 
întotdeauna, la producerea efectului; existența aerului nu este suficientă 
pentru producerea, unui fenomen social. Chiar si în rândul acestor tipuri 
de condiţii cauzale pot exista unele care să fie eliminate. În opinia lui 
Mahoney (2004), unele condiţii suficiente sunt tautologice. Acestea sunt 
un set de factori prezenţi chiar în definiţia efectului; de exemplu, un PIB 
de 100.000 euro este o condiţie suficientă pentru a avea o economie 
dezvoltată, însă creșterea PIB-ului este determinată chiar de dezvoltarea 
economiei, astfel că această condiţie este tautologică. 


Un alt mod de a conceptualiza condiţiile necesare și suficiente este unul 
care utilizează teoria mulțimilor. Dacă vom considera mulțimea tuturor 
evenimentelor în care este prezentă condiţia cauzală X, atunci aceasta 
este o condiţie necesară pentru fenomenul de interes Y dacă X este 
prezentă întotdeauna atunci când apare Y. Mahoney şi Goertz (2006, 
p.9) utilizează acest raționament și arată că: 


- O condiţie necesară X este o supramultime în care este inclusă 
mulțimea cazurilor când se întâmplă Y (altfel spus, ultima fiind o 
submulțime a lui X). Fiind o supramultime, X se întâmplă in 
absolut toate cazurile în care se produce Y; este adevărat că X (ca 
o mulţime mai întinsă) este prezentă și în situaţii când Y nu se 
produce, însă pentru producerea, lui Y este într-adevăr necesară. 

- O condiţie suficientă X este o submulțime a unei mulțimi mai mari 
a cazurilor când se produce fenomenul de interes Y (toate situaţiile 
în care este prezentă condiţia cauzală X sunt conţinute în 
mulțimea mai largă a cazurilor când se produce fenomenul de 
interes Y). Desigur, producerea lui Y este determinată de o 
mulțime de alti factori însă dacă Y se produce de fiecare dată când 
este prezent X, atunci condiţia cauzală X este suficientă (ori poate 
fi una dintre condiţiile suficiente) pentru producerea lui Y. 


Schneider şi Wagemann (2012) au o abordare similară pentru a descriere 
logica elementară a necesităţii și suficientei. O condiție X este necesară 
pentru un fenomen Y dacă fenomenul nu se poate întâmpla fără condiţia 
X. Atunci când fenomenul Y se întâmplă, este imposibil ca X să lipsească. 


Logica suficientei este descrisă în oglindă: o condiţie cauzala X poate fi 
considerată suficientă pentru fenomenul Y dacă, atunci când condiția X 
se întâmplă prezentă, fenomenul Y se întâmplă și acesta. 


Identificarea condiţiilor necesare este un proces care pornește de la 
fenomenul studiat si caută condiţiile cauzale, în timp ce pentru 
identificarea condiţiilor suficiente se pornește de la condiţia cauzală 
pentru a verifica daca produce de fiecare dată fenomenul studiat. 


În limbaj formal, cele două se notează astfel: 


X este o condiţie necesară: X < Y 
X este o condiţie suficientă: X > Y 


A doua linie de gândire (a condiţiilor cauzale contrafactuale) este puţin 
diferită însă nu mai putin interesantă.  Contrafactualii sunt condiţii 
cauzale care apar în urma inversării conceptuale a stării de fapt (a 
condiţiilor factuale, a celor care s-au întâmplat), de aceea ei se referă în 
special la trecut. În cercetarea calitativă experimentele bazate pe 
condiții contrafactuale sunt mai mult teoretice și pot părea speculative 
însă au un rol important în testarea, teoriilor. 


Puţini știu că acest tip de analiză este nu numai posibil, ci chiar foarte 
utilizat în cercetarea cantitativă. Analiza de regresie liniară oferă 
această posibilitate, una dintre funcţiile principale ale acesteia fiind 
aceea de predictie. Având valorile coeficienţilor de regresie și a 
constantei, cercetătorul poate să experimenteze obținând diferite valori 
ale variabilei dependente manipulând valorile variabilelor independente. 
De exemplu, dacă variabila dependentă este mortalitatea infantilă iar 
una dintre independente este un indice de dezvoltare a sistemului 
sanitar al localităţii/regiunii, atunci se poate vedea diferența dintre 

mortalitatea infantilă la o dezvoltare scăzută și una pentru o dezvoltare 
ridicată. Strategia este identică, cu obiectivul cercetării calitative, fiind 
echivalentul întrebării: “Ce s-ar întâmpla cu mortalitatea infantilă daca 
am crește dezvoltarea sistemului sanitar?” 


Printre primele utilizări ale condiţiilor contrafactuale au fost cele realizate 
de Weber (1978), prin ceea ce el numea “experimente imaginare”. Ca și 
Durkheim, Weber a intuit în mod corect faptul că teoriile despre societate 
nu pot fi testate cu ajutorul experimentelor (ca în științele naturale). De 
aceea, el a propus modificarea imaginară a unei condiţii cauzale după care 
să ne întrebăm în ce sens s-ar fi modificat efectul, în acest fel obținând 
un model cauzal. 


În afară de condiţiile contrafactuale, metodele de cercetare cantitative 
nu dispun de instrumente pentru identificarea condiţiilor necesare. și 
suficiente; multi cercetători nici nu-și orientează cercetarea într-o astfel 
de manieră, iar cei care sunt conștienți de problema tind să nu o 
considere relevantă întrucât, la urma urmei, aceste condiţii sunt foarte 
greu de găsit într-un noian de condiții cauzale. Această abordare nu este 
lipsită, de temei întrucât realitatea nu prezintă aproape niciodată o linie 
dreaptă de la o cauză la un efect: modelele cauzale sunt rareori atât de 
simple încât să implice o singură cauză pentru un fenomen complex. 


Galileo (1632) a înțeles acest lucru și a definit cauzalitatea prin toate 
cauzele care sunt necesare și suficiente pentru producerea efectului; 
modelul lui nu se bazează pe o cauză separată a unui efect, ci consideră, 
cauza ca fiing întregul set de condiţii cauzale responsabile pentru 
producerea. efectului: Y nu se produce decât dacă toate condiţiile Xa ... 
X, se produc concomitent. În viziunea lui Galileo, Y nu se produce dacă 
vreuna, dintre condiţiile cauzale X nu se produce. Chiar daca a fost 
abandonată, întrucât nu era falsificabilă (nu putem găsi niciodată toate 
cauzele unui fenomen, în special cele mai slabe), această idee punctează 
ceea ce în teoria moderna se conturează în asumptia complexităţii 
cauzale (Ragin, 1987). 


Cele mai multe cauze sunt limitate în putere și cuprindere empirică, fiind 
incapabile să declanșeze efectul de unele singure. Diverse condiţii cauzale, 
sau mai mult diverse combinaţii de condiţii cauzale pot să producă același 
efect. Dacă în analiza cantitativă nu putem găsi acest lucru, există o 
metodologie în cadrul analizei comparative care este capabilă să identifice 
aceste combinaţii. Următoarele secţiuni vor descrie fundamentele acestei 
metolodogii precum și algoritmul matematic pe care se bazează. 

2.3 Canoanele inductive ale lui Mill 


Scrierile lui Mill sunt larg considerate a fi primele formulări sistematice 
ale metodei comparative moderne (Ragin, 1987; Rihoux, 2003; Aickin, 
2004, printre alţii). Pentru a identifica circumstanțele care influențează 
în mod invariabil un fenomen de interes, există două metode puternice 
(“canoane” asa cum au rămas ele incetatenite în teorie). Prima metodă 
compară toate instanţele în care se întâmplă fenomenul de interes, iar a 
doua compară instanţe în care fenomenul se întâmplă cu instanţe în care 
fenomenul nu se întâmplă, acestea sunt identificate de către Mill (1843, 
cartea III, cap.VIII) ca “metoda concordantei” si “metoda diferenței”. 


Metoda concordantei este de departe cea mai utilizată metodă in 
analiza comparativă, fiind utilizată si în cadrul algoritmului de 
minimizare booleană prezentat în secţiunea 5.1.6. In pofida acestei 
utilizări răspândite, această metodă este considerată, inferioară. întrucât 
poate să conducă la false generalizări empirice (Ragin, 1987): 


“Dacă două sau mai multe cazuri în care se produce 
fenomenul supus investigaţiei au o singură circumstanta 
comună, acea unică circumstanta prin care toate cazurile 
concordă este cauza (sau efectul) fenomenului studiat”. 


Tabelul 2.1 este o ilustrare a principiului concordantei a lui Mill si 
prezintă studierea a trei instanţe diferite în care fenomenul de interes 
(Y) se întâmplă. În primul caz, se constată să spunem condiţiile cauzale 
A, B, C si X; în al doilea caz se constată condiţiile cauzale D, E, F si X 


Tabelul 2.1: Ilustrarea metodei concordantei 


Instante cauzale Efect 


Cazi A B C X Y; 


Caz2 D E F X Y 
Cazn G H I X Y 
—— —SS =~ 
Diferente Similaritati 
globale cruciale 


Sursa: Adaptare dupa Skocpol si 
Somers (1980, p.184) 

iar în al treilea caz se constată condiţiile cauzale G, H, I și X. După cum 
se poate vedea, singura condiţie cauzală care este prezentă în mod 
invariabil alături de Y este X. Conform metodei concordantei, avem 
dovezi pentru a spune că X este o cauză a lui Y. 


Metoda concordantei presupune studierea cazurilor similare, obiectivul 
cercetătorului fiind acela de a căuta în toate circumstanţele în care se 
produce efectul pentru a identifica acea singură condiţie cauzală care 
precede fenomenul în toate instanţele studiate. Se poate întâmpla ca 
nici o instanţă sa nu concorde prin vreo condiție cauzală, după cum se 
poate întâmpla să existe mai multe condiţii cauzale prin care instanțele 
să concorde (în ultimul caz, fiecare dintre condiţiile concordante pot fi 
considerate cauze). Circumstantele care pot fi excluse fără a modifica 
efectul nu sunt legate de acesta prin vreo legătură cauzala. 


Metoda concordantei procedează așadar prin excludere, prin eliminarea 
condiţiilor cauzale care nu sunt prezente în toate instanţele în care este 
prezent efectul studiat. Chiar și în aceste condiţii, avertizează Mill (1843, 
cap. 10.2), pot exista situaţii în care același fenomen poate fi produs 
de cauze diferite. Dacă în urma metodei concordantei găsim o cauză A 
în toate instanţele, aceasta nu înseamnă în mod obligatoriu că A este 
singura condiţie cauzală relevantă a fenomenului, ci este posibil ca într-o 
altă instanţă fenomenul să fie produs de o cauză B, în altă instanță să fie 
produs de o cauză C iar cauza A nu are de fapt nici o legătură cauzală cu 
fenomenul (deși nici B, nici C nu sunt prezente în toate instanțele). 


Fenomenul este cunoscut sub aspectul relaţiilor cauzale aparente: nici 
una dintre condiţiile cauzale observate nu este o adevărata cauză ci o 
alta, ascunsă. Această situaţie este dublată de posibilitatea cauzalitatii 
multiple care face metoda concordantei aproape imposibil de aplicat. 
Singura soluţie pe care o vedea Mill era încercarea de reconstruire a 
situaţiei experimentale prin stimuli controlati (ceea ce în domeniul social 
este desigur imposibil, în cele mai multe situaţii). 


Metoda diferenţei. O altă soluţie propusă de Mill la această problemă a 
fost formularea metodei diferenței, mai puternică decât prima întrucât 
nu numai că ia în calcul mai multe instanțe dar oferă posibilitatea 
experimentării indirecte: 


“Dacă o instanţă în care fenomenul investigat se produce și o 
altă instanţă în care fenomenul nu se produce, au în comun 
toate circumstanțele mai puţin una care se întâmplă doar în 
prima instanţă; circumstanta în care cele două instante sunt 
diferite este efectul, sau cauza, sau o parte indispensabilă a 
cauzei fenomenului”. 

Tabelul 2.2: Ilustrarea metodei diferenței 


Instante cauzale Efect 
Cazi A B C ~X ~Y 
Caz2 A B C ~X ~Y 
Cazn A B C X Y 
Sp ——— 
Similaritati Diferente 
globale cruciale 


Sursa: Adaptare dupa Skocpol si 
Somers (1980, p.184) 


Cu alte cuvinte, conditia cauzala care produce efectul este cea care difera 
odată cu efectul, în timp ce toate celelalte rămân similare. 


Tabelul 2.2 este o ilustrare a metodei diferenței; spre deosebire de tabelul 
2.1, aici este prezentată o situaţie inversă în care unele condiţii cauzale 
sunt prezente atât atunci când fenomenul se produce cât și atunci când 
fenomenul nu se produce iar unele se conformează tiparului de manifestare 
al fenomenului. Sunt studiate tot trei instanţe, primele două în care 
fenomenul nu se produce, este absent (~Y; semnul ‘~’ este notația pentru 
cazurile negative, “not Y” în logică si algebra booleană) iar ultima în care 
fenomenul se produce (Y). Singura condiţie cauzală care are un pattern 
identic cu al manifestărilor fenomenului este X, absentă în primele două 
instanțe și prezentă în ultima. 


Instantele în care Y este prezent (se produce fenomenul de interes) sunt 
numite cazuri pozitive, iar instanţele în care Y este absent (nu se produce) 
sunt numite cazuri negative. Logica celor două metode este similară însă 
deosebirea dintre acestea este că ultima face apel atât la cazurile pozitive 
cât și la cele negative pentru a găsi cauzele unui fenomen. Din acest motiv, 
metoda diferenței a mai fost denumită și o dublă metodă a concordanței. 


Condiţiile A, B și C nu pot fi cauze ale fenomenului Y întrucât acestea sunt 
prezente și în instanţe în care fenomenul este absent. Dacă am fi studiat 
doar primele două cazuri, toate condiţiile ar fi fost considerate cauze ale lui 
Y, însă studierea celui de al treilea caz elimina toate condiţiile cauzale in 
afară de una singură. Ca o practică generală, se împart cazurile în instanţe 
de prezenţă și absenţă a fenomenului de interes, iar condiţiile cauzale care 
sunt legate cauzal de fenomen trebuie să fie invariabil prezente în primul 
grup de instanţe și invariabil absente în cel de al doilea. Este așadar o 

aplicare dublă a metodei concordantei, odată pentru instanțele pozitive 
si apoi pentru cele negative, in acest fel fiind filtrate doar condiţiile care 
sunt într-adevăr legate cauzal de fenomenul de interes. 


Cazurile concordă atât în instanţele pozitive cât și în cele negative ale 
fenomenului: o cauză adevărată este prezentă în toate instanţele în care 
este prezent fenomenul de interes și este absentă în toate instanțele în care 
fenomenul de interes nu se produce. La fel ca la metoda concordantei, în 
metoda. diferenţei se procedează tot prin eliminarea cauzelor concurente 
însă la diferență se elimină acele cauze care nu urmează același tipar cu al 
fenomenului de interes. Desigur, dacă nu avem la dispoziţie decât cazuri 
pozitive, atunci metoda diferenței nu se poate aplica. 


Ragin (1987) observă în mod corect că un cercetător cantitativist ar putea 
face o paralelă simplă între această metodă și coeficientul de corelaţie. 
Dacă există concordanţă atât în instanţele pozitive cât și în instanțele 
negative, atunci metoda diferenţei arată de fapt un coeficient de corelaţie 
perfect egal cu 1. Ragin arată însă că există o deosebire fundamentală: în 
timp ce coeficientul de corelaţie se aplică în statistică și se bazează de fapt 
pe relaţii probabilistice (nu atinge niciodată valoarea 1), metoda diferenței 
se bazează pe comparații ale unor instante pe bază de invarianță. 


În interpretarea originală a lui Mill, deosebirea dintre cele două metode 
este faptul că metoda concordantei are la bază supoziţia că toate cauzele 
care pot fi eliminate nu au nici o legătură cu fenomenul, în timp ce metoda 
diferenței are la bază o supozitie opusă, aceea că toate cauzele care nu 
pot fi eliminate sunt legate de fenomenul studiat. 


Deși metoda diferenţei este preferabilă metodei concordantei, are aceeași 
problemă. în sensul că poate să ne inducă în eroare atunci când există 
cauzalitate multiplă. Studiind răscoalele țărănești, Ragin (1987) 
identifică patru cauze posibile: foametea, comercializarea rapidă a 
produselor agricole, o clasă ţărănească puternică și traditionalismul. 
Interesant este faptul că Ragin a fost preocupat de problema răscoalelor 
țărănești cu mult timp înainte, dedicând un articol întreg răscoalei 
țăranilor români din 1907, scris împreună cu Chirot (1975). Există 
cazuri în care răscoala este produsă numai de foamete iar altele în care 
este produsă doar de comercializarea rapidă a produselor. În această 
situaţie spunem că există cauzalitate multiplă, care nu poate să fie 
identificată nici de metoda concordantei nici de cea a diferenței. 


În plus, metoda diferenţei utilizează instanţe negative ale fenomenului, 
iar acestea sunt practic nelimitate (instanţele pozitive sunt mai rare, 
cele negative pot fi găsite peste tot). A cros-valida rezultatele obţinute 
prin metoda concordantei cu ajutorul metodei diferenței înseamnă o 
selectare corectă a cazurilor negative. Slaba selecţie a acestora poate să 


64 Via media: analiza calitativ-comparativă 


compromita un model cauzal altminteri corect. 


Pentru a controla deficienţele inerente ale acestor metode, Mill a oferit 
mai multe alte metode: cea indirectă a diferenţei, ori a reziduurilor, ori 
o alta care a precedat coeficientul de corelaţie, anume metoda variațiilor 
concomitente: 


“Un fenomen care variază într-un fel oarecare ori de câte ori 
un alt fenomen variază într-o manieră particulară, este fie o 
cauză fie un efect al acelui fenomen, fie este legat; de acesta 
printr-un fapt de cauzare”. 


Titlurile sectiunilor 2, 3 si 4 ale capitolului VII din cartea lui Mill A 
system of logic se numesc cât se poate de sugestiv: 


2. In the Social Science experiments are impossible 

3. — the Method of Difference innaplicable 

4. — and the Method of Agreement, and of Concomitant 
Variations, inconclusive. 


Niciuna dintre metodele avansate de Mill nu a rezistat propriilor sale 
critici; metoda variatiilor concomitente este neconcludenta pe aceleași 
ratiuni ca si metoda concordantei, din cauza pluralitatilor cauzale. Ultima 
însă este mai rezistentă întrucât are calitatea (pe care celelalte nu o au) 
de a nu se prăbuși la primul caz negativ care apare ori care este indicat. 
În general, primele metode sunt sensibile la acţiunea exemplelor negative: 
orice caz care contrazice teoria o anulează. Dar, în special în științele 
sociale, un singur caz negativ nu ar trebui să conteze la fel de mult ca 99 
de cazuri pozitive. Un alt motiv pentru care Mill își pune metoda sub 
semnul întrebării este faptul că este practic imposibil în științele sociale 
să găsim cazuri suficient; de similare ori suficient de diferite. 


Durkheim (2002, p.175) are o opinie similară cu cea a lui Mill, însă 
ridică metoda variațiilor concomitente la un nivel înalt în sociologie, 
interpretând-o undeva între metoda statistică și cea comparativă, 
ajungând până la a o considera “instrumentul prin excelență al 
cercetării sociologice”. 


Indiferent de obiecţii, concluzia care trebuie trasă este faptul că atunci 
când căutăm cazuri comparabile, cercetarea trebuie să respecte cât se 
poate de mult standardele acestor metode (Lijphart, 1971). 


Canoanele inductive ale lui Mill reprezintă doar un punct de plecare 
pentru metodologia cercetării comparative din prezent. Luate separat, 
acestea nu pot să răspundă unor întrebări și probleme fundamentale, 

însă nici nu se poate imagina metodologia actuală fără ele. În secţiunea 
următoare voi arăta cum se poate extinde inducția lui Mill cu deductia 
si abductia, pentru a forma o imagine mai clară asupra unui proces de 
cercetare modern. 


2.4 Inductie, deducție, abductie 


În știință în general si în științele sociale în particular, inducția a jucat 
un rol central. În această secţiune prezint diferenţele dintre inducţie, 
deducție si abductie, cu accent pe prezentarea orientărilor divergente 
dintre inducția analitică și deducție, utilizate în științele sociale. 


Inductia se referă la un proces de gândire prin care se încearcă explicarea 
unui fenomen prin intermediul experiențelor trecute. Cu cât numărul 
de instanţe concordante (și direct observabile) crește, avem cu atât mai 
multe motive să credem că fenomenul se va produce din nou în condiţiile 
observate. 


În ştiinţă, inducția este metoda cea mai des utilizată pentru avansarea 
teoriilor întrucât cunoașterea este cumulativa, se bazează pe toată 
cunoașterea anterioară. Dacă teoriile noi nu s-ar baza pe succesul ori 
eșecul vechilor teorii, ar trebuie să reinventăm totul în mod ciclic. 
Inductia presupune așadar un proces de acumulare a experienţelor, in 
asa fel încât știința din trecut devine fundamentul pe care se pot cladi 
noi teorii în viitor. 


În filozofie si logică, inducția este un proces contestat. Începând de la 
Hume (1748), inducția este desființată ca proces științific, desi este încă 
utilizată în mod extensiv. În esenţă, Hume a contestat faptul că prin 
acumularea experiențelor am putea vreodată să facem predicții asupra 
viitorului. Această abordare a lui Hume nu a fost rezolvată în totalitate, 
si continua să aibă o influență asupra gândirii filozofice actuale. Faptul că 
de milioane de ani soarele a răsărit în fiecare dimineaţă nu este o dovadă 
suficient de puternică pentru a putea prezice că va răsări si mâine (desigur, 
noi putem “prezice”, însă aceasta nu înseamnă că se va și întâmpla). 


Problema inducției este într-un fel similară cu cea a cauzei și efectului; 
faptul că observăm de milioane de ani un fenomen cauză (pământul se 
învârte în jurul soarelui), prin inferenta am putea să spunem că în viitor 
se va produce în mod inevitabil și fenomenul efect (soarele răsare în fiecare 
dimineaţă), însă acumularea experienţelor în acest fel, oricât de multe ar 
fi acestea, nu pot înlătura un alt fenomen C (neașteptat) să se producă 
în viitor; soarele se va răci la un moment dat, deci nu va mai răsări. 
Pentru a răspunde la această problemă, Hume a pus bazele sistemului 

deductiv-nomologic. 


Deductia, pe de altă parte, se referă la un proces de gândire opus: în loc 
să se prezică un efect pe baza evidenţelor, se utilizează efectul ca bază de 
plecare si se deduc cauzele acestuia. Deductia analizează cauze posibile 
si le selectează doar pe cele care duc la producerea efectului. 


Deși este preferata logicienilor (va oferi întotdeauna răspunsuri 
adevărate si valide), deductia nu poate înlocui inducția în avansarea 
teoriilor. Hume însuși spune că o persoană care respinge complet 
inducția în favoarea exclusiva a deductiei va muri de foame, întrucât a 
nu avea încredere niciodată în ceea ce se va întâmpla pe baza 
experiențelor trecute duce spre blocaj actional. În schimb, Hume 
propune o inducție “sceptică”. 


Abductia, un concept aproape necunoscut în științele sociale, este situat 
undeva între inducţie şi deducție. Încercând să preia aspectele tari din 
ambele, abductia se referă la un proces de gândire prin care se alege acea 
ipoteză care, dacă ar fi adevărată, ar explica cel mai bine un fenomen 
observat. Este, cu alte cuvinte “o inferenta prin cea mai bună explicaţie 
posibilă” (Harman, 1965). 


În secolul XX, un alt mare filozof al științei s-a preocupat de problema 
inducției a lui Hume si a ajuns la o concluzie similară numai că soluţia 
propusă este diferită. Popper (2000) demonstrează logic de ce știința 
nu poate fi (n.b. doar) inductivă, deoarece pentru a cunoaște cauzele 
unui fenomen ar trebui să cunoaștem și cauzele acelor cauze, mergând 
mai departe pana la infinit. Din punct de vedere logic, argumentatia lui 
Popper este adevărată, însă apelând la conceptul de infinit argumentatia 
lui seamănă oarecum cu celebrul paradox cu Ahile și broasca țestoasă: 
Ahile (un mare alergător) nu va depăși niciodată broasca ţestoasă care 
se află cu un metru in fata lui, întrucât pentru a o ajunge din urmă va 
trebui să treacă mai întâi de prima jumătate; pentru a parcurge acea 
primă jumătate va trebui să parcurgă iarăși în avans o jumătate din acea 
jumătate, raționamentul mergând până la infinit. Din punct de vedere 
strict logic, Ahile nu va reuși niciodată să traverseze infinitul pentru a 
depăși broasca, însă în realitate o depășește fără probleme. 


În mod similar, așa cum logica nu poate să găsească o soluţie acceptabilă 
pentru paradoxul lui Ahile, cred că argumentul logic al lui Popper nu 
este complet aplicabil în mersul științei. Sigur, este clar că știința nu se 
poate limita doar la un proces strict inductiv; simpla adunare de date și 
experiențe nu garantează generarea de noi teorii, însă ajută la testarea 
ipotezelor particulare care compun teoriile. 

Popper are dreptate cand sustine ca stiinta este si trebuie sa fie in primul 
rand deductiva; la urma urmei, marile teorii (din orice domeniu) nu au 
fost generate in urma unui proces inductiv, prin acumulare de experienta 
directa, ci printr-un proces de gândire, de multe ori logic însă de cele 
mai multe ori teoriile sunt rezultatul unor sclipiri de geniu. Nu trebuie 
ignorate insa nici solutiile practice gasite de-a lungul timpului de oameni 
care au observat pur si simplu că fenomene similare se întâmplă in situaţii 
similare (un raționament pur inductiv). 


Soluţia lui Popper la problema inducției a lui Hume a fost o răsturnare 
de perspectivă: în loc să demonstreze faptul că soarele va răsări mâine, el 
demonstrează doar credinţa că soarele va răsări, sub forma unei ipoteze 
falsificabile. Ipoteza este că soarele va răsări; dacă mâine acest lucru 
nu se va întâmpla, atunci această ipoteză va fi infirmată și o alta va 
trebui să-i ia locul. Aceasta, arată Popper, este calea pe care știința 
trebuie să o aplice: concurența teoriilor, dintre care numai una joacă 


rolul de paradigmă dominantă (aceea care trece de cele mai multe probe 
falsificabile). 


Propunerea lui Popper a rămas în istoria filozofiei sub denumirea de model 
ipotetico-deductiv: știința nu trebuie să caute probe care să confirme 
o teorie, ci invers, probe care să o infirme. Cu fiecare astfel de probă 
infirmativă demonstrată, teoria își va pierde încet din putere și va fi în 
cele din urmă abandonată, lăsând locul uneia și mai puternice. 


În științele sociale, spre deosebire de logică și filozofia științei, inducția 
ocupă un loc foarte important mai ales după ce Znaniecki a introdus în 
anul 1934 termenul de “inducţie analitică” (Taylor şi Bogdan, 1998). De 
orientare antipozitivistă, Znaniecki considera că sociologia trebuie să 
studieze fenomene sociale din perspectivă culturalistă. Individul este 
perceput nu ca un simplu receptor al mesajelor din domeniul social, ci 
purtător de sens și mai ales de creativitate. Znaniecki a intrat în istoria 
sociologiei cu celebra sa lucrare “Țăranul polonez în Europa si America”, 
analizând jurnale ori autobiografii ale imigranţilor polonezi în America, 
precum și scrisorile dintre aceștia și familiile lor rămase în Europa. 


Abordarea. sa empiricistă seamănă foarte mult cu un proces inductiv: se 
studiază foarte multe instanțe ale unor fenomene, însă spre deosebire de 
procesul logic ori filozofic al inducției, meritul imens al lui Znaniecki este 
acela, de a fi arătat prin lucrarea o modalitate de cercetare socială prin 
care se caută pattern-uri de similaritate în toate instanţele analizate. 


Spre deosebire de științele naturale, unde toate instanţele analizate 
seamănă. (soarele răsare la fel, frunzele cad la fel etc.), în sociologie 
fiecare actor social este unic. Mai mult, fiecare fenomen social studiat 
are particularităţi unice, fapt care face studiul acestora un proces extrem 

de anevoios. Este nevoie de foarte multă experienţă și intuiţie pentru a 
depista comunalitatile dintre toate instanțele analizate. Sigur, știința 
modernă se bazează pe analiza statistică a fenomenelor, însă atunci când 
se studiază doar câteva cazuri metodele statistice nu pot fi aplicate. 


Chiar și în cazul în care există foarte multe cazuri studiate (cum au fost 
documentele lui Znaniecki), acestea nu puteau fi analizate cantitiv, ci 
doar calitativ utilizându-se un proces sistematic inductiv. Nu se știe 
dacă Znaniecki a început să studieze scrisorile respective având deja 
format conceptul de culturalism ori a format acest concept; pe măsură ce 
a citit scrisorile. Înclin să cred că este vorba despre a doua variantă, 
începând cercetarea cu intuiţia descoperirii unui nou concept și a unei 
noi metodologii. 


Ragin (1994) lămurește foarte elegant relaţia dintre procesul de inducție 
analitică și cadrele analitice construite în urma unei analize calitative. 
În fapt, inducția analitică nu este un proces inductiv propriu-zis, 
întrucât nu se pornește de la o simplă acumulare a datelor de la care se 
stabilesc ipotezele, ci se analizează datele cu o anumită reprezentare 
conceptuală, apoi în funcţie de ceea ce spun datele reprezentarea se 
poate modifica, transforma, până când conceptul rezultat acoperă foarte 
bine datele calitative analizate. Cercetătorul nu studiază cazuri pur și 
simplu, ci poartă un veritabil dialog cu datele sale; cazurile sunt 
reanalizate în bucle iterative până când se stabilește o imagine clară 
asupra detaliilor fenomenului studiat, în fiecare iteratie utilizându-se 
atât raționamente bazate pe experiență cât și veritabile deductii. 


Reprezentarea conceptuală rezultată în urma dialogului cu datele 
formează așa numitul “cadru analitic”. Acesta este corespondentul 
modelului utilizat în statistică, cu diferența majoră că în cercetarea 
cantitativă cadrul analitic este fix (fiind utilizat doar la respingerea 
ipotezei de nul), in timp ce în cercetarea calitativ-comparativă cadrul 
analitic este flexibil. 


Hicks (1994) arată că inducția analitică nu este nimic altceva decât o 
aplicaţie a canonului concordantei al lui Mill. Citândul pe Robinson, el 
evidenţiază faptul că inductia analitică este in mod inerent limitată 
întrucât poate specifica doar condiţiile necesare, nu și pe cele suficiente 
(deoarece se iau în calcul doar instanţele în care evenimentul se 
întâmplă, nu și cele în care nu se întâmplă). Aceeași concluzie o 
subliniază si Ebbinghaus (2005, p.143): “..este adevărat că logica lui 
Mill bazată pe canoane inductive nu poate fi utilizată pentru a face 
inferente asupra relaţiilor cauzale în afara simplelor condiţii necesare”. 


De aceea, Hicks argumentează faptul că inducția analitică s-a dezvoltat 
în așa-numita “inducție neo-analitica”, prin analizarea instanţelor atât 

pozitive cât si negative. Ciclul dialogului cu datele se reia (ajustându-se 
atât condiţiile cauzale cât și explicaţia teoretică) până când cadrul analitic 
dobândește o trăsătură universală iar teoria devine atât de rafinată încât 
explică în mod corect fenomenul studiat. 


Inductia (neo)analitică are, printre altele, rolul de a fi utilă în generarea 
de noi teorii prin formularea de cadre analitice universale. În acest 
context, termenul “universal” nu trebuie confundat cu legile universale 
din știință ori cu generalizarea rezultatelor de la eșantion la populaţie 
(ca în abordarea cantitativă), ci mai degrabă ar trebui să fie interpretat 
ca “universal valabile pentru toate cazurile studiate”. Până la apariţia 
analizei calitativ-comparative, inducția neoanalitica era cea mai 
sistematică metodă de contruire a teoriilor, prin dezvoltarea progresivă a 
unui set inițial de ipoteze. 


Ebbinghaus (2005, p.143) este oarecum sceptic cu privire la potenţialul 
analizei comparative, arătând că “... metoda comparativă este mai 
degrabă utilizată în scopuri explorative, în ciuda imposibilității 
epistemologice a aplicării inducției si a limitelor din lumea reală care 
stau în calea testării deductive a ipotezelor”. O astfel de aventura 
explorativă poate cel mult să genereze o teorie, însă este nevoie de 
testarea. riguroasă a acesteia în raport cu alte teorii concurente. 


Deși mulţi cercetători au afirmat răspicat că cercetările comparative se 
realizează exclusiv prin metoda inducției (utilizând canoanele lui Mill), 
Goldstone (1997) demonstrează fără echivoc faptul că analiza comparativă 
nu se poate baza pe metodele de tip Mill și nu se limitează la o natură pur 
inductivă. Mai bine spus, că nu are o natură doar inductivă. Cum anume 
ajung cercetătorii la descoperiri teoretice și la generarea, de ipoteze rămâne 
un mister, însă procesul poate fi urmărit retrospectiv urmărind logica 
unor lucrări consacrate. Goldstone arată că procesul respectiv implică o 
combinaţie de raționamente atât inductive cât și deductive. 


În examinarea comparativă a mai multor cazuri, sarcina cercetătorului 
este aceea de a examina cu foarte mare atenţie, în detaliu, fiecare caz în 
parte pentru a identifica pattern-uri de similaritate. Acest proces este 
într-adevăr inductiv, însă formularea teoriei nu se poate opri aici; 
cazurile pozitive trebuie analizate comparativ cu cazuri negative, atât în 
ceea, ce privește absența efectului cât și cu alte cazuri în care condiţiile 
cauzale din ipoteză lipsesc. Analiza circumstanțelor particulare care duc 
la producerea, unui efect este o alta etapă a analizei, una care implică un 
raționament deductiv întocmai ca munca unui detectiv care 
investighează o crimă ori un accident. 


Zamfir (1990) are o abordare similară, afirmând că explicaţia sociologică 
nu se limitează la enuntarea listei de cauze si nici la observarea inductiva 

a pattern-urilor de similaritate empirică. Dimpotrivă, întrucât realitatea 
socială este complexă, structura explicatiei sociologice este deasemenea 
un proces în care abilitatea cercetătorului de a face deductii logice este 
esenţială. Dovezile empirice inductive nu reprezintă soluţia explicatiei, ci 
doar niște informaţii pe care cercetătorul le potrivește, ca într-un joc de 
puzzle, până când reușește să avanseze (prin deducție logică) o explicaţie 
a producerii fenomenului de interes. 


2.5 Similaritate si diferenta sistemica 


În metodologia, cercetării comparative pot fi găsite și alte strategii; două 
dintre acestea. au o logică similară canoanelor inductive ale lui Mill, fiind 
identificate și utilizate de către Przeworski şi Teune (1970): 


e MSSD —- Most Similar System Design — studierea sistemelor 
similare: se selectează cazuri cât mai similare unele cu celelalte, 
plecând de la asumptia că similaritatea crescută crește șansele 
identificării factorilor responsabili pentru diferenţele dintre acestea 


e MDSD -— Most Disimilar System Design — studierea sistemelor 
diferite: se studiază cazuri cât mai diferite cu putinţă pentru a 
demonstra că relaţia dintre cauză și efect este suficient de 
puternică pentru a rezista în cele mai diverse condiţii. 


Studierea, sistemelor similare se aseamănă întrucâtva cu controlarea 
variabilelor (atât control experimental cât și control statistic): ţinând 
toate variabilele constante, sunt depistate condiţiile care fac diferența. 
În metoda comparativă constanta se manifesta sub forma similaritatii 
cazurilor, prin experiment se verifică dacă un stimul este responsabil 
pentru apariția efectului, iar în statistică se verifică dacă influența, 
independentei este sau nu semnificativă. În cadrul experimentelor, se 
compară două grupuri: cel experimental care este expus unui stimul și 
cel de control care nu este expus stimulului (iată așadar că și metoda 
experimentului recurge de fapt tot la comparaţie). 


Experimentul este cea mai înaltă formă a studierii sistemelor similare: 
cele două grupuri sunt perfect asemănătoare cu excepţia unei singure 
variabile care este declarată ca fiind responsabilă pentru declanșarea 
efectului. Dacă în științele exacte experimentele sunt perfect posibile, în 
științele care studiază societăți umane posibilitatea experimentării este 
extrem de redusă. Pe de o parte, nu cunoaștem toate efectele 
intervenţiei într-un sistem social complex, iar pe de altă parte există 

restricții etice și deontologice. Soluţia la această dilemă constă in 
selectarea aleatoare a elementelor studiate în cele două grupuri, care 
este posibilă doar în cazul analizelor statistice nu și în analizele 
comparative întrucât numărul cazurilor studiate este prea mic pentru o 
pretenţie de selecţie aleatoare (cu atât mai mult pentru calcularea unor 
corelaţii semnificative). 


Combinate cu metodele concordantei și diferenţei ale lui Mill, reies patru 
strategii extrem de interesante, identificate de Faure (1994) și adaptate 
în mică măsură în această lucrare: 


Metoda concordantei 


Metoda diferenţei 


MSSD MSSO (Most Similar, | MSDO (Most Similar, 
studierea Same Outcome) — condiţii | Different Outcome)  — 
sistemelor | cauzale similare, acelasi | conditii cauzale similare, 
similare efect. Se studiază | efect diferit. Se studiază 
instanţele aflate la | un grup de cazuri în care 
intersecția dintre | toate condiţiile cauzale 
asemănarea condiţiilor | sunt asemănătoare 
cauzale si prezenta | mai putin aparitia 
uniformă, a fenomenului fenomenului de interes 
MDSD MDSO (Most Disimilar, | MDDO (Most Disimilar, 
studierea Same Outcome) — condiţii | Different Outcome)  — 
sistemelor | cauzale diferite, același | condiţii cauzale diferite, 
diferite efect. Se studiază un | efect diferit. Se studiază 
grup de cazuri eterogen | cazuri în care condiţiile 
din punctul de vedere al | iniţiale sunt diferite iar 
condiţiilor cauzale, dar | efectul este de asemenea 
care manifesta împreună | diferit 
apariția fenomenului de 
interes 


Exemplele oferite de Faure pentru fiecare celulă sunt următoarele: 


MSSO Studiul lui Barrington Moore (Social Origins of Dictatorship and 
Democracy) asupra drumurilor catre societatilor moderne, in care 
a studiat societati similare care au avut un parcurs asemanator, 
ajungând la un sistem democratic 


MSDO Acelasi studiu a lui Barrington Moore comparand de aceasta data 
societati similare care au avut unele dintre ele un parcurs democratic 

iar altele un parcurs nedemocratic 


MDSO Pentru rezultate asemănătoare în sisteme diferite este citat 

studiul lui Skocpol asupra revoluțiilor (States and Social 
Revolutions): societăţi extrem de diferite (Franţa, Rusia și China) 
au experimentat toate același fenomen al revoluţiei sociale. 
Aș adăuga un alt exemplu celebru oferit de Lipset (1994), al 
comparatiei dintre societatea americană si cea japoneză care 
prezintă ambele o stare de puternică dezvoltare economică însă o 
diferență culturală mai mult decât clară: America prezintă valori 
puternic individualiste în timp ce Japonia prezintă valori grupale 
puternice. Acest studiu a fost precedat de o altă cercetare foarte 
îndrăzneață la vremea ei, care lega stratificarea socială de valori 
(prin intermediul condiţiilor de muncă), într-o serie de studii 
comparative între Statele Unite si Polonia (Slomczynski et al., 
1981, comparând o societate capitalistă cu una socialistă) si între 
Statele Unite și Japonia (Naoi şi Schooler, 1985, comparând o 
societate din vest cu una din est, pentru confirmarea comparaţiei 
dintre Statele Unite și Polonia). 


MDDO Pentru rezultate diferite în societăţi diferite exemplul citat este 
studiul lui de Tocqueville (Democrația în America) prin care se 
compară societatea americană cu cea franceză din punctul de vedere 
al parcursului spre democraţie. 


Canoanele lui Mill si cele două strategii analitice se împletesc la 
controlarea, situaţiei experimentale: obţinerea unui set relevant de cazuri 
similare ori diferite presupune o strategie corectă de selecție a cazurilor. 
De cele mai multe ori cercetarea calitativă și comparativă se confruntă 
cu un număr foarte restrâns de cazuri, însă există și situaţii în care, 
pentru testarea unei ipoteze, trebuie selectate cazurile cele mai 
substanţiale. 


Atât MSSD cât si MDSD au avantaje evidente. De exemplu, (Coppedge, 
1999, p.472) este de părere că studierea cazurilor longitudinale este în 
mod clar cel mai bun design de cercetare pentru testarea ipotezelor despre 
cauzele unui eveniment, fiind “forma perfectă” de MSSD. El se bazează 
pe ideea că societatea la momentul t este aproape identică cu societatea 
la momentul t+ 1, singura diferență dintre acestea fiind cauza care a 
generat fenomenul cercetat. Toate celelalte condiții cauzale dintre cele 
două momente temporale nu se schimbă, deci pot fi considerate constante 
(respectând în acest fel cerinţele dure ale controlului experimental direct). 
Orice caz este mai similar cu el însuși la două momente temporale decât 
poate fi vreodată cu oricare alt caz. 

Nici MDSD nu a fost ocolită de cercetări celebre; Skocpol (1979) a 
realizat (inițial în cadrul tezei sale de doctorat) o foarte interesantă 
comparație a trei societăți diferite care au manifestat revoluții sociale: 
revoluția franceză dintre 1787-1800, revoluția rusă dintre 1917-1921 și 
revoluția chineză dintre 1911-1949. În pofida numeroaselor critici 
ulterioare, analiza lui Skocpol este și rămâne un exemplu clasic de 
cercetare comparativă utilizând un număr extrem de redus de cazuri. 
Cu doar trei societăți o analiză statistică este imposibil de realizat, 
singurele instrumente rămase disponibile pentru analiză fiind cele 
calitativ-comparative. Prin intersecția unor cadre analitice bine gândite, 
Skocpol a reușit să propună un model care, în liniile sale principale, este 
foarte solid. 


Analiza ei este mai mult decât un exemplu general de analiză 
comparativă; în mod specific, a utilizat analiza comparativă istorică 
pentru a testa ipoteze macrosociale într-o manieră, sistematică. Toate 
cele trei revoluţii sociale analizate sunt niște instante comparabile ale 
unui singur pattern; într-o schema foarte simplistă, criza vechiului regim 
dublată de efervescenta mișcărilor țărănești au generat revoluțiile sociale 
care s-au concretizat apoi în noi regimuri stabile: de la vechiul regim al 
Bourbonilor la regimul lui Napoleon în Franţa, de la vechiul regim țarist 
la noul sistem stalinist în Rusia si de la vechiul regim imperial la noua 
ordine Sino-comunistă în China. 


Ceea ce face analiza lui Skocpol nu doar interesantă ci aproape obligatorie 
pentru orice student în științele sociale, este tratarea comparativă a unor 
evenimente atât de importante încât au marcat nu doar societăţile în 
care au apărut ci întreaga umanitate. Este dificil de imaginat cum ar 
fi arătat lumea fără revoluţia franceză, ori cum ar fi arătat Europa în 
absenţa regimului comunist instaurat vreme de decenii, după revoluţia 
rusă. Ori ce sistem s-ar fi stabilit în China dacă în Rusia nu ar fi câștigat 
Stalin, pentru că (în opinia mea) nu e întâmplător faptul că sfârșitul 
revoluției chineze din 1949 coincide cu succesul sovietic, atât teritorial 
cât si ideologic, după cel de-al doilea Război Mondial. 


Analizate individual, fiecare dintre cele trei revoluţii au aspecte si cauze 
particulare (cele trei culturi sunt indubitabil diferite din toate punctele 
de vedere). Pot fi identificate însă și aspecte comune: fiecare caz 
prezintă. o societate predominant agrară, dominată, despotic de regimuri 
abolutiste, și toate sunt regimuri istorice de lungă durată (spre deosebire 
deci de revoluțiile coloniale) cu importanţă deosebită în arena politică 
internaţională. Unele aspecte teoretice sunt compatibile cu teoriile lui 
Moore (1966) care a evidenţiat importanța istorică și influenţa pe care 
au avut-o conflictele agrare asupra societăţilor moderne. 

Într-o descriere ulterioară a analizei, Skocpol şi Somers (1980) arată că 
există nu doar o singură metodă generică de comparaţie istorică, ci nu 
mai puţin de trei instrumente (tipuri) diferite: analiza macro-cauzală 
(comparatiile au rolul principal de a genera inferente cauzale despre 
macrostructuri și macroprocese), demonstrația paralelă a istoriei (sunt 
formulate teorii despre anumite evenimente și sunt prezentate în paralel 
evenimente istorice care susțin teoriile) si contrastele contextuale (unde 
nu se încearcă nici testarea unor teorii nici formularea de generalizări, ci 
sunt evidenţiate aspectele divergente ale cazurilor studiate cu scopul 
invers de a limita inferenta cauzală fără cunoașterea amănunțită a 
contextelor particulare). 


Motivul pentru care Skocpol și Sommers fac distincţia între aceste trei 
instrumente este datorat criticilor pe care analiza comparativ-istorica 
le-a primit și pe care cele două susțin că se datorează celorlalte două 
instrumente de comparaţie istorică, mai slabe din punct de vedere 
metodologic. Autoarele promovează virtuțile analizei macro-cauzale care 
primește critici nedrepte din cauza confuziei cu celelalte două. Pe de 
alta parte, între cele trei instrumente există un ciclu tranzitiv: analizele 
contrastuale pot sugera ipoteze testabile, care trec printr-un proces 
analitic macro-cauzal pentru a se dezvolta în teorii mai generale, care 
pot fi analizate apoi cu ajutorul demonstrațiilor paralele. 


Comparatia istorică este doar una dintre multiplele aplicaţii ale analizei 
comparative; după Rueschmeyer şi Stephens (1997), importanța ei 
deriva din faptul că multe dintre fenomenele observate au rădăcini în 
evenimente istorice mai mult sau mai puţin îndepărtate. Mai importante 
decât aceste aplicaţii sunt însă modul de acumulare a informaţiilor, de 
formulare a teoriilor si de testare a acestora. Aceste aspecte au suscitat 
controverse în legătură cu validitatea analizei comparative, unele dintre 
acestea, prezentate în următoarele secțiuni. 


2.6 Critica cercetării comparative 


Cercetarea (calitativ-) comparativă încearcă să răspundă, în cea mai 
mare parte, la aceleași probleme specifice analizei calitative. De 
exemplu, opinia, că cercetările calitative nu sunt reprezentative, este la 
fel de puternică și pentru cercetarea comparativă. Opiniile asupra 
modului cum aceasta din urmă reușește să răspundă la aceste probleme 
sunt (încă) împărțite (Goldthorpe, 1997a,b; Ragin, 1997; Goldstone, 
1997), ceea ce demonstrează două lucruri: faptul că cercetarea în 
științele sociale se lovește de probleme pe care analiza cantitativă nu 
reuşeşte să le rezolve (altfel spus, există probleme de natură calitativă 

care nu pot fi rezolvate prin instrumente cantitative) și faptul că 
metodele aplicate în analiza comparativă încearcă să rezolve aceste 
probleme, chiar dacă instrumentele prin care se încearcă acest lucru inca 
nu sunt suficient de dezvoltate. 


Toate tipurile de probleme pe care le voi prezenta în continuare au o 
legătură strânsă între ele, o legătură aproape organică. De exemplu, nu se 
poate concepe problema determinismului fără a face legătura cu problema 
cazurilor puţine și cea a reprezentativitatii, toate fiind o consecinţă directa 
a dualității nomotetic-ideografic, despre care am amintit la introducerea 
din capitolul 1. La fel, problema determinismului nu poate fi despărțită 
decât artificial de problema cazurilor negative, exemplele valabile pentru 
una fiind valabile si pentru cealaltă. 


În cele ce urmează voi prezenta sumar aceste probleme, cu precizarea 
că ordinea lor nu reflectă importanța acestora și că despărţirea lor în 
secțiuni separate este făcută mai mult pentru clarificarea conceptelor, 
unele secțiuni făcând trimiteri recursive de la una la cealaltă. 


2.6.1 Problema cutiei negre 


Aceasta este un tip de problemă pe care metodologii analizei calitative o 
îndreaptă către slăbiciunile analizei cantitative. În esenţă, observarea 
unor corelaţii între variabile (variaţii concomitente, cum le numea Mill) 
nu este în nici un caz o dovadă a corectitudinii unui model. Orientarea 
discursului dinspre inferente descriptive spre inferente cauzale nu este un 
lucru simplu de făcut, întrucât cercetătorul trebuie nu doar să găserască 
regularitati empirice ci să înțeleagă cum sunt generate regularitatile 
respective. 


Mai întâi, înțelegerea nu poate fi realizată decât în măsura specificarii unui 
model corect și (mai ales) complet; nimic nu poate să ferească cercetătorul 
cantitativ să nu cadă în capcana propriului model, întrucât eroarea de 
specificare a modelului este cea mai frecventă în acest tip de analiză. 
Există cazuri în care analistul comite o eroare și mai mare: aceea de a 
lăsa. calculatorul să decidă care este “cel mai bun model”. 


De exemplu, există o tehnică în analiza, de regresie numită “Stepwise”: 
cercetătorul introduce în analiză o serie de variabile independente 
(multe la număr), iar sarcina calculatorului este aceea de a ordona 
varaibilele în funcţie de contribuţia acestora la mărimea lui R? (cu alte 
cuvinte, cu cât de mult contribuie la explicarea variaţiei dependentei). 
O asemenea tactică nu poate fi decât greșită (si nu se folosește decât în 
scopuri explorative) deoarece esantionul, extras în mod aleator, poate să 
prezinte anumite corelaţii conjuncturale între variabile care să fie 

valabile doar pentru eșantionul acela și nu pentru altele, iar valoarea 
corelatici să fie, de fapt, departe de corelatia din populaţie. 


Calculatorul nu poate să ofere altceva decât niște calcule matematice și 
statistice. Cercetătorii calitativisti văd în acest punct o slăbiciune 
fundamentală a analizei statistice, întrucât a cunoaște anumite corelaţii 
între variabile nu oferă explicaţii complete ale modului de funcționare a 
unui fenomen social. Fie pentru că cercetătorul a introdus în analiză 
niște variabile eronate, fie pentru că programul de analiză statistică a 
considerat importante niște variabile altminteri neinteresante, este foarte 
posibil ca modelul final să nu conţină variabile în realitate importante. 


Apoi, chiar dacă toate variabilele importante sunt până la urmă 
identificate și introduse în model, modul concret în care se împletesc 
acestea pentru a produce fenomenul analizat rămâne o necunoscută: 
cunoaştem datele de intrare (variabilele), cunoaștem datele de ieșire 
(variabila dependentă) însă analiza statistică nu poate să spună ce se 
întâmplă mai exact cu acele variabile, care este modul în care se 
combină, care este chimia socială prin care condiţiile de intrare 
determină efectul. Între condiţiile de intrare şi efect se află așa numita 
“cutie neagră”; este procesul pe care utilizatorii de analiză statistică îl 
pot observa și măsura dar nu-l pot explica. 


În contrast, cercetătorii care aplică metode calitative susţin că această 
problemă. este ușor rezolvată, în studiile de caz, întrucât nu se analizează 
variabile abstracte ci desfasurari concrete ale evenimentului, în toată 
bogăţia de informaţii asociată cu observaţiile și munca de teren. 


Criticând analiza calitativă, Goldthorpe (1997a) arată că desi problema 
cutiei negre pare mai evidentă la cercetările cantitative, în fapt nici analiza 
în profunzime a cazurilor nu este ocolită de această problemă. Simpla 
descriere a cazului studiat (oricât de detaliată ar fi) nu poate fi un bun 
substitut al unei teorii cauzale întrucât (pentru a fi considerată o teorie) 
ar trebui să aibă măcar o palidă pretenţie de generalitate și să poată 
fi testată empiric. Or, de cele mai multe ori analiza calitativă nu face 
nimic altceva decât să explice excelent un fenomen particular, ceea ce nu 
servește cu nimic avansului științei. 


Goldthorpe vede analiza istorică într-o situaţie și mai dificilă: dacă o 
analiză calitativă recentă are avantajul informaţiilor proaspăt culese, 
încercarea de introducere în ecuaţie a relatărilor istorice este viciată de 
calitatea și cantitatea acestor informaţii. De multe ori sursele istorice 
sunt nu doar contradictorii, ci au origini uneori suspecte. 


În replică, Rueschmeyer şi Stephens (1997) punctează si ei faptul că, 
deși nici analiza cantitativă nici analiza istorică nu pot stabili explicaţii 
cauzale clare (cu alte cuvinte nu pot rezolva satisfăcător problema cutiei 

negre), fenomenele macrosociale nu pot fi în nici un caz înţelese cu 
ajutorul unei analize statistice transversale care utilizează doar câţiva 
indicatori comparabili pentru un anumit moment temporal. Doar 
înțelegând istoria unui caz și desfășurarea acestuia în timp putem spera 
sa deschidem cutia neagră a mecanismului de producere a unui fenomen. 


Problema cutiei negre se referă așadar la posibilitatea oferirii unei 
explicații a producerii unui fenomen, nu doar a condiţiilor de intrare și 
de ieșire. Din acest punct de vedere, analizele calitative oferă explicaţii 
mult mai bune decât cele cantitative. Cu tot dezvantajul unor informaţii 
incomplete ori de o calitate îndoielnică, analiza istorică longitudinală, se 
află într-o poziţie net superioară analizei cantitative care nu studiază 
fenomenele decât transversal. 


Sigur, nu se poate vorbi despre superioritatea unei analize asupra 
celeilalte, ci numai despre adecvarea metodei în funcţie de situaţia 
concretă de cercetare. In cazul de faţă însă, slăbiciunea analizei 
cantitative constă chiar în pretenţia lui Goldthorpe asupra generalitatii. 


Pretentia de generalitate nu este cu adevărat o pretenţie dacă se referă 
doar la cazurile din același spaţiu temporal. O teorie cu adevărat general 
valabilă trebuie să răspundă cu aceeași promptitudine în oricare moment 
în timp, comparând cazuri chiar și la o distanţă de mii de ani. Durkheim 
(1995) considera în mod just că studierea triburilor este o modalitate 
foarte simplă si directa de a testa acele caracteristici fundamentale care 
formează structura unei societăţi, însă cum am putea să testăm o teorie 
despre globalizare studiind un trib? 


Trebuie să recunoaștem că societăţile și omenirea în ansamblul ei se află 
într-un proces de schimbare continuă. O teorie despre societatea globală 
din prezent ar putea să nu prezinte nici un fel de relevanță pentru o 
societate viitoare să spunem peste 10.000 de ani. Teune (1997, p.80) 
arată foarte clar că “problema majoră a științelor sociale este faptul că 
lucrează, cu sisteme vagi, încurcate și schimbătoare”. 


O teorie asupra societăţii prezente (chiar presupunând că ar putea fi 
testată cu mijloace și instrumente cantitative) nu este nimic altceva 
decât o teorie despre acest moment temporal și nu poate fi generalizată 
nici pentru trecut, nici pentru viitor. Acestea fiind spuse, întrebarea 
care se naşte este: cu ce diferă o astfel de cercetare de explicaţia 
calitativă asupra unui singur studiu de caz? 


Marele repros care se aduce analizelor calitative este acela că explică 
anumite cazuri particulare însă nu pot fi generalizate. Utilizând metoda 
reducerii la absurd, același reproș se poate aduce oricărei teorii care 
încearcă să explice un anumit fenomen dintr-un moment temporal 


78 Via media: analiza calitativ-comparativă 


specificat.  Asemănarea este mai mult decât evidentă: o teorie in 
momentul T; este echivalentul unui studiu de caz în mulţimea tuturor 
cazurilor posibile în timp. 


Din acest motiv, împărtășesc opinia cercetătorilor cu abordare 
calitativ-comparativă: explicaţia (rezolvarea cutiei negre) are mult mai 
multe șanse prin studierea atentă a unui sistem particular (fie acela 
omenirea în ansamblul ei), luând în calcul și evoluţia lui istorică. Dacă 
acestă abordare întâmpină dificultăţi în rezolvarea acestei probleme, 
analiza cantitativă care utilizează doar niște corelaţii de indicatori 
cantitativi nu va reuși niciodată să o rezolve. 


Sigur, există asocieri de variabile care vor rezista întotdeauna în timp. 
Între educaţie și venit va exista întotdeauna o corelaţie pozitivă, însă 
aceste tipuri de variabile nu pot constitui fundamentul explicatiei tuturor 
fenomenelor sociale posibile. De exemplu, nici un model cantitativ nu 
va reuși vreodată să explice evenimentul de la 11 septembrie din Statele 
Unite, iar acest eveniment unic și excepţional a marcat istoria globală 
a ultimilor ani. Cutia neagră a explicatiei acestor fenomene nu poate fi 
deschisă decât cu ajutorul unor metode de comparaţie calitativă. 


Fenomenele sociale sunt complexe. Este putin probabil ca științele sociale 
să reușească o explicaţie completă a acestora, mai ales că sunt foarte 
volatile și schimbătoare. Din acest motiv, atât cercetarea cantitativă cât 
si cea calitativă sunt supuse la fel de mult problemei cutiei negre, însă (cel 
puţin până la dezvoltarea unui sistem foarte solid de indicatori statistici 
globali), comparatiile calitative sunt cele care pot oferi o soluţie mai bună 
ori cel puţin acceptabilă din punct de vedere teoretic. 


2.6.2 Problema lui Galton 


Problema lui Galton este strâns legată de problema cutiei negre, ambele 
fiind derivate din încercarea de a explica producerea unui fenomen. 
Originea problemei poate fi datată cu certitudine: conform lui White 
(2004), renumitul om de știință Francis Galton a participat în noiembrie 
1888 la o prezentare făcută de către Edward Tylor asupra a ceea ce 
astăzi se numește cercetare cros-culturală. 


Tylor era interesat de evoluţia societăţilor, afirmând că pe măsură ce 
devin tot mai complexe trec de la o structură matrilineară la una 
patrilineară. Într-o cercetare remarcabilă pentru sfârșitul secolului XIX, 
Tylor a cules date statistice despre 350 de culturi pe care le-a utilizat 
pentru a-și demonstra teoria, publicată în anul 1889 sub titlul On a 
Method of Investigating the Development of Institutions, Applied to 
Laws of Marriage and Descent. 

Galton, interesat si el de relaţiile familiale (făcuse cercetări anterioare 
asupra transmiterii ereditare a geniului), a contestat imediat validitatea 
teoriei lui Tylor sub pretextul că societăţile comparate de acesta nu 
reprezintă cazuri diferite ci fac parte din aceeași “familie” formată prin 
difuziunea socio-culturală provocată de o structură ereditară comună. 


Această afirmaţie a lui Galton a devenit mai târziu problema la care se 
referă această secțiune: cazurile studiate nu sunt independente unele de 
celelalte, astfel că validitatea unor concluzii comparative sunt puse 
imediat sub semnul întrebării. Începând cu prima jumătate a secolului 
XX, cercetătorii care au încercat să compare societăţi și culturi au fost 
permanent interesaţi să ofere explicaţii care să nu poată fi atinse de 
problema lui Galton, straduindu-se în mod constant sa o rezolve. 


Murdock et al. (2006) au preluat de la Tylor ideea unei baze de date cu 
indicatori comparabili. Pornind de la o încercare iniţială de a afla dacă 
societăţile predominant masculine sunt mai predispuse la război, ei s-au 
confruntat cu exact problema lui Galton și au testat această ipoteză 
construind un eșantion de 186 provincii culturale mai mult sau mai 
putin independente unele de celelalte în ceea ce privește originea istorică 
și difuziunea culturală. Efortul lor s-a concretizat în așa numitul 
Esantion Standard Cros-Cultural, care conţine aproape 2000 de 
indicatori comparabili care pot fi utilizaţi pentru a testa diverse soluţii 
pentru a depăși problema lui Galton. 


Același tip de problemă a fost identificată de Zamfir (1990) în ceea ce el 
numește problema interdependentei, care tratează în esență același 
fenomen al difuziunii. Întrucât țările se influențează reciproc in 
strategiile de dezvoltare (exemplul oferit fiind cel al procesului de 
industrializare), variaţia naturală a acţiunilor la nivel de societate este 
limitată. în mod artificial, rezultatul fiiind restrângerea bazei empirice a 
sociologiei. Acolo unde nu există suficiente cazuri diferite (pentru a le 
putea compara), sociologia nu poate oferi în mod facil explicaţii asupra 
fenomenelor de interes. 


Desi problema lui Galton a apărut pentru prima oară în antropologie (si 
este în continuare una dintre principalele preocupări ale antropologilor 
comparativisti), ea și-a făcut simțită prezența si într-o știință exactă cum 
este statistica. 


În cadrul anumitor analize (cum este cea de regresie), problema este 
denumită “autocorelatie”: atunci când elementele unui eșantion nu sunt 
independente (de exemplu, printre respondenţi sunt membri din aceeași 
gospodărie), estimările statistice devin supra-ponderate deoarece 
mărimea reală a esantionului nu este n ci n — k unde k este numărul de 
elemente care nu sunt independente. 

Sistemele sociale sunt atât de complexe încât testarea unei teorii pe 
cazuri noi este practic imposibilă deoarece fiecare caz nou este strâns 
legat de toate celelalte, atât prin conexiuni temporal-istorice cât și prin 
interdependente subtile în același spaţiu temporal. Un caz “nou” nu este 
de fapt un caz ci o parte a macrosistemului, fapt confirmat de recentele 
teorii asupra globalizării. Cu alte cuvinte, orice încercare epistemologică 
de testare a unei teorii sociale se lovește de riscul autoconfirmării (ori 
invers, de imposibilitatea respingerii deoarece fiecare caz este o parte a 
sistemului). 


Goldthorpe (1997a) este mai optimist cu privire la această problemă, 
demonstrând că anumite caracteristici culturale rămân total diferite 
chiar dacă politicile aplicate sunt asemănătoare. Citând o cercetare a lui 
Shavit si Blossfeld asupra inegalitatilor de clasă în educaţie, el arată ca 
(deşi politicile naţionale asupra educaţiei sunt foarte omogene și 
construiesc o curiculă similară) variaţia pattern-urilor de inegalitate nu 
se schimbă odată cu schimbarea curiculei iar inegalitatile persistă in 
timp, ceea ce demonstrează o rezistență la difuziunea culturală?. Mai 
mult, în statistică (dar și în cercetările antropologice) au fost dezvoltate 
metode de a rezolva problema lui Galton (de exemplu statistica I a lui 
Moran prezentată de Eff, 2001), în timp ce alte curente nici măcar nu 
încearcă să rezolve problema, considerând difuziunea culturală o 
oportunitate de cercetare în sine. 


2.6.3 Problema “variabile multe, cazuri puţine” 


Am arătat în secţiunile anterioare că în cercetarea comparativă, numărul 
de cazuri studiate este relativ restrâns. Chiar dacă pot fi studiate sensibil 
mai multe cazuri decât într-o analiză pur calitativă, sunt foarte comune 
situaţiile în care numărul de ipoteze cauzale depășește foarte ușor numărul 
de cazuri disponibile pentru analiză. De exemplu, în cercetările privind 
țările OECD, ori cele care studiază ţările lumii a treia, ori chiar analize 
comparative asupra ţărilor din Europa de Est, numărul de cazuri este 
mic. 


În cercetarea cantitativă, atunci când numărul de variabile depășește 
numărul de cazuri spunem că există o problemă de supra-determinare, 
iar analizele statistice multivariate nu mai pot fi aplicate deoarece sunt 
prea puţine grade de libertate. Într-un mod mai mult sau mai putin 
similar, analiza comparativa impartaseste aceasta dificultate. 


2eu cred însă că aceasta este doar o demonstraţie a rezistenţei la schimbare și că 


este doar o chestiune de timp până când politicile comune vor determina patternuri 
asemănătoare, chiar și într-un domeniu atât de sensibil cum este cel al inegalitatilor 

Începând cu Skocpol, cercetătorii care aplică metode comparative susțin 
aplicarea robustă a metodelor inductive de tip Mill, care se pretează la 
studiul unui număr limitat de cazuri. Alţi cercetători (Nichols, 1986; 
Goldthorpe, 1997a) atacă ferm această aventură afirmând că metodele 
milliene, dezvoltate inițial pentru cercetări experimentale, nu se pot aplica 
pentru studiul fenomenelor sociale deoarece este imposibil să găsim și să 
includem în model toţi factorii cauzali relevanti (asa cum cer canoanele 


lui Mill). 


În replică, Goldstone (1997) arată că, desi criticii au dreptate să afirme 
că metodele lui Mill nu se pot aplica în cercetările macro-sociologice, în 
fapt ambele tabere înțeleg greșit aplicarea acestora. Goldstone afirmă 
nici mai mult nici mai puţin că metodele bazate pe număr mic de cazuri 
nu sunt de tip Mill si că logica acestora este bazată mai degrabă pe o 
combinaţie de raționamente deductive și inductive denumită de acesta 
“trasarea proceselor” (în engl. process tracing). 


Pentru utilizarea canoanelor diferenței ori a concordantei, două cazuri 
trebuie fie să difere sub toate aspectele mai puţin unul, fie să semene sub 
toate aspectele mai puţin unul. Este limpede că o astfel de situaţie nu 
poate fi obținută în realitatea socială, astfel că metodele lui Mill nu pot 
fi aplicate decât în situaţii experimentale controlate (ceea ce în domeniul 
ştiinţelor societale este indezirabil). 


În accepțiunea lui Goldstone, este extrem de nefericit faptul că o autoare 
atât de rafinată ca Skocpol își asociază una dintre cele mai reprezentative 
lucrări comparative scrise vreodată cu canoanele inductive ale lui Mill. 
El demonstrează dealtfel, studiind foarte atent lucrarea lui Skocpol, că 
metodele aplicate de aceasta nu au nici o legătură cu Mill, ci au o cu 
totul altă natură. Dacă Skocpol afirmă cu tărie contrariul, atunci fie se 
află în eroare fie pur și simplu nu înțelege natura inductivă a canoanelor 


lui Mill. 


Nici analiza cantitativă, nici cea comparativă nu pot să răspundă 
satisfăcător la problema cazurilor puţine. Chiar daca nici o soluţie nu 
este în final perfectă, există totuși propuneri. De exemplu, Lijphart 
(1971) menţionează nu mai puţin de patru direcţii de acţiune: 


e Probabil că cea mai rezonabilă soluţie (menţionată si de alti 
autori) ar fi încercarea de mărire a numărului de cazuri cât mai 
mult cu putinţă, atât în termeni geografici cât si în analize 
longitudinale și istorice. Extinderea geografică se poate realiza fie 
prin includerea în analiză a unor cazuri depărtate geografic însă 
substanţiale din punct de vedere teoretic, fie prin împărțirea 
cazurilor existente în mai multe zone geografice care le compun (în 

cazul în care există suficiente date statistice despre toate regiunile 
respective). Prin analizele longitudinale, se pot analiza fie aceleași 
cazuri în mai multe conjuncturi temporale, fie introducerea în 
analiză a unor cazuri istorice de notorietate (deci importante din 
punct de vedere teoretic), din nou dacă există suficiente informaţii. 


Acolo unde nu putem să mărim numărul de cazuri, am putea să 
micsoram numărul de condiţii cauzale din ipoteză, iar acest lucru 
ar putea fi realizat prin reducerea “spaţiului de proprietăţi” (așa 
cum îl definește Lazarsfeld, 1937). Tehnica este similară analizei 
factoriale din statistică: dacă anumite condiţii cauzale reprezintă 
mai mult sau mai putin aceeași caracteristică, atunci am putea să 
le combinăm pentru a reduce numărul de variabile. 


Dacă nici una dintre soluţiile iniţiale nu poate fi realizată, Lipjhart 
propune concentrarea atenției doar spre cazurile strict 
comparabile, deoarece acestea vor afișa foarte multe condiţii 
cauzale similare: acestea vor juca rolul factorilor de control din 
analiza statistică (rămânând constante de-a lungul cazurilor). 
Analiza se poate concentra apoi spre restul variabilelor, tehnica 
fiind o pseudo-reducere a numărului de variabile (neavând nici un 
efect asupra fenomenului, constantele vor putea fi exclude fara 
probleme din model) 


Concentrarea atenţiei spre variabilele cheie este o altă posibilă 
soluţie. Într-o ştiinţă foarte departe de calcule exacte ca în 
matematică ori fizică, în care numărul de cazuri care pot fi 
studiate nu este foarte mare, nu putem avea pretenţia să 
construim modele perfecte în care să includem toate variabilele 
care ar putea să aibă o influență asupra producerii unui fenomen. 
Ca și în statistică dealtfel, cel mai bun model este cel care conţine 
cele mai puţine variabile, însă acelea trebuie să aibă un rol cheie în 
desfășurarea evenimentelor. Societăţile primitive, arată Lipjhart, 
au o funcţionare mult mai simplă decât cele moderne; de aceea, 
numărul de variabile necesare unui model este suficient de mic 
pentru a putea realiza o analiză comparativă. De aceea, cercetările 
antropologice au înregistrat; primele succese în aplicarea metodelor 
comparative, iar societăţile primitive ar putea juca rolul unui 
adevărat laborator  cvasi-experimental pentru testarea şi 
extragerea variabilelor importante dintr-un model. 


Alerti la problema cazurilor puține, Dogan şi Pelassy (1990) au analizat 
propunerile lui Lipjhart și au propus concentrarea analizei spre unități 
macrosociale la un nivel mai scăzut de agregare, ca o metodă suplimentară 

de a mări numărul de cazuri: în loc să facem comparații între un număr 
mic de tari, am putea să analizăm diferite regiuni din fiecare tara. De 
exemplu în România sunt câteva provincii istorice relativ diferite între 
ele, iar astfel de regiuni există în fiecare tara. 


O astfel de abordare duce la problema lui Galton, motiv pentru care 
problema din această secţiune nu are o soluție definitivă; în final, 
abilitatea cercetătorului este factorul decisiv care poate asigura succesul 
unei cercetări. În funcție de caracteristicile particulare ale unui studiu, 
se pot încerca una sau mai multe soluţii prezentate. Atât problema 
cutiei negre, cât si cea a lui Galton sunt potentate de problema cazurilor 
puţine în special în societatea de astăzi, întrucât urmarea procesului de 
globalizare are loc o scădere a cazurilor reale. Prin urmare, o posibilă 
opinie este aceea că nu mai avem o mulțime de societăţi diferite pe care 
să le comparăm, ci o singură societate globală. 


2.6.4 Problema determinismului 


Problema determinismului este de fapt o problemă a dualității dintre 
cele două abordări: cea deterministă (specifică analizei 
calitativ-comparative, care în accepțiunea lui Mill afirmă că prezența 
unei cauze va determina întotdeauna un fenomen efect) și cea 
probabilistă (specifică analizei cantitative: prezența unei cauze creşte 
probabilitatea de apariție a fenomenului efect). 


Unii cercetători, de exemplu Lieberson (1991), văd în constrângerea 
determinismului o slăbiciune fundamentală a analizei: o cauză poate să 
nu producă un efect datorită altor cauze care acţionează în sens contrar. 
Exemplul pe care il oferă Lieberson este extrem de ilustrativ; să spunem 
că o ipoteză afirmă: “dacă șoferul este beat la volan, se produc 
accidente”. Si totuși, există cazuri în care se produc accidente când 
șoferul nu este beat, după cum există cazuri în care un șofer beat nu 
produce un nici accident. 


Dacă am privi totul în mod determinist, identificarea, cazurilor în care nu 
se produc accidente (așa numitele cazuri negative, discutate la secțiunea 
2.6.6), ar trebuie să anulăm ipoteza noastră iniţială. Din contră, așa 
cum rationam în viata de zi cu zi “ne așteptăm” ca un șofer beat sa 
producă un accident. Prezenţa alcoolului crește probabilitatea producerii 
unui accident; cu alte cuvinte, dacă privim fenomenul în sens probabilist, 
nu renuntam pur si simplu la ipoteză dacă găsim un caz negativ. Vom 
continua să credem că alcoolul poate să producă accidente, chiar dacă 
un șofer beat conduce o mașină fără nici un incident. Sunt si alti factori 
care concură la producerea de accidente: experiența șoferului, aglomeraţia 

de pe străzi ori pur și simplu întâmplarea. Lieberson susține ca analiza 
calitativ-comparativă (în starea ei metodologică de atunci) este incapabilă 
să trateze astfel de cazuri. 


Această demostratie este atacată de Savolainen (1994), care vine in 
apărarea metodelor de tip Mill arătând că aceste canoane pot fi utilizate 
în sens probabilist. De exemplu, în Etica protestantă și spiritul 
capitalismului, Weber (2003) a utilizat metoda diferenței: preocupat de 
apariţia capitalismului, care s-a produs doar în anumite tari dar nu în 
altele, Weber a căutat factorul decisiv care nu se găsește decât în 
primele, ajungând la concluzia. că acel factor este etica protestantă. 


Savolainen este de părere că metoda aplicată trebuie să fi fost probabilistă: 
cu siguranţă, unii protestanți nu au aplicat acumularea de capital iar 
unii catolici dimpotrivă, au acumulat și ei capital, însă ceea ce contează 
este efectul agregat al comportamentului tuturor protestanților versus 
celui al tuturor catolicilor: faptul de a fi protestant crește semnificativ 
probabilitatea, de a acumula capital. 


Replica lui Lieberson (1994) este promptă: Mill însuși (1970) avertizează 
că atât metoda concordantei cât și metoda diferenţei nu sunt potrivite 
pentru studiul fenomenelor sociale (cartea VI, capitolul 7, conform lui 
Goldthorpe, 1997). În primul rând, pentru că nu avem posibilitatea de 
a face experimente pe scară largă, socială. Apoi, chiar dacă am avea 
posibilitatea, de a face nenumărate experimente, până când am ajunge să 
testăm toate cauzele o anumită instanţă se va fi schimbat deja, pentru ca 
instanțele sociale sunt într-o perpetuă stare de schimbare. 


O clarificare binevenită în această dispută sterilă este adusă mai târziu 
de către Goldstone (1997, p.109): într-adevăr, metodele de tip Mill pot fi 
utilizate în sens probabilist. Deși pare să fie de aceeași părere cu 
Savolainen, în fapt arată ca și acesta greseste atunci când afirmă că 
metodele lui Mill ar putea fi aplicate la macro-sociologie. 


Exemplul pe care îl oferă Goldstone implică în mod cert raționamente 
probabiliste, deși logica de bază este de tip Mill: un câmp de porumb 
este împărțit în două parcele, din care pe una se aplică un fertilizator 
(echivalentul grupului experimental din științele sociale) iar pe cealaltă 
parcelă nu se aplică nici un fel de fertilizator (grup de control). 


Presupunând ca este un fertilizator eficace, este probabil ca aplicarea 
acestuia să mărească recolta; nu se va obţine întotdeauna o recoltă, 
bogată (ca în interpretarea determinista), întrucât în anii secetosi nu se 
va obţine nici un fel de recoltă indiferent dacă se aplică sau nu un 
fertilizator. 

Mergând mai departe cu logica exemplului, într-un an cu ploi normale 
se va obţine o diferență semnificativă de recolte între cele două parcele, 


această diferență fiind atribuită unui singur factor: aplicarea 
fertilizatorului, ceea ce este perfect compatibil cu aplicarea metodei 
diferenței a lui Mill. Prin acest excelent exemplu, Goldstone 


demonstrează așadar că metodele de tip Mill nu sunt limitate la o 
analiză deterministă ci pot fi utilizate si în sens probabilist. 


Goldstone lamureste definitiv această polemică: toată lumea greseste. 
Atât Savolainen (1994), care apără metoda, cât si Lieberson (1991, 
1994) si Goldthorpe (1997a), care o atacă, nu analizează în mod corect 
situaţia. Plecând de la premisa că macrofenomenele sociale sunt stabile 
(fapt demonstrat dealtfel încă din pe vremea lui Durkheim), afirmaţia 
“Condiţia macrosocială A cauzează macrofenomenul B” nu are o natură 
deterministă ci, în fapt, probabilistă (chiar dacă sub o formă subtilă și 
uneori ascunsă). 


Chiar dacă afirmaţia pare de origine deterministă, în fapt lucrurile stau 
cu totul diferit: macrofenomenele nu există în eter, ci sunt cuprinse din 
acţiunile agregate ale indivizilor, singurii actori reali care acționează 
probabilist (chiar haotic). Dacă eforturile a suficient de mulți actori 
individuali se combină însă, fenomenele macrosociale se produc. O 
condiție cauzală macrosocială cauzează un fenomen macrosocial, însă nu 
într-un mod determinist ci prin agregarea probabilităților de acțiune ale 
actorilor individuali. 


Nu este corectă afirmaţia “A cauzează B cu o probabilitate P”, întrucât 
a vorbi despre o singură probabilitate este similar cu a vorbi despre un 
singur individ, ori societatea nu funcţionează la unison cu toţi indivizii; 
mai degrabă am putea spune: “atunci când există condiția macrosocială 
A, este foarte probabil ca indivizii să reacționeze în așa fel încât se produce 
macrofenomenul B”. 


2.6.5 Problema diversităţii limitate 


Din multe puncte de vedere, științele fizice sunt aproape deterministe: 
la urma urmei, un măr cade întotdeauna pe pământ datorită forței de 
atracţie gravitaţională. Mai mult, se poate calcula viteza cu care va cădea 
un măr, pe baza masei acestuia, iar toate aceste lucruri permit fizicienilor 
să emită legi de funcționare a sistemelor fizice si chiar predicții asupra 
funcţionării acestora până la nivel de atom. 


Prin contrast, științele sociale sunt mult mai complexe. In lumea 
socială, sunt mai multe posibilităţi de a produce un fenomen, există mai 
multe moduri posibile de a obţine același rezultat. Nu există o singură 

“reţetă” magică prin care să putem produce un anumit fenomen social, 
dimpotrivă este extrem de dificil să suprindem toate modalităţile de 
combinare a factorilor cauzali pentru a obţine un anumit efect. În fapt, 
lucrurile pornesc chiar de la acest fapt: mai multe condiţii cauzale pot 
contribui (într-o măsură mai mare sau mai mică, la un anumit moment 
în timp) la apariţia unui fenomen. 


Cercetătorii pot să inventarieze un set posibil de condiţii cauzale, însă 
adevărata dificultate este cea de a identifica nu doar o listă de cauze, 
ci modul cum acestea se combină unele cu altele pentru a produce un 
anumit rezultat. Daca ne referim doar la prezența sau absența acestor 
condiţii cauzale (există și posibilitatea existenţei acestora în diverse grade 
de intensitate, un aspect care va fi discutat în secţiunea 5.3), numărul 
total de modalităţi prin care aceste condiţii cauzale se pot combina poate 
fi calculat cu o formulă foarte simplă, egală cu 2%, unde k este numărul 
de condiţii cauzale incluse în analiză. Acest număr crește exponential cu 
fiecare nouă condiție cauzală inclusă în analiză. 


Chiar și pentru 5 condiţii cauzale nu ar fi nici un fel de problemă pentru 
un cercetător să studieze 25 = 32 cazuri, pentru a acoperi toate 
combinaţiile posibile. Când numărul condiţiilor cauzale crește foarte 
mult însă, această strategie devine nu doar ineficientă ci chiar 
imposibilă. Pentru 10 condiţii cauzale numărul total de combinaţii 
cauzale este egal cu 1024, ori niciodată o cercetare calitativă nu va 
acoperi un asemenea număr de studii de caz. Mai mult, chiar și cele 
(maxim) câteva zeci de studii de caz analizate calitativ nu sunt toate 
complet diferite unele de celelalte. O veche instrucțiune metodologică 
spune, cu privire la numărul optim de studii de caz necesare pentru o 
analiză calitativă, să fie studiate atâtea cazuri până când informaţia 
începe să se repete. 


Acesta este punctul de maximă importanţă pentru științele sociale: oricât 
de diversă este viata socială, până la urmă informaţia începe să se repete. 
Chiar dacă sunt mai multe modalităţi de a obţine un anumit rezultat (ex. 
sunt mai multe modalităţi de a deveni bogat, sau mai multe modalități de 
a deveni fericit), până la urmă cele mai multe cazuri încep să semene unele 
cu celelalte. Vom observa, de exemplu, că oamenii care muncesc mult tind 
(de regulă) să aibă un venit mai mare decât al celor care muncesc mai 
putin. Numărul tuturor modalitatilor de a combina un set de condiţii 
cauzale este extrem de mare, însă în practică nu vom întâlni decât un 
număr destul de restrâns de configurații cauzale empirice. Aceasta este 
ceea ce Ragin (1987, p.104) numește “diversitate limitată”. 


Sigur, o mare însemnătate o are definiţia cercetătorului asupra 
fenomenului studiat (care poate să restrângă sau să lărgească numărul 

cazurilor posibile) însă această situaţie este cât se poate de realistă. 
Reluând exemplul lucrării lui Skocpol (1979), definiţia cu care s-a lucrat 
a identificat doar trei asemenea cazuri: Franţa, Rusia si China. 
Termenul destul de restrictiv de “revoluţie socială” ar fi putut fi lărgit la 
cel de “revoluţie” pur și simplu, iar în analiză ar mai fi putut intra 
probabil și revoluțiile militare din America de Sud (ori, mai nou, 
revoluțiile din Europa de Est). Skocpol a preferat însă un termen mai 
precis, fapt care a restrâns cazurile posibile la cele trei studiate. 


Chiar și în alte tipuri de studii, numărul de cazuri rămâne foarte mic. De 
exemplu, o analiză calitativ-comparativă pe ţările din Uniunea Europeană 
nu va avea mai mult de 28 de cazuri. La un asemenea număr de cazuri 
observate, este logic imposibil de acoperit să spunem 1024 de combinaţii 
posibile pentru 10 condiţii cauzale. Multe dintre deja puţinele cazuri 
existente vor manifesta combinaţii cauzale asemănătoare, așadar nimic 
nu garantează acoperirea completa a tuturor combinațiilor posibile de 
cauze. În fapt, doar anumite combinaţii sunt observate în practică, cele 
mai multe fiind doar logic posibile dar niciodată întâlnite în procesul de 
cercetare. 


2.6.6 Problema contradictiilor 


Asa cum este aratat la sectiunile 5.1.5 si 5.3.7, construirea tabelei de 
adevar presupune ordonarea tuturor combinatiilor posibile de valori ale 
conditiilor cauzale si atribuirea unei valori de 1 sau 0 pentru variabila 
rezultat, în funcţie de valorile combinatiilor observate pe acea variabilă. 
Este foarte probabil ca mai multe cazuri studiate să prezinte exact 
aceeaşi combinaţie de condiţii cauzale (întrucât realitatea are o 
diversitate limitată). Dacă toate aceste cazuri sunt la fel de omogene și 
în privința fenomenului studiat atunci pe coloana rezultat din tabela de 
adevăr se trece valoarea observată. a fenomenului. 


Există însă situaţii în care, deși cazurile studiate manifestă aceeași 
combinaţie cauzală, ele manifestă valori diferite în ceea ce privește 
producerea efectului. În cazul analizei comparative pe mulțimi distincte 
(care utilizează algebra booleană cu doar două valori: 0 pentru absenţa 
fenomenului și 1 pentru prezența acestuia), această situaţie se traduce 
printr-o contradicţie. 


Cazurile studiate sunt contradictorii în ceea ce privește producerea 
fenomenului de interes, iar cercetătorul este pus în dificultate atunci 
când dorește să utilizeze mecanismul de minimizare booleană (prezentat 
la secţiunea 5.1). Mecanismul cere introducerea in analiză doar a 
combinațiilor cauzale in care fenomenul de interes este prezent (valoarea 

1 la variabila efect). Cum diversitatea condiţiilor cauzale este oricum 
limitată, orice combinaţie cauzală este importantă; excluderea uneia din 
analiză scade drastic eficienţa, procesului de minimizare. 


Teoria clasică spune că orice contradicţie infirmă ipoteza cauzală și nu 
poate fi inclusă în analiză. Să spunem însă că am studiat 10 cazuri, 
dintre care 9 se manifestă prin prezenţa fenomenului de interes iar al 
zecelea contrazice primele noua cazuri prin manifestarea absenței 
fenomenului. Este al zecelea caz o dovadă suficientă pentru a contrazice 
primele nouă? Dar dacă am fi studiat 100 de cazuri, dintre care 99 ar fi 
manifestat prezența fenomenului, ar fi ultimul caz suficient pentru a 
contrazice complet primele 99? 


Sigur, exemplul utilizat este unul extrem, dar se poate întâmpla. Datorită 
specificului analizei (calitative în esenţa ei), există constrângeri inerente 
cu privire la numărul de cazuri care pot fi studiate; în plus, diversitatea 
cazurilor este oricum limitată așa încât de obicei nu există mai mult de 
4 sau 5 cazuri asociate cu o combinaţie cauzală. Cu un număr atât de 
mic de cazuri studiate, frecvența relativă a celor două stări prin care se 
manifestă fenomenul nu mai are nici un fel de relevanță iar orice caz care 
prezintă o contradicţie cântărește la fel de mult ca 4 sau 5 cazuri opuse. 


Din punct de vedere teoretic, problema este încă aprins discutată. La 
apariţia analizei calitativ-comparative (pe acea vreme doar pe mulțimi 
distincte), unii cercetători (Ragin, 1987; Savolainen, 1994) erau de 
părere că ar trebui urmată abordarea lui Mill si că orice combinaţie 
contradictorie trebuie eliminată din analiză, indiferent de frecvențele de 
apariţie ale prezenţei si absenței fenomenului de interes. Teoria pe care 
se bazează o asemenea strategie spune că apariția unei situaţii 
contradictorii este un indicator al insuficientei cadrului teoretic în care 
se desfășoară cercetarea. 


Soluţia propusă în astfel de cazuri este revizuirea modelului teoretic; 
trebuie găsită o condiţie cauzală suplimentară care să clarifice situaţia 
contradictorie. Este posibil ca situaţia contradictorie să fie generată nu 
pentru că teoria este greșită, ci pentru că este doar incompletă; o altă 
condiție cauzală nu a fost luată în calcul deși este necesară pentru 
explicarea fenomenului de interes. Uneori, contradicţiile sunt cauzate nu 
neapărat de teoria utilizată, ci de operaţiunile prin care cercetătorul a 
efectuat dihotomizarea datelor de intrare (a se vedea secțiunea 5.1.8). 


Contradictiile la nivel agregat merită foarte multă atenţie, întrucât se 
pot manifesta ca evidențe pentru modificarea teoriei. În fapt, la acest 
nivel orice contradicţie este similară falsificării unei teorii, moment in 
care atât în accepțiunea lui Kuhn cât și in cea a lui Popper teoria trebuie 
modificată, o nouă paradigmă devenind dominantă. 


Capitolul 3 


Scopuri ale comparatiei 


Analiza comparativă nu reprezintă un tip cu totul special de analiză, 
rupt de celelalte tipuri de metode și tehnici de analiză a câmpului social. 
Dimpotrivă, se înscrie într-un bagaj metodologic pe care orice sociolog ar 
trebui să-l stăpânească, alături de celelalte metode pe care le completează 
si le extinde. 


În mare parte, scopurile cercetării cantitative se suprapun peste 
scopurile mai largi ale cercetării sociologice. Studiul vieţii sociale, al 
grupurilor și al societăţilor este atât un scop al sociologiei cât și al 
analizei comparative. Deși scopurile sociologiei sunt mai largi, aș putea 
să spun că scopurile analizei comparative pot fi regăsite în totalitate 
printre acestea. O excelentă listă de asemenea scopuri a fost prezentată 
de către Dogan şi Pelassy (1990) în celebra lor carte How to compare 
nations. Strategies in comparative politics. Întrucât găsesc această listă 
atât explicită cât și cuprinzătoare, am organizat secţiunile acestui 
capitol în jurul informaţiilor prezentate de către cei doi autori, la care 
am adăugat și altele, pe care le consider importante în cercetarea 
socială. 


Lista scopurilor pe care o voi prezenta nu este nici pe departe 
exhaustivă, însă cred că demonstrează faptul că în știință comparatia 
este indispensabilă. Chiar dacă există situaţii în care se poate cerceta și 
în lipsa unei comparații directe, utilizând un singur caz, știința în 
general utilizează mai multe cazuri pentru analiză. În mod explicit sau 
implicit, cazurile sunt analizate, în cea mai mare parte, comparativ. 

3.1 Pentru a formula enunturi sociologice 


În lucrarea originală (Dogan şi Pelassy, 1990, p.15) sectiunea respectiva 
se numește “Pentru a formula legi sociologice”, însă am găsit aceasta 
perspectivă puţin restrictivă întrucât nu toate cercetările sociologice care 
utilizează metoda comparatiei se încheie prin formularea unor legi. 


Zamfir (1990, p.29) are o abordare mai practică, observând foarte 
devreme faptul că: “..greu putem găsi legi sociale universale”. În 
consecinţă, și-a orientat eforturile de cercetare în direcţia formulării de 
explicaţii sociologice a fenomenelor sociale, utilizând multiple 
perspective asupra mecanismelor cauzale. In această direcţie, Zamfir 
este de părere că raționamentul deductiv joacă un rol mai important 
decât observarea regularitatilor empirice prin metode inductive. În ceea 
ce mă privește, am încercat să acopăr prin termenul mai general de 
“enunţ sociologic” ambele finalitati ale cercetării sociale. 


Analiza cauzala, analiza comparativă și analiza sociologică impart 
multiple finalitati de cercetare, fără a se confunda unele cu celelalte. În 
secțiunea 2.1 am tratat aceste aspecte, consemnand această 
suprapunere: întrucât analiza comparativă se utilizează cu precădere 
pentru a explica apariția unor fenomene sociale, este normal să apeleze 
la metodologia specifica analizei cauzale. 


O anumită doză de neclaritate apare nu atât din suprapunerea celor 
două, cât mai ales în modul prin care ele se diferenţiază. În opinia mea, 
aceste diferențe apar atât prin intermediul mecanismului de analiză 
(predominant inductiv versus predominant deductiv), cât și prin 
finalitatea urmărită (formularea, de legi versus formularea de explicaţii 
sociologice). 


Scopul oricărei științe este găsirea universaliilor, însă în sociologie acest 
lucru este extrem de dificil, datorită eterogenitatii unor amalgame sociale 
formate in diverse colțuri ale lumii și în momente temporale diferite: 


e unele societăți au o suprafață extrem de redusă (Liechtenstein, 
Vatican) în timp ce altele se întind pe continente întregi (Statele 
Unite, Rusia, China); aceleași exemple ar putea fi contrastate din 
punctul de vedere al mărimii populaţiei; 


A 


e unele societăţi sunt extrem de sărace (de exemplu cele africane) in 
timp ce altele sunt foarte bogate (Luxemburg, Elveţia etc.); 


e din punct de vedere cultural, societatea europeană este cât se poate 
de diferită de societatea japoneză (cel puţin până la instaurarea 
regimului Meiji); 

e unele societăţi se caracterizează printr-o densitate a locuirii extrem 
de mare (să spunem o localitate cum este Mexico City) în timp ce 
în altele densitatea este extrem de scăzută (zone în care predomină 
deșertul, ori ferme întinse din Australia); 


e unele societăţi au o istorie de mii de ani (China) în timp ce altele 
abia se formează ori s-au format foarte recent (Republica Moldova). 


Este aproape imposibilă găsirea unor enunturi cu un caracter atât de 
general încât să acopere toate aceste tipuri de societăţi, iar caracterul de 
universalitate nu se referă doar la societăţile prezente, ci la toate 
societăţile din toate timpurile, atât din trecut cât și cele viitoare. 


În sociologie sunt extrem de puține exemple de legi universale, unele 
dintre acestea fiind excelent prezentate de Zamfir (1990). Legea 
amenintare/coeziune, legea ierarhie/diferentiere a satisfactiei muncii, 
legea productivitate/stratificare constituie exemple foarte concludente. 
Dintre acestea, consider că prima (legea amenintare/coeziune) este 
capabilă să treacă testul timpului. Și celealte două legi par destul de 
plauzibile pentr societatea de astăzi, rămâne însă de văzut cum va arăta 
societatea viitorului, atât sub aspectul stratificării cât si sub aspectul 
ierarhiilor artificiale. 


În condiţii de eterogenitate, formularea unor enunturi cu caracter 
universal nu se poate face decât prin lărgirea ariei de cuprindere a 
conceptelor utilizate, fapt care generează însă un efect pervers: 
enunturile vor fi atât de generale încât nu vor mai fi specifice pentru nici 
o societate, rămânând în sfera unor teorii abstracte fără nici o 
aplicabilitate practică de natură să incite interesul particular al unei 
societăţi sau alta. 


În absenţa legilor universale, sociologiei nu-i rămâne de făcut altceva 
decât să se concentreze pe fenomene locale, încercând să producă 
enunturi utile pentru decidentii societăţilor particulare. Aceste enunturi 
însă nu se realizează prin simpla analiză a unei singure societăţi, ci prin 
efectuarea de comparații repetate. În fapt, cele mai multe dintre teoriile 
sociologie actuale sunt enunțate pentru contexte particulare, pe diverse 
criterii: diferenţiere geografică (există teorii specifice pentru America 
Latină, dar și pentru Europa de Est), diferenţiere de gen, diferenţe de 
abordare teoretică (functionalist, structuralist, etc.). Nu se pot analiza 
întotdeauna un număr suficient de cazuri pentru a trage concluzii 
statistice, însă analiza comparativă a cazurilor similare sau diferite este 
una, dintre cele mai bune strategii de cercetare socială, întrucât ceea ce 
este constant în producerea fenomenului va apărea împreună cu acesta. 

3.2 Pentru a înţelege mai bine propria societate 


Fără a avea o pretenție de generalitate, as putea să afirm ca in 
facultăţile de științe sociale în general și de sociologie în particular, 
studentul primește o formare specială în modul de analiză a societăţii, în 
care o primă învățătură se centrează în jurul cuvântului “depinde”. 
Studentul este învăţat să renunțe la cunoașterea comună, iar multe 
dintre preconceptiile cu care ajunge în facultate sunt demontate bucată 
cu bucată, unele demascate ca fiind nici mai mult nici mai putin decât 
false, ori simple prejudecăţi. Lucruri pe care le consideră sfinte devin 
peste noapte relative; interpretarea acestora încetează să mai fie 
naturală dintr-o singură perspectivă, percepția acestora depinzând de 
conceptele prin care este filtrată realitatea. Cum se poate explica 
fenomenul X? Răspuns: depinde din ce punct de vedere îl analizăm. 


Studentul mai învață apoi că istoria este relativă si că mai mult, nu 
reprezintă întotdeauna, ceea ce s-a întâmplat cu adevărat ci doar o 
interpretare asupra evenimentelor importante, marcante. Întrucât 
istorici diferiţi pot găsi interpretări diferite, rezultatul este o 
permanentă reconstrucţie a istoriei, de cele mai multe ori în funcţie de 
interesele politice ale momentului. 


Următorul pas în formare este faptul că sociologul trebuie să fie obiectiv în 
legătură, cu interpretarea fenomenelor sociale, întrucât explicaţiile pot fi 
diferite în funcţie de unghiul de vedere adoptat; mai târziu, neutralitatea 
axiologică se dovedește a fi nu doar imposibilă, dar și indezirabilă întrucât 
studierea unei societăţi nu poate fi făcută decât utilizând sistemul de valori 
acceptat al societăţii studiate. În măsura în care studentul mai beneficiază 
si de o bursă în străinătate, mediul natural de viata i se schimbă pentru 
o perioadă; încercarea de adaptare socială în noul mediu aproape că îl 
obligă la analiză, comparând fiecare aspect cu cele cunoscute din tara. 


Multe dintre noile experienţe i se vor părea ciudate și îl vor intriga; 
probabil că nu va reuși să înțeleagă perfect societătea pe care o 
vizitează, însă atunci când revine în tara începe să perceapă altfel 
relativitatea reprezentărilor pe care le avea înainte despre societatea 
natală. Încercând să înțeleagă cealaltă societate, ajunge să înțeleagă mai 
bine propria societate. Experiențele prin care trece studentul ipotetic 
sunt similare cu cele prezentate, într-un alt context, de către Dogan şi 
Pelassy (1990), care au orientat discuţia, pe lângă înţelegerea propriei 
societăţi, și către evitarea etnocentrismului generat de amenințarea 
inconștientă reprezentată de expansiunea altor societăţi. 


Nu toţi oamenii beneficiază de experienţa expunerii îndelungate la o altă 
societate; noul filtru prin care studentul ipotetic privește ulterior 

realitatea se dovedește a fi diferit, de exemplu, de reprezentările 
părinţilor săi, la care începe să descopere stereotipii cu privire la 
politică, istorie, relaţiile cu ţările vecine sau cele de altă religie, in 
general despre relaţiile cu ceilalţi, cu “străinii”. Acelaşi mecanism este 
valabil pentru majoritatea populaţiei din orice ţară. Începând de la 
gintă și triburi, toate societăţile s-au format prin respingerea celui străin, 
a celui necunoscut, de care ne temem atât de mult încât aproape toate 
momentele importante ale istoriei mondiale sunt marcate de violenţă. 


Formarea societăţilor este centrată pe viziunea, celuilalt, poate că tocmai 
de aceea legea “amenințarea externă crește coeziunea internă” este una 
dintre foarte puţinele legi universale din sociologie. Fără excepţie, o 
societate oricât de eterogena manifestă o creștere a omogenitatii atunci 
când amenințarea externă devine vizibilă. Schmitt (1996) a formulat o 
întreagă, teorie care stipulează că trebuie să existe un inamic pentru ca o 
societate să poată exista. Inamicul nu trebuie neapărat să fie o altă ţară 
ci poate fi o idee (cum este terorismul în societatea de astăzi) sau chiar o 
persoană, (de exemplu, Osama Bin Laden pentru Statele Unite). 


Nu ne putem înţelege propria societate decât după ce o comparăm cu 
altele. Înțelegerea si acceptarea diversităţii sunt unele dintre cele mai 
sigure metode de a combate etnocentrismul și respingerea automată a 
celorlalți. Modalitatea noastră de a vedea lucurile nu este nici singura 
modalitate posibilă, nici cea mai corectă dintre toate. Lucrul acesta nu 
înseamnă neapărat negarea, anularea propriei societăţi; înțelegerea 
faptului că nu avem întotdeauna dreptate nu înseamnă neapărat că 
ceilalți au dreptate, ci doar faptul că punctele de vedere sunt diferite. 
Perceptiile sociale se reproduc de la o generaţie la alta, însă unele dintre 
acestea ne limitează câmpul vizual și implicit capacitatea de a ne 
schimba. punctul de vedere. 


Punctele de vedere diferite sunt benefice pentru cunoaștere; dacă toţi 
oamenii ar gândi la fel, nu ar exista nici un fel de progres. Se spune că 
un punct de vedere diferit este un punct în care nu am fost încă; munţii 
se văd altfel de la bază si din vârf. Comparatia ne ajută să evităm false 
percepții, printr-o simplă operaţiune a schimbării de optică, a schimbării 
punctelor de vedere. 


Această perspectică este fundamentală pentru studiul sociologic, iar în 
opinia mea trebuie completată cu studiul istoric al acelorași societăţi, în 
timp. Dimensiunea temporală este rareori atinsă în cercetarea 
sociologică, însă transformarea istorică a unui singur caz poate să spună 
mult mai multe lucruri decât am putea crede. Din acest motiv, 
cercetarea sociologică trebuie aproape obligatoriu combinată cu 
cercetarea, istorică. 

3.3 Pentru a infirma ipoteze 


În secțiunea 3.1 am arătat că analiza comparativă poate fi utilizată pentru 
formularea unor enunturi sociologice. Unele dintre aceste enunturi se pot 
transforma în legi, altele pot să rămână la nivelul de ipoteze care trebuie 
verificate empiric. 


În fapt, orice enunţ sociologic poate fi privit ca pe o ipoteză. Orice mod de 
gândire dominant, orice paradigmă se dovedește până la urmă inadecvată 
în urma, numeroaselor testări empirice, iar teoria se modifică pentru a se 
acomoda cu noile dovezi. Rămâne valabilă acea, teorie, acea paradigmă 
care rezistă la cele mai multe verificări empirice. Așadar, nici o ipoteză 
nu este pe deplin dovedită (nici măcar în științele dure cum este fizica) ci 
aşteaptă doar să fie infirmată de noi dovezi. 


În cercetarea socială, demonstrarea teoriilor este cu atât mai dificilă. Nici 
o metodologie utilizată în prezent (cantitativă ori calitativă) nu poate 
avea pretenția unei rezolvări deterministe (care să ajungă întoteauna la 
același rezultat, vezi secţiunea 2.6.4) a enigmelor din viata socială. 


Nici analiza comparativă nu are o astfel de pretenţie, cu alte cuvinte este 
foarte dificil de utilizat pentru confirmarea completă a ipotezelor, însă 
isi găsește o excelentă utilizare în sensul contrar, al înfirmării ipotezelor. 
Metoda de infirmare este foarte simplu de înţeles iar utilizarea este facilă, 
fără a fi nevoie de cunoştinţe metodologice avansate. In secţiunea 2.3 
sunt prezentate canoanele inductive ale lui Mill, iar aici mă voi referi la 
metoda concordantei. 


Pe scurt, o condiţie cauzală poate fi eliminată dacă nu concordă cu 
producerea. efectului. Tabelul 2.1 prezintă în mod schematic această 
idee: în toate instanțele analizate (caz 1, caz 2, caz n) fenomenul Y se 
produce, însă condiția cauzală A este prezentă doar în cazul 1 și nu în 
celelalte. Cu alte cuvinte, dacă nu este prezentă de fiecare dată când se 
produce fenomenul, nu poate fi considerată o cauză a fenomenului 
respectiv. O altă ilustrare a acestei metode este prezentată în tabelul 
5.6, în care condiţia cauzală B nu este prezentă în ambele cazuri 
analizate, fiind eliminată în soluţia finală. 


Mutând acest raționament din sfera teoreticului în cea practică, poate fi 
luat ca exemplu situația României după căderea sistemului comunist. 
De-a lungul a mai mult de 10 ani după revoluţie, România a înregistrat 
puternice căderi economice marcate de inflaţie și de scăderea nivelului 
de trai. In această perioadă de tranziţie către o economie de piaţă, 
segmente întregi de populaţie s-au bazat pe ajutorul statului, în a cărui 
atribuţii intrau atât necesarele reforme economice cât și protecţia socială 
a populaţiei, puternic afectată de recesiunea economică. 

Aceste două atribuţii ale statului sunt situate în mod tradițional la poli 
opuși privind politicile aplicate, protecţia socială fiind poziționată în polul 
stâng, socialist al spectrului politic iar reformele economice spre polul 
drept, liberal. Protecţia socială a avut mult de suferit, în condiții de 
inflație galopantă, ajutoarele oferite de stat dovedindu-se incapabile sa 
menţină un standard acceptabil de viaţă. Explicaţia oficială a acestui 
fapt a fost centrată în jurul căderii economice: cu alte cuvinte, scăderea 
protecției sociale a fost datorată căderii economice. 


Conform acestei ipoteze, toate ţările care manifestă o cădere economică 
trebuie să manifeste în același timp și o scădere proporțională a protecţiei 
sociale. Testarea ipotezei poate fi făcută prin comparatia cu o tara aflată 
în condiţii similare (încercând așadar, pe cât posibil, controlarea altor 
factori cauzali). Bulgaria este un exemplu comparativ foarte bun: a ieșit 
în același moment cu România din spaţiul comunist și a suferit, ca și 
România, o masivă cădere economică în următorii ani, recesiunea din 
Bulgaria fiind chiar mult mai dură decât cea din România. 


Dacă explicaţia oficială românească ar fi adevărată, Bulgaria ar fi 
trebuit să manifeste de asemenea o cădere masivă a protecţiei sociale, 
fapt care nu s-a întâmplat în aceeași măsură ca în România. Desi 
recesiunea economică a fost mai dură în Bulgaria, nivelul protecţiei 
sociale a rămas la un nivel ridicat, fapt care infirmă explicaţia 
românească. Dimpotrivă, nivelul protecţiei sociale este un factor care se 
decide la nivel politic, fiind o opţiune exclusivă a Guvernului. 


Așadar, factorul politic este adevărata explicaţie pentru căderea 
protecției sociale, într-o măsură mult mai mare decât căderea 
economică. Acesta este un exemplu simplu și intuitiv pentru utilizarea 
comparatiei în testarea unei ipoteze care se referă la un fenomen social, 
fara a utiliza metode cantitative bazate pe mii de cazuri ci un simplu 
raţionament logic utilizând doar două cazuri: România și Bulgaria. 


Este o aplicare sugestivă a strategiei MSDO (Most Similar, Different 
Outcome), discutate în secţiunea 2.5. Ambele sunt tari din Europa de 
Est, ambele cu o istorie recentă de aproape 50 de ani de regim comunist, 
ambele cu o istorie mai îndepărtată de ocupaţie otomană, etc. Studierea 
a două cazuri asemănătoare poate să fie profund relevantă pentru 
explicarea, unor traiectorii diferite din prezentul apropiat. 


În acest fel, analiza comparativă poate fi utilizată confirmarea, dar si 
pentru infirmarea unor ipoteze din cercetarea socială, eliminând astfel 
preconceptii și prejudecăţi cu privire la funcţionarea unui anumit sistem 
social. 

3.4 Pentru validarea rezultatelor de cercetare 


Operaţiunea inversă celei de infirmare este cea de validare a unei 
ipoteze. Orice teorie se testează empiric (având asa numitul atribut de 
falsificabilitate). De obicei, testarea unei ipoteze se realizează prin 
intermediul unei cercetări sociale. 


O verificare extrem de severă a rezultatelor de cercetare se referă, la 
validitatea și fidelitatea instrumentului utilizat. Un instrument este 
valid dacă măsoară ceea ce trebuie să măsoare, în timp ce fidelitatea 
arată daca instrumentul măsoară bine ceea ce trebuie să măsoare. Dacă 
instrumentul de cercetare nu este valid, rezultatele obţinute sunt în mod 
necesar invalide și invers. 


Operaţiunea de verificare a validității rezultatelor de cercetare se 
realizează de cele mai multe ori prin comparații, atât sistematice cât și 
nesistematice. De exemplu, în analiza cantitativă una dintre 
operaţiunile obișnuite în procesul de analiză este validarea esantionului, 
care trebuie să verifice dacă eșantionul are o distribuție asemănătoare cu 
cea din populaţie, pe variabilele socio-demografice. 


Cu alte cuvinte, eșantionul este comparat cu populaţia pentru a decide 
dacă are proporții asemănătoare. Mărimea diverselor straturi din 
populație trebuie să se regăsească în aceeași proporție în eșantion. De 
exemplu, proporţiile diverselor etnii din populaţie trebuie să fie 
asemănătoare în eșantion, în caz contrar unele dintre acestea fiind 
suprareprezentate iar altele subreprezentate. Același lucru pentru 
structura pe vârste a populaţiei, ori pentru distribuţia urban-rural, în 
general pentru toate variabilele pentru care există date oficiale provenite 
din recensăminte. În cazul în care structura eșantionului nu seamănă cu 
cea din populaţie, spunem ca eșantionul nu este reprezentativ (nu 
reprezintă întreaga populaţie, unele categorii fiind subreprezentate). 


Validarea esantionului se poate face așadar prin comparații sistematice 
cu ajutorul testelor de semnificaţie; se testează severitatea deplasării 
eșantionului de la structura populaţiei, unele devieri fiind semnificative 
în timp ce altele pot fi considerate minore. În cazul variabilelor 
cantitative (cum este de exemplu vârsta măsurată in ani impliniti) se 
poate utiliza familia testelor t iar pentru variabile calitative (cum este 
de exemplu structura pe etnii) se poate utiliza familia testelor x2. 


Validarea eșantioanelor este simplă dacă există puncte clare de referință, 
(parametrii din populaţie, prezentaţi în anuarele statistice). În cazul altor 
variabile, cum sunt de exemplu cele de atitudine, lucrurile nu mai sunt 
atât de simple întrucât situaţia din populaţie este necunoscută. 

În aceste cazuri, se utilizează comparatia cu alte cercetări: daca 
cercetari sociale similare au generat rezultate similare, atunci rezultatele 
se confirma reciproc. Cu alte cuvinte, una dintre metodele preferate de 
validare a rezultatelor este comparatia cu rezultatele altor cercetari. 


In analiza calitativă lucrurile se petrec in mod similar. Dacă două sau 
mai multe analize calitative ajung la concluzii de cercetare asemănătoare, 
există motive puternice pentru validarea reciprocă. Este perfect posibil 
ca toate cercetările să aibă bias-uri (atât ale instrumentelor cantitative 
cât și ale interpretărilor calitative) însă acestea vor fi demonstrate mai 
târziu, atunci când alte cercetări vor produce o schimbare de optică. Este 
suficient însă de subliniat faptul că validarea rezultatelor de cercetare se 
poate realiza cu ajutorul comparatiilor. 


Există mai multe metode de validare utilizate în măsurarea socială, însă 
pentru scopul acestei prezentări subliniez utilizarea comparatici. Cea mai 
simplă formă de validare, chiar în absenţa unor cercetări suplimentare este 
validitatea aparentă (în engl. face validity), în care experţi din domeniu 
apreciază corectitudinea rezultatelor unei cercetări în raport cu întreaga 
lor expertiză: rezultatele par să fie valide (într-o comparaţie implicită 
cu întreaga experienţă a expertului). Validarea mai poate fi obţinută cu 
metoda triangulatiei: un singur studiu (fie cantitativ sau calitativ) nu este 
suficient pentru a demonstra niște rezultate valide, însă dacă mai multe 
studii ajung în mod sistematic la aceleași concluzii, se validează reciproc. 


Comparatia este esenţială pentru stabilirea validității unor rezultate. 
Nimeni nu poate să spună cu precizie matematică dacă anumite 
rezultate sunt valide sau nu, iar în absența unor formule precise de 
evaluare, singura soluţie disponibilă este compararea rezultatelor din 
cercetări diferite. 

Viaţa socială nu poate fi percepută în mod direct, doar prin observaţie. 
Unul și același fenomen este interpretat în mod diferit de actori diferiţi, 
de parcă realitatea nu ar fi una singură. Martori oculari ai aceluiași 
eveniment pot să povestească în moduri total diferite, în funcție de trăiri 
personale și percepții. 


Chiar și obiecte fizice pot să fie percepute în diverse moduri, atunci când 
intră, în joc iluziile optice. Ceea ce vedem nu este exact ceea ce vedem; 
nimeni nu poate să spună dacă ochii tuturor oamenilor filtrează lungimea 
de undă în exact aceeași manieră, așa încât culoarea este percepută în 
mod infinitezimal diferit de către fiecare persoană în parte. Culoarea este 

asadar o conventie, dupa cum este orice perceptie asupra realitatii. 


Daca acest lucru este valabil pentru obiecte fizice, atunci este cu atat 
mai valabil pentru perceperea, fenomenelor sociale, atât de relativă. de la 
o persoană la alta, de la o comunitate la alta, de la o naţiune la alta. 
Pentru a cunoaște realitatea așa cum este, ne-ar trebui o pereche de “ochi 
sociali”, ori din acest punct de vedere suntem ca niște nevăzători, care 
se bazează pe alte simţuri pentru a percepe mediul înconjurător. Unele 
dintre modalităţile frecvent utilizate pentru a cunoaște realitatea sunt 
descrierile abstracte sau modelele teoretice. Acestea îndeplinesc rolul unei 
hărţi mentale care ne ajută să navigăm prin realitate, să o cunoaștem, la 
fel cum liliecii sau delfinii utilizează ecolocatia pentru a genera hărţi ale 
locurilor prin care se mișcă. Pentru aceste vietati, harta este constituită, 
din ecouri ale undelor trimise înainte, însă pentru oameni hărţile mentale 
sunt construite cu ajutorul cuvintelor, mai exact cu ajutorul conceptelor. 


Din acest punct de vedere “ochii” noștri sunt net inferiori, întrucât hărțile 
mentale pot arăta extrem de diferit nu atât în funcţie de persoana care 
construiește harta, cât mai ales în funcţie de conceptele utilizate pentru a 
construi modelul teoretic. Construirea conceptelor este un fel de design, 
fiecare încercând să fie cât mai original și să inventeze acea modalitate de 
a descrie realitatea care să fie acceptată de către comunitate pe post de 
paradigmă. 


Conceptele utilizate într-o perioadă sau alta sunt așadar relative, unele 
rezistând în timp iar altele fiind abandonate imediat cum apar. 
Important este faptul că acestea sunt mediate, regândite, rafinate 
într-un proces fundamental comparativ. Dogan şi Pelassy (1990, 
pp.24-35) tratează aceste aspecte într-un mod absolut remarcabil prin 
claritatea expunerii și fineţea argumentării. Plecând de la expresia 
“verbum dat esse rei” a filozofiei scolastice, autorii prezintă o 
multitudine de exemple ale conceptelor care sunt sau au fost utilizate 
pentru a descrie realitatea într-un anume mod. 


Cercetarea socială și rezultatele acesteia depind într-o modalitate foarte 
înaltă de cadrul teoretic prin care se desfășoară. De exemplu, într-un 
fel arată o analiză a mediului politic dintr-o ţară în tranziţie utilizând 
conceptul de “dezvoltare politică” și într-un mod subtil diferit utilizând 
conceptul de “schimbare politică”. 


Într-un fel este concepută o cercetare care se axează în jurul “combaterii 
sărăciei”, într-un cu totul alt fel este concepută în jurul conceptului de 
“integrare socială” a persoanelor sărace și într-un mod iarăși diferit în 
jurul conceptului de “includere socială” a persoanelor excluse de la accesul 
la unele servicii sociale fundamentale. 

Pe măsură ce scanarea realităţii are loc din perspectiva unui model sau 
altul, conceptele sunt gradual rafinate. În funcţie de conceptul dominant 
utilizat, modelul teoretic (cadrul analitic al cercetării) se rafinează la 
rândul său. Științele sociale din perioada actuală prezintă schimbări 
permanente a modelelor teoretice, determinate de posibilitatea unei 
cunoașteri fără precedent a realităţii empirice. Un model teoretic care se 
potrivește doar într-o anumită societate nu este acceptat de comunitatea 
academică extinsă, globală. Modelele concepute în “eprubetele” școlilor 
puternice de sociologie vestică sunt testate pe rând în societăţi diverse, 
fiind abandonate în momentul în care nu pot să explice realităţi diverse 
în favoarea, altora, mai ingenioase. 


Conceptul de subdezvoltare, arată Dogan şi Pelassy, este esențialmente de 
natură comparativă, fiind născut din analiza mai multor societăţi aflate 
pe poziţii diferite într-o axă a dezvoltării. Anomia socială a lui Durkheim 
este născută la fel din comparaţie, întrucât nimeni nu poate să spună dacă 
o societate este anomică dacă nu o compară cu alta. 


Conceptele sunt importante, ele pot fi utilizate în crearea acelor hărți 
mentale, dar și pentru a crea o întreagă realitate dacă sunt utilizate la 
nivel de masă. Mass-media au un rol esenţial în promovarea unei anumite 
imagini despre lumea înconjurătoare, riscul cel mai înalt fiind prezentat 
de manipularea. opiniei publice, întrucât pot fi promovate false adevăruri. 
Sunt de preferat acele concepte atât neutre cât și precise în descrierea 
realităţii, care să evite stereotipurile sau prejudecățile. 


Similar cu situaţia conceptelor, cadrele analitice sunt supuse aceluiași 
proces de reconstruire graduală, pe măsură ce noi comparații arată 
utilitatea unui model sau a altuia. Într-un fel arată societatea analizată 
prin teoria structuralismului, în alt fel prin teoria functionalismului si în 
cu totul alt fel prin teoria (neo)institutionalismului. Aceste teorii sunt 
cu atât mai importante din perspectivă comparativă, cu cât structuri 
diferite pot îndeplini funcţii asemănătoare si vice-versa, structuri 
asemănătoare pot îndeplini funcţii diferite. Din punct de vedere 
comparativ, importante sunt echivalentele funcţionale pe care diverse 
structuri le prezintă si care nu pot fi identificate decât în urma unor 
analize comparative foarte atente. 


Oricare ar fi natura modelului teoretic, acesta trebuie să suporte 
multiple testări prin comparații empirice, altfel riscă să fie ancorat într-o 
dimensiune conceptuală atât de abstractă încât să nu mai aibă nici o 
legătură cu realitatea. Dimpotrivă, fiecare nouă testare empirică aduce o 
nouă interpretare, prin comparaţie cu celelalte instanţe analizate, astfel 
încât modelul teoretic se schimbă în mod perpetuu pentru a se acomoda 
schimbării continue a mediului social. 

3.6 Pentru a identifica sabloane sistematice 


Studierea fenomemelor sociale dispune rareori de suficiente date pentru a 
elabora concluzii statistice solide. In cele mai multe cazuri, in special dacă 
unitatile de analiza se afla la un nivel inalt de agregare, numarul de cazuri 
disponibil pentru analiza este limitat. Mai mult, in analiza calitativa pura 
numărul unităţilor cercetate este limitat, întrucât nu se pot face studii in 
profunzime pe un număr ridicat de cazuri. 


Sarcina celui care analizează un fenomen este aceea de a lega informația 
teoretică, de evidența empirică; este important de subliniat că aceasta 
legătură nu trebuie confundată cu testarea ipotezelor teoretice, atât de 
des menţionată în știință in general si în științele exacte în special. 
Testarea ipotezelor, în special în ultimele decenii, se face cu instrumente 
statistice, ori în analiza calitativă pe cazuri puţine acest lucru este 
imposibil. Dimpotrivă, strategia cercetătorului este aceea de a studia în 
amanuntime anumite cazuri relevante, iar în etapa de analiză a datelor 
culese strategia adoptată este aceea de a identifica (precum un detectiv) 
anumite similarități între cazuri care apar în mod sistematic, presupuse 
a fi determinante pentru apariţia fenomenului. 


Dacă anumiţi factori sunt într-adevăr responsabili pentru producerea 
fenomenului (fie singular, fie — așa cum se întâmplă cel mai des — in 
combinaţii cauzale), atunci ei ar trebui să se regăsească în forme mai 
mult sau mai puţin asemănătoare în evidența empirică. Strategia este 
una inductivă, plecând de la datele culese spre concluzii teoretice, însă 
analistul nu se bazează doar pe evidența empirică ci mai degrabă pe 
raționamente deductive care îl ajută să construiască o reprezentare 
coerentă, a mecanismului de producere a fenomenului de interes. 


Există un principiu valabil, conform căruia cauzele importante apar în 
mod sistematic. Este una dintre asumptiile de bază a analizei (calitativ)- 
comparative, care funcționează pe baza observării apariţiei sistematice 
a unor combinaţii de condiţii cauzale, eliminând pe acelea care nu apar 
constant odată cu producerea fenomenului de interes. Această secțiune 
este doar o introducere către nucleul lucrării, discutat cu amanuntime in 
secțiunea 2.1 dedicat analizei cauzale și mai ales în secțiunea 5.1 dedicată 
metodologiei analizei calitativ-comparative, utilizată în exact acest scop: 
pentru a identifica sabloane (pattern-uri) de similaritate prin eliminarea 
diferențelor. 


Capitolul 4 


Noţiuni de teoria mulțimilor 


Analiza calitativ-comparativă se dovedește a fi stabilă și solidă, atât din 
punct de vedere teoretic/metodologic dar si prin soluţiile software 
existente (mai exact a algoritmilor pe baza cărora sunt construite aceste 
programe software). Aflaţi într-un plin proces de dezvoltare inovativă, 
cercetătorii QCA din științele sociale și politice se întrec în a oferi 
inovaţii și soluţii la probleme particulare pentru care analiza clasică nu 
poate oferi răspunsuri clare și echivoce. Acest capitol prezintă direcţiile 
majore în care se dezvoltă această analiză bazată pe minimizare, de la 
varianta, clasică. la cele moderne. 


Într-o versiune iniţială a analizei, Ragin (1987) a intitulat entităţile cu care 
operează drept “binare” întrucât a codificat prezenţa și absenţa acestora 
cu cifrele 1 și 0. Utilizând aceste codificări, Ragin a introdus pe arena 
științelor sociale o utilizare originală a algebrei boolene. 


Ca urmare a criticilor ulterioare, comunitatea metodologică a diferențiat 
între așa-numitele “mulțimi distincte” (în engleză crisp sets — csQCA) si 
“mulțimi vagi” (în engleză fuzzy sets — fsQCA), cu trecere prin mvQCA 
(multi-value QCA). Metodologia operează masiv si aproape exclusiv cu 
conceptul de “mulţimi”. 


In matematică, denumirea de “mulțime” este foarte des utilizată, de 
exemplu R - mulţimea numerelor reale, sau IN - mulțimea numerelor 
naturale etc. 


În științele sociale se utilizează mai degrabă denumirea de “categorii”, 
organizate pe variabile (de unde și denumirea de variabile categoriale). 
O astfel de variabilă este mediul de rezidență, iar din perspectiva teoriei 
mulțimilor categoria “Urban” ar putea fi reinterpretată drept “mulțimea 
oamenilor care trăiesc în mediul urban”, iar categoria “Rural” ar putea fi 
reinterpretată drept “mulţimea oamenilor care trăiesc în mediul rural”. 

Metodologia de cercetare din cadrul științelor sociale se bazează foarte 
mult pe comparatia dintre aceste categorii (de exemplu, venitul mediu 
din urban cu venitul mediu din rural), iar o metodologie similară se poate 
orienta către compararea mulțimilor. 


4.1 Sistemul binar si algebra booleana 


pentru a găsi soluţii la întrebări din teoria 
probabilităților, nici o metodă generală nu poate fi stabilită 
fără a recunoaște in mod explicit [...] acele legi universale de 
gândire care se află la baza oricărei raţiuni 


George Boole 


Citatul de mai sus face referire la niște legi logice, care în combinaţie unele 
cu altele pot să transpună o conversaţie dintr-un limbaj natural într-un 
limbaj matematic. Acest tip special de limbaj utilizează doar două valori: 
adevărat si fals (în engleză true si false). 


Istoria, acestor valori este mult mai veche, datând încă din începuturile 
culturii chinezești. Dualitatea naturii, exprimată prin faimoșii termeni 
Yin si Yang, a fost urmărită încă de pe vremea chinezilor antici care au 
perceput lumea ca pe o continuă îmbinare a acestor două elemente, toate 
lucrurile existând prin influența mai mare sau mai mică a unuia dintre 
acestea, (însă întotdeauna în combinaţie cu celălalt). 


O gândire similară a avut-o filozoful și matematicianul Gottfried Leibniz 
(a cărui biografie a fost scrisă recent de către Aiton, 1985), care credea atât 
de mult în puterea simbolurilor pentru înțelegerea umană încât a inventat 
o matematică specială, binară, care nu utiliza decât două valori: 1 și 
0. Leibniz și-a devotat întreaga viaţă acestui sistem, transformându-l în 
ultimii lui ani într-un sistem mistico-religios în care valoarea 1 reprezintă 
binele iar valoarea 0 reprezintă răul. Într-un mod similar cu gândirea 
chinezească, în sistemul filozofic al lui Leibniz lumea era o continuă luptă 
între bine și rău, însă termenii chinezești de Yin și Yang au o complexitate 
mult mai mare și nu pot fi reduși doar la aceste două interpretări (ei mai 
semnifică și alte dualitati cum sunt: da și nu, pornire și oprire, întuneric 
si lumină, masculin și feminin etc). 


Filozofia lui Leibniz l-a determinat să creadă că matematica binară are o 
origine divină. El a creat (la începutul secolului XVIII) metode speciale 
de transformare a numerelor din sistemul zecimal în sistemul binar, fără 
să aibă nici un fel de aplicaţie concretă. A construit chiar o mașinărie 
specială care făcea această conversie în mod automat, însă comunitatea 

academică a vremii i-a ignorat munca iar aplicaţiile au trebuit să aștepte 
peste două sute de ani până la apariţia calculatoarelor, sistemul binar 
având astăzi o răspândire la care doar Leibniz putea să viseze. 


La aproape 150 de ani după Leibniz, pe la mijlocul secolului XIX, un alt 
mare matematician pe nume George Boole a preluat sistemul binar și l-a 
rafinat până la un nivel utilizabil atât în logică cât și în matematică. 
Comunitatea academică a vremii a neglijat această matematică iar 
primele ei aplicaţii au apărut abia câteva decenii mai târziu la MIT - 
Massachusets Institute of Technology în Statele Unite. 


Algebra specială pe care a creat-o îi poartă numele, utilizând (la fel ca 
sistemul binar al lui Leibniz) doar doua valori: 1 si 0. Spre deosebire 
de Leibniz, algebra booleana utilizeaza valorile binare 1 si 0 ca substitut 
pentru adevarat si fals. 

Spre finele secolului XIX, interesat de anumite proprietăţi ale seriilor 
infinite, matematicianul și filozoful german Georg Cantor a creat o 
teorie a mulțimilor abstracte care avea să schimbe în mod radical 
fundaţiile matematicii (Dauben, 1979). 


Versiunea iniţială (denumită și teoria naivă a mulțimilor) a fost 
completată și extinsă ulterior, iar varianta modernă a teoriei specifică, 
mai multe tipuri de mulţimi și axiome decât cele menționate de Cantor. 
Pe scurt însă, orice mulțime poate fi definită ca o colecţie de obiecte care 
împărtășesc o proprietate comună. 


Obiectele din interiorul unei mulţimi se numesc elemente, iar fiecare 
asemenea obiect este unic (un obiect nu poate să facă parte dintr-o 
mulţime mai mult de o singură dată). În matematică au fost introduse 
un număr de concepte și proprietăţi legate de mulţimi: finite, infinite, 
intersectabile, disjuncte, egale, echivalente, mulțimea vidă etc. 


Fără pretenţia unei utilizări formale a acestor diferențieri, poate fi 
observat faptul că metodologia de cercetare din științele sociale (în 
general) si cea comparativă (în special) utilizează un vocabular 
semi-formal cu multi termeni din teoria mulțimilor. În cele mai multe 
cazuri nici nu se menţionează explicit utilizarea acestor termeni, însă 
există sinonimii destul de clare, în special prin utilizarea categoriilor în 
acţiunile de segmentare a populaţiei (urban / rural, bărbaţi / femei, 
studii primare / medii / superioare, etc.). Împărţirea populaţiei pe 
categorii este una dintre cele mai frecvente activităţi de cercetare 
descriptivă din științele sociale. 

In mod formal, se menţionează in mod explicit două mari familii: 


1. mulţimi distincte; 


- bivalente 


- multivalente 


2. mulţimi vagi. 


Prima familie, cea a mulțimilor distincte, este creaţia originală a lui 
Cantor. Un element este fie în interiorul, fie în exteriorul unei astfel de 
mulțimi. O persoană se află în localitatea X, ori în afara ei (nu poate fi 
în același timp și în interiorul și în exteriorul localităţii); o persoană este 
fie în viata fie decedată; un buton este apăsat sau nu este apăsat etc. 


Această familie a mulțimilor distincte conține la rândul ei două 
subcategorii: cele bivalente conţin doar două valori de adevăr, în timp ce 
mulțimile multivalente contin mai mult de două valori (un echivalent in 
științele sociale ar fi variabilele nominale sau ordinale cu mai multe 
categorii ). 


Familia mulțimilor vagi se diferenţiază faţă de cele distincte prin faptul 
că poate avea un infinit de valori posibile, orice element având o includere 
mai mare sau mai mică în orice mulțime, pornind de la valoarea 0 (deloc 
inclus în mulţime), până la maxim valoarea 1 (complet inclus în mulțime). 


4.2.1 Multimi distincte bivalente 


Multimile distincte bivalente sunt colecții de elemente bine definite 
(distincte), în sensul că acestea fie aparţin fie nu aparţin unei mulțimi 
(au sau nu au o anumită proprietate). Într-un sistem formal de notație, 
orice astfel de mulțime poate fi reprezentată prin enumerarea tuturor 
elementelor distincte, componente ale acesteia: 


A ={a, m, 22-5 An} 


Sunt tipul de mulțimi pe care oamenii le utilizează în mod natural atunci 
când poartă o conversație: un eveniment fie s-a întâmplat, fie nu s-a 
întâmplat. În accepțiunea biologică a conceptului de mamă, o femeie este 
mamă doar dacă a dat naştere unui copil; dacă nu a dat naştere niciunui 
copil atunci nu este mamă. 


Mulțimea tuturor elementelor (din toate mulțimile posibile) este denumită 
multimea universală (notată cu U), iar elementele acesteia sunt x1,.n € U. 

Toate celelalte mulțimi sunt incluse în acest univers, sunt submultimi ale 
acestuia (altfel spus, toate sunt mulțimi ale universului U). 


Pentru fiecare element al universului U, se poate răspunde cu “da” (sau 
3 

“adevărat”) dacă elementul aparține unei mulțimi A, și cu “nu” (sau 

“fals”) dacă elementul respectiv nu aparține mulțimii A. În teoria clasică 

a mulțimilor, elementele dobândesc doar două valori de adevăr: 0 

(“fals”) si 1 (“adevărat”). In notația formală, poate fi definită o funcţie 

de apartenenţă care atribuie aceste două valori: 


oe 0 dacăxg A 
HA > i, anche A: 


Să presupunem că întregul univers U este constituit din toate numerele 
de pe cele șase fete ale unui zar: 


U = (1,2, 3, 4, 5, 6} 


Daca P este multimea numerelor pare, atunci pentru fiecare dintre 
elementele universului U se poate atribui o valoare de adevar: 


uu(x) = {0, 1, 0, 1, 0, 1} 


aşa încât: 
P = {2, 4, 6} 


Multimile distincte sunt ceea ce în științele sociale se numesc categorii 
mutual exclusive. De exemplu, un trandafir face parte din categoria 
“flori”, în timp ce un cal nu face parte din aceasta categorie. 


Unul și același element poate să facă parte în mod simultan din mai multe 
(sub)multimi. De exemplu, dacă A este mulțimea mamelor, iar B este 
mulțimea femeilor, atunci o mamă face parte atât din categoria A cât si 
din categoria B. Mulțimea mamelor este o submulțime a persoanelor care 
fac parte din categoria femeilor. 


Pentru oricare două mulțimi A și B ale universului U, putem spune că 
A este o submulțime a lui B dacă și numai dacă atunci când un element 
aparține lui A rezultă că acel element este și un element a lui B: 


ACB:{xeA>xeEB} 

O mulţime care nu conţine nici un element se numește multimea vidă 
(notată cu semnul ©). Mulțimea vidă este un subset al oricărei alteia. 


Logica fondată de Aristotel a fost concepută, așadar, într-o manieră 
bivalentă. O propoziţie declarativă are o singură valoare de adevăr, este 
fie adevărată fie falsă. Acest sistem se bazează pe trei principii (legi), 
care stau la baza constituirii mulțimilor distincte bivalente: 


1. Principiul identităţii: un obiect este ceea ce este (sau: ceea ce este 
este). Acest principiu este important pentru că face distintia 
dintre un obiect și celelalte obiecte (într-o perspectivă psihologică, 
distincţia dintre sine și ceilalți. 


2. Principiul non-contradictiei: este imposibil ca un obiect să existe si 
să nu existe în același timp, sau un fenomen să se întâmple și să nu 
se întâmple. Ori unul, ori celălalt este adevărat, dar nu ambele. 


3. Principiul tertului exclus: o propoziţie este fie adevărată, fie negația 
acesteia este adevărată, nu există o a treia posibilitate în afară de 
acestea. 


4.2.2  Mulţimi distincte multivalente 


Logica tradițională, scolastică, este în mod inerent bivalentă; principiul 
tertului exclus afirmă clar că nu poate exista o a treia posibilitate. Totuși, 
bivalenta a fost pusă sub semnul întrebării de Aristotel însuși, care a 
formulat un paradox utilizând logica propozițională cu o combinaţie de 
expresii logice, testând bivalenta în cadrul unor afirmaţii temporale. 


Cu privire la trecut, se pot face afirmaţii cu valoare de adevăr. Despre 
un fenomen care s-a întâmplat nu se mai poate spune că nu s-a 
întâmplat, întrucât valoarea sa de adevăr a devenit atemporală: de 
îndată ce s-a întâmplat, acest lucru este valabil în orice moment ulterior 
(a fost adevărat imediat după aceea, în prezent este adevărat, în viitor 
va, fi adevărat). 


Logica bivalentă este perfect compatibilă cu trecutul (cu ceea ce 
cunoaştem deja), însă aplicarea, acesteia pentru viitor este dificilă și a 
condus la paradoxul formulat de Aristotel. Cu privire la viitor, se pot 
aplica, două sisteme de gândire: 


1. Determinismul: dacă un lucru trebuie să se întâmple, atunci el se 
va, întâmpla indiferent ce facem noi. Este un sistem similar cu 
fatalismul, întrucât dacă soarta decide ceea ce se va întâmpla, 
atunci noi nu avem nici un control asupra propriului destin. 

2. Liberul arbitru: noi decidem ceea ce se va întâmpla. Acest sistem 
admite abilitatea de a alege ceea ce se întâmplă (precum și ceea 
ce nu se întâmplă), în absența unor constrângeri externe. În acest 
sistem, este posibil că vom alege să facem un lucru, însă la fel de 
posibil este să nu facem acel lucru. 


Orice eveniment are o succesiune de condiţii cauzale (care au și ele 
propriile lor condiţii cauzale, la infinit, până la începutul timpului), și se 
poate spune că dat fiind acest lanţ cauzal era de așteptat ca evenimentul 
să se întâmple, ori altfel spus lanțul cauzal a determinat producerea 
evenimentului. 


Daca ne situăm în viitor, ca si cum s-ar fi întâmplat deja, vom putea 
spune același lucru despre evenimentul care va fi fost produs, că va fi fost 
determinat de o serie de condiţii cauzale. În această viziune determinista, 
producerea. evenimentului este atemporală întrucât date fiind condiţiile 
cauzale care s-au întâmplat, se întâmplă și se vor întâmpla, evenimentul 
se va produce în mod necesar. 


Aristotel se referea la o bătălie navală, fata de care a făcut următoarea 
afirmaţie: “mâine va avea loc o bătălie”. Este imposibil să atribuim o 
valoare de adevăr acestei propoziţii, întrucât fenomenul încă nu a avut 
loc. După ziua de mâine, această propoziție va fi ori adevărată, dacă 
bătălia va avea loc, ori falsă, dacă nu va avea loc. Astăzi însă, propoziţia 
nu poate fi nici adevărată nici falsă. 


Paradoxul lui Aristotel constă în proiectarea logicii deterministe pentru 
evenimentele din viitor, fapt care atribuie o valoare de fals afirmației că 
“există liberul arbitru”, ori acest lucru contrazice experienței din 
prezent care atribuie acestei afirmaţii o valoare de adevărat, încălcând 
astfel principiul non-contradictiei (este imposibil ca un fenomen să fie în 
același timp și adevărat și fals). 


Preocupat de aspectul determinismului, filozoful polonez Lukasiewicz a 
creat la începutul secolului XX un sistem logic (Borkowski, 1970) care 
depășește filozofia clasică bivalentă și oferă o soluție pentru paradoxul lui 
Aristotel. Acest sistem (notat cu £3) conţine nu două ci trei valori de 
adevăr: 


0 fals 
a(x) = 5 nedeterminat (nici adevarat, nici fals), partial adevarat 
1 adevărat 


Contestata la început, filozofia lui Lukasiewicz a fost acceptată in cele 
din urma si a condus la generalizarea sistemului sau trivalent si aparitia 

unor sisteme multi-valente (cu n valori). Mulțimea valorilor de adevăr 
este obţinută prin divizarea uniformă a intervalului [0, 1] în n valori de 
adevăr distincte: 


0= 0 , ; z an me ee 
n-1ln—-11n-1 n—1 


Cu aplicare pe stiintele sociale, un exemplu potrivit este cel al culorilor 
semaforului, cu următoarele valori: (roşu, galben, verde}. In logica 
bivalentă, ar fi fost nevoie de trei funcţii de apartenenţă, 
corespunzătoare celor trei mulțimi: 


- Semafoare de culoare roșie: HsR(x) = { 


- Semafoare de culoare galbenă: psc(x) = { dase e Se) 
- Semafoare de culoare verde: usy(x) = { : ae E : IA 


Intr-o logică multivalentă însă, nu este nevoie decât de o singură funcţie 
de apartenenţă la mulțimea culorilor semafoarelor: 


0, dacă semaforul este verde 
us(x) = 4 1, dacă semaforul este galben 
2, dacă semaforul este roșu 


Multimile de mai sus sunt asemănătoare cu variabilele ordinale, valorile 
fiind echivalente categoriilor ordonate ale acestora. Totuşi, mulțimile 
distincte multivalente nu sunt specifice doar variabilelor ordinale, ci pot 
fi aplicate în egală măsură și variabilelor nominale, pentru care ordinea 
categoriilor nu este importantă. 


De exemplu, regiuni (R) mutual exclusive pot juca rolul de valori, ordinea 
acestora fiind puţin importantă: 


regiunea, de est 
regiunea, de vest 
regiunea, de nord 
regiunea de sud 


R(x) = 


WNRO 


Multimile distincte bivalente sunt denumite, in limba engleza, crisp sets. 
In literatura de specialitate QCA (Qualitative Comparative Analysis), 

analiza bazată pe acestea a fost notată cu csQCA, iar atunci când au fost 
introduse mulțimile distincte multivalente, acestea au căpătat denumirea 
de multi-value sets şi notate cu mvQCA. 


În fapt, atât csQCA cât si mvQCA lucrează cu unităţi distincte (crisp). 
În ambele tipuri de mulţimi valenţele sunt mutual exclusive, ceea ce 
înseamnă că mulțimile distincte bivalente sunt doar un caz particular al 
mulțimilor distincte multivalente. 


Unica diferență dintre acestea este faptul că primul tip de mulțimi are 
doar două valori distincte, în timp ce al doilea are “cel puţin” două 
valori, asasar mvQCA este o generalizare a csQCA (iar csQCA este un 
caz particular al mvQCA). 


4.2.3  Mulţimi vagi 


Una dintre particularitatile mulțimilor distincte este faptul că sunt, in 
general, finite. Cel puţin în științele sociale, variabilele calitative nu au o 
infinitate de categorii. Pentru cvasi-majoritatea situaţiilor de cercetare, 
universul studiului este împărțit într-un număr relativ restrâns de 
categorii, pentru a le putea diferenția ușor unele fata de celelalte. 


Explicaţia este relativ simplă: conștiința umană este relativ limitată 
atunci când trebuie să distingă între mai multe categorii simultan. 
Într-unul dintre cele mai citate articole din istoria psihologiei, Miller 
(1956) scria despre “Magicul număr șapte, plus sau minus doi: limite ale 
capacităţii noastre de a procesa informaţie”. 


Multimile distincte bivalente au exact două valori, iar cele multivalente 
au, de obicei, până la 4 sau 5 valori distincte, mutual exclusive. Variabile 
cu foarte multe categorii există totuși, de exemplu nivelul de educaţie 
ori ocupaţia respondentului, însă unitatea de analiză pentru cercetarea 
comparativă este regăsită la un nivel mai înalt de agregare (comunitate, 
regiuni, naţiuni etc.), unde numărul de categorii în care acestea se împart 
este relativ restrâns. 


După. generalizarea teoriei lui Lukasiewicz de la 3 (Lg) la n valori de 
adevăr (£,), nu a mai fost decât o chestiune de timp până la extinderea 
completă a teoriei către o infinitate de valori posibile. În fapt, modelul 
Ln este foarte aproape de mulțimile vagi, întrucât n poate fi un număr 
oricât de mare (am putea spune, un număr aproape infinit de mare). 


În loc de împărţirea în n valori distincte, o altă soluţie a fost introdusă 
câteva decenii mai târziu de către matematicianul Lotfi Zadeh, care a 
introdus în știință conceptul de multimi vagi. În definiţia originală 
(Zadeh, 1965, p.338), acestea sunt prezentate drept: 

o clasă de obiecte cu un continuum de grade de 
apartenenţă. O astfel de mulțime este caracterizată de o 
funcţie de apartenenţă [...] ce atribuie fiecărui obiect un grad 
de apartenenţă variabil între 0 si 1. 


Așadar, între orice minim (deloc, zero) si maxim (complet, unu), pot 
exista oricâte, un continuum, o infinitate de grade de apartenenţă la o 
mulțime. 


Aproape toate conceptele cu care se operează în științele sociale pot fi 
exprimate în mulțimi vagi, foarte rare sunt proprietăţile care sunt perfect 
albe sau perfect negre. De obicei, așa cum se spune, “adevărul este undeva 
la mijloc”. 


Un element poate să aparțină “mai mult sau mai puţin” unei mulțimi. 
De exemplu, o populaţie nu poate fi considerată pur și simplu bogată 
ori săracă, ci mai mult sau mai puţin una dintre acestea. În funcţie de 
criteriul de definire a bunăstării, o populaţie aparţine cu preponderență 
uneia sau alteia dintre mulțimi (a celor sărace sau a celor bogate), însă 
este greu de imaginat că poate să aparţină cu totul doar uneia dintre 
acestea. 


În vorbirea curentă, cuvinte ca “bun”, “fragil”, “cunoscător” etc. 
reprezintă exemple de noţiuni vagi, întrucât depinde foarte mult de 
definiţia și reprezentarea abstractă a celor care le utilizează. O persoană 
poate să pară cunoscătoare în fața unui public neavizat, însă dacă 
discută cu specialiști aceeași persoană poate să se dovedească aproape 
ignoranta. 


Denumirea de multimi “vagi” poate fi uneori confundata cu ceva neclar, 
greu de definit. Termenul apare atunci când nu poate fi stabilit un prag 
clar pentru stabilirea apartenenţei la o categorie sau alta. 


Întrucât poate lua orice valoare în intervalul [0,1], este important de 
subliniat faptul că apartenența la o mulțime nu este același lucru cu 
probabilitatea ca un eveniment să se întâmple, probabilitate care ia 
valori in exact același interval. Apartenența la o mulțime (care mai este 
denumită și includere în mulțime) reprezintă un fapt, un datum, chiar 
dacă este dificilă stabilirea unui prag clar de includere, pe când 
probabilitatea, se referă la ceva care nu s-a întâmplat încă. 


Ambele iau valori în intervalul [0,1], motiv pentru care foarte mulţi le 
confundă, însă probabilitatea și includerea într-o mulțime sunt concepte 
foarte diferite, iar următorul experiment imaginar va face lucrurile mai 
clare. Să spunem că trebuie să atingem un obiect, despre care știm că are 
o probabilitate de 1% să fie extrem de fierbinte. Atingând acel obiect de 
100 de ori în momente diferite, există o probabilitate (mica, dar există), 

să ne provocăm o arsură severă la nivelul mâinii. De cealaltă parte, daca 
stim că obiectul are o includere de doar 1% în mulţimea obiectelor extrem 
de fierbinţi, putem să-l atingem de nenumărate ori fără niciun fel de risc, 
întrucât o includere atât de mică înseamnă că obiectul este aproape rece, 
așadar nu vom provoca niciodată o arsură gravă prin atingerea acelui 
obiect. 


4.3 Operații cu mulțimi 


Boole (1854) a adus în plus și trei operaţiuni de bază care au rămas și 
astăzi la baza funcţionării calculatoarelor. Utilizarea celor trei operaţiuni 
poate fi explicată prin exemple foarte simple, caracterizând rezultatul 
unei expresii lingvistice fiind adevărat sau fals: 


SAU logic: “Avutia poate fi obţinută prin moștenire sau prin câștig” 


Rezultatul acestei expresii este bogăţia; dacă aceasta este obţinută 
atunci rezultatul este o valoare de adevăr, în caz contrar rezultatul 
fiind o valoare de fals. Dacă oricare dintre condiţiile “moștenire” și 
“câștig” sunt prezente (au valoare de adevăr) atunci rezultatul este 
o valoare de adevăr; dacă niciuna dintre condiţii nu este prezentă 
(nu este adevărată) atunci rezultatul este fals. Alocarea valorilor 
de adevăr se face prin interogarea fiecărei condiţii în parte și a 
rezultatului; dacă răspunsul este afirmativ avem o valoare de 
adevăr, iar dacă răspunsul este negativ avem o valoare de fals. 

S-a primit moștenire? S-a obţinut câștig? S-a obţinut bogăţie? 
DA = Adevărat, NU = Fals 


Fals SAU Fals = Fals 

Fals SAU Adevărat = Adevărat 
Adevărat SAU Fals = Adevărat 
Adevărat SAU Adevărat = Adevărat 


Pentru două condiţii cauzale, nu există decât patru combinaţii 
posibile de condiţii cauzale. În algebra booleană, cuvântul SAU 
poate fi înlocuit cu semnul adunării ‘+. Inlocuind Adevărat cu 
valoarea 1 și Fals cu valoarea 0 obținem următoarele două tabele 
echivalente, simplificate: 


0 SAU 0=0 0+0=0 
0SAU1=1 0+1=1 
1SAU0=1 1+0=1 
1 SAU1=1 1+1=1 

În cazul operaţiei SAU logic, se poate observa că valoarea de adevăr 
apare dacă cel puţin una dintre condiţiile cauzale este adevărată, 
indiferent de valoarea celeilalte. Doar în măsura în care ambele 
condiţii cauzale sunt false, valoarea rezultată este falsă. 


ȘI logic: “In știință, performanţele se obţin prin inteligență și munca” 


În această expresie lingvistică, prima condiție cauzala a 
performanțelor (rezultatul expresiei logice) este inteligența iar a 
doua condiție cauzală este munca. Acolo unde există inteligență, 
există premise pentru performanţe însă nu este de ajuns întrucât 
acestea nu pot fi obținute decât prin depunerea unui efort susținut 
(cu alte cuvinte prin muncă). Simpla inteligență nu garantează 
performanță, după cum o persoană poate să muncească enorm 
însă fără un anumit nivel de inteligenţă nu poate performa. 


La fel ca la operaţiunea precedentă, alocarea valorilor de adevăr și 
fals se face prin interogarea condiţiilor cauzale și a rezultatului: 
Există inteligență? Există muncă? Există performanță? 

DA = Adevărat, NU = Fals 


Fals ȘI Fals = Fals 

Fals SI Adevărat = Fals 
Adevărat ŞI Fals = Fals 
Adevărat ŞI Adevărat = Adevărat 


Acolo unde nu există nici inteligență nici muncă, performanțele nu 
apar. Același rezultat îl avem și în următoarele două situaţii, în 
prezenţa doar a uneia dintre cele două condiţii cauzale (muncă 
fara inteligență, ori inteligență nesusţinută de muncă). Doar în 
ultimul caz, când există atât inteligență cât și muncă, se poate 
observa prezența performanțelor (valoarea de adevăr pentru 
rezultatul expresiei lingvistice). 


În algebra booleană, cuvântul ȘI poate fi înlocuit cu semnul 
inmultirii +. Inlocuind Adevărat cu valoarea 1 si Fals cu valoarea 0 
obținem următoarele două tabele echivalente, simplificate: 


OSIO=0 0-0=0 
OȘI1=0 0-1=0 
1ȘI0=0 1-0=0 
1Sli=1 1-1=1 


In cazul operaţiei ȘI logic, se poate observa că valoarea de adevăr 
apare doar în măsura în care ambele condiții cauzale sunt adevărate. 

Este suficient ca una dintre ele să fie falsă, iar rezultatul dobândește 
o valoare de fals indiferent de valoarea celeilalte condiţii cauzale. 


NEGATIA: “In lumea mamiferelor, toate specimenele care nu sunt 
masculi sunt femele” 


Negatia este cea mai simplă si mai intuitivă operaţiune dintre cele 
trei, rolul acesteia fiind inversarea valorii de adevăr sau fals. 
Expresia lingvistică prezentată a făcut apel la un caz special de 
populație în care nu există decât două tipuri de animale posibile: 
masculi și femele. Sigur că în alte regnuri animale (chiar si la 
oameni) există specii la care nu există această împărţire: de 
exemplu, calutii de mare au toţi acelaşi sex (schimbându-și 
permanent rolul), după cum la oameni există cazuri de 
hermafroditism. Pentru cazurile în care nu pot exista decât două 
categorii posibile, sistemul binar este un bun înlocuitor, una dintre 
categorii fiind reprezentată, de cifra 1 iar cealaltă de cifra 0. 


Ca și în limbajul curent, în algebra booleană tot ce nu este 
adevărat este fals și invers. Pentru orice element extras la 
întâmplare, putem afla valoarea acestuia de adevăr printr-o 
singură întrebare: este mascul? 


Dacă răspunsul este da, atunci avem o valoare de adevăr; dacă nu, o 
valoare de fals și implicit cealaltă categorie va dobândi valoarea de 
adevăr. De aceea nici nu contează ce categorie formează întrebarea, 
putem la fel de bine să întrebăm: este femelă? 


Tot ce nu este mascul este femelă, tot ce nu este femelă este mascul: 
NOT (Mascul) = Femelă 
NOT (Femelă) = Mascul 


Termenul pentru negatie este NOT, preluat ca atare din limba 
engleză (nu există un echivalent în limba română). La fel ca la 
primele două operaţii, cuvântul NOT se poate înlocui printr-un 
semn; spre deosebire de acestea (pentru care semnele au devenit 
deja un standard), pentru negatie nu există un semn standardizat. 
În diverse cărți și tratate de matematică se pot întâlni semnele ! 
sau ~ sau — (printre altele). 


Adevărat = Fals 
~Fals = Adevărat 


Înlocuind Adevărat cu valoarea 1 si Fals cu valoarea 0 obținem 
următorul tabel simplificat: 

~1=0 

= 

Pentru simplitate, exemplele prezentate conţin doar două condiţii 
cauzale însă este evident că atât operaţiunea SAU cât și operaţiunea ȘI 
pot opera cu orice număr de condiţii. Numărul posibil de combinaţii 
posibile crește însă exponential pentru fiecare nouă condiţie cauzală 
introdusă în expresie, după o formulă matematică prezentată în 
secţiunea, 5.1.5. 


Cele trei operaţiuni pot fi utilizate în combinaţie unele cu celelalte; un 
exemplu de astfel de operaţiune combinată este “SAU negativ”, care este 
negația rezultatului operaţiunii SAU logic: 


~(1+1)=0 


Modalitatea de calcul este următoarea: se evaluează mai întâi expresia 
din paranteză (a cărei rezultat este una dintre valorile adevărat sau fals), 
dupa care se inversează rezultatul obținut. Daca în operaţiunea SAU 
logic expresia “adevărat sau adevărat” are ca rezultat un adevăr, negația 
acesteia este chiar rezultatul de mai sus (0 = fals). 


Un exemplu similar este operaţiunea “ȘI negativ”, care este negația 
rezultatului operaţiunii ȘI logic: 


~(1-0)=1 


Expresia din paranteza este falsa, iar negatia acesteia este o expresie 
adevarata. Intelegerea acestor noţiuni este surprinsă perfect de 
următoarea afirmaţie umoristică: 


Există 10 tipuri de oameni în lume: cei care înțeleg sistemul 
binar și cei care nu-l înțeleg. 


4.4 Diagramele Venn 


Studiind teoria multimilor, matematicianul si filozoful englez John Venn 
a introdus (pe la sfârșitul secolului XIX) câteva metode inovatoare pentru 
a ilustra grafic relaţiile dintre mulțimi. 


Mai putin cunoscut este faptul că Venn a dus mai departe ceea ce un 
alt mare matematician elveţian, Leonhard Euler, a inventat cu un secol 
înaintea sa. Euler a fost interesat și el de relaţiile dintre mulțimi, însă a 
dorit să arate doar suprapunerea mulțimilor nu toate combinaţiile posibile 
ca în diagramele lui Venn. Întrucât unele mulțimi sunt imposibile (de 
exemplu mulțimea, oamenilor nu se intersectează cu mulțimea păsărilor), 
o diagramă Euler arată două cercuri separate, în timp ce o diagramă Venn 
arată și intersecţia dintre acestea, chiar dacă această intersecţie este logic 
imposibilă. 

Figura 4.1: Operațiunile de algebră booleană prin diagrame Venn 


a. SAU logic (reuniunea) b. ȘI logic (intersecţia) 
AUB ANB 
(A+B) (CB) 
c. NEGATIA 
~A ~A 


Pentru a onora eforturile ambilor matematicieni, acest tip de diagrame 
se mai numesc (uneori) in matematică și diagrame Euler-Venn, însă au 
rămas cu denumirea mai răspândită și mai simplă de diagrame Venn, 
probabil și pentru faptul că Euler era deja consacrat în multiple ramuri 
ale matematicii cu sute de publicaţii în timp ce Venn nu a rămas în istorie 
decât cu diagramele sale. 


Aceste diagrame sunt utile atât pentru o introducere vizuală în explicarea 
tabelei de adevăr de la secţiunea 5.1.5, cât și pentru vizualizarea soluţiei 
algoritmului de minimizare booleană de la secţiunea 5.1.6. 


Cele trei operaţiuni booleene pot fi vizualizate in figura 4.1. Prima 
operaţiune prezentată (SAU logic) este afișată în diagrama 4.1.a prin 
reuniunea dintre două mulțimi; dacă mulțimea A înseamnă moștenire iar 
mulțimea B înseamnă câștig, atunci bogăţia poate fi obţinută fie când A 
este adevărată (când este prezentă) fie când B este adevărată (prezentă), 
fie când ambele sunt adevărate. Suprafaţa din afara celor două cercuri 
reprezintă mulțimea celor care nu au primit nici moștenire, nici nu au 
câștigat suficienţi bani ca să se considere bogaţi. Suprafaţa plină care 

acoperă, cele două cercuri se poate nota prin ‘A U B’ sau prin ‘A + B’. 


Diagrama 4.1.b prezinta cea de a doua operatiune (SI logic) prin 
intersecția dintre două mulțimi: daca A este mulțimea oamenilor 
inteligenţi iar B este mulțimea oamenilor care muncesc mult, atunci 
performanța în știință se întâlnește numai la intersecția dintre cele două 
mulțimi unde se regăsesc oamenii inteligenţi care în același timp 
muncesc mult. Suprafața colorată dintre cele două mulțimi se poate 
nota prin “A N B’ sau prin ‘A-B’. 


Diagrama 4.1.c prezintă cea de a treia operaţiune, a negaţiei. În partea 
stângă este prezentată situaţia când A este adevărată iar în partea dreaptă 
este situaţia opusă, când ~A este mulțimea adevărată (prin negarea unui 
fals, în partea stângă, se obţine un adevăr în partea dreaptă). Această 
diagramă, care utilizează notația pentru negatie ‘~’, face o introducere 
către adevărata, utilizare a diagramelor Venn, pentru două sau mai multe 
mulțimi. 


În următoarea figură prezentată, diagrama 4.2.a indică patru zone 
distincte: 


Figura 4.2: Diagrame Venn 
a. cu două mulțimi distincte 


-A--B 00 


b. cu trei mulțimi distincte 
ABC 000 


KINAI 
soes 

e în afara celor două cercuri este zona -A-—B, adică mulțimea 
elementelor care nu se află nici în A, nici în B; 


e în cercul din stânga, în afara intersecţiei se află zona A-~B, adică, 
toate elementele care se află în A dar nu se află în B; 


e la mijloc se află zona intersecţiei A-B; 


e în cercul din dreapta, în afara intersecţiei se află zona ~A-B 
adică toate elementele care se află în mulțimea B dar nu și în 
mulțimea A. 


Apartenența la o mulţime este echivalentă cu prezența unei 
caracteristici: dacă se studiază un element și se constată că acesta 
aparține mulțimii oamenilor inteligenţi, atunci spunem că inteligența 
este o caracteristică prezentă pentru elementul respectiv. Prezenţa unei 
caracteristici se notează cu cifra 1, iar absența acesteia cu cifra 0. 
Notatia este echivalentă cu răspunsul de adevărat sau fals la întrebarea: 
“este prezentă caracteristica?”. Daca răspunsul este “adevărat” se 
notează cu 1 iar dacă este “fals” se notează cu cifra 0. 


Combinatiile de cifre sunt așadar la fel de informative ca și utilizarea 
literelor, avantajul constând în simplitate. De exemplu, mulțimea 
elementelor care nu se află nici în A nici în B se notează cu ~A-~B (not 
A și not B), însă aceeași informaţie este transmisă prin utilizarea 
combinației binare ‘00’. 


Același tip de informatie este valabil si pentru trei (ori prin generalizare 
la orice număr de) mulțimi: în diagrama 4.2.b, combinaţia ~A-B-~C este 
echivalentă cu mult mai simpla și mai vizibila combinaţie binară 010. 


Desi Venn a susținut initial că aceste diagrame nu pot fi desenate decât 
pentru trei mulţimi (prin intermediul a trei cercuri), el a recunoscut în 


Figura 4.3: Diagrame Venn cu 4 si 5 mulțimi 

cele din urmă că există o diagramă si pentru patru mulțimi; secretul 
constă în renunțarea la forma cercului și utilizarea unei elipse. Figura 4.3 
arată și versiunea unei diagrame cu 5 mulțimi, pe care Venn nu a văzut-o 
niciodată. 


Pentru multă vreme se credea că nici nu există diagrame pentru mai 
mult de 5 mulţimi, însă matematicienii dintr-o nouă ramură numită 
combinatorică au reușit să găsească soluţii extrem de ingenioase. Ruskey 
şi Weston (2005) au dedicat o pagină de web specială pentru diagramele 
Venn, arătând că în fapt aceste diagrame sunt posibile pentru virtual 
orice număr de mulțimi, iar dacă acest număr este prim atunci 
diagramele sunt chiar simetrice. Figura 4.4 demonstrează acest lucru 
printr-o superbă diagramă simetrică cu 7 mulțimi denumită “Adelaide”. 


Figura 4.4: Diagrama Venn cu intersecțiile dintre 7 mulțimi 


Se observă însă că numărul de intersecţii crește în mod exponential 
odată cu introducerea, fiecărei noi mulțimi, ceea ce limitează aria de 
aplicabilitate practică a diagramelor cu mai mult de patru sau cinci 
mulțimi. 


Capitolul 5 


Metodologia analizei 
calitativ-comparative 


5.1 Analiza cu mulțimi distincte bivalente 


Informaţiile prezentate în secţiunile anterioare reprezintă abordări care se 
află la graniţa dintre o metodologie clar conturată și analiza subiectivă 
specifica cercetărilor calitative. Desi multi dintre cercetătorii formaţi în 
tradiţia cantitativă (bazată pe studierea unui număr mare de cazuri) văd 
în aceste abordări multiple slăbiciuni, alţii le privesc ca pe o virtute. 
Una dintre încercările analizei calitative de a contura o metodologie clar 
definită este QCA (Qualitative Comparative Analysis — analiza calitativ- 
comparativa) promovata de Ragin in celebra lui carte The Comparative 
Method. Moving beyond qualitative and quantitative strategies din 1987. 


Ideile prezentate atunci de Ragin au fost subtantial modificate ori 
îmbunătăţite ulterior (detalii în secţiunea 5.3), însă cartea este 
considerată un punct de reper important în științele sociale. Metoda 
utilizată de Ragin este definită tot de acesta, într-o publicaţie ulterioară: 
“studiul comparativ al diversităţii unui număr moderat de cazuri” 
(Ragin, 1994, p.33) 


Analiza cu mulțimi distincte bivalente se suprapune foarte precis peste 
analiza cu mulțimi binare, iar acestea au condus în cele din urmă la 
apariţia calculatoarelor, fapt care a revoluţionat modul de a face știință 
în prezent. Începând cu Aristotel si Platon, marile descoperiri științifice 
au fost mai întâi apanajul filozofiei și apoi transpuse în experimente. Cu 
precădere în domeniul științelor socio-umane, marii teoreticieni au fost 
în primul rând mari filozofi. Doar după inventarea computerelor știința 
a dobândit o puternică latură cantitativă, deși este discutabil dacă 

abordarea, cantitativă duce (sau poate să ducă) la formarea de mari 
teorii. Aș înclina să spun că cercetările cantitative sunt foarte potrivite 
pentru testarea de ipoteze, însă pentru formularea teoriilor sunt necesare 
mult mai multe lucruri decât analiza statistică a datelor disponibile. 


Un exemplu celebru și sugestiv este teza de master a lui Shannon (1938) 
a cărei fundament teoretic vine nu din matematica inginerească ci 
dintr-un curs de filozofie pe care acesta l-a urmat pe când era student la 
MIT. Acel curs de filozofie i-a marcat cariera ulterioară, făcând 
conexiuni importante între algebra booleană și modul de închidere și 
deschidere a circuitelor electrice. Shannon a aplicat apoi principiile 
algebrei booleene în teza sa, care este considerată acum materialul de la 
care a plecat toată știința calculatoarelor. Este binecunoscut faptul că 
funcționarea acestora se bazează pe combinaţiile de biti 1 si 0, 
semnificaţia acestora însemnând “deschis” și “închis” (cu referire la așa 
numitele porți din circuitele electrice). 


Principiile stabilite de Shannon au fost utilizate mai apoi în crearea 
unor circuite electrice de control, un fel de mini-calculatoare care erau 
destinate unor operaţii foarte precise și limitate. Creșterea in 
complexitate a circuitelor electrice a generat o altă problemă: același 
rezultat final putea fi obţinut prin mai multe circuite, altfel spus prin 
mai multe combinaţii binare, unele mai eficiente decât altele (cu un 
consum electric mai mare sau mai mic). Sarcina pe care au avut-o de 
rezolvat inginerii era de a găsi o metodă prin care rezultatul să fie 
obţinut cu cel mai mic consum de energie posibil. 


Această teză a avut o influență dramatică asupra științei si tehnologiei 
moderne, fundamentând bazele teoretice ale construirii calculatoarelor și 
mai departe a unor mii de alte aplicaţii. Dacă suntem de acord că în 
societatea actuală calculatoarele joacă un rol foarte important, teza lui 
Shannon a fost una dintre cele mai importante ale secolului trecut, ale 
cărei efecte se simt în toate colţurile oricărei societăţi dezvoltate. 


După aproape 20 de ani de la articolul lui Shannon a apărut o altă teză 
celebră care a influențat această știință: este vorba de teza de doctorat 
a lui McCluskey (1956) care a reușit să inventeze un algoritm prin care 
să fie găsită o soluţie minimă la orice problemă de combinaţii binare. 
Odată cu această teză s-au pus bazele calculatoarele moderne, în care 
erau posibile nu doar închiderea și deschiderea unor circuite electrice, dar 
și anumite operaţiuni matematice utile în rularea programelor software. 
Algoritmul acela a rămas în istorie sub denumirea “Quine-McCluskey”, 
pentru a onora și munca lui Quine (1952, 1955), un alt mare teoretician 
al circuitelor logice. 


5.1 Analiza cu mulțimi distincte bivalente 121 


Calculatoarele din generaţia actuală au evoluat mult fata de cele de pe 
vremea lui Shannon si McCluskey, însă principiile de bază rămân aceleași, 
toate funcţionând în același sistem binar. În fapt s-au dezvoltat atât de 
mult încât permit circularea informaţiei cu viteze suficient de mari pentru 
a permite o comunicare fără precedent nu doar între oameni de știință din 
același domeniu, ci și între domenii științifice diverse. 


Algebra lui Bool, tezele lui Shannon și a lui McCluskey, adăugate la 
principiile comparative a lui Mill au fost utilizate de către Ragin la 
sfârșitul anilor ’80 pentru a formula prima metodologie consistentă de 
analiză comparativă. Ragin a preluat algoritmul lui McCluskey din 
științele inginerești și l-a adaptat la științele sociale, urmând un 
raţionament asemănător: un fenomen poate fi obtinut/declansat de 
combinaţii cauzale multiple; sarcina pe care o are cercetătorul 
comparativist este de a găsi combinaţia minimă de cauze necesare si 
suficiente pentru a declanșa fenomenul. Paralela cu motivaţia lui 
McCluskey este evidentă, meritul lui Ragin fiind acela de a fi primul 
care a transpus un algoritm destinat științelor inginerești pentru 
obiective de cercetare socială comparativă. 


Există însă o deosebire între rezultatul urmărit de McCluskey și cel 
urmărit de Ragin: în timp ce în circuitele logice de control nu este 
necesar decât cel mai scurt traseu posibil (ori de unul dintre cele mai 
scurte trasee, pentru că pot exista mai multe trasee minime de aceeași 
lungime), în cercetarea socială este nevoie de toate combinaţiile cauzale 
minime care declanșează fenomenul de interes. De aceea, algoritmii din 
științele inginerești nu oferă decât o singură soluție minimă în timp ce 
algoritmii de analiză comparativă (pentru că există mai mulți) oferă 
toate soluţiile minime. 


5.1.1 Analiza de necesitate 


Ideile de bază ale condiţiilor necesare pentru producerea unui fenomen 
au fost prezentate în secțiunea 2.2. Această secţiune se va concentra pe 
derularea unei analize de necesitate pe mulțimi distincte bivalente și pe 
identificarea situaţiilor în care putem spune cu certitudine dacă o condiţie 
este sau nu necesară. 


În mulțimile bivalente (binare, booleene), atât fenomenul de interes, cât 
și condiţia cauzală sunt măsurate cu ajutorul a două valori: 0 pentru 
absenţă si 1 pentru prezenţă. În consecință, orice set de date poate de 
acest tip poate fi redus la un simplu tabel încrucișat: 


Tabelele încrucișate sunt des utilizate în cercetarea cantitativă, pentru 
determinarea, gradului de corelaţie dintre două variabile. Figura 5.1.a 

Tabelul 5.1: Încrucișări 2x2 specifice pentru: 


a. corelaţie b. necesitate 
X X 
0 1 0 1 
1 0 37 1 0 37 
Y Y 
0 35 0 0 35 23 


reprezinta un exemplu de corelatie pozitiva perfecta: toate cazurile in 
care X este absent sunt asociate cu absenta lui Y, in timp ce cazurile in 
care X este prezent sunt asociate cu prezenta lui Y. In restul celulelor, 
nu există niciun caz care să modifice valoarea de +1 a coeficientului de 
corelaţie. 


Coeficientul de corelaţie este unul simetric, atât între variabile (rxy = yx) 
cât și cu privire la absenţa. / prezenţa concomitentă a celor două variabile: 
ambele contribuie în aceeași măsură la calcularea corelatiei. 


Analiza calitativ-comparativă are însă o diferență fundamentală fata de 
corelatia cantitativă, prin faptul că relaţia dintre condiţia cauzala si 
fenomen este asimetrică. 


Cu privire la relaţia dintre dezvoltarea economică (condiția X) și 
democraţie (fenomenul Y), Goertz şi Starr (2003, p.17) au făcut 
următoarea distincţie între ipoteza bazată pe corelaţie și cea sugerată de 
condiția necesară: 


e Cu cât mai mare este nivelul de dezvoltare economică, cu atât mai 
probabil este ca o ţară să dezvolte o democraţie 


e Un nivel minim de dezvoltare economică este necesar pentru 
existența unei democraţii 


Faptul că prezenţa unei condiţii cauzale este necesară pentru producerea 
unui fenomen nu spune absolut nimic despre absența fenomenului. 
Prezenţa unei condiții poate explica producerea fenomenului, însă 
absenţa condiției nu este nicidecum un factor explicativ pentru absenţa 
fenomenului de interes. 


In cadrul corelaţiei pozitive, cu cât o variabilă crește cu atât crește si 
cealaltă. Cu cât una din variabile este mai slabă, cu atât mai slabă este și 

cealaltă. În QCA, există o anumită condiţie cauzală (sau un set de condiţii 
cauzale) care explică producerea fenomenului, însă este perfect posibil ca 
o cu totul altă condiţie (set de condiţii) să explice absența fenomenului. 


De aceea, analiza de necesitate se concentrează doar pe cazurile în care 
fenomenul se produce (linia în care Y = 1). Cazurile în care Y = 0 
sunt irelevante, indiferent dacă se indică prezența sau absenţa condiţiei 
cauzale. 


Dacă X este o condiţie necesară pentru producerea lui Y, atunci ar trebui 
să observăm prezența lui X atunci când fenomenul Y se produce. Practic, 
este imposibil să observăm producerea fenomenului în absenţa lui X. 


În același timp, nu ar trebui să fie nicio instanţă în care X să lipsească, 
atunci când Y este prezent. Aceasta este o regulă foarte importantă în 
determinarea, necesităţii: dacă fenomenul este prezent, iar condiţia 
cauzală este absentă, putem concluziona ca acea condiție cauzală nu este 
necesară pentru producerea fenomenului. 


Logica necesităţii spune că ori de câte ori fenomenul este prezent, condiţia 
necesară este deasemenea prezentă. De aceea, trebuie examinate doar 
cazurile în care fenomenul este prezent. 


In analiza pe mulţimi distincte bivalente, pe tabelul încrucișat, o condiţie 
cauzală este necesară pentru producerea fenomenului (Y = 1) dacă sunt 
îndeplinite în mod cumulativ următoarele două condiţii: 


- există cazuri când X = 1 
- nu există cazuri când X = 0 


Orice distribuire de cazuri pe celelalte celule ale tabelului este irelevantă 
pentru stabilirea necesităţii condiţiei cauzale. În tabelul 5.1.b sunt 37 de 
cazuri unde ambele X și Y sunt prezente și niciun caz în care Y să fie 
prezent și X să lipsească. În consecință, putem spune că X este o condiţie 
necesară pentru producerea fenomenului Y. 


O astfel de distribuire perfectă a cazurilor este posibilă doar în teorie. În 
practică este foarte rar ca o celulă să nu conţină absolut niciun caz când 
X = 0, de aceea regula poate fi relaxată puţin (făcând deja un pas spre 
mulțimile vagi): 


- o proporţie (foarte) mare a cazurilor când X = 1 (iar Y = 1) 

- o proporţie (foarte) mică a cazurilor când X = 0 (iar Y = 1) 
Este complet irelevant faptul că există 23 de cazuri în care prezența 
condiției cauzale este asociată cu absența fenomenului, întrucat relaţia, 


de necesitate este asimetrică: ceea ce este necesar pentru producerea 
fenomenului nu trebuie neapărat să fie necesar pentru absenţa acestuia. 

Din tabelul respectiv nu putem concluziona, nimic despre corelatia dintre 
X si Y, însă in mod cert X este o condiţie necesară pentru Y. In termeni 
formali: 


X<=Y 


Direcţia sagetii nu implică niciun fel de relaţie cauzală, întrucât X < Y 
nu înseamnă că un fenomen Y conduce la o condiţie cauzală X. Săgeata 
se traduce doar printr-o implicatie logică, de tipul: atunci când Y se 
produce, sigur este prezentă și condiția X. 


Dată fiind relaţia asimetrică dintre X si Y, analiza de necesitate se 
efectuează separat pentru prezența fenomenului și pentru absența 
acestuia. Dacă putem demonstra că o condiție X este necesară pentru 
producerea fenomenului Y, inversa nu este neapărat valabilă. 

Absența lui X nu este neapărat o condiție necesară pentru absența lui Y 
(CX =~Y). 


Dimpotrivă, este destul de probabil să găsim că o altă condiţie cauzală Z 
este necesară pentru absența fenomenului Y, iar atunci: 


Z<=~Y 
Chiar daca obiectivul cercetarii este acela de a studia conditiile in care 
fenomenul se produce, studiul cazurilor negative se poate dovedi la fel de 


substantial din punct de vedere teoretic, cu implicatii de sine statatoare. 


Figura 5.1: Condiţia X este necesară pentru Y (X <= Y) 


In termeni de teoria multimilor, relatia de necesitate se traduce prin faptul 
că elementele componente ale lui Y reprezintă un subset al elementelor 
componente a lui X. Mulțimea X este mai mare decât mulțimea Y, care 
este inclusa in multimea X. 

Ragin (2000; 2008b) a fost printre primii care s-au aplecat cu atenţie 
asupra relaţiei dintre fenomene utilizând teoria mulțimilor, și a introdus 
în metodologia de cercetare socială două noi măsuri numite incluziune și 
acoperire. Acestea, vor fi prezentate pe larg la analiza cu mulțimi vagi, în 
secțiunea 5.3.6. 


Privită grafic prin diagrame Venn, o mulțime X este necesară pentru o 
mulțime Y dacă mulțimea Y este complet inclusă în mulțimea X. Nu 
există, niciun caz în care Y să fie prezent iar X să lipsească, întrucât toate 
cazurile în care Y se întâmplă (mulțimea Y = 1) sunt complet incluse în 
mulţimea în care X se întâmplă (X = 1). 


5.1.2 Analiza de suficienta 


Necesitatea și suficiența sunt două concepte complementare. Spre 
deosebire de analiza necesităţii, o condiţie cauzala X este suficientă, 
pentru producerea unui fenomen Y dacă atunci când X este prezentă, Y 
se produce. 


Daca la necesitate mulţimea Y este un subset al mulţimii X, la analiza de 
suficienta relatia dintre cele doua multimi este exact inversa: X este un 
subset al mulţimii Y. Daca X este o condiţie necesară pentru Y, atunci Y 
este suficientă pentru X. 


De exemplu, prezența la examen este o condiţie absolut necesară, dar nu 
si suficientă pentru a lua nota 10. In figura 5.1, condiţia X este prezența 
la examen iar fenomenul rezultat Y este obţinerea notei 10. 


Dacă știm însă că nota obţinută la examen este 10, această informaţie este 
suficientă pentru a deduce faptul că persoana s-a prezentat la examen. 


În următoarea figură 5.2, avem relaţia inversă în care X (nota 10 la 
examen) este o condiţie suficientă pentru Y (prezența la examen). 
Urmând același raţionament, dacă X se întâmplă și este suficientă 
pentru Y, atunci este obligatoriu (în mod necesar) ca Y să se întâmple. 


În termeni formali, relaţia dintre cele două se notează cu: 
X>Y 


Faptul că mulţimea X este mai mică decât (și inclusă în) mulţimea Y 
spune că X nu explică toate cazurile in care se produce Y. Mai sunt și alte 
situaţii în care Y se produce, iar X nu este responsabilă pentru producerea 
acestora. În aceast context, spunem că X este o condiţie suficientă, însă 
nu este și o condiție necesară pentru producerea fenomenului Y. 

Figura 5.2: Condiţia X este suficientă pentru Y (X > Y) 


Pentru ca X să fie o condiţie în același timp necesară și suficientă pentru 
Y, cele două mulțimi ar trebui să fie perfect suprapuse (niciuna să nu fie 
mai mare decât cealaltă). 


Necesitatea și suficiența mai sunt complementare și dintr-un alt punct 
de vedere. Dacă X este o condiţie suficientă pentru Y, atunci absenţa 
condiției X este o condiţie necesară pentru absența fenomenului Y. 


Acest lucru poate fi explicat simplu utilizând aceeași teorie a mulțimilor: 
dacă X este o condiţie suficientă pentru Y, înseamnă că mulțimea X este 
inclusă (un subset) în mulţimea Y (ca în figura 5.2). De aici rezultă că 
mulțimea ~X (adică X = 0) este mai mare decât mulțimea ~Y, iar dacă ~Y 
este un subset al lui ~X înseamnă că ~X este o condiţie necesară pentru 
~Y (tabelul 5.2.b). 


Tabelul 5.2: Incrucisari 2x2 in care: 


a. X este suficienta pentru Y b. ~X este necesara pentru ~Y 
X X 
0 1 0 1 
1 49 58 1 49 58 
Y Y 
0 23 0 0 23 0 


Într-un tabel 2x2, pentru a verifica dacă o condiţie X este suficientă, se 
aplică o tehnică similară: selecția cazurilor când X se produce. Celelalte 

două celule ale tabelului sunt irelevante, iar condiţiile suficientei sunt: 


e există cazuri când fenomenul Y se produce (Y = 1); 


e nu există cazuri când fenomenul Y este absent (Y = 0). 


În tabelul 2x2 de mai sus, se poate observa că mulțimea X este un subset 
al mulţimii Y, pe baza următoarelor aspecte: 


e sunt 49 + 58 = 107 cazuri în care fenomenul Y se produce; 


e în doar 58 din cazurile în care Y se produce (așadar o submulțime a 
lui Y) este prezentă și condiţia cauzală X, ceea ce înseamnă că (cel 
puţin) o parte a mulţimii X este inclusă în mulțimea Y; 


e mulțimea cazurilor în care condiţia cauzală X este prezentă nu se 
extinde în afara mulțimii Y (nu există cazuri când X = 1 si Y = 0), 
ceea ce înseamnă că mulțimea X este complet inclusă în mulțimea, 
Y, deci formează un subset al acesteia. 


5.1.3 Relevanta condiţiilor cauzale: acoperirea 


În științele sociale, este extrem de dificilă identificarea acelor condiţii 
necesare și/sau suficiente pentru producerea unui fenomen. Pentru 
fiecare concept se scriu tomuri întregi de argumente, exemple și 
contra-example iar fiecare autor încearcă să demonstreze un anumit, 
punct de vedere. Unele sunt valabile în anumite contexte, altele sunt 
valabile în general, în timp ce altele sunt demontrate mai târziu ca fiind 
pur și simplu false. 


Există totuși o metodă simplă pentru a determina dacă o condiție cauzală 
este sau nu relevantă. Un exemplu de relaţie necesară este legătura dintre 
prezența oxigenului și izbucnirea unui incendiu. Prezenţa oxigenului este 
în mod evident o condiție necesară pentru întreţinerea focului, însă nu este 
deloc o condiție suficientă pentru producerea incendiilor. Avem așadar o 
condiție necesară dar nu și suficientă, următorul pas fiind determinarea 
relevantei acestei condiţii. 


Este adevărat că observăm prezenţa aerului (X) de fiecare dată când focul 
se produce (Y), deci X este o condiţie necesară pentru Y. Pe de altă 
parte, putem observa în mod intuitiv că prezenţa aerului este o condiţie 
irelevantă pentru producerea unui incendiu. În cele mai multe cazuri 
există. aer, dar nu se produce foc. 

Figura 5.3: X este necesar pentru Y, unde: 


a. X este o condiţie relevantă b. X este o condiţie irelevanta 


De aici se poate construi o măsură a relevantei unei condiţii cauzale, 
calculată ca un fel de procent al cazurilor în care se produce fenomenul, 
din total cazuri în care este prezentă si condiția cauzala. 


În figura 5.3.a, X este o condiţie relevantă pentru producerea lui Y pentru 
că mulțimea Y = 1 acoperă o parte destul de mare din mulțimea X. Pe 
de altă parte, în figura 5.3.b mulțimea Y acoperă doar o mică parte din 
mulțimea X. 


Putem privi aceste două figuri în termeni de proporții: în prima situaţie, 
proporţia cazurilor în care Y se produce, din total cazuri în care X se 
produce, este destul de mare, și foarte mică în a doua. 


Utilizând o încrucișare 2x2 generală (cum este cea prezentată în tabelul 
5.3), pentru ipoteza că X este necesar pentru Y (X < Y), putem verifica 
incluziunea mulțimii Y în mulțimea X care este data de proporţia cazurilor 
în care X si Y se întâmplă (celula c, intersecţia dintre X si Y) supra total 
cazuri in care Y se întâmplă (suma dintre celulele a si c): 


c 
a+c 


inclyay = 


Relevanta condiției X pentru fenomenul Y, în aceeaşi ipoteză a 
necesității lui X pentru Y (X < Y), este dată de proporția cu care 
submultimea Y acoperă mulțimea X, adică proporția cazurilor in care X 
si Y se întâmplă (celula c, intersecția dintre X si Y) supra total cazuri in 
care X se întâmplă, adică suma dintre celulele c și d: 


(6 


covxey = -~ 
c+d 


In termeni de probabilitati, relevanta condiției X pentru fenomenul Y in 
ipoteza necesității are o formulă aproape identică denumită o 

Tabelul 5.3: Incrucisare generală 2x2 


X 
0 1 
1 a c 
Y 
0 b d 


“probabilitate conditionata”, mai exact este probabilitatea ca Y sa se 
întâmple, dat fiind că X s-a întâmplat deja: 


PYNX) c 
ERP) P(X) c+d 


Scorul de acoperire este un numar intre 0 si 1. Cu cat acoperirea este 
mai mare (mai aproape de 1) cu atât mai relevantă este condiţia cauzala 
pentru producerea lui Y, în ipoteza că X este necesară. 


Pentru ipoteza suficientei lui X pentru producerea lui Y, avem formule 
similare. Includerea mulțimii X în mulţimea Y este calculată cu formula: 


C 
c+d 


inclysy = 


In mod similar, relevanta conditiei X pentru ipoteza suficientei este data 
de gradul de acoperire a submultimii X in multimea Y: 


c 
a+c 


covx>y = 


Se poate observa ușor că formulele pentru suficienta pot fi derivate direct 
din formulele pentru necesitate, deoarece: 


e includerea pentru necesitate este egală cu acoperirea pentru 
suficienta 


e includerea pentru suficienta este egală cu acoperirea pentru 
necesitate 

Figura 5.4: Includere și acoperire, adaptare după Ragin (2008b) 


a. Tabelul 2x2 b. Diagrama Venn asociată 
X 
0 1 b 
1| a. 3046 c. 1474 


0| b.625 d. 55 


Utilizând un tabel 2x2, Ragin (2008b, pp.56-57) oferă un exemplu 
demonstrativ prin analiza relaţiei dintre nivelul de educaţie (X = 1 
înalt, X = 0 scăzut) și evitarea sărăciei (Y = 1 ieșit din sărăcie, Y = 0 
în sărăcie), plecând de la ipoteza că un nivel înalt al educaţiei este o 
condiție suficientă pentru ieșirea din sărăcie. 


Mulțimea X cuprinde 1529 persoane, din care 1474 sunt incluse în 
mulțimea Y. Avem așadar o includere aproape totală de 1474/1529 = 
96,4%. Din punctul de vedere al analizei cu mulţimi distincte, chiar și 
un singur caz în celula “d” poate să elimine ipoteza suficientei ca fiind 
nefondată, motiv pentru care analiza cu mulțimi vagi lucrează cu niște 
praguri de includere. 


Pentru moment însă, dată fiind o includere atât de mare, putem spune că 
o educaţie înaltă este o condiţie (aproape total) suficientă pentru ieșirea 
din sărăcie. Desigur, sunt mai multe modalităţi posibile de a ieși din 
sărăcie, educaţia înaltă fiind doar una dintre acestea. Educaţia înaltă 
este suficientă, dar nu neapărat necesară pentru ieșirea din sărăcie. 


Dintre toate modalităţile posibile, unele se aplică la un număr restrâns 
de persoane (situaţie în care condiţia este suficientă dar irelevantă), iar 
altele pot fi observate la un număr mare de persoane. 


În exemplul lui Ragin, educaţia înaltă acoperă o parte semnificativă din 
totalul persoanelor ieșite din sărăcie. Din totalul de 4550 persoane ieșite 
din sărăcie, nu mai puţin de 1474/4550 = 32,4% au educaţie înaltă. 
După toate criteriile, această condiţie cauzală este una extrem de 
relevantă pentru explicarea ieșirii din sărăcie. Printr-o paralelă cu 
analiza de regresie din statistică, dacă o variabilă independentă explică 
un procent atât de mare din variaţia dependentei, atunci este o variabilă 
care trebuie în mod obligatoriu să facă parte din modelul explicativ. 

Figura 5.5: Acoperire brută și acoperire unică 


Cu cât acoperirea se apropie mai mult de 100%, cu atât putem spune că 
acea condiție cauzală devine din ce în ce mai necesară pentru 
producerea fenomenului. La limită, dacă o condiţie X este suficientă 
(inclusă în mulțimea Y) și acoperă 100% mulțimea respectivă, atunci în 
plus fata de suficienta avem o dovadă a faptului că mulţimea X este 
necesară pentru producerea fenomenului. În cazul în care mulţimea X se 
extinde peste mulțimea Y, atunci rămâne 100% o condiţie necesară 
pentru Y, însă nu va mai fi neapărat o condiție suficientă. 


Acoperirea, pe care am calculat-o este denumită până acum este denumită, 
“acoperire brută” (în engl. raw coverage). Se poate întâmpla însă ca o 
parte a acestei acoperiri să fie deja acoperită de o terță condiţie cauzala, 
sau de o suită de alte condiţii cauzale. 


În figura 5.5, acoperirea brută a mulţimii A este dată întreaga suprafaţă a 
cercului A supra total suprafață mulțimea Y, însă este vizibil faptul că o 
parte a “explicatiei” oferite de condiţia cauzală A este oferită și de condiţia 
cauzala B. De aceea, ne interesează cantitatea “unică” a explicatiei oferite 
de mulţimea A, în acest caz suprafața hașurată. In termeni generali, 
acoperirea unică este calculată ca acoperire brută minus intersecţia cu 
orice altă condiţie cauzală, în interiorul mulțimii Y. Analiza cu mulțimi 
vagi prezintă niște formule de calcul pentru toate aceste măsuri. 


Determinarea necesităţii sau suficientei, pe baza unui tabel 2x2 generic 
(cum este cel din figura 5.3), se face prin compararea celulelor a, b și d: 


e dacă celula a > celula d atunci mulţimea Y este inclusă în mulțimea 
X, deci X este necesară pentru Y (X < Y) 


e dacă celula a < celula d atunci mulțimea X este inclusă în mulțimea 
Y, deci X este suficientă pentru Y (X > Y) 

e dacă celula b este egală cu zero, atunci mulțimea X este complet în 
afara mulțimii Y, în consecință nu este nici necesară, nici suficientă 
pentru Y 


Mai sunt situaţii în care celula b este mai mare decât zero, însă nici 
una dintre mulțimi nu este complet inclusă în cealaltă. De exemplu, in 
ipoteza suficientei, dacă celula b este aproximativ egală cu celula d atunci 
mulțimea X este doar pe jumătate inclusă în mulțimea Y, deci nu este “pe 
deplin” suficientă. Doar dacă includerea, trece de un anumit prag, putem 
spune că X este suficientă pentru Y. Celula b trebuie să fie mult mai 
mare decât celula a (respectiv d) pentru ca incluziunea să fie îndeajuns 
de mare. 


Includerea și acoperirea sunt așadar două instrumente care determină, 
pe de o parte, “cât” de necesară și/sau suficientă este o condiție cauzală, 
iar pe de altă parte determină relevanta (importanța) acelei condiţii 
pentru explicarea fenomenului de interes. Deși pot fi calculate în mod 
independent una de cealaltă, procedura de lucru implică o succesiune 
logică: 


e calcularea includerii: este condiţia cauzală necesară / suficientă? 


e calcularea acoperirii: dacă răspunsul este afirmativ, este condiţia 
cauzală relevantă (importantă)? 


În situaţia în care răspunsul la prima întrebare este negativ (condiţia 
cauzală nu este necesară, sau nu este suficientă), atunci nu mai are sens 
calcularea relevantei acesteia. Doar dacă poate fi demonstrată includere, 
are sens calcularea acoperirii. 


5.1.4 Conjunctii și disjunctii cauzale 


Sunt foarte puţine situaţiile în care o singură condiţie cauzală poate 
influența producerea unui fenomen. De cele mai multe ori, acest lucru se 
întâmplă doar în conjunctie cu o altă condiţie cauzală, ori în conjunctie 
cu un întreg set de condiţii cauzale. Desigur, dacă două mulţimi A și B 
sunt individual suficiente pentru producerea fenomenului Y, atunci și 
conjunctia (intersecţia) dintre acestea este suficientă, asa cum poate fi 
văzut în figura 5.6.a. 


Singura problemă este faptul că intersecţia acoperă doar o parte mică din 
mulțimea Y, așa încât (deși este suficientă), nu pare să fie foarte relevantă. 
De aici se poate emite o regulă: cu cât se utilizează mai multe condiţii 

Figura 5.6: Suficienta unei conjunctii cauzale: A-B > Y 
a A> Y;B>Y b A#Y;BÆY 


WS Zs 


cauzale pentru construirea unei conjunctii, cu atat mai irelevanta devine 
acea conjunctie. De exemplu, o conjunctie ipotetică poate suna asa: daca 
o persoană este din România, si este din judeţul Suceava, și locuiește in 
Gura Humorului, este suficient pentru a fi bucovinean. Această conjunctie 
A-B-C = Y este corectă, însă este atât de restrictivă încât nu se poate 
aplica decât la un număr extrem de mic de cazuri, ceea ce înseamnă că 
este complet irelevantă. 


Y 


Construirea unei conjunctii poate fi realizată doar în măsura în care 
conjunctia rezultată acoperă o suprafaţă îndeajuns de mare din 
mulțimea Y pentru a fi în același timp suficientă și relevantă. 


Prin contrast cu figura 5.6.a, în figura 5.6.b niciuna dintre cele două 
condiţii cauzale A și B nu este suficientă pentru producerea fenomenului 
Y, întrucât niciuna nu este complet inclusă în mulțimea Y. Atât 
mulțimea A, cât și mulțimea B arată prezență în interiorul mulţimii Y, 
însă o proporţie semnificativă se află în afara lui Y. Cu o incluziune 
imperfectă în mulțimea Y, niciuna nu este individual suficientă pentru 
producerea. fenomenului respectiv. 


O cu totul altă poveste o spune intersecţia dintre A și B, care 
îndeplinește cele două condiţii obligatorii: este complet inclusă in 
mulțimea Y si acoperă o parte destul de mare din Y pentru a fi 
relevantă pentru producerea fenomenului. Prezenţa individuală a lui A 
sau a lui B nu sunt suficiente pentru apariţia lui Y, însă dacă A este 
prezentă în conjunctie cu prezența lui B (dacă sunt prezente în mod 
simultan), atunci această combinaţie cauzală este suficientă pentru 
producerea lui Y. 


Să presupunem că fenomenul Y este bunăstarea materială, condiţia 
cauzală A este inteligența iar condiţia cauzală B este munca. Deși sunt 
mulți oameni inteligenţi care produc bunăstare materială, sunt poate și 

Figura 5.7: Necesitatea unei conjunctii cauzale: A-B = Y 


mai multi care eșuează în acest sens. La fel si munca, sunt destui 
oameni care produc bunăstare prin muncă, dar sunt poate și mai mulți 
care muncesc foarte mult și se află la limita sărăciei. Luate individual, 
niciuna nu este suficientă însă oamenii inteligenți care muncesc mult 
produc întotdeauna bunăstare materială. 


Combinația dintre inteligenţă si muncă este suficientă pentru bunăstare, 
iar figura 5.6.b poate fi completată prin observaţia adițională că această 
conjunctie nu este neapărat necesară pentru producerea bunăstării. 
După cum se poate vedea în figură, o parte destul de mare din Y nu este 
acoperită de intersecţia dintre A și B, ceea ce înseamnă ca sunt si alte 
motive pentru care oamenii dobândesc bunăstare materială (o 
moștenire, ori câștig la Loto etc.) 


Figura 5.7 ilustrează perspectiva cealaltă, atunci când o conjunctie 
cauzală A-B este necesară (dar nu și suficientă) pentru producerea 
fenomenului Y. Spre deosebire de situaţia precedentă, în care nici A nici 
B nu sunt suficiente însă conjunctia dintre cele două este într-adevăr 
suficientă pentru Y, în acest caz conjunctia A-B este necesară doar dacă 
atât A cât și B sunt necesare pentru producerea Y. 


Y este inclusă în intersecţia A-B dacă și numai dacă Y este inclusă A 
și în B luate separat. De aici poate fi emisă următoarea regulă: dacă 
Y este inclusă în A și în același timp Y este inclusă în B, atunci A se 
intersectează cu B iar Y este inclusă în această intersecție. 


Conjunctia dintre două condiţii cauzale este echivalentă cu operaţiunea 
de SI logic (intersecţia dintre două mulțimi, discutată la secţiunea 4.3). 
Operaţiunea conexă este cea de SAU logic (uniunea dintre două mulțimi), 
care este echivalentă cu termenul de “disjunctie” cauzala. 

Figura 5.8: Suficienta unei disjunctii cauzale: A + B > Y 


Spre deosebire de conjunctie (acţiunea simultană a două condiţii cauzale 
asupra fenomenului de interes), efectul produs de disjunctia a două 
mulțimi asupra efectului necesită mai multe explicaţii. În primul rând, o 
disjunctie este suficientă pentru producerea unui fenomen dacă și numai 
dacă fiecare dintre cele două condiţii cauzale sunt individual suficiente 
pentru producerea, acestuia. 


În figura 5.8 se poate observa că atât A cât și B sunt incluse în mulțimea 
Y, așadar ambele sunt individual suficiente pentru producerea lui Y. Desi 
mulțimea A este suficientă, ea nu acoperă decât o mică parte din Y deci 
este o condiţie suficientă dar irelevantă. În schimb, disjunctia dintre A si 
B se dovedește a fi suficientă. 


Algoritmul de minimizare booleană (discutat în secţiunea 5.1.6) generează 
în mod curent soluţii disjunctive de tipul ‘A + B’. Soluţia nu menționează 
pe niciuna in mod individual, ci doar pe ambele în disjunctie (efectul 
cumulat al ambelor, prin uniunea dintre cele două). Numai dacă-și unesc 
efectele pot genera producerea lui Y cu o relevanță (acoperire) îndeajuns 
de mare, altfel luate separat cele două nu contează foarte mult. Ambele, 
luate individual, sunt suficiente pentru a produce fenomenul de interes 
însă, niciuna nu este necesară întrucât sunt mai multe căi posibile de a 
produce fenomenul. 


O situaţie putin mai complexă este reprezentată de necesitatea unei 
disjunctii cauzale, unde sunt posibile toate situaţiile posibile privind 
relaţia individuală dintre fiecare condiţie cauzală și fenomenul rezultat: 


e atât A cât si B sunt individual necesare pentru Y 
e doar una dintre A sau B este necesară pentru Y 


e nici A, nici B nu sunt necesare pentru Y 

Figura 5.9: Necesitatea unei disjunctii cauzale: A + B <= Y 
a AH=Y;B<Y bAFY;B€Y 


Figura 5.9.a reprezinta cea mai simpla posibilitate, in care atat A cat si 
B sunt individual necesare pentru Y, întrucât mulțimea Y este inclusă 
atât în A, cât si in B. In aceasta situatie, conjunctia dintre A si B este si 
ea necesară pentru Y. De exemplu, pentru a obţine o diploma 
universitară este necesară plata taxei anuale, dar este necesară și 
frecventarea cursurilor. Ambele sunt necesare, după cum este și 
disjunctia dintre acestea: este necesară “plata taxei sau frecventarea 
cursurilor”. 


Interpretarea, figurii 5.9.b este una particulară, întrucât nici A nici B nu 
sunt necesare pentru producerea lui Y, însă disjunctia dintre cele două 
este necesară. Mulțimea Y nu este complet inclusă nici în mulțimea A nici 
în mulțimea B, în schimb este complet inclusă în uniunea dintre mulțimea 
A și mulțimea B. Faptul că disjunctia A + B este necesară pentru Y poate 
reprezenta. o dovadă a existenţei unui concept de un nivel mai înalt care 
sa fie necesar pentru Y, caz în care se recurge la teorie pentru analizarea 
relației dintre A si B. 


Acest proces este cumva similar analizei de regresie din statistica, unde 
variația fiecărei variabile independente trebuie să fie unică (asumptia de 
non-multicolinearitate). Dacă două variabile împart o cantitate de 
variaţie comună, atunci se presupune că acele variabile măsoară același 
concept, recomandarea, fiind de construire a unui scor agregat (eventual, 
în urma aplicării unei analize factoriale). Faptul că variabilele respective 
variază la fel poate fi explicat de prezența unui factor latent care le 
influenţează pe ambele. 


Crearea unei disjunctii (uniuni) de condiţii cauzale pentru a crea o 
supra-multime necesară pentru Y este un proces simplu, în legătură cu 
care Schneider şi Wagemann (2012) avertizează asupra pericolului unei 
aplicări mecanice deoarece se pot obţine disjunctii necesare care să nu 
fie explicabile teoretic. De aceea, dacă niciuna dintre condiţiile cauzale 

nu este necesară pentru Y, se recomandă construirea unei disjunctii doar 
în situaţia în care supra-multimea obţinută este interpretabilă teoretic și 
poate fi încadrată într-una din paradigmele acceptate. 


In plus, introducerea unei noi mulţimi într-o disjunctie face ca suprafaţa 
acoperită de Y în interiorul disjunctiei să fie din ce în ce mai mică. Cu 
cat disjunctia este mai mare, cu atât mai irelevantă devine relaţia de 
necesitate a acesteia pentru fenomenul de interes. 


La limită, putem introduce toate condiţiile cauzale imaginabile în 
disjunctie, însă suprafaţa acoperită de Y va fi atât de mică încât vor 
exista foarte multe cazuri în care se va întâmpla disjunctia dar nu si 
fenomenul, asa încât disjunctia nu va mai avea absolut nicio relevanță. 


5.1.5 Tabela de adevăr 


Algebra booleană are o aplicabilitate directă în analiza comparativă, 
prin utilizarea, celor două simboluri în termeni de absență ori prezență a 
cauzelor si efectelor. Canoanele inductive ale lui Mill cât și strategiile 
prezentate de Przeworski si Teune utilizează exact aceasta interpretare 
simbolică: două instanțe pot să se deosebească printr-o singură cauză 
(ceea ce înseamnă că în prima instanţă cauza este prezentă iar în cea de 
a doua este absentă); două cazuri sunt similare prin apariţia efectului, 
ceea ce înseamnă că efectul este prezent în ambele. 


Să presupunem că se studiază un fenomen Y, despre care presupunem că 
este declanșat de condiţiile cauzale A și B. Se efectuează un studiu de caz 
(în care se produce fenomenul) și se constată că în acel caz particular este 
prezentă condiția cauzală A însă condiţia B este absentă. Putem spune 
așadar că acel caz: 


- aparţine mulţimii cazurilor în care fenomenul se produce; mai sunt 
si alte cazuri în care fenomenul nu se produce, iar acestea aparțin 
mulțimii negative ~Y 


- aparţin mulțimii cazurilor care prezintă condiţia cauzală A; cazurile 
care nu prezintă această condiţie cauzală aparțin mulţimii negative 


=A 


- nu aparține mulțimii cazurilor care prezintă condiția cauzală B, ci 
aparține mulțimii negative ~B 


Prezența unei condiții cauzale indică apartenența la mulțimea 
elementelor cu aceeaşi caracteristică, iar absența unei condiții cauzale 
indică apartenența la mulțimea complementară, negativă. 

Tabelul 5.4: Combinatiile pentru două, respectiv trei condiţii cauzale 


= = O O|P> 
= O => o| 
RR RR OO O O0|P> 
== OO RR OOIWI 
=> O RO RO =O|Q 


Analiza comparativă utilizează un număr limitat de cazuri pentru 
analiză, fiecare dintre acestea prezentând o anumită combinaţie de 
prezente/absente a condiţiilor cauzale. Unele cazuri pot fi identice din 
acest punct de vedere, altele pot fi total diferite, iar metodologia analizei 
presupune aranjarea cazurilor în grupuri de combinaţii cauzale. 


Numărul combinațiilor posibile este un număr finit, calculat cu formula 
2K, unde k este numărul de conditii cauzale. 


Pentru două combinaţii cauzale, numărul combinatiilor posibile de 
prezenţă /absenţă a acestora este de 22 = 4; pentru trei condiţii cauzale, 
numărul combinațiilor posibile este de 25 = 8. Tabelul 5.4 prezintă în 
partea stângă cele patru combinaţii pentru condiţiile cauzale A si B, iar 
în partea dreaptă cele 8 combinaţii pentru condiţiile cauzale A, B și C. 
Pentru fiecare situaţie în parte, numărul combinațiilor este același cu 
numărul intersectiilor din figura 4.2: patru în partea de sus si opt in 
partea, de jos. 


În cele ce urmează, construirea tabelei de adevăr se bazează pe contribuţia 
iniţială a lui Ragin (1987) la analiza calitativ comparativă, însă odată 
cu apariţia analizei pe mulțimi vagi acest algoritm a fost semnificativ 
modificat și îmbunătăţit. Totuși, este utilă urmărirea procedurii originale 
pentru întărirea conceptelor cu care se lucrează în prezent. 


În afară de prezentarea tuturor combinațiilor posibile, rolul tabelei de 
adevăr este acela de a arăta, pe de o parte, câte cazuri există în fiecare 
combinaţie cauzală și, pe de altă parte, dacă există conflicte în ce privește 
prezența ori absenţa fenomenului de interes. De exemplu, tabelul 5.5 
prezintă distribuţia a 12 cazuri ipotetice, din care în 9 dintre acestea 
fenomenul de interes este prezent iar în restul de 3 fenomenul este absent. 

Tabelul 5.5: 'Tabelă de adevăr ipotetică pentru trei condiţii cauzale 


A B C Y ~Y Rezultat 
0 0 0 3 0 1 
0 0 1 0 0 ? 
0 1 0 0 2 0 
0 1 1 1 1 C 
1 0 0 2 0 1 
1 0 1 1 0 1 
1 1 0 0 0 ie 
1 1 1 2 0 1 
Total 9 3 


Doua cazuri in care fenomenul nu se produce prezinta combinatia de pe 
linia a treia ‘0 1 0’, ceea ce înseamnă că nu există nici un alt caz studiat, 
cu acea combinaţie, în care fenomenul să fie prezent: în dreptul coloanei 
Y (prezenţa fenomenului) este cifra 0 iar în dreptul coloanei ~Y (absența 
fenomenului) este cifra 2. Aceste coloane reprezintă niște distribuții de 
frecvenţe absolute, în care cifra 0 înseamnă “zero cazuri”, cifra 1 înseamnă 
“un caz” s.a.m.d. 


Ultima coloană a tabelului este coloana rezultat, reprezintă decizia cu 
privire la consistenţa relaţiei dintre combinaţiile cauzale ale cazurilor 
studiate. În prima linie, toate cele trei cazuri studiate prezintă 
fenomenul de interes, ceea ce înseamnă că pe ultima coloană se trece 
cifra 1 (care mai înseamnă adevărat sau prezență). 


In dreptul liniei a treia este cifra 0, pentru absența fenomenului de interes: 
toate cele două cazuri studiate sunt consistente în această privință. 


În dreptul liniei a doua este un semn de întrebare, ceea ce înseamnă că 
nu putem lua o decizie pentru acea combinaţie cauzală: nu putem spune 
dacă fenomenul de interes este prezent ori absent întrucât combinaţia 
respectivă nu a fost întâlnită în nici unul dintre cele 12 cazuri studiate (0 
cazuri atât în coloana Y cât si în coloana ~Y). Același semn de întrebare 
este notat si în dreptul combinației de pe a șaptea linie. 


O linie specială este a patra, în care se poate observa o contradicţie a 
combinației ‘0 1 1’ pentru care într-unul din cele două cazuri fenomenul 
este prezent iar în celălalt este absent. Despre această combinaţie cauzală 
nu se poate spune cu siguranță dacă declanșează sau nu fenomenul de 
interes, fapt pentru care pe ultima coloană a tabelei de adevăr este trecută 

litera C (de la rezultat ‘C’ontradictoriu). 


Într-o tabelă de adevăr există așadar patru decizii cu privire la 
rezultatul unei combinaţii cauzale: prezența fenomenului (1), absența 
acestuia (0), situaţie contradictorie (C) și lipsa completă a rezultatului 
(?). Toate aceste coduri au un rol special în procesul de minimizare 
booleană, prezentat în secțiunea următoare. 


În finalul acestei secţiuni este util de menţionat că exemplele menţionate 
sunt în mod intenţionat rudimentare, pentru claritatea expunerii. Ele se 
bazează de fapt pe indicaţiile lucrării originale a lui Ragin (1987), însă 
odată cu apariția analizei pe mulţimi vagi construirea tabelei de adevăr se 
bazează pe un algoritm modern putin mai complicat, care atribuie decizia 
pentru fiecare linie a tabelei, ţinând cont de toate celelalte linii. 


5.1.6 Minimizarea booleană 


Procesul de minimizare booleană are rolul de a găsi o combinaţie 
minimă de condiții responsabile pentru producerea unui fenomen. 
Numărul potential de condiţii, dar mai ales numărul combinațiilor 
posibile este extrem de mare, de aceea trebuie adus la un minim prin 
eliminarea acelora care nu influențează producerea fenomenului în mod 
semnificativ. În statistica pe eșantioane mari, procedura se numește 
“adecvarea modelului” (în engleză model fit), care presupune eliminarea 
variabilelor care nu au o influență semnificativă asupra variabilei 
dependente, până când se obţine un model suficient de adecvat. Se 
urmărește găsirea unui număr cât mai mic de variabile independente, 
care să explice o proporţie cât mai mare din variaţia dependentei. 


Analiza  calitativ-comparativă urmăreşte deasemenea eliminarea 
variabilelor redundante (ori contextuale) şi păstrarea doar a 
combinațiilor cauzale care declanșează întotdeauna fenomenul studiat. 
Acest proces poartă numele de minimizare booleană. 


Există un număr finit de combinaţii cauzale posibile; așa cum este 
prezentat în secțiunea precedentă, acesta este egal cu 2K unde k este 
numărul de condiţii cauzale. Întrucât unele dintre aceste condiţii 
cauzale sunt irelevante cu privire la declanșarea unui fenomen, în urma 
procesului de minimizare se obţine una sau mai multe combinaţii 
cauzale mai mici decât oricare dintre combinaţiile cauzale iniţiale. 


Un exemplu simplu care utilizează două condiţii cauzale este 
reprezentarea binară a canonului concordantei al lui Mill, prezentat in 
tabelul 5.6. După cum se poate vedea, efectul este prezent în ambele 
instante cauzale, care concorda prin prezenţa cauzei A si absenţa cauzei 

Tabelul 5.6: Minimizarea unei perechi de condiţii cauzale 


A B C Fenomen 
1 0 0 1 

1 1 0 1 

1 - 0 


C, in timp ce cauza B este intr-o instanta absenta iar in cealalta 
prezentă. Dacă aplicăm canonul concordantei, circumstanțele prin care 
cele două cazuri concordă sunt cauze posibile ale fenomenului, ceea ce 
înseamnă că a doua cauză este irelevantă întrucât nu concordă cu 
prezența efectului. Cauza B poate fi minimizată, ceea ce înseamnă ca 
soluţia minimă conţine doar două condiţii cauzale din cele trei inițiale: 
prezența cauzei A, simultan cu absența cauzei C, produce efectul. 


Exemplul poate fi mai ușor înțeles dacă se utilizează o a treia notație 
pentru algebra booleana: prezenţa unei cauze cu literă mare iar absența 
unei cauze cu literă mică. În literatura de specialitate, reprezentările de 
prezenţă /absenţă a cauzelor prin litere se numesc “literali” (în engleză 
literals). Figura 5.10 prezintă intersecțiile de mulțimi prin literali, care 
sunt chiar mai simplu de înțeles: de exemplu, spaţiul din afara celor trei 
mulţimi (negația simultană a tuturor mulțimilor) este mai ușor de înţeles 
utilizând notația ‘abe’ decât notația ‘~A-~B-~C’. 


În tabelul 5.6 pot fi identificate două combinaţii: Abc pe prima linie și 
ABc pe a doua linie, a căror expresie logic echivalentă este Abc + ABc. 


Figura 5.10: Multimile în notația cu literali 


abc 


Nay, 
E 

Tabelul 5.7: Tabela de adevăr în notația cu literali 


Literali 


abc 
abC 
aBc 
aBC 
Abc 
AbC 
ABc 
ABC 


RR RR OO O O0|P> 
== OO RR OOIWI 
= O RO HOHO O 


Algoritmul de minimizare Quine-McCluskey este capabil de a simplifica 
(de a minimiza) această expresie utilizând două proprietăţi: 


e Orice expresie logică poate fi rescrisă utilizând legea distributivă; 


e Reuniunea dintre X si x (cu alte cuvinte X + x) este întotdeauna 
egală cu 1 (sau este întotdeauna o expresie adevărată). De 
exemplu, expresia lingvistică “un specimen este mascul sau 
femelă” este întotdeauna adevărată întrucât cuprinde toate 
cazurile posibile, atât pozitive cât și negative. 


Utilizând legea distributivă, expresia Abc + ABc poate fi rescrisă (prin 
scoaterea, factorului comun Ac) sub forma Ac(b + B). Deoarece suma 
(reuniunea) dintre paranteze (b + B) este egală cu 1, rezultatul este Ac 
iar concluzia este aceeași: efectul este produs de acţiunea concomitentă 
a prezenței condiţiei A si absenței condiţiei C. În comparaţie cu 
combinaţiile inițiale care cuprindeau trei literali, expresia obținută este 
minima întrucât conține doar doi literali. Acesta este o altă modalitate 
foarte simplă de prezentare a minimizării unei ecuaţii booleene, 
utilizând metoda concordantei a lui Mill. 


Pentru comparatia dintre două studii de caz (cum este exemplul de mai 
sus) este suficientă o inspecţie vizuală, însă pentru un număr mai mare 
de cazuri studiate este nevoie de ajutorul unui computer pentru a analiza 
și minimiza toate perechile de cazuri posibile. 


În acest scop, de-a lungul timpului au fost adoptate mai multe soluţii 
software concurente. În general, prin programare se pot obţine aceleași 
rezultate prin coduri diferite, acestea diferentiindu-se între ele doar prin 

viteză și consum de resurse. Unele soluţii pot fi extrem de lente și să 
utilizeze resurse enorme de calcul, iar altele pot fi extrem de rapide, 
consumând resurse puţine. Resursele calculatoarelor (atât de memorie 
cât și de calcul) prezintă o traiectorie puternic ascendentă. Atât spaţiul 
de stocare al hard-disk-urilor, memoria RAM cât și viteza 
micro-procesoarelor au cunoscut o creștere de-a dreptul spectaculoasă 
iar previziunile sunt si mai optimiste odată cu adoptarea 
nano-tehnologiilor. De aceea, se disting acei algoritmi care reușesc să 
aducă un plus de viteză, deși pentru algoritmul generic de minimizare 
booleană nici o resursă nu este prea mare întrucât complexitatea este 
exponențială cu fiecare nouă condiţie cauzală introdusă în analiză. În 
genere, fiecare nou algoritm încearcă să-i depășească pe cei precedenţi, 
aducând fie un plus în ce privește viteza, fie o scădere în ce privește 
consumul de resurse, fie (cazul cel mai fericit) ambele. 


Creatorul fiecărui nou algoritm îl înglobează de obicei într-un pachet 
software. Metodologia care urmează a fi prezentată în următoarele 
paragrafe este general valabilă pentru oricare dintre soluţiile software 
existente, toate având la bază tezele lui Shannon si McCluskey. In 
științele sociale, algoritmul standard utilizat este QCA - Qualitative 
Comparative Analysis dezvoltat de Ragin (1987), care a adaptat 
procedura Quine-McCluskey în sociologie și științele politice. In fapt, 
fundamentul ideii lui Shannon vine tot din științele sociale, el fiind 
inspirat de un curs de filozofie pe care l-a urmat când era student, mai 
târziu arătând cum se aplică logica booleană la circuitele electrice. 


Algoritmul Quine-McCluskey procedează în mod iterativ la compararea 
tuturor perechilor posibile de cazuri, minimizând progresiv acele perechi 
care diferă doar printr-un singur literal, în final rezultând un set unic de 
combinaţii cauzale care nu mai pot fi minimizate mai mult. 


Pentru exemplificare voi utiliza chiar tabelul 5.5: din cele opt combinaţii 
cauzale posibile, doar patru sunt asociate fără nici un dubiu cu prezenţa 
fenomenului de interes; restul sunt fie cazuri negative, fie cazuri 
contradictorii ori în care nu se cunoaște starea fenomenului de interes. 
Întrucât obiectivul analizei este de a explica apariția fenomenului (altfel 
spus prezenţa acestuia), vom selecta ca date de intrare doar cele patru 
combinaţii cauzale asociate (tabelul 5.8). 


Pentru patru cazuri, există exact 12 perechi posibile de câte două cazuri 
(de câte două numere, dacă notăm cazurile selectate cu 1, 2, 3 și 4). 
Aceste perechi sunt: (1,2), (1,3), (1,4), (2,1), (2,3), (2,4), (3,1), (8,2), 
(3,4), (4,1), (4,2) si (4,3). 


Se observă însă ca toate perechile sunt dublate, întrucât a compara 
perechea (1,2) este acelasi lucru cu a compara perechea (2,1). De aceea, 

în prima iteratie a algoritmului vor fi comparate doar cele șase perechi 
unice: (1,2), (1,3), (1,4), (2,3), (2,4) și (3,4). Acestea vor fi supuse unui 
proces de minimizare similar cu cel din tabelul 5.6: 


- perechea (1,2) este compusă din combinaţiile ‘0 0 0’ si ‘1 0 0’, 
care (întrucât diferă printr-un singur literal) poate fi minimizată în 
combinaţia ‘— 0 0’ (sau prin literali “bc”) 


- perechea (1,3) este compusă din combinaţiile ‘0 0 0’ si ‘1 0 1’, care nu 
poate fi minimizata întrucât diferă prin doi literali 

- perechea (1,4) este compusă din combinaţiile ‘0 0 0’ și ‘1 1 1’, care nu 
poate fi minimizata întrucât diferă prin trei literali 

- perechea (2,3) este compusă din combinaţiile ‘1 0 0’ si 101, 
care (întrucât diferă printr-un singur literal) poate fi minimizata in 
combinaţia ‘1 0 — (sau prin literali ‘Ab’) 


- perechea (2,4) este compusă din combinaţiile ‘1 0 0’ și ‘1 1 1’, care nu 
poate fi minimizata întrucât diferă prin doi literali 

- perechea (3,4) este compusă din combinaţiile ‘1 0 1’ si 111, 
care (întrucât diferă printr-un singur literal) poate fi minimizata in 
combinaţia ‘1 — 1’ (sau prin literali ‘AC’) 


Nici una dintre cele trei combinaţii rămase in analiză (bc, Ab si AC) nu 
mai pot fi minimizate mai mult, întrucât fiecare este diferită de celelalte 
cu mai mult de un singur literal. În limbajul minimizării booleene a lui 
McCluskey, cele trei combinaţii cauzale minimizate se numesc implicanti 
primari. 


Acest exemplu s-a încheiat într-o singură iteratie. Pentru un exemplu 
mai complicat am putea presupune că cele două instanţe în care nu se 
cunoaște dacă fenomenul apare (liniile 2 și 7 din tabelul 5.5) sunt în fapt 
instante pozitive ale apariţiei fenomenului (asumptie tratată mai pe larg 


Tabelul 5.8: Cele patru combinaţii cauzale analizate 


Literali 


abc 
Abc 
AbC 
ABC 


PONI = 

RR = oO] 
=> OO |W 
= = CO |Q 

în secţiunea 2.6.5). Analiza mai câștigă astfel două cazuri care pot intra 
în procesul de minimizare, iar datele de intrare sunt: 


Literali 


abc 
abC 
Abc 
AbC 
ABc 
ABC 


BPR Rr OO| 
FrROoOoOCO!]|W 
FOrRrOrFOoO|[OQ 


Pentru sase cazuri, numarul total posibil de comparatii pe perechi este 
de C2 = 30, care împărţit la jumătate (întrucât perechile se repetă) 
ajunge la 15 comparații posibile. Urmând același fir logic ca în exemplul 
precedent obţinem: 


- perechile (1,4), (1,5), (1,6), (2,3), (2,5), (2,6), (3,6), (4,5) nu pot fi 


In prima iteratie au rezultat așadar 7 implicanti: 


CEC ol 


== 


Q 


Literali 


ab 


comparate 
- perechea (1,2): ‘0 0 0’ si ‘0 0 T’ rezultă in ‘0 0 — (sau ‘ab’) 
- perechea (1,3): ‘0 0 0’ si “1 0 0’ rezultă in — 0 0’ (sau ‘be’) 
- perechea (2,4): ‘0 0 1’ si “1 0 T’ rezultă in “ 0 1’ (sau ‘bC’) 
perechea (3,4): “1 0 0’ si “1 0 1’ rezultă in ‘1 0 ~’ (sau ‘Ab’) 
perechea (3,5): “1 0 0’ si “1 1 0’ rezultă in ‘1 — 0’ (sau ‘Ac’) 
perechea (4,6): ‘1 0 1’ si ‘1 1 T’ rezultă in ‘1 — 1’ (sau ‘AC’) 
perechea (5,6): ‘1 1 0’ si “1 1 1’ rezultă in ‘1 1 ~’ (sau ‘AB’) 

Se poate observa că unii dintre aceștia pot fi minimizati mai departe, de 
exemplu perechea ‘be’ și ‘bC’ care va rezulta în ‘b’. Este necesară o a 
doua iteratie, de aceasta dată cu 21 de comparații posibile pe perechi, din 
care singurele care pot fi mai mult minimizate sunt: 


- perechea (1,4): *0 0 ~ si ‘1 0 — rezultă in “-0 ~ (sau ‘b’) 
- perechea (2,3): *0 0 ~ si “1 0 — rezultă in “-0 ~ (sau ‘b’) 
- perechea (4,7): ‘1 0-— si ‘1 1 ~ rezultă în ‘1 — — (sau ‘A’) 
- perechea (5,6): ‘1 — 0’ si “1 — 1’ rezultă in ‘1 — — (sau ‘A’) 


Din aceasta a doua iteratie a rezultat un numar de doi implicanti care nu 
pot fi minimizati mai departe, asa încât aceștia sunt denumiți implicanti 
primari, prezentati in tabelul 5.9. 


Tabelul 5.9:  Implicantii primari rezultați în urma procesului de 
minimizare 


A B C Literali 
0 


Utilizând aceste date, putem conclude că soluția finală este ‘A + b’, care 
înseamnă că fenomenul de interes este declanșat de prezența cauzei A sau 
de absenţa cauzei B. Am obţinut așadar nu doar o concluzie minimă și 
simplu de înţeles ci mai mult am reușit să identificăm faptul că a treia 
condiţie cauzală (C) nu are nici o legătură cu producerea fenomenului 
(fapt care la prima vedere nu era chiar atât de evident). 


Ragin a fost primul care a intuit utilitatea acestei tehnici pentru 
reprezentarea cauzelor și efectelor în științele sociale; sigur, munca lui 
este puternic influențată de canoanele inductive ale lui Mill (1843) însă 
are si meritul de a fi reușit o legătură între științele inginerești si cele 
sociale. De natură calitativă, QCA reușește în acest fel să elimine 
perspectivele individuale subiective prin adoptarea acestui algoritm de 
minimizare care generează întotdeauna aceeași soluție. Rezultatele devin 
așadar replicabile, iar analiza dobândește acel tip de încredere specific 
cercetării cantitative. 


Cercetătorii cantitativiști utilizează un număr mare de cazuri pentru a 
face inferente bazate în primul rând pe corelaţii, însă atenţia lor este 

îndreptată exclusiv spre diferite grade de prezență a cauzelor unui 
fenomen. Utilizând logica binară, QCA ia în calcul atât prezenţa cât și 
absenţa condiţiilor cauzale. Într-adevăr, un rezultat poate fi produs și de 
absenţa unei cauze. De exemplu am putea cu ușurință să ne imaginăm 
că anarhia sau haosul unui sistem poate fi declanșat (printre alti factori, 
si) de absenţa unui sistem legislativ coerent. 


Soluţiile QCA sunt prezentate în combinaţii minime de prezență /absență 
a unor condiţii cauzale, necesare și/sau suficiente pentru producerea unui 
fenomen. Pornind de la un număr relativ mic de combinaţii observate, 
analiza parcurge un proces de minimizare pentru a obține combinaţiile 
minime. Pentru un număr mic de condiţii cauzale (factori), procesul 
de minimizare poate fi parcurs si pe hârtie însă fiecare nouă condiţie 
cauzală introdusă în analiză mărește numărul combinațiilor posibile în 
mod exponențial. 


5.1.7 Legile lui DeMorgan 


Pe vremea când calculatoarele nu erau atât de puternice iar algoritmii 
de minimizare booleană nu erau asa de avansați, obţinerea unei soluţii 
consuma, extrem de mult timp. Pentru 10 condiţii cauzale calculatoarele 
de acum 15 ani rulau algoritmul nopţi întregi, în timp ce calculatoarele și 
algoritmii actuali obţin o soluţie aproape instantaneu. 


În analiza calitativ-comparativă, este câteodată necesar să se compare 
soluţiile pentru prezența fenomenului cu soluţiile pentru absența acestuia. 
Cu alte cuvinte, pot fi obţinute soluţii studiind cazurile în care fenomenul 
de interes se produce, însă idei la fel de interesante pot fi extrase studiind 
cazurile opuse, în care fenomenul nu se produce. Soluţia obţinută ar trebui 
să fie si aceasta inversă: dacă o condiţie cauzală importantă se manifestă 
atunci când fenomenul se produce, ne așteptăm ca aceasta să lipsească în 
situaţiile în care fenomenul nu se produce. 


În loc să ruleze încă odată algoritmul pe cazurile opuse, cercetătorii 
preferau aplicarea unor reguli ale logicii, observate și formulate pentru 
prima data de către Augustus DeMorgan (Ragin, 1987, p.98). Studiind 
logica propozițională, DeMorgan a observat că algebra booleană 
urmează un principiu tranzitiv: 


NOT(A ȘIB) = (NOT A) SAU (NOT B) 
NOT(A SAU B) = (NOT A) ȘI (NOT B) 


Utilizând pentru consistență aceleași notații (‘~ pentru negatie, ‘+’ 
pentru SAU exclusiv și ‘-’ pentru ȘI exclusiv), observaţiile lui de Morgan 
pot fi rescrise astfel: 

Utilizând aceste reguli, transormarea unei soluţii în inversul acesteia este 
relativ simplă. Ragin oferă un exemplu al unor posibile cauze care pot să 
ducă la grevă: 


A = piaţa produsului în dezvoltare puternică 

B = posibilitatea unei greve sectoriale în solidaritate 

C = existenţa unor fonduri suficient de mari pentru organizarea unei 
greve 


Procesând datele disponibile, soluţia găsită cu ajutorul algoritmului 
boolean este: AC + Bc 


Cu alte cuvinte, o grevă se poate produce în două situaţii: 


AC = atunci când există o dezvoltare puternică a pieţei ȘI există fonduri 
suficient de mari pentru organizarea unei greve 
sau 
Bc = chiar dacă nu există fonduri suficient de mari pentru organizarea 
unei greve (‘c’), greva se poate produce dacă există posibilitatea 
unei greve simultane pe mai multe ramuri industriale (‘B’) 


Pentru a afla condiţiile în care greva nu se produce, putem aplica, legile 
lui de Morgan: 


~(AC + Bc) = ~(AC)-~(Bc) = (a + c)(b + C) = ab + aC + be 


Soluţia finală a fost obţinută prin aplicarea unor reguli algebrice 
elementare. Se poate observa însă că produsul ‘c-C’ lipsește din soluţia 
finală, fapt explicabil dacă îl traducem în cuvinte: este intersecţia dintre 
o mulțime și negația acesteia, care este mulțimea vidă. 


Pentru soluţii mai complicate, aplicarea legilor lui DeMorgan cer o atenţie 
sporită, însă timpul de obţinere a soluţiei era oricum mult mai scurt 
decât aplicarea întregului algoritm pe cazurile negative. Computerele 
și algoritmii moderni reduc acest timp la câteva zecimi de secundă, așa 
încât aplicarea manuală a acestor legi a devenit ineficientă în comparaţie 
cu rapiditatea computerelor. 


Cu aplicare la procesul de minimizare booleană, Schneider şi Wagemann 
(2012, p.114) avertizează asupra faptului că legile lui DeMorgan nu pot 
fi aplicate decât în situaţia în care tabela de adevăr este completă (toate 
combinaţiile cauzale să existe în realitate, să fie observate în procesul 
culegerii datelor). Cum însă acest deziderat este dificil de îndeplinit în 
practică (din cauza problemei diversităţii limitate), legile lui deMorgan 
au o aplicabilitate redusă în procesul de minimizare booleană. 

5.1.8 Problema codificărilor binare 


După apariţia cărţii originale a lui Ragin (1987) în care a introdus metoda 
calitativ comparativă, aceasta a suferit nenumărate atacuri metodologice 
prin care s-a încercat demonstrarea inutilitatii acesteia, în special din 
partea, cercetătorilor din științele cantitative. 


De exemplu, un atac a lui Goldthorpe (1997a) se referă la specificul 
analizei calitativ-comparative (QCA) în care codificarea se face în doar 
două categorii: 0 pentru absenţă si 1 pentru prezență. Goldthorpe 
observă că cele mai multe condiții cauzale (ori chiar fenomene sociale) 
au o natură continuă, cu un interval de variaţie foarte larg și că 
recodificarea variabilelor în doar două valori (absenţă și prezenţă) este 
una, dintre slăbiciunile fundamentale care viciază acest tip de analiză. 


Problema atribuirii codurilor de 1 și 0 (prezenţă ori absenţă) este intr- 
adevăr una delicată, întrucât lucrurile nu sunt întotdeauna foarte clar 
delimitate între acești doi poli. Goldthorpe are dreptate când spune că 
fenomenele sociale nu au o manifestare discretă, ci una continuă, cu o 
infinitate de valori posibile. Codificarea în prezență ori absenţă depinde în 
totalitate de experienţa și intuiţia cercetătorului care conduce ancheta. La 
un număr mic de cazuri, dacă o anumită condiţie cauzală este codificată, 
în 0 în loc de 1 (ori invers) atunci când situaţia este incertă, rezultatul 
minimizării booleene poate fi în totalitate diferit. 


La această problemă, Ragin (1987, 1994) avertizează că procesul de 
codificare nu trebuie făcut în mod mecanic, ci numai în urma unui 
dialog permanent între teorie și datele disponibile. Codurile nu se 
atribuie după subiectivitate, ci în funcție de jaloanele prin care teoria 
ghidează cercetarea. Dacă teoria nu este suficient de adecvată realităţii 
empirice, va fi înlocuită în cele din urmă cu o alta, iar poziţia jaloanelor 
se va schimba, însă codificarea trebuie întotdeauna să ţină seama de 
aceste jaloane pentru a elimina riscul subiectivitatii. De exemplu, cineva 
ar putea să se întrebe care este gradul de implicare în societatea civilă în 
România; pentru acest lucru poate fi construit un indice cuprins din mai 
multi itemi care vizează voluntariatul ori înscrierea în diverse asociaţii 
care acoperă activităţi ale societăţii civile (mai puţin partidele politice 
ori sindicatele), iar scorul final poate fi rescalat pe un interval între 0 si 
100% (ori între 0 și 1). 


Din cadrul a mai multe rapoarte al Barometrului de Opinie Publică, se 
poate arata faptul că în România post-decembristă implicarea în 
societatea civilă este extrem de scăzută. În mod normal, poate fi stabilit 
un prag la jumătate (50%) în funcţie de care stabilim dacă în România 
există ori nu societate civilă: dacă procentul de populaţie implicată 

depășește acest prag atunci codificăm cu valoarea 1, în caz contrar cu 
valoarea 0. Totusi, o astfel de strategie nu va da niciodată rezultate, 
întrucât în România nu s-au înregistrat niciodată astfel de procente (mai 
mult, puţine sunt ţările în care procentul de populaţie implicată în 
societatea, civilă depășește acest prag). În fapt, ca si în cazul măsurării 
sărăciei, pragul respectiv nu poate și nici nu trebuie să fie unul absolut 
și fix, ci trebuie specificat în funcţie de contextul particular al fiecărei 
tari (ori al unei comunităţi, dacă analiza comparativă se desfăşoară la 
un nivel de agregare mai scăzut). 


Așadar, stabilirea pragului în funcţie de care se face codificarea cazurilor 
este un proces care cere multă atenție din partea cercetătorului. Mai 
mult, este un proces care trebuie din plin justificat teoretic așa încât 
oricine dorește replicarea analizei să ajungă la aceleași rezultate. Deși 
Goldthorpe (1997a) avertizează că o codificare atât de restrictivă obligă la 
raționamente deterministe, raționamentul contrar al lui Goldstone (1997), 
prezentat la secțiunea 2.6.4, este în opinia mea mult mai convingător. 


O posibilă soluţie la această problemă este mutarea analizei de la 
mulțimile distincte spre mulțimile vagi, perspectivă care va fi discutată 
în secţiunea 5.3. 


5.2 Analiza cu mulțimi distincte multivalente 


Cronqvist şi Berg-Schlosser (2009) descriu mulțimile multivalente ca pe 
o extensie a mulțimilor bivalente (în engleză mvQCA - multi-value QCA, 
fata de csQCA - crisp sets QCA). În fapt, dintr-un alt punct de vedere, 
poate fi ușor demonstrat că analiza pe mulţimi bivalente nu este nimic 
altceva decât un caz particular al analizei pe mulțimi multivalente. 


Deşi în literatura de specialitate s-a impus sintagma “multi-value”, în 
y 9 
aceasta carte este preferata denumirea de “multivalent”, pentru cel putin 

cateva motive: 


e entităţile cu care lucrăm în științele sociale nu reprezintă 
întotdeauna valori numerice, uneori sunt simple categorii verbale; 


e chiar și în situaţia în care entitatea cu care operăm este numerică, 
uneori este dificil de împărţit în exact două categorii, cu exemple 
concrete în aceasta secțiune; 


e algoritmul de minimizare prezentat de Duşa (2010) utilizează 
numere în mai multe baze (de exemplu trece întreaga tabelă de 
adevăr din baza 2 în baza 3) iar sintagma “multi-value” nu face 
nicio referire la baza de calcul în care se lucrează. 

Una dintre problemele analizei pe mulțimi bivalente, menționată in 
secțiunea anterioară, este legată de procesul de dihotomizare în prezență 
/ absenţă a condiţiilor cauzale. Împărţirea pe valorile 1 si 0 este similară 
cu crearea variabilelor dummy din analiza cantitativă si poate fi 
efectuată pe orice variabilă categorială, cu prezența și absenţa categoriei 
de interes. 


Uneori însă, condiţiile cauzale introduse într-un model pot avea mai mult 
de două categorii. În secțiunea 4.2.2 am prezentat câteva exemple, printre 
care cel al semaforului cu cele trei categorii (roșu, galben și verde) pentru 
care este dificil de interpretat crearea unei condiţii cauzale bivalente. 


Desigur, ca și la crearea variabilelor dummy, este posibilă crearea de 
variabile binare pentru fiecare din cele trei categorii, însă pentru analiza 
calitativ-comparativă crearea mai multor condiţii cauzale este 
problematică întrucât numărul total de combinaţii cauzale din tabela de 
adevăr crește exponential cu numărul de condiţii cauzale. În plus, unele 
combinaţii cauzale rezultate sunt pur și simplu imposibile, întrucât 
culorile semaforului nu apar niciodată simultan. 


Motivul cel mai important pentru care comunitatea științifică a început 
să exploreze posibilitatea utilizării condiţiilor multivalente este problema 
dihotomizării artificiale a condiţiilor cauzale numerice. Prin utilizarea 
unui prag (oricât de obiectiv), cazuri asemănătoare pot fi recodificate în 
poli diferiți de prezenţă /absenţă, iar cazuri complet diferite pot fi atribuite 
aceluiași pol. Sunt situaţii în care distribuţia observaţiilor este în mod 
empiric grupată pe mai mult de două zone numerice, caz în care trasarea 
unui singur prag devine problematică. 


Tabelul 5.10: Condiţii bivalente și multivalente 


Mediu Bivalent Semafor Multivalent 
Urban 1 Rosu 0 
Rural 0 Verde 2 
Urban 1 Rosu 0 
Urban 1 Galben 1 
Rural 0 Galben 1 
Urban 1 Verde 2 
Rural 0 Verde 2 
Rural 0 Galben 1 
Urban 1 Rosu 0 

Din acest motiv, Cronqvist şi Berg-Schlosser (2009, p.71) recomandă 
analiza prealabilă a datelor inițiale pentru detectarea grupărilor care 
apar în mod natural. Ei oferă și un exemplu sugestiv de date care nu 
permit; o simplă dihotomizare, prezentat mai jos în figura 5.11. 


Figura 5.11: Gruparea datelor pe mai mult de două categorii 


Autorii avertizează asupra următoarelor posibilități într-un proces 
artificial de dihotomizare: 


e dacă se utilizează doar pragul P4, cazurile foarte diferite b și d ar 
intra în aceeași categorie din dreapta; 


e pe de alta parte, dacă se utilizează doar pragul P2 ne vom afla într- 
o situaţie similară întrucât cazurile a și c vor fi atribuite aceleeași 
categorii din stânga, desi sunt foarte diferite; 


e orice trasare artificială a unui alt prag, să spunem undeva între 
cazurile b și c ar despărți cazuri foarte asemănătoare în categorii 
diferite. 


Acesta este un exemplu de date numerice care nu pot fi despărțite foarte 
ușor în doar două categorii. În situaţia prezentată, procedeul corect este 
gruparea cazurilor în trei categorii, în acest fel întrând în aria de acțiune 
a mulțimilor multivalente. 


Înainte de apariția unui algoritm stabil de analiză a mulțimilor vagi, 
abordarea intermediară multivalenté a fost concepută de către 
Cronqvist (2003), care susținea încă de atunci că este o rezolvare a 
situaţiei în care se înregistrează mai multe ordine de mărime ale unui 
fenomen, cu ajutorul unei scale intermediare (măsurată la nivel ordinal), 
între cea binară a mulțimilor distincte si cea continua a mulțimilor vagi. 


Această scală pornește tot din valoarea 0 (absenţa completă a fenomenului 
studiat), însă poate avea oricâte ordine de mărime în sus, în funcție de 
gradul în care un anumit fenomen este prezent. Baza de date crește 
în complexitate deoarece numărul posibil de combinaţii cauzale crește 
proporțional cu complexitatea fiecărei condiţii cauzale în parte. 

Orice valență adăugată unei condiţii cauzale multiplică numărul total de 
combinaţii posibile în tabela de adevăr. De exemplu, dacă se studiază 
trei condiţii cauzale dintre care prima are 3 valori, a doua cinci valori iar 
a treia două valori, numărul total de combinaţii este egal cu 3x5x2 = 30 
de combinaţii cauzale posibile. 


Stabilirea numărului optim de grupări se face în funcţie de două criterii 
egal importante: 


e să corespundă grupărilor naturale din distribuţia valorilor inițiale; 


e fiecare grupare să conţină un număr suficient de mare de cazuri. 


Primul criteriu a fost discutat mai sus. Urmând același exemplu cu 
stabilirea a două praguri (deci se formează trei grupări), dacă la limită 
una dintre grupări conţine un singur caz, atunci explicaţia influenței 
acelei grupări la producerea fenomenului de interes este complet 
particularizată și se pierde caracterul de generalitate al unei ipoteze 
științifice. 


În opinia Cronqvist şi Berg-Schlosser (2009), trei sau patru grupări sunt 
de obicei arhi-suficiente pentru satisfacerea tuturor criteriilor. Acest 
punct de vedere arată experienţa lor de lucru cu datele multivalente, 
opinia acestora fiind logică întrucât mărirea numărului de grupări duce 
automat la scăderea, numărului de cazuri pe fiecare grupare. Cum 
analiza calitativ-comparativă lucrează, de obicei, cu un număr relativ 
restrâns de cazuri, este puţin probabil să avem suficiente observaţii 
pentru foarte multe grupări. 


Beneficiul major la împărțirea unei condiții cauzale numerice în mai mult 
de două grupări este posibilitatea de a efectua comparații la un nivel de 
măsurare ordinal, spre deosebire de analiza pe mulțimi distincte bivalente 
unde nu se pot face comparații decât la nivel nominal (prezență / absență 
a condiţiei cauzale). 


Soluţia minimă finală este obţinută cu ajutorul aceluiași principiu din 
algoritmul clasic Quine-McCluskey: minimizarea unei perechi de 
combinaţii cauzale se poate realiza doar dacă diferă printr-un singură 
condiție cauzală, cu toate valorile acesteia. 


Tabelul 5.11 arată un exemplu teoretic de minimizare a unei perechi de 
condiţii cauzale cu valori multiple: se poate observa că, în afară de 
condiția cauzală A, toate celelalte concordă cu prezența fenomenului. 
Prin contrast, condiţia A prezintă în mod simultan toate cele trei valori 
odată cu producerea fenomenului studiat, așa încât putem trage 
concluzia că nu participă la producerea acestuia. 

Tabelul 5.11: Minimizarea cu valori multiple 


A B C Fenomen 
0 3 0 1 
1 3 0 1 
2 3 0 1 
3 0 


Aceste perechi de combinații cauzale pot fi minimizată întrucât nu diferă 
decât prin condiția cauzală A, iar implicantul primar rezultat este — 3 0. 
În această situaţie nu se mai pot înlocui cifrele cu litere mari și mici (ca în 
varianta binară); dacă se doresc totuși utilizarea literelor care înlocuiesc 
condiţiile cauzale, combinaţia minimizată poate fi scrisă ‘- B{3} C{O}’ 
(sau mai simplu ‘B{3}C{0}’). 


În termeni formali, ecuaţia poate fi scrisă astfel: 
A{O}B{3}C{0} + A{1}B{3}C{O} + A{2}B{3}C{0} > Y 


Toate valorile conditiei A se manifesta odata cu producerea fenomenului, 
asadar conditia A nu are nicio legatura cu prezenta acestuia, deci ecuatia 
se poate rescrie cu: 

B{3}C{0} > Y 


Daca doar două dintre valorile lui A ar fi fost prezente, minimizarea nu 
se poate efectua: 


A{0}B{3}C{0} + A(1)B(3)C40) > Y 


În această situaţie, lipseşte valoarea A{2}, deci este posibil ca A să 
contribuie la producerea fenomenului Y, prin intermediul valorilor A{0} 
si A{1}. 


Din aceasta notatie poate fi dedus si faptul ca analiza pe multimi bivalente 
este un caz particular al analizei pe multimi multivalente. In tabelul 5.9 
din sectiunea precedenta, in loc de notatia ‘A + b’ cei doi implicanti 
primari pot fi rescrisi sub forma: ‘A{1} + B{0}’. Mulţimile distincte 
bivalente nu sunt altceva decât niște mulțimi distincte multivalente cu 
doar două valori (categorii, grupări). 


Ca și în cazul celor bivalente, condiţiile cauzale multivalente pot fi utilizate 
pentru a elimina condiţii cauzale irelevante. În plus, Mahoney (2000) este 

de părere că metoda ordinală reprezintă trecerea naturală de la analiza 
mulțimilor distincte, binare, la metoda variațiilor concomitente a lui Mill. 
Utilizarea nivelului de măsurare ordinal este așadar o primă formă de 
testare a unor ipoteze probabilistice. 


Mahoney reia exemplul lui Lieberson cu șoferul beat (secţiunea 2.6.4) și 
afirmă că această ipoteză ar putea fi testată prin metodologia comparativă 
studiind diverse cazuri în care diferă gradul în care șoferul este beat. În 
combinaţie cu alte variabile (necesare ori suficiente), putem afirma în 
acest cadru dacă ipoteza lui Lieberson este sau nu adevărată. 


Iată cum, utilizând o extensie a unei analize considerată. determinista, 
poate fi testată o ipoteză pe care până acum se credea că nu poate fi 
testată decât cu ajutorul instrumentelor cantitativ-probabiliste. 


Desi variabilele ordinale nu sunt echivalente variabilelor metrice (in 
consecință nu poate fi calculat, de exemplu, un coeficient de corelaţie 
între o condiţie cauzală și un efect), există metode de calculare a 
asocierii dintre două variabile calitative utilizând corelaţie de ranguri. În 
aceste condiţii, metoda comparativă cu variabile ordinale poate fi 
utilizată pentru a elimina cauze ori combinaţii cauzale. Dacă o variabilă 
ordinală cauză (sau o combinaţie cauzală) nu este asociată cu o variabilă 
ordinală efect (ori dacă cele două nu au o corelaţie puternică de ranguri) 
atunci putem elimina cauza din setul de ipoteze. 


În analiza pe mulţimi multivalente, fenomenul de interes nu poate lua 
decât maxim două valori: 1 și 0 (prezenţă / absenţă). Este singura 
variabilă care nu poate avea decât două valori, întrucât analiza 
calitativ-comparativă nu face altceva decât să caute combinaţii cauzale 
minime care să explice “producerea” fenomenului, nu o stare 
intermediară, a acestuia. De fapt, acest lucru este valabil pentru toate 
tipurile de analize, de la mulțimile bivalente până la mulțimile vagi, 
incluzând aici mulțimile multivalente. 


Reprezentarea, grafică a mulțimilor multivalente este similară diagramelor 
Venn de la mulțimile bivalente. Pentru fiecare valență a condiţiei cauzale 
A vom avea câte o mulţime specifică (fiecare valoare este o mulţime în 
sine), singura diferenţă fata de mulțimile bivalente fiind aceea că mulțimile 
corespunzătoare valorilor nu se vor putea intersecta, niciodată întrucât 
acestea sunt mutual exclusive. 


În figura 5.12 este prezentată relaţia dintre o condiţie cauzală X cu trei 
valori (0, 1, 2) si un fenomen de interes Y. Fiecare valoare a condiţiei 
cauzale A are propria incluziune și propria acoperire în mulțimea Y. Sunt 
afișate doar două dintre cele trei valori (anume X{1} si X{2}), întrucât 
categoria X{0} este reprezentată de spaţiul din afara celor două. 

Figura 5.12: Necesitate și suficienta multivalenta 
a. X{1} = Y b. X{1} > Y ; X{2} > Y 


X{1} X{2} 


@ 


Desi apartin aceleiasi conditii cauzale, valorile se comporta ca si cum ar 
fi multimi diferite. Chiar daca reprezentarea grafica le arata lipite una 
de cealaltă, ideea de bază rămâne aceeași: mulțimile corespunzătoare 
valorilor sunt mutual exclusive deci nu se intersectează niciodată. 


Din reprezentarea grafică a relaţiei de necesitate din figura 5.12.a se poate 
vedea faptul ca doar una dintre cele trei valori poate fi necesară, niciodată 
mai mult de una. Aceasta întrucât mulțimea Y nu poate fi inclusă în mod 
simultan în mai multe mulțimi mutual exclusive: dacă una dintre valori 
este necesară, înseamnă că restul valorilor nu sunt necesare. 


În ce priveşte relaţia de suficienţă, pot fi mai multe posibilităţi: 


e nicio valoare suficientă (nicio mulțime nu este inclusă în Y) 
e o singură valoare este suficientă (celelalte două fiind în afara lui Y) 


e două valori suficiente (ambele fiind incluse în mulțimea Y) 


Figura 5.12.b prezintă situaţia din urmă, in care ambele valori X{1} si 
X{2} sunt suficiente pentru producerea fenomenului. Rămâne valabil 
faptul că mulțimile celor două valori sunt mutual exclusive: ele sunt 
ambele incluse în Y însă nu se intersectează. Nu este posibil ca toate 
valorile să fie suficiente pentru Y, în mod simultan (în figură, mulţimea 
X10) nu este inclusă în mulţimea Y). 


Relevanta oricărei valori pentru producerea fenomenului, daca este o 
valoare suficientă, se calculează după aceleași criterii ca la mulțimile 
bivalente. Întrucât condițiile multivalente sunt tot distincte, se pot face 
tabele încrucișate doar că dimensiunea acestora nu va mai fi de 2x2 ci 
de 2x V, unde ‘V’ este numărul de valori ale condiţiei cauzale. 

Tabelul 5.12: Tabel încrucișat 2x3 


X 
0 1 2 
1 a c e 
Y 
0 b d f 


Tabelul 5.12 conține 2 rânduri și 3 coloane, unde fenomenul studiat are 
2 valori (prezență / absență) iar condiția cauzală X are 3 valori (0, 1 si 
2). Valoarea 0 poate însemna “absență” dacă valorile inițiale erau de tip 
ordinal, sau poate însemna orice altă categorie dacă variabila inițială era 
măsurată la nivel nominal. 


În rest, calcularea includerii si acoperirii au formule de calcul cu totul 
similare ca la analiza cu mulțimi distincte bivalente. De exemplu, 
incluziunea pentru ipoteza suficientei valorii X{1} pentru producerea 
fenomenului Y este: z 
incl = —_ 
xy = 5 Fa 
Similar, incluzinea pentru ipoteza suficienței valorii X{2} pentru 
producerea fenomenului Y este: 


; e 
inclxqay=y = e+ f 


Scorul de acoperire pentru ipoteza suficientei valorii X{2} pentru 
producerea fenomenului Y este: 


e 


COUxIn sy = — 
Weert glee ie 

Urmand aceeasi regula care spune ca includerea pentru suficienta este 
egală cu acoperirea pentru necesitate si că includerea pentru necesitate 
este egală cu acoperirea pentru suficienta, formula pentru includere in 
ipoteza necesităţii valorii X{2} pentru producerea fenomenului Y, formula 


de calcul este: z 


inclx{} ey = Die 

În final, formula de calcul pentru acoperirea în ipoteza necesităţii valorii 
X{1} pentru producerea fenomenului Y este: 


e 
COVx(2jey = T5 


Algoritmul de minimizare a condițiilor multivalente este cu totul similar 
celui de la mulțimile bivalente, la final fiind produși nişte implicanti 
primari (combinații cauzale care nu mai pot fi reduse mai mult), iar prin 
combinarea acestora se ajunge la soluția minimă (sau soluțiile minime) 
care explică producerea fenomenului. 


5.3 Analiza cu mulțimi vagi 


În ceea ce priveşte condiţiile necesare si suficiente, întreaga expunere din 
secțiunile anterioare se bazează pe asumptia implicită a dihotomiei. O 
valoare fie este necesară, fie nu este necesară (se aplică principiul tertului 
exclus). 


Toată această logică este direct descendentă din linia filozofică a lui 
Aristotel (secţiunea 4.2.1), apoi urmând viziunea cauzală a lui Hume 
(secţiunea 2.1) și culminând cu utilizarea algebrei boolene. Chiar și 
reprezentarea grafică prin diagramele Venn sunt o reflectare a filozofiei 
deterministe: un element este fie în interiorul mulțimii, fie în afara 
acesteia. 


Acum mai bine de 25 ani, Charles Ragin a introdus QCA in științele 
sociale și politice publicând faimoasa carte The Comparative Method: 
Moving Beyond Qualitative and Quantitative Strategies (1987), un 
material care este încă o referinţă importantă în domeniul analizei 
calitativ-comparative. 


In urma numeroaselor critici metodologice (prezentate in sectiunea 1.3), 
Ragin a înţeles că metoda bazată pe mulțimi distincte (în engleză crisp 
sets) este mult prea restrictivă pentru a putea fi acceptată ca atare și a 
extins dezvoltarea analizei spre mulțimile vagi. 


Tot Ragin este cel a revenit cu o extensie a acestei analize de la 
mulțimile distincte la mulțimile vagi, publicând o altă carte de referință, 
numită Fuzzy-set social science (2000), si ulterior rafinând instrumentele 
de măsurare in următorul reper teoretic Redesigning social inquiry 
(2008b), ca răspuns la un alt faimos reper teoretic pe linia cercetării 
cantitative, așa-numitul “KKV” (King, Keohane si Verba, 1994). 

5.3.1 Cercetarea socială și mulțimile vagi 


În această secțiune, mulțimile vagi sunt prezentate ca o extensie a 
analizei calitativ-comparative clasice (a mulțimilor distincte), însă teoria 
mulțimilor vagi are o aplicabilitate mult mai largă. Chiar dacă analiza 
calitativ-comparativa îşi găseşte aplicabilitatea la nivel de 
macro-comunitati (compararea indivizilor, a micro-unitatilor de analiză 
nu poate oferi rezultate generalizabile întrucât aceastea nu sunt suficient 
de stabile), exemplele pe mulțimi vagi oscilează permanent între nivelul 
macro si cel micro deoarece este mai importantă explicarea utilizării 
corecte a mulțimilor vagi decât păstrarea unei linii de analiză la nivel 
macro. La final însă, combinarea mulțimilor vagi cu analiza 
calitativ-comparativă se va referi doar la unități agregate. 


Există cazuri în care mulțimile nu pot fi decât distincte (de tip “da sau 
ba”). Putem exemplifica situația vizelor de intrare într-o țară: fie există 
un acord care înlătură, vizele, fie un astfel de acord nu există, iar vizele 
sunt aplicate. Nu poate exista o situație de mijloc, o viză nu se poate 
aplica mai mult sau mai puțin: viza se aplică ori nu se aplică. 


Alte situații însă nu sunt la fel de clare. Nu se poate spune, de exemplu, 
că o țară este pur și simplu democrată sau nu. Există ţări care prezintă 
anumiți indicatori ai democrației (sistem electoral, posibilitatea de 
asociere, separarea puterilor in stat, garantarea proprietății private etc.), 
care pot prezenta însă în același timp si alti indicatori contrari 
(influența politicului asupra exprimării libere a opiniei, controlarea 
puterii judecătorești, corupţia la nivel înalt etc.). În aceste cazuri, nu se 
mai poate vorbi despre o apartenență completă în mulțimea ţărilor 
democrate, ci o apartenenţă mai mult sau mai putin redusă. 


Putem spune că avem democraţie în România? Probabil că da însă 
oricum am defini democraţia, în România se pot întâlni numeroase 
fenomene nedemocratice, unele dintre ele chiar anti-democratice. Pe de 
altă parte însă, nici nu putem spune că România este o ţară cu totul 
nedemocrata. Luata per ansamblu, România o tara este mai mult sau 
mai puţin democrată. 


Și totuși, cât de democratizată este România? Cu siguranţă, undeva între 
aceste două limite: 


0 (sau 0%) cu totul nedemocrata 
1 (sau 100%) cu totul democrată 


În limbajul mulțimilor vagi, România nu este pur si simplu democrată 
sau nu, ci are o apartenenţă parțială la mulţimea ţărilor democrate 
(unde “parţială” poate însemna oriunde între apartenență foarte scăzută 
ori deloc și apartenență foarte mare ori chiar totală). 

Dacă am putea să calculăm (ori să apreciem) un scor al democraţiei pentru 
România, dacă acest scor ar fi mai mare ca 0.5 atunci România ar putea 
fi considerată o tara mai mult democrată decât nedemocrata, și invers. 
Cu cât scorul se apropie mai mult de 1, cu atât putem afirma cu o mai 
mare certitudine că sistemul funcţionează pe niște fundamente perfect 
democratice; cu cât scorul scade sub 0.5, putem spune că există o slabă 
democraţie, iar atunci când scorul respectiv devine 0 putem afirma că 
democraţia lipsește cu desăvârșire. 


Între 0 și 1 este un spaţiu vag, căreia orice factor îi aparţine mai mult sau 
mai putin. Un scor perfect egal cu 0 ori cu 1 nu este imposibil, însă este 
destul de rar întâlnit (de exemplu, cei mai multi oameni au o apartenență 
egală cu 0 la mulţimea oamenilor cu avere de peste 1 miliard de Euro). 


În cele mai multe cazuri, orice fenomen studiat aparține unei mulțimi, 
oricât de puţin. De exemplu, un scor de 0.13 nu înseamnă o excludere 
totală dintr-o mulțime, ci faptul că apartenența este extrem de slabă: este 
mai mult în afara mulţimii decât înăuntrul ei. 


Apartenența la o clasă este o chestiune de interpretare subiectivă, în 
consecință orice afirmaţie în acest sens este după toate standardele 
“vagă” (fuzzy). De exemplu, o persoană cu o înălțime de 1.70 metri 
poate fi considerată înaltă într-o populaţie cu o înălțime medie scăzută 
(să spunem în China), dar poate fi considerată de o înălțime scăzută 
într-un club al oamenilor cu o înălțime de peste 2 metri. Alocarea 
cazurilor în clasa oamenilor înalți este așadar o operaţiune care ţine de 
subiectivitatea celui care face aprecierea și de punctul de reper în funcţie 
de care se face această apreciere. 


Orice studiu de caz poate fi alocat unei clase sau alta, iar gradul de 
apartenență la o clasă poate fi alocat fie printr-o procedură subiectivă fie 
prin intermediul unei proceduri matematice obiective. În ambele situaţii 
însă scorul de apartenență este cuprins între 0 și 1. Pentru 
replicabilitatea rezultatelor, este important ca modul de alocare a 
scorului să fie amănunţit explicat și să se bazeze pe interpretări teoretice 
solide. 


Operaţiunea poate să pară foarte complicată atunci când se utilizează 
scoruri matematice, însă, în realitate, teoria mulțimilor vagi a fost 
construită tocmai pentru a puncta diferenţa dintre științele exacte 
(matematica, fizica etc.) și cele umaniste. Dacă științele dure se bazează 
pe exactitatea calculelor utilizând formule specifice, științele 
social-umane nu vor prezenta niciodată astfel de exactitati. Societatea 
umană este inexactă și nu se mișcă în acord cu anumite legi specifice; 
oamenii acţionează în general mai mult sau mai puţin haotic, uneori 
chiar împotriva propriilor convingeri și preferințe. Toate fenomenele 


5.3 Analiza cu mulțimi vagi 161 


sociale și umane se caracterizează printr-o cantitate mai mare sau mai 
mică de acţiune haotică, fapt care face imposibilă cuantificarea exactă, și 
transpunerea acestora în legitati matematice. 


În schimb, oamenii utilizează într-un mod foarte confortabil expresii 
lingvistice care înlocuiesc, pe de o parte, cantităţile exacte, iar pe de 
altă parte, transmit o informaţie care (la modul ideal) este înțeleasă de 
către ceilalţi. In procesul de comunicare pot fi transmise informaţii 
suficient de precise pentru a fi înțelese, fără detalii de înaltă exactitate. 


De exemplu, dacă am caracteriza înălțimea unei persoane (să o numim 
Andrei), există două tipuri de răspuns: 


e Andrei are 1.86 metri înălțime 


e Andrei este destul de înalt 


Într-o conversaţie obișnuită, utilizarea repetată a exactitatilor este 
ciudată: “Andrei este o persoană de 1.86 m., are cam 92.4 kg. și are un 
venit de 440 lei. Atenţia îi scade după 3.7 minute și muncește în medie 
cam 8.2 ore pe zi”. Putina lume așteaptă atâta exactitate într-o discuţie, 
în schimb sunt foarte comune caracterizări de tipul: “Andrei este un tip 
destul de înalt, un pic rotofei și nu e foarte înstărit”. Aceasta cu atât 
mai mult cu cât anumite caracteristici nici nu pot fi cuantificate în mod 
direct: frumuseţea, bunătatea, afecțiunea etc. 


Atributele “destul de”, “un pic” și “nu foarte” sunt specifice științelor 
social-umane care se bazează în primul rând pe astfel de inexactitati, iar 
teoria mulțimilor vagi utilizează aceste atribute prin transformarea lor în 
scoruri de apartenenţă la o mulțime sau alta: 


e “destul de înalt” ar putea reprezenta un scor de 0.7 la clasa 
oamenilor înalți; 


e “un pic rotofei” ar putea fi echivalent cu un scor de 0.4 la clasa 
oamenilor supraponderali; 


e “nu foarte înstărit” ar putea reprezenta un scor de 0.2 la clasa 
oamenilor înstăriți. 


Aceleași principii sunt ușor de aplicat pentru orice atribut: un om poate 
fi “frumusel”, “bunătatea întruchipată” și “foarte afectuos”. Uneori 
limbajul poate fi mult mai precis în comunicare decât orice cuantificare 
numerică. Caracterizarea bunăstării unei persoane poate fi făcută cu 
ajutorul științelor exacte: “Andrei are un venit de 440 lei, în condiţiile 

în care salariul mediu pe economie este de 890 lei”, sau cu ajutorul 
atributelor vagi din limbajul comun: “Andrei este destul de sărac”. 


Deși se folosesc atribute vagi, caracterizarea poate fi extrem de precisă; o 
afirmaţie de tipul: “Andrei e sărac lipit pământului, trăiește ca vai de el” 
crează în mintea oricui o imagine foarte clară a unei sărăcii extreme, cu 
lipsuri puternice în toate dimensiunile existenţei sociale. 


Urmând procesul de transformare a atributelor calitative în cantităţi 
numerice, se poate stabili nivelul de apartenenţă la diverse clase; Ragin 
(2000, p.160) arată că logica fuzzy se potrivește perfect cu studiul 
științelor sociale, fiind o dezvoltare a matematicii care combină logica 
formală (extrem de precisă) cu formulările verbale (de obicei extrem de 
imprecise). Multimile vagi reușesc să combine așadar atribute calitative 
și cantitative într-un singur instrument: apartenența completă la o clasă 
ori faptul de a fi complet în afara unei clase sunt atribute calitative 
(“Andrei este frumos” sau “Andrei nu e frumos”), iar variaţia dintre cele 
două extreme (specifică variabilelor continue) reprezintă un atribut 
cantitativ. 


Chiar în debutul articolului original din 1965, Zadeh punctează faptul că 
limbajul operează cu structuri abstracte: “ Mai des decât ne dăm seama, 
clasele de obiecte întâlnite în lumea reală nu au criterii de apartenenţă 
precis definite”. Este exact ceea ce Fuhrmann (1998) înţelege prin 
neclaritatea conceptelor, ori altfel spus conceptul de “vag” a apărut 
tocmai datorită faptului că cele mai multe dintre conceptele utilizate în 
științele sociale sunt vagi. 


Acest lucru însă nu împiedică deloc metodologia cercetării sociale, ci 
dimpotrivă reprezintă unul dintre punctele forte ale acesteia. În 
secțiunile următoare vor fi prezentate modalităţile concrete cu care 
științele sociale pot opera cu mulțimile vagi pentru a deriva concluzii 
bazate pe evidențe empirice. 


5.3.2 Operaţiuni cu mulţimi vagi 


Intocmai ca la operaţiunile din algebra booleana, mulțimile vagi prezintă 
un set specific de operaţiuni utile pentru analiza datelor de cercetare. 
Dacă în mulțimile distincte sunt posibile doar trei operaţiuni principale 
(negarea, intersecţia și reuniunea, restul fiind combinaţii ale acestora), 
mulțimile vagi permit mai multe, printre care și acestea trei. Fiecare 
operaţiune are particularităţi în funcţie de tipul de mulţime cu care se 
lucrează. 

Operațiunile pe mulțimi vagi permit atribuirea unor scoruri de 
apartenenţă a unui caz la diferite mulțimi, însă scopul acestora nu se 
oprește aici. Să considerăm apartenența etnică, un subiect foarte 
discutat, în sociologia modernă, în special cea din America. Numărul 
mare de rase (caucazieni, afro-americani, indieni americani, hispanici, 
asiatici) au creat un mix rasial greu de descris. Aproape că nu mai 
există trăsături “pure”, oameni care să facă parte doar dintr-o singură 
rasă. In schimb, sunt foarte mulți oameni a căror rasă aproape că nu 
poate fi identificată (ori cel puţin nu au fost recunoscute ca etnii în mod 
oficial): ce rasă are un copil provenit dintr-un tată afro-american și o 
mamă pe jumătate asiatică și jumătate hispanică? 


Așadar, atribuirea, scorurilor de apartenenţă și utilizarea acestor scoruri 
în operaţiuni complexe sunt necesare în construirea și testarea unei teorii 
(calitative sau comparative) asupra unui fenomen. În continuare sunt 
prezentate operaţiunile posibile pe mulțimi vagi, iar primele operaţiuni 
sunt comparate cu cele corespondente pe mulțimile distincte. 


Negaţia. Atât în mulțimile distincte cat și în mulțimile vagi, negația este 
complementul unei mulțimi: tot ce nu este în mulțimea respectivă. 
Notând o mulţime oarecare cu litera A, complementul acesteia are 
mai multe notații: Zadeh îl notează cu A’, în alte lucrări se întâlnește 
semnul —A, iar Ragin îl notează cu ~A. 


În mulțimile distincte, negația schimbă valoarea 1 cu valoarea 0 si 
invers: Franța percepe taxe de autostradă (scor distinct 1) în timp 
ce Germania nu percepe astfel de taxe (scor distinct 0): 

~1=0 

~O0=1 


In multimile vagi, complementul lui A (cu alte cuvinte notA) este: 
eee 


Presupunand ca Romania apartine de multimea tarilor democrate 
(A) cu un scor de 0.7 atunci apartine in acelasi timp la multimea 
tarilor nedemocrate (~A) cu un scor de 1 — 0.7 = 0.3. 


Negatia este o atitudine des intalnita in cadrul cercetarilor sociale. 
Similar cu exemplul apartenenţei rasiale, poate fi utilizat un 
exemplu al apartenenței etnice. În România există multe încercări 
de a estima numărul de locuitori de etnie roma, iar statisticile 
oficiale publicate de INSSE sunt foarte diferite de cifrele publicate 
de organizaţiile de etnie roma. Zamfir şi Zamfir (1993) au cercetat 
acest aspect și au publicat o altă metodologie. Singurul lucru cert 
este faptul că o persoană nu este pur și simplu roma decât dacă 
simte, acceptă si se autodeclara. Teoriile genetice au fost 

abandonate odată cu al doilea Război Mondial. O persoană poate 
fi născută din părinți de etnie diferită, ceea ce nu înseamnă că este 
pe jumătate din fiecare etnie. Contează ceea ce simte o persoană, 
iar fiecare persoană simte mai puternic sau mai slab. Acest tip de 
autoperceptie nu poate fi măsurat decât prin intermediul 
mulțimilor vagi. 


Recensământul populaţiei numără doar persoanele autodeclarate. 
Stigmatizarea populaţiei roma a declanșat o reticenta ridicată în a 
declara această etnie, iar în absenţa unui scor cert pentru o etnie 
sau alta, oamenii preferă un scor ridicat pe negarea etniei. 


Un caz special il constituie negația în cadrul studiilor de gen. 
Astfel, în abordarea clasică, toţi oamenii care nu sunt bărbaţi sunt 
femei și invers. Sigur că în societatea modernă se poate pune în 
discuţie o anumită ambiguitate datorată autoperceptici, însă 
există persoane a căror sex chiar nu poate fi determinat 
(hermafroditii). În aceste condiţii, negarea nu duce pur si simplu 
către “celălalt” sex; faptul că o persoană nu este femeie nu 
înseamnă neapărat că este bărbat. În cadrul mulțimilor vagi, un 
scor foarte scăzut de 0.2 pentru apartenența la mulțimea femeilor 
nu înseamnă neaparat un scor de 0.8 pentru apartenenţa la 
mulțimea bărbaţilor, ci pur și simplu o apartenență de 0.8 la 
mulțimea oamenilor care nu sunt femei. 


Intersecţia. De multe ori, în cadrul unei cercetări sunt căutate cazuri 
care îndeplinesc în mod simultan mai multe caracteristici. Dacă ne- 
ar interesa studierea criminalităţii urbane, atunci vom studia doar 
localităţile urbane care prezintă un nivel înalt de criminalitate. În 
mulțimile distincte, acest lucru este foarte simplu: codând în baza 
de date cu 1 toate localităţile urbane (și 0 localităţile rurale), apoi 
cu 1 localităţile unde se întâlnește criminalitate înaltă (si 0 pentru 
toate celelalte). Vom selecta pentru analiză doar acele cazuri care 
prezintă cifra 1 la ambele caracteristici. 


O altă metodă posibilă este crostabularea (formarea unui tabel 2x2 
în urma căreia, se obţin 4 celule) selectându-se doar localităţile care 
se află în celula corespondentă cifrei 1 la ambele caracteristici: este 
prezentă ȘI o caracteristică, ȘI cealaltă. Intersecţia dintre două 
mulțimi este echivalentă cu înmulţirea acestora, iar operațiunea se 
mai numește “ȘI logic” si este indicată de semnul “-”: 


0-0=0 
0-1=0 
1-0=0 


1-1=1 

Intersecţia dintre două mulţimi distincte A și B este o altă 
mulțime C, mai mică decât fiecare dintre cele două; este o 
sub-multime formată doar într-o singură celulă din patru posibile. 
În mulțimile vagi, nu se poate obţine un tabel întrucât există o 
infinitate de valori pentru fiecare variabilă în parte. Presupunând 
că o localitate poate fi mai mult sau mai puţin urbană, 
apartenența acesteia la intersecţia dintre urban și criminalitate se 
calculează prin minimul scorurilor de la cele două caracteristici: 


C = ANB = min(A, B) 


Dacă o localitate are un scor al urbanizării de 0.8 si un scor al 
criminalității de 0.3, atunci aparține de intersecția caracteristicilor 
cu cel mai mic dintre cele două, scoruri: 

ANB = min(0.8, 0.3) = 0.3 


Scorul înalt pe caracteristica urbanizare nu poate compensa scorul 
scăzut de criminalitate; cu alte cuvinte, nu are nici o importanță 
că localitatea este foarte dezvoltată, întrucât criminalitatea locală 
este destul de scăzută: se constată o apartenenţă scăzută în cadrul 
mulțimii orașelor cu criminalitate înaltă. 


Zadeh (1965, p.341) denumește intersecţia “cea mai mare mulțime 
care este conținută atât în A cât si în B”. 


Reuniunea. Alte situaţii de cercetare se pot concentra pe studierea unor 
cazuri care prezintă cel putin o caracteristică. Să presupunem ca 
dorim să cercetam dacă este adevărată expresia “Fericiti cei săraci 
cu duhul”. Există două mulțimi de interes: cea a persoanelor fericite 
si cea a persoanelor sărace cu duhul (ori am putea să considerăm 
mulțimea complementară a persoanelor care nu sunt inteligente). 
Unii oameni pot fi fericiţi chiar dacă sunt inteligenţi, alţii pot fi 
săraci cu duhul dar nu neapărat fericiţi, în timp ce alţii pot prezenta 
ambele caracteristici. 'Trebuie studiate ambele mulțimi, chiar dacă 
unele persoane fac parte din ambele mulțimi simultan. Doar cei 
care nu fac parte din nici una dintre cele două mulțimi nu intră în 
universul cercetării. 


Ca si în cazul intersecţiei, reuniunea dintre două mulțimi distincte 
A si B este o altă mulțime C, mai mare decât fiecare dintre primele 
două; este o supra-multime formată din trei celule ale tabelului 
2 x 2. Singurele persoane care nu fac parte din universul cercetării 
sunt cele care nu sunt nici fericite, nici sărace cu duhul. Operaţiunea 
de reuniune este opusă celei de intersecţie. 


In cazul mulțimilor vagi, operaţiunea opusă calculării minimului 
dintre două scoruri este calcularea maximului dintre acestea: 


C = A U B = max(A, B) 

Dacă un individ are un scor de 0.7 pentru fericire și un scor de 0.2 
pentru mulțimea celor săraci cu duhul, va avea un scor de 0.7 la 
mulțimea oamenilor fericiţi SAU săraci cu duhul (maximul dintre 


cele două scoruri): 
A U B = max(0.7, 0.2) = 0,7 


Nu contează că are un scor scăzut la una dintre mulţimi, întrucât are 
un scor ridicat la cealaltă; dacă are un scor ridicat la cel puţin una 
dintre mulțimi, atunci va avea un scor la fel de ridicat la reuniunea 
dintre cele două mulțimi. Același principiu se aplică și pentru mai 
mult de două mulţimi: scorul pentru reuniunea dintre trei mulțimi 
se calculează prin maximul dintre scorurile de apartenenţă la fiecare 
dintre cele trei mulțimi. 


Zadeh denumește reuniunea “Cea mai mică mulţime care le conţine 
4 Piti în 
atât pe A cât si pe B”. 


Concentrarea. Dacă primele trei operaţiuni pot fi efectuate și pe 


mulțimi distincte, următoarele sunt specifice mulțimilor vagi. 
Preocupat de ambiguitatea limbajului, Zadeh a dorit să surprindă 
într-o formulă contrastul dintre o caracteristică și superlativul 
acesteia. O persoană poate avea un scor ridicat în mulțimea 
oamenilor inteligenţi, însă un scor sensibil mai scăzut în mulțimea 
oamenilor foarte inteligenţi. 


Rezultatul concentrării scorului de apartenenţă la o mulţime se 
obţine prin ridicarea la pătrat a scorului respectiv. Acest artificiu 
se bazează pe observaţia pertinentă a faptului că un număr 
subunitar ridicat la pătrat generează tot un număr subunitar însă 
mai mic. Ridicarea la pătrat (concentrarea scorului) este 
echivalentul matematic al aplicării atributului “foarte” din cadrul 
limbajului. 


De exemplu, dacă o persoană are un scor de 0.8 în cadrul mulțimii 
oamenilor inteligenţi, va avea un scor de 0.82 = 0.64 în cadrul 
mulțimii oamenilor foarte inteligenți. 


Dilatarea. In alte situaţii dorim să relaxăm oarecum criteriile de 


atribuire a apartenenţei la o mulțime. Uneori, aceste criterii pot fi 
atât de restrictive încât nici unul dintre cazurile studiate ori 
cunoscute nu poate să atingă scoruri înalte de apartenenţă. De 
exemplu, puţine persoane se pot lăuda cu un comportament 
perfect moral, dacă prin moralitate înţelegem respectarea unor 
standarde foarte înalte de conduită și comportament. Totuși, 
foarte multe persoane au un comportament aproape de moralitate, 
chiar dacă uneori sunt departe de standardele sociale acceptate. 

De aceea, este nevoie de relaxarea acestor criterii: în loc să 
atribuim scoruri de apartenență la mulțimea oamenilor (perfect) 
morali, am putea să atribuim scoruri de apartenenţă la mulțimea 
oamenilor aproape morali. Ragin utilizează expresia, “mai mult sau 
mai puţin” (morali), însă în opinia mea se induce o confuzie cu 
teoria, generală a mulțimilor vagi, unde “mai mult sau mai puţin” 
înseamnă apartenență parţială la o mulţime. 


Cuvântul “aproape? relaxează restricțiile într-un mod 
complementar, opus modului în care cuvântul “foarte” întărește 
restricțiile de apartenenţă la o mulţime. De aceea, rezultatul 
dilatării unui scor se obţine prin extragerea radicalului din scorul 
respectiv (operaţiunea, inversă ridicării la pătrat): dacă o persoană 
are un scor de 0.4 în cadrul mulțimii oamenilor inteligenţi, va avea 
un scor de v0.4 = 0.63 în cadrul mulțimii oamenilor aproape 
inteligenţi. 


Teoria mulțimilor vagi se află într-o continuă dezvoltare, nu doar în 
științele social-umane, ci în toate ramurile științei. De exemplu, ideile 
avansate de Zadeh au prins rădăcini puternice în comunitatea științifică 
japoneză, care le utilizează pentru dezvoltarea unor algoritmi de 
inteligență artificială. Aparatele electro-casnice au devenit acum 
inteligente: unele frigidere monitorizează stocul unui produs și au funcţii 
de comandă prin Internet pentru o nouă aprovizionare atunci când 
stocul este pe final. Interpretarea comenzilor vocale de către calculator 
sunt deja o realitate, însă aplicarea mulțimilor vagi permit computerelor 
să interpreteze corect nuanţe ale limbajului uman. 


5.3.3 Calibrarea mulțimilor vagi 


În general, obţinerea scorurilor de apartenenţă la mulțimile vagi (de la 0 
la 1) pornește de la o variabilă numerică iniţială (datele brute), apoi se 
aplică niște simple transformări pentru obţinerea scorurilor fuzzy. 


Operaţiunea de calibrare este fundamental diferită de măsurarea utilizată 
în analiza cantitativă. Ragin (2008a,b) arată foarte clar diferența dintre 
cele două, utilizând niște exemple simplu de înțeles. Pornește de la valorile 
venitului per capita pentru 24 de tari, în ordine descrescătoare, începând 
cu Elveţia (cu un venit per capita de 40110$) până la Burundi (cu un 
venit per capita de 110$). 


La o transformare matematică naivă, luând cel mai mare scor drept 
reper pentru includerea în “mulțimea ţărilor dezvoltate”, Elveţia ar avea 
un scor fuzzy de 40110/40110 = 1 (o apartenență perfectă la această 

mulțime), iar Burundi ar avea un scor fuzzy de 110/40110 = 0.003 
(practic o apartenență egală cu zero, sau o excludere totală din această 
mulțime). 


A doua tara ca mărime a venitului per capita ar fi Statele Unite, cu un scor 
de apartenenţă de 34400/40110 = 0.858 adică o apartenenţă foarte mare 
(dar nu completă). Utilizând acest procedeu artificial, se poate observa 
că vom avea întotdeauna doar o singură tara cu o apartenenţă totală, la 
această mulțime, restul având scoruri de apartenență proporțional mai 
mici. 

Această transformare mecanică este însă incorectă, din mai multe motive. 
Pe de o parte, pentru că sunt multe tari (nu doar una) pe care le-am 
putea. considera, ca fiind “dezvoltate”: după toate criteriile, Statele Unite 
ar trebui să aibă o apartenenţă totală la această mulțime, nu doar un scor 
de 0.858. Pe de altă parte, foarte important, efectul produs de o unitate 
de măsură al venitului per capita pentru dezvoltarea socială este complet 
diferit la ţările cu un venit înalt, fata de ţările cu un venit scăzut. Efectul 
nu este nici pe de parte algebric, matematic, în sensul în care diferența 
dintre 40000 și 39000 este de 1000, aceeași diferență fiind și între 2000 
și 1000. Deși diferența matematică este aceeași, nu se schimbă aproape 
nimic în traiul de zi cu zi al cetăţenilor, dacă venitul per capita crește de 
la 39000 la 40000, însă o creștere de la 1000 la 2000 reprezintă o dezvoltare 
socială explozivă, întrucât venitul per capita se dublează ca mărime. 


În măsurarea cantitativă a conceptelor, întreaga cantitate de variaţie este 
considerată la fel de importantă: si cea care crește venitul per capita de la 
39000 la 40000, și cea care crește de la 1000 la 2000. Pentru instrumentele 
de lucru cantitative, ambele creșteri sunt la fel de mari însă în lumea 
reală cele două produc efecte complet diferite, în zone geografice diferite. 
Pentru o tara săracă din Africa, o creștere de 500$ produce efecte sociale 
mult mai importante decât o creştere de 10000$ în Elveţia. 


Un alt motiv important este legat de validitatea utilizării matematice a 
venitului per capita, ca indicator al dezvoltării sociale. Tarile 
exportatoare de petrol afișează un venit per capita extrem de înalt, ceea 
ce ar putea să conducă la impresia că și nivelul de dezvoltare al ţărilor 
respective este la fel de înalt, însă realitatea este că nivelul de dezvoltare 
este disproporționat de mic în comparaţie cu mărimea venitului per 
capita. Realitatea “nu pare” să concorde cu matematica proporțională, 
ceea ce conduce la un paradox al lipsei de concordanţă între mărimea 
indicatorului de dezvoltare (venitul per capita) și nivelul real de 
dezvoltare al unei tari. Din acest motiv, în cercetarea cantitativă se 
apelează la indici compuși din mai multe componente, pe baza 
operationalizarii conceptului și despărțirea acestuia în dimensiuni si (de 

obicei) mai multi indicatori. Indicii compuși (agregati după o metodă 
sau alta) repară întrucâtva problema validității, însă au aceeași 
senzitivitate la tratamentul egal pentru întreaga cantitate de variaţie 
rezultată. 


Toate aceste argumente conduc la ideea că ar trebui să existe niște “puncte 
de reper” în funcţie de care să putem aprecia dacă o ţară aparţine sau 
nu la mulţimea țărilor dezvoltate. De exemplu, am putea considera că 
ţările dezvoltate au un venit per capita de minim 20000$, atfel încât toate 
ţările care au o valoare cel putin egală (sau mai mare) decât aceasta vor 
fi complet incluse în mulțimea țărilor dezvoltate. 


Valoarea de 20000$ nu a rezultat din analiza variaţiei vreunui eșantion, 
nici din analiza cantitativă a tuturor ţărilor cunoscute. Este un punct 
de reper complet subiectiv, obținut din experienţa cercetătorului sau prin 
consensul comunităţii academice, în legătură cu care se consideră că o 
tara este in mod sigur dezvoltată. 


Este un proces de standardizare a unor valori, similar celui care a stabilit 
valoarea de 0° Celsius când apa îngheaţă, sau valoarea de 100° Celsius 
când apa fierbe. Acestea nu sunt niște valori fundamentale, matematic 
universale, ci doar niște puncte de reper, niște standarde agreate în cadrul 
comunităţii academice din fizică: valorile la care apa își schimbă starea 
de agregare. 


Ragin le numește “ancore calitative”, iar pentru mulțimile vagi acestea 
definesc trei praguri: cel de includere completă, cel de excludere completă 
si punctul de mijloc. Acest proces de calibrare reprezintă o punte de 
legătură între cercetarea calitativă si cercetarea cantitativă, întrucât: 


e stabilirea ancorelor de calibrare este un proces în esenţă calitativ; 


e derivarea scorurilor de includere în mulțime este un proces 
cantitativ. 


Figura 5.13 arată două procese diferite de calibrare. Prima diagramă, 
cea din stânga, împarte valorile condiţiei cauzale în două grupuri, prin 
stabilirea unui prag cu ajutorul căruia valorile mai mici decât pragul vor fi 
recodificate cu valoarea 0, iar cele mai mari decât pragul vor fi recodificate 
cu valoarea 1. 


Se poate observa ușor faptul că pragul respectiv nu diferenţiază foarte 
bine între valorile din imediata vecinătate. Dacă ar fi mutat puţin mai 
la stânga, valoarea imediată, ar fi recodificată cu 1 în loc de 0. Praguri 
aproape egale ca valoare vor determina recodificări diferite ale unor valori, 
ceea ce înseamnă că valorile nu se grupează în mod natural în două grupuri 
distincte. 

Figura 5.13: Calibrarea cu mulțimea “tari dezvoltate” 


a. În mulțimi distincte 0 si 1 b. În mulțimi vagi, de la 0 la 1 
0 1 0 1 

Aceleasi valori, in diagrama b. din partea dreapta, sunt recodificate cu 
ajutorul unei functii logistice unde au fost specificate trei praguri: 


e cel din stânga determina punctul de excludere completa (E), iar 
valorile mai mici decât pragul for fi automat recodificate cu valoarea 
0; 


e cel din mijloc (M), valorile mai mari decât acesta fiind mai mult in 
interiorul mulțimii decât în afara ei, iar valorile mai mici fiind mai 
mult în afara mulțimii decât în interiorul acesteia; 


e cel din dreapta determină punctul de includere completa în mulțime 
(1), iar valorile mai mari decât pragul vor fi automat recodificate cu 
valoarea 1. 


Toate valorile dintre pragurile E si I sunt recodificate cu valori continue 
între 0 si 1. Acestea sunt aranjate în ordine crescătoare, de la aproape 
(dar putin mai mari) ca 0 imediat în dreapta pragului E, până la aproape 
(dar putin mai mici) ca 1 în stânga pragului I. În loc de o funcţie brusc 
crescătoare ca în diagrama a. (care desparte valorile în două grupuri 
distincte), funcţia din diagrama b. este ușor crescătoare, specifică pentru 
o funcţie logistică. 


Orice condiție cauzală numerică (de exemplu venitul per capita) poate fi 
transformată în scoruri de mulțimi vagi, obținându-se valori între 0 si 1. 
Indiferent de unitatea de măsură a condiţiei numerice iniţiale (ani, 
kilograme, bani etc.) pot fi obţinute scoruri vagi între 0 și 1, unde 0 
înseamnă, că valorile iniţiale nu intră deloc în mulțimea respectivă, iar 1 
înseamnă că sunt complet incluse în mulţime. Orice valori între 0 si 1 
arată “cât de mult” sau “cât de puţin” sunt incluse valorile respective în 
mulțime. 

Figura 5.14: Calibrarea cu mulțimea “tari cel putin mediu dezvoltate” 


1 GOOOCCCOO O_O 
I 
M 
E 
0 


Valorile pragurilor E, M si I sunt stabilite in mod calitativ de catre 
cercetător, nu există nicio formulă matematică capabilă sa stabilească 
aceste valori în mod automat. Acest lucru se datorează definiţiei cu care 
lucrează cercetătorul atunci când descrie mulțimea în care vor fi 
calibrate valorile inițiale. De exemplu, dacă mulțimea se numește “tari 
dezvoltate” vom avea un set de praguri, însă dacă mulțimea se numește 
“tari cel putin mediu dezvoltate” atunci toate pragurile trebuie mutate 
mai la stânga, în funcţie de definiţia cercetătorului cu privire la ceea ce 
este comun acceptat ca fiind o tara “mediu dezvoltată”. Figura 5.14 
arată un posibil astfel de scenariu. 


În genul acesta de calibrări se lucrează cu cuvinte (“dezvoltată”, sau 
“mediu dezvoltată” etc.) și trebuie subliniat faptul că niciun calculator 
din lume și nicio formulă matematică magică nu va putea înlocui 
judecata, cercetătorului cu privire la definirea și interpretarea acestor 
cuvinte. De aceea, stabilirea pragurilor (procesul de calibrare în sine) 
este o etapă în esenţă calitativă, iar scorurile obţinute sunt în esență 
cantitative. 


De aceea, procesul de calibrare face o demonstraţie excelentă de fuziune 
si complementaritate între cercetarea calitativă si cea cantitativă. 
Niciuna dintre acestea nu ar fi reușit să obţină scorurile finale fără 
cealaltă. Pe de o parte, stabilirea calitativă a unor praguri fără 
cunoștințele de funcţie logistică, specific cantitative, nu putea duce 
nicăieri, dar nici funcţia logistică, matematică, nu putea deriva în mod 
corect pragurile respective fără interpretarea calitativă a mulțimilor cu 
care se lucrează în definițiile teoretice. 


Alegerea de a numi mulţimea țărilor “cel putin mediu dezvoltate” poate să 
para ciudată, însă nu este întâmplătoare. Este singura formulare verbală 

Figura 5.15: Calibrarea cu mulțimea “tari mediu dezvoltate” 


a. În mulțimi distincte 0 si 1 b. În mulțimi vagi, de la 0 la 1 
0 1 0 0 1 0 

care permite o aranjare crescătoare a valorilor dintre pragurile M și I, 
iar toate valorile din dreapta pragului I să fie recodificate cu 1 (cu alte 
cuvinte și ţările “dezvoltate” fac parte din mulțimea ţărilor “cel puțin 
mediu dezvoltate”). 


O cu totul altă poveste o spune formularea mulțimii ţărilor “mediu 
dezvoltate”. În această situație, țările foarte sărace (cele mai din stânga) 
nu fac parte din mulțime, la fel ca și în cazul ţărilor dezvoltate. Pe de 
altă parte însă, o tara ca Elveţia sau una ca Statele Unite sunt tari in 
mod evident dezvoltate, deci nici acestea nu fac parte din mulțimea 
țărilor “mediu” dezvoltate. 


La fel ca în cazul precedent, funcţia de apartenenţă, la mulțimea, țărilor 
“mediu” dezvoltate are o pantă ascendentă în partea din stânga, însă pe 
măsură ce venitul per capita crește tot mai mult (pe măsură ce se apropie 
de mulțimea ţărilor dezvoltate) funcţia de apartenenţă scade pe măsură. 


Diagrama 5.15.a arată calibrarea în mulțimi distincte a ţărilor mediu 
dezvoltate. Este nevoie de două praguri pentru a delimita zona “medie” 
de celelalte tari. În această situaţie, ţările sărace vor fi codificate cu 0, 
iar țările bogate (dezvoltate) for fi codificate si acestea cu 0 întrucât nu 
sunt tari mediu dezvoltate. Doar ţările din mijloc pot fi codificate cu 1. 


Diagrama 5.15.b arată un lucru similar pe mulţimi vagi, cu cele două 
pante ascendentă si descendentă. La calibrarea în mulțimi vagi a ţărilor 
dezvoltate, pentru un singur prag pe mulţimi distincte au fost necesare 
trei praguri pe mulţimi vagi, la o singură pantă ascendentă. În mod 
similar, pentru fiecare dintre cele două pante la mulțimea ţărilor mediu 
dezvoltate sunt necesare câte trei praguri, rezultând un total de șase: 


e două de excludere completa (Ej si E»): toate cazurile din stânga lui 
E și din dreapta lui E2 sunt automat codificate cu 0; 

e două de mijloc (Mı si Mz): toate valorile din stânga lui Mı și din 
dreapta lui M2 sunt mai mult în afara mulţimii, iar cele dintre M1 
si M2 sunt mai mult în interiorul mulțimii decât în afara ei; 


e două de includere completă în mulţime (I; si I2): toate cazurile 
dintre acestea sunt automat codificate cu 1. 


Funcţiile de apartenenţă pot avea foarte multe forme: in formă de S, în 
formă de S inversat, pătratice, trapeziodale (cu baza în jos, cu baza in 
sus) etc. Alegerea formei corecte pentru calibrarea mulțimilor este direct 
dependentă de cunoaşterea domeniului studiat, precum și de 
interpretarea calitativă a denumirii mulțimii. Pentru mulțimile vagi, 
este nevoie de un minim de 3 praguri, iar pentru funcţiile care prezintă 
pante atât ascendente cât și descendente este nevoie de specificarea a 6 
praguri. Compararea mărimii acestora, în ordinea cronologică a 
specificării lor, determină ascendenta sau descendența pantelor asociate. 


Calibrarea mulțimilor are și alte forme. Ceea ce a fost prezentat în 
această secțiune reprezintă așa-numita “atribuire directă”: odată 
stabilite pragurile, toate valorile care sunt în afara, lor vor fi recodificate 
fie cu 0 dacă sunt mai mici decât pragul de excludere, fie cu 1 dacă sunt 
mai mari decât pragul de includere completă. 


Ragin (2008b) demonstrează și o altă metodă, care utilizează 
aproximarea pe o funcţie logistică, cu o etapă intermediară care 
utilizează estimarea logaritmului șanselor de succes pentru apartenența 
deplină la o mulțime. Exprimarea pare puţin complicată, însă este 
perfect naturală pentru utilizatorii care au cunoștințe de bază în 
regresia, logistică. 


Marea majoritate a calibrărilor de mulțimi vagi sunt efectuate, în 
prezent, utilizând funcţia logistică propusă de Ragin (există desigur 
programe software specializate care calculează valorile calibrate). 
Această secţiune are rolul de a clarifica necesitatea “calibrării” 
mulțimilor, înțelegerea deplină a diferitelor metode de calibrare și a 
diferențelor dintre acestea necesita studiul aprofundat al referintelor de 
specialitate. 


5.3.4 Analiza de necesitate 


Înainte de a analiza datele cu ajutorul tabelei de adevăr, unde rezultatele 
obţinute se referă la suficienta, primul pas în analiza calitativ-comparativa 
este analizarea relaţiei de necesitate între fiecare condiţie cauzală (luată 
individual) și fenomenul studiat. 

Ca si în cazul mulțimilor distincte, relaţia de necesitate este una în care o 
condiție cauzală este o supramultime a fenomenului studiat. În mulțimile 
vagi, aceasta înseamnă că toate scorurile de apartenenţă ale unei condiţiei 
cauzale X trebuie să fie mai mari sau egale cu scorurile de apartenenţă la 
fenomenul studiat Y: 


Xey 


Pentru ca X să fie o condiție necesară pentru Y, scorurile de apartenență 
în multimea X trebuie să fie în mod consistent mai mari sau egale cu 
scorurile de apartenență în mulțimea Y: 


Xi > Y; 


Spre deosebire de multimile distincte, unde relatia de necesitate se poate 
observa usor cu ajutorul unui tabel incrucisat, in cazul multimilor vagi 
aceasta ultima inegalitate se poate observa cu ajutorul unei diagrame de 
imprastiere. La multimile distincte exista un numar finit de celule ale 
tabelului incucisat, iar oricare dintre cazuri apartine uneia dintre aceste 
celule, insa la multimile vagi oricare combinatia dintre doua scoruri fuzzy 
este fi reprezentată cu ajutorul unor coordonate într-un sistem cartezian, 
iar punctul respectiv poate să fie poziționat oriunde în cadrul acestui plan 
XoY. 


Atunci când scorurile pe condiția cauzală X sunt în mod sistematic mai 
mari decât scorurile pe fenomenul studiat Y, punctele reprezentate de 
aceste coordonate ar trebui să se regăsească în triunghiul din partea din 
dreapta jos (sub diagonala principală) a sistemului cartezian XoY, aşa 
cum este prezentat în figura 5.16. 


În această figură, se poate observa că toate punctele se află sub diagonala 
principală, ceea ce înseamnă că toate coordinatele pe axa orizontală oX 
sunt mai mari decât coordonatele pe axa verticală oY. 


Exemplul oferit de Ragin (2000, p.215) este perfect asupra relaţiei de 
necesitate: jucătorii de basket care se antrenează mult vor înscrie și multe 
coșuri. Din această afirmaţie rezultă că antrenamentul este o condiție 
necesară (dar nu și suficientă) pentru a înscrie coșuri într-un meci de 
baschet. Vor fi desigur multe cazuri (în fapt cele mai multe cazuri) în 
care jucătorii care se antrenează mult nu vor înscrie foarte multe coșuri, 
ceea ce înseamnă că scorurile pe axa oX vor fi în mod sistematic mai mari 
decât scorurile pe axa oY. 


In termeni de mulţimi, spunem că mulțimea jucătorilor care înscriu multe 
coșuri (Y) este o submulțime a jucătorilor care se antrenează mult (X). 

Figura 5.16: X este o condiţie necesară: X<Y 

Sau invers, toți jucătorii care se antrenează înscriu de obicei și coșuri, 
însă nu la fel de multe coșuri pe cât de mult se antrenează (altfel spus, 
mulțimea jucătorilor care se antrenează este o supramultime a jucătorilor 
care înscriu coșuri). 


Orice caz poziționat deasupra diagonalei duce la întreruperea imediată a 
relaţiei de necesitate completă a lui X pentru Y. De exemplu, pot fi și 
jucători care se antrenează puţin și totuși înscriu destul de mult 
(datorită unui talent înnăscut), ceea ce înseamnă că antrenamentul nu 
este întotdeauna o condiţie necesară pentru a înscrie. 


Totuși, într-o situaţie extremă în care toate cazurile se află sub diagonală 
mai puţin unul, nu se poate anula complet afirmaţia de necesitate, ci s-ar 
putea afirma că X este în foarte mare măsură o condiție necesară pentru 
producerea, fenomenului Y. 


Această sintagmă “în foarte mare măsură” poate fi transformată, în fapt, 
într-o măsură numerică a cărei mărime ne va spune cu exactitate în “câtă” 
măsură este X necesară pentru Y: 


L min(X;, Y;) 
LY 


[0,1] 


In operatiile cu multimi vagi, minimul dintre doua valori arata intersectia 
dintre acestea, ceea ce înseamnă că formula se poate traduce in acest fel: 

cât de mare este intersecţia dintre X și Y, raportată la întreaga mărime 
a lui Y (sau cât de mult acoperă această intersecție din mulțimea Y). 
Ținând cont că mulțimea X este mai mare decât mulțimea Y (întrucât X 
este necesară), această formulă arată cât de mult este inclusă mulțimea 
Y în mulțimea X: cu cât mai inclusă este Y, cu atât mai necesară este se 
dovedește a fi X pentru Y. 


Dacă mulțimea Y este complet inclusă în mulţimea X, înseamnă că 
intersecţia este la fel de mare ca Y (altfel spus Y este complet 
intersectată cu X) iar formula va genera un scor egal cu 1, fapt care 
demonstreaza, la fel ca in cazul multimilor distincte, caracterul de 
necesitate a lui X pentru Y. 


În cazul in care Y nu este complet inclusă in mulţimea X, intersecţia 
dintre X si Y va fi mai mica decat totalul multimii Y iar formula va arata 
cat de consistenta este relatia de necesitate dintre X si Y: cu cat scorul 
va fi mai apropiat de 1, cu atât mai consistentă este relaţia de necesitate. 


În diagrama XoY, orice puncte deasupra diagonalei principale au 
coordonate în care scorul pe verticală (pe mulţimea Y) este mai mare 
decât scorul pe orizontală (pe mulțimea X), iar minimul dintre acestea 
scade din maximul posibil pe mulţimea Y. Orice astfel de puncte scad 
așadar din caracterul de necesitate a lui X pentru Y. 


5.3.5 Analiza de suficienta 


Ca si în cazul mulțimilor distincte, conceptele de necesitate și suficienta 
sunt complementare și explicabile prin intermediul conceptelor de 
includere și acoperire. Dacă în cazul relaţiei de necesitate, mulțimea Y 
este inclusă în mulțimea X (este o submulțime a acesteia), în cazul 
relaţiei de suficienta, mulțimea X este inclusă în mulțimea fenomenului 
studiat Y. 


In cazul mulțimilor vagi, o condiţie cauzala X este inclusă într-o mulțime 
Y (este o submulțime a acesteia) dacă toate scorurile de apartenență la 
mulțimea X sunt mai mici decât scorurile de apartenenţă la mulțimea Y: 


x= (X; < Y;) 


In această situație, se poate spune că X este o condiție suficientă pentru 
producerea fenomenului Y. Intr-o diagramă XoY, aşa cum este 
prezentată în figura 5.17, toate punctele se află poziționate deasupra 
diagonalei principale, exact invers ca în cazul relației de necesitate. 


Pentru orice punct aflat deasupra diagonalei principale, coordonata pe 
axa orizontală oX este un număr mai mic decât cel aferent coordonatei 

Figura 5.17: X este o condiţie suficientă pentru Y, adică X>Y 

pe axa verticală oY, fapt care demonstrează relația de includere a mulțimii 
X în mulțimea Y. 


Orice punct aflat sub această diagonală scade din consistenţa relației de 
suficienta a lui X pentru Y. Pentru o proporție mică de astfel de cazuri, 
scorul de consistență a relaţiei de suficienta va fi cu putin mai mică decât 
1, însă dacă multe astfel de cazuri apar în diagrama XoY, atunci scorul 
de consistenţă poate să scadă foarte mult 


Într-un mod similar cu formula pentru necesitate, se poate deriva o 
formulă asemănătoare pentru relaţia de suficienta: 


L min(X;, Yi) 
LXi 


[0 ,1] 


În această formulă, partea de la numărător este identică şi arată 
intersecția dintre X și Y (minimul dintre cele două valori pentru fiecare 
punct), însă această sumă rezultată este raportată la suma scorurilor pe 
mulțimea X. Cu alte cuvinte, formula arată cât de consistentă este 
relația de suficienta a mulțimii X pentru mulțimea Y: cu cât scorul final 
va fi mai aproape de 1, cu atât mai consistentă va fi această relaţie. 

5.3.6 Includere și acoperire 


Ambele relaţii (necesitate și suficienta) dintre o condiţie cauzală X si un 
fenomen Y se bazează, așa cum am văzut în secţiunile anterioare, pe 
conceptul de includere a unei mulţimi în cealaltă mulțime. Cele două 
formule pentru incluziune se folosesc în mod intermitent, una fiind 
reversul celeilalte pentru incluziune și acoperire, întocmai ca două fete 
ale unei monede. 


Determinarea relaţiei dintre o condiție cauzală și un fenomen de interes 
începe cu analiza de incluziune pentru necesitate, după formula arătată 
mai devreme: 


: D min (Xi 7 Y;) 
inclyey = >=. 

LY; 
Interpretarea mărimii coeficientului de incluziune este întrucâtva similară 
cu interpretarea coeficientului de corelaţie: orice scor sub 0.5 arată o slabă 
consistență a acestei relaţii, iar un scor de 1 arată o consistență perfectă. 
Un scor acceptabil nu poate fi mai mic decât 0.75, preferabil peste 0.8. 


Odată stabilită consistenţa, relaţiei de necesitate (a relaţiei de incluziune a 
mulțimii Y în mulţimea X), pasul următor este stabilirea relevantei acestei 
incluziuni. Mulțimea Y poate fi inclusă complet în mulţimea X (cu un 
scor de consistență perfectă a relaţiei de necesitate), însă este posibil ca 
acea condiţie cauzală X să fie irelevanta pentru producerea lui Y. 


De exemplu, prezența oxigenului este necesară pentru obţinerea 
performanţelor sportive. O astfel de propoziţie are logică, întrucât un 
sportiv generează foarte multe arderi în cadrul unui efort competitiv, iar 
acele arderi se bazează pe prezența oxigenului. Totuşi, este clar ca 
prezența oxigenului este irelevantă, întrucât acesta este prezent în 
extrem de multe cazuri în care performanța sportivă nu se produce. 


Numărul de cazuri în care performanţa este asociată cu prezența 
oxigenului este foarte mic, în raport cu numărul total de cazuri în care 
oxigenul este prezent. În termeni de mulţimi, acest lucru se traduce prin 
faptul că submultimea Y acoperă o foarte mică parte dintr-o mulțime X 
foarte mare. Acest scor de acoperire este dat de următoarea formulă: 


L min(X;, Y;) 
Xi 


COUxey = 


Formula nu arata altceva decat gradul in care intersectia dintre X si Y 
acopera totalul cazurilor in care X este prezenta. Este usor de observat ca 


5.3 Analiza cu mulțimi vagi 179 


Tabelul 5.13: Scoruri de apartenenţă la două mulţimi distincte bivalente 


a. Datele brute b. Încrucișarea dintre X si Y 
X 
0 1 

X Y min(X , Y) 
0 0 0 1 1 5 
1 0 0 
0 1 0 Y 
1 1 1 0 2 2 
1 1 1 
1 1 1 
1 0 0 
1 1 1 
1 1 1 
0 0 0 

6 5 


această formulă este exact aceeași cu formula de incluziune pentru relația 
de suficienta. 


Cu cât mai mare este scorul de acoperire a lui Y peste X, cu atât mai 
relevanta va fi conditia X in calitate de conditie necesara pentru 
producerea fenomenului Y. 


Aceste formule sunt valabile atat pentru multimile vagi cat si pentru 
multimile distincte. In cazul celor distincte bivalente, scorurile de 
apartenenţă iau doar două valori: 0 si 1. Minimul dintre orice astfel de 
perechi nu poate fi decât fie 0 (dacă cel putin una dintre cele două 
prezintă valoarea, 0), fie 1, atunci când ambele sunt prezente. 


Suma acestor intersecţii (a minimului dintre toate perechile de valori) se 
dovedește a fi egală cu exact celula c din tabelul 5.3). Pentru 
exemplificare, să luăm datele din tabelul 5.13.a. Din cele 10 cazuri 
prezetate, în șase dintre acestea este prezentă fenomenul Y, iar dintre 
acestea în cinci cazuri este prezentă și condiția cauzală X, încrucișarea 
fiind prezentată în tabelul 5.13.b. 


În cazul mulțimilor distincte bivalente, formula pentru incluziunea în 
cazul relaţiei de necesitate a lui X pentru Y este: 


2. 5 20 
a+c 1+5 6 


incly—y = 


Rezultatul acestei formule este identic cu acela din formula pentru multimi 
vagi, întrucât suma pentru coloana min(X , Y) este egală cu 5 iar suma 

pentru coloana corespunzătoare mulțimii Y este egală cu 6: 


înclx<y = alia Yi) = > 
1 


Așadar, formula pentru mulțimi vagi este universal valabilă, atât pentru 
mulțimile vagi cât si pentru mulțimile distincte (fie acestea bivalente sau 
multivalente). Spre deosebire de analiza cantitativă (statistică si 
probabilistică), relaţia de necesitate nu este simetrică pentru prezenţa, și 
absenţa fenomenului: dacă o condiţie cauzală este necesară pentru 
producerea fenomenului de interes, această afirmaţie nu spune absolut 
nimic despre cazurile în care fenomenul nu se produce. 


În analiza statistică, un coeficient de corelație spune aceeași poveste 
despre toate cazurile (fie că variabila dependentă se produce sau nu), în 
schimb în analiza comparativă trebuie făcute analize separate pentru 
prezenţa și pentru absenţa fenomenului. 


In ce priveşte relaţia de suficienta, includerea mulţimii X în mulţimea Y 
este dată de formula: 


s D min (Xi 5 Y;) 
inclxsy = 

LX; 
Daca scorul rezultat din aceasta formula este suficient de aproape de 1, 
atunci se in pasul urmator se determina relevanta conditiei X in relatia 
de suficienta pentru producerea lui Y, cu ajutorul formulei reversate din 
incluziunea pentru necesitate: 


in (X;, Yi; 
COUXx>y = Ł di ) 
1 


Cu cât mai mult acoperă X din mulțimea Y, cu atât mai relevantă va fi 
această condiţie pentru relaţia de suficienta în producerea fenomenului de 
interes Y. 


Rareori se va întâmpla ca o singură condiţie cauzală să fie necesară 
şi/sau suficientă pentru producerea unui fenomen Y. Fenomenele sociale 
au o structură cauzală mult mai complexă, în cele mai multe din cazuri 
mai multe combinaţii (conjunctii sau disjunctii) de condiţii cauzale fiind 
necesare pentru obținerea unui scor înalt de consistență a relației 
respective. 


Pentru relaţia de suficienta, faptul că toate scorurile de apartenenţă, la 
mulțimea Y sunt mai mari decât cele pentru mulțimea X înseamnă că 


5.3 Analiza cu mulțimi vagi 181 


mai sunt și alte condiţii (sau combinaţii de condiţii) cauzale care 
contribuie la producerea fenomenului Y. Din acest motiv, analiza de 
suficienta este foarte importantă în metodologia analizei 
calitativ-comparative. Prin utilizarea acesteia, se poate observa dacă 
modelul explicativ construit pe baza condiţiilor cauzale selectate este 
sau nu suficient (vom vedea în secţiunile care urmează că analiza de 
suficienta poate fi aplicată nu doar pentru o singură condiţie cauzala, ci 
si pentru o combinaţie de condiţii cauzale). 


5.3.7 Tabela de adevăr 


În secțiunea 5.1.5 au fost prezentate noţiunile de bază pentru construirea 
unei tabele de adevăr bazate pe mulțimi distincte. În esenţă, o tabelă de 
adevăr este o formă de reprezentare a ceea ce Lazarsfeld (1937) numea 
faimosul său concept de “spaţiu de proprietăţi”, bazat pe o tehnică a 
construcției de tipologii. 


Tehnica lui Lazarsfeld identifică anumite compuneri (combinaţii unice) de 
atribute ale unui concept, iar fiecare dintre acestea generează un concept 
separat, compus. Atributele componente se pot aranja într-un tabel de 
contingenta, procedura fiind demonstrată recent de Sandu (2011). 


Construirea spaţiilor de proprietăţi a fost reluată de Elman (2005), care 
arată. că fiecare celulă din acest tabel captează câte o grupare unica de 
de atribute ale unui concept, iar sarcina cercetătorului care construiește 
tipologii este aceea de a clasifica un caz într-una sau alta dintre aceste 
combinaţii de atribute. În abordarea lui Elman (p.5), fiecare tipologie se 
bazează pe o teorie care poate fi derivată în mod inductiv din observaţii 
sau în mod deductiv utilizând metode formale. Dimensiunile spaţiului 
de proprietăţi sunt oferite de variabilele pe care cercetătorul le utilizează 
în teoria sa, iar conţinutul celulelor din acest spaţiu provine din logica 
teoriei și din implicaţiile logice ale acesteia. 


Între tabelele de contingenta și tabelele de adevăr există o corespondenţă 
exactă, singura diferență majoră fiind aceea că cele de contingenta afișează 
informaţia într-un număr de celule, în timp ce tabelele de adevăr afișează 
aceeași informaţie într-un număr de linii. Tabelele 5.14 afișează ambele 
posibilităţi, atât pentru încrucișări 2x2 cât și pentru 2x3. Acestea sunt 
două exemple foarte simple, însă tabelele încrucișate devin din ce în ce 
mai dificil de afișat la fiecare introducere a unei noi proprietăţi. 


În esenţă, dificultatea vine din faptul că un tabel încrucișat este limitat 
la afișarea în doar două dimensiuni (poate să crească numai pe orizontală 
sau numai pe verticală), așa încât introducerea unei a treia proprietăţi 
C ar însemna încă un set de linii pe orizontală, de exemplu. Lucrurile 

Tabelul 5.14: Spaţii de proprietăţi: 


a. 2X2 b. 2x3 
0 1 0 1 2 
1 a c 1 a c e 
0 b d 0 b d f 
c. tabelă de adevăr 2x2 b. tabelă de adevăr 2x3 
A B 
aoe d. 0.15 
0 0 b 0 1 d 
0 1 d 0 2 f 
1 0 a 1 0 a 
Te J ve 1 1 c 
1 2 e 


se complica pana cand afisarea devine aproape imposibila, la 4 sau 5 
proprietăţi. În schimb, această problemă este foarte simplă pentru tabela 
de adevăr, întrucât aceasta crește pe o singură dimensiune: numărul de 
rânduri, pentru fiecare nouă proprietate introdusă pe coloane. 


Pentru oricât de multe proprietăţi introduse în analiză, tabela de adevăr 
va avea un număr finit de linii, egal cu numărul de celule ale unui tabel 
încrucișat multidimensional. Acestea pot fi calculate foarte simplu, 
numărul total fiind chiar produsul numărului de stări (categorii) ale 
fiecărei proprietăţi. Pentru două proprietăţi cu două categorii fiecare (0 
- prezenţă, 1 - absență), numărul total va fi egal cu 2 x 2 = 4. 


Pentru trei proprietăţi cu câte două categorii fiecare, numărul total este 
2 x 2 x 2=8. 


Dacă numărul de categorii este egal pentru toate proprietăţile, atunci 
formula se simplifică la 2? = 8, iar pentru cazul general este: 


unde c este numărul de categorii iar k este numărul de proprietăţi. 

Cazul mai general este însă acela în care numărul de categorii este (sau 
poate fi) diferit pentru fiecare proprietate în parte, astfel încât formula 
universal valabilă este: 


C1 X C2 X- XCk 


În lucrarea Fuzzy Sets Social Science, Ragin (2000) defineşte mulțimile 
vagi ca un spațiu vectorial multidimensional cu un numär de colțuri egal 
cu 2*, unde k este numărul de condiții cauzale din QCA (același lucru 
cu numărul de atribute descriptive, sau proprietăți ale unui caz). Într-o 
relație similară atât cu tabelele de contingenta cât si cu tabelele de adevăr, 
fiecare colt al acestui spațiu reprezintă o combinaţie unică de proprietăţi, 
fapt care dovedește că Ragin reia sub o altă formă ceea ce Lazarsfeld 
avansa încă de la începutul secolului XX. 


Numărul de colțuri este de 2" întrucât pentru mulțimile vagi nu există 
mai multe “categorii” (ca în cazul mulțimilor distincte), ci doar două 
limite, minima si maximă, reprezentate de valorile 0 si 1. 


Construirea și utilizarea tabelei de adevăr pe mulțimi vagi necesita o 
introducere și o explicare amănunţită a relaţiei dintre construcţia de 
tipologii și diversele reprezentări ale tabelelor de contingenta asociate. 


Cel mai simplu exemplu de tabel de contingenta este cel 2 x 2 din figura 
5.18.a, reluat în figura 5.18.b într-o formă suplimentară, grafică. 


După cum se poate observa, există o corespondenţă exactă între cele patru 
celule ale tabelului de contingență (diagrama a.) si cele patru colţuri 
ale spaţiului bidimensional (diagrama b.), iar ambele pot fi mai departe 
reprezentate într-o tabelă de adevăr ca în tabelul 5.14.c 


Aceasta este o reprezentare fidelă a spaţiului de proprietăţi a lui 
Lazarsfeld, care în utilizarea lui Ragin se numește “spaţiu vectorial” (in 


Figura 5.18: Tabel încrucişat: 


a. formă tabelara b. spaţiu vectorial bidimensional 
0 1 a (10) c (11) 
1 a c 
0 b d 


b (00) d (01) 

Figura 5.19: Poziționarea unui caz într-un spaţiu vectorial bidimensional 


(10) (11) 
DE aia ii oa fi Q 
(00) (01) 


acest exemplu bidimensional). Așa cum am văzut, “proprietăţile” din 
acea tehnică a construcției de tipologii poartă numele de “condiţii 
cauzale” în analiza calitativ-comparativă. In această perspectivă, este 
important de menţionat faptul că tabela de adevăr se construiește numai 
pentru configuraţia de valori ale condiţiilor cauzale, nu și pentru valorile 
de prezenţă sau absență ale fenomenului rezultat. 


Atunci când aceste două proprietăţi sau condiții cauzale au valori distincte 
(crisp), construirea tabelei de adevăr este extrem de facilă. Problema 
este putin mai complicată atunci când valorile condiţiilor cauzale sunt 
măsurate pe mulțimi vagi, cu scoruri de apartenenţă oriunde între 0 și 1. 


Rezolvarea este însă relativ simplă cu ajutorul spaţiului vectorial 
(bi)dimensional, în care orice caz (combinaţie de valori fuzzy) are niște 
coordonate pe orizontală și verticală. De exemplu, în figura 5.19, un caz 
prezintă valoarea de 0.11 pentru proprietatea A și 0.92 pentru 
proprietatea B, iar combinaţia respectivă este reprezentată de punctul 
albastru, poziționat foarte aproape de colțul (01) al spaţiului vectorial. 


În mulțimi vagi, cazul respectiv nu are exact coordonatele (0, 1) pentru a 
fi poziționat exact în colțul din dreapta jos, însă este suficient de aproape 
de acel colt pentru a fi poziţionat acolo. Scorul de apartenenţă la acel colt 
este de 0.89 (metoda de calcul este prezentată mai jos) si ne așteptăm ca 
scorurile de apartenenţă la celelalte trei colțuri să fie foarte mici, întrucât 
punctul respectiv se află foarte departe de toate acele colțuri. 


Metoda de calcul este extrem de simplă și face apel la operaţiunile cu 
mulțimi vagi prezentate în secțiunea 4.3, în special cele de negatie 
(NOT) si intersecţie (SI logic). Pentru oricare dintre colțuri, valoarea 0 
înseamnă absenţa proprietăţii respective (așadar scorul de apartenenţă 
trebuie negat), iar valoarea 1 înseamnă prezența proprietăţii (iar scorul 
de apartenenţă rămâne neschimbat). 


5.3 Analiza cu mulțimi vagi 185 


Pentru colţul (00), ambele scoruri trebuie negate, apoi intersectate: 
min(~A, ~B) = min(1—0.11, 1—0.92) = min(0.89, 0.08) = 0.08 


Pentru colţul (10), doar scorul pentru proprietatea B trebuie negat: 
min(A, ~B) = min(0.11, 1—0.92) = min(0.11, 0.08) = 0.08 


În fine, pentru colţul (11) se calculează doar intersecţia dintre cele două 
scoruri: 
min(A, B) = min(0.11, 0.92) = 0.11 


Spatiul vectorial este un spatiu continuu, pentru a putea reprezenta 
orice posibile valori fuzzy ale conditiilor cauzale. Exemplul anterior 
poate fi complicat mai departe prin adăugarea unei a treia condiţii 
cauzale, rezultând un spaţiu vectorial tridimensional cu 8 colţuri, ca în 
figura. 5.20 unde cazul reprezentat de punctul cu coordonate fuzzy 0.2, 
0.7 si 0.1, foarte aproape de colţul ‘aBc’ (010). 


Figura 5.20: Spaţiu vectorial tridimensional 


(101) (111) 
(100) | (110) 
(001) : REURIS EA -J (011) 
i ina na ada o” 
(000) (010) 


Pentru oricât de multe proprietăţi ale unui fenomen, sau în QCA pentru 
orice număr de condiţii cauzale k, se pot construi spaţii vectoriale cu un 
număr de colţuri egal cu 2K; 

e pentru două condiții cauzale (k = 2) vom avea 2? = 4 colțuri; 

e pentru trei condiţii cauzale (k = 3) vom avea 25 = 8 colțuri; 


e pentru patru condiții cauzale (k = 4) vom avea OF = 16 colțuri; 


e pentru orice număr arbitrar de condiții cauzale k vom avea 2k colțuri. 

Tehnica reducerii booleene pe baza comparatiei în perechi, prezentată în 
secțiunea 5.1.6, presupune existența unor mulțimi distincte, cu un număr 
finit de valori. Pe de altă parte, mulțimile vagi pot avea o infinitate 
de valori posibile, iar numărul combinațiilor posibile de valori fuzzy se 
multiplică odată cu creșterea numărului de condiţii cauzale. 


Întrucât nu este posibilă analizarea unui număr infinit de valori 
(combinaţiile dintre acestea fiind infinite), problema trebuie redusă la 
transformarea. valorilor fuzzy în valori distincte finite. Mai întâi se 
determină colțul cel mai apropiat faţă de coordonatele punctului, care 
va fi asociat mai departe cu colțul respectiv. 


Un punct (mai exact un caz care prezintă o combinaţie de scoruri fuzzy 
pe mai multe condiţii cauzale) poate avea orice astfel de coordonate în 
spaţiul vectorial, apropiindu-se mai mult sau mai puţin de oricare dintre 
colțuri, însă apropierea cea mai mare va fi asociată numai cu unul singur 
colt. 


Se obtine un scor de apartenenta partiala in oricare dintre colturi, cu 
valori între 0 si 1 (cu cât este mai apropiat de un anumit colt, cu atât 
scorul de apartenenţă va crește spre valoarea 1). Pentru un singur colt, 
apartenența parţială va avea un scor mai mare decât 0.5, iar cazul va fi 
asociat cu colţul respectiv. 


Tabelul 5.15 prezintă acelaşi spațiu vectorial tridimensional 
(corespondent celor trei condiții cauzale A, B și C), iar a patra coloană 
reprezintă apartenența parțială a punctului la fiecare dintre cele 8 
colțuri. După cum se poate vedea, cazul respectiv are o singură 
apartenență mai mare decât 0.5, la colțul (010). 


Tabelul 5.15: Apartenența cazului (0.2, 0.7, 0.1) la colțurile spațiului 
vectorial 


Apartenenta 


0.3 
0.1 
0.7 
0.1 
0.2 
0.1 
0.2 
0.1 


BPRrPrOOO OC] Pp 
FPrFOoOOrRrRFoOOo!|D 

Aceste colțuri pot reprezenta ceea ce Weber (2003) numește “tip ideal”. 
Birocratia este un tip ideal de organizare, iar fiecare tara are un sistem 
mai mult sau mai puţin birocratic (din nou, a cărui cuantificare nu poate 
fi decât vagă). Dacă proprietatea A ar însemna sărăcie, proprietatea 
B birocratie, iar proprietatea C ar însemna democraţie, atunci un caz 
care prezintă combinaţia (011) se caracterizează printr-un sistem simultan 
birocratic, democrat și care nu prezintă deloc o stare de sărăcie. 


Deși există susținători ai ceea ce se numește “ideal-type QCA”, opinia care 
pare să fie totuși unanim acceptată este că tipurile ideale nu pot fi utilizate 
ca atare în analiza întrucât acestea nu există niciodată în realitate, fapt 
care împiedică un proces corespunzător de calibrare a mulțimilor vagi 
observate. Dacă toate ancorele calitative ar fi stabilite la un nivel ideal 
mult prea departe de realitate, se pierde din puterea de discriminare între 
scorurile observate. 


Din acest motiv, se preferă înlocuirea conceptului de tipuri ideale cu cele 
de “cazuri tipice”, acestea fiind așezate în fiecare colt al spaţiului 
vectorial, iar cazurile observate sunt poziţionate înăuntrul acestui spaţiu 
prin raportare la cazurile tipice din colțuri. 


Calcularea scorurilor de apartenenţă ale cazurilor la colțurile spaţiului 
vectorial este doar un prim pas pentru derivarea întregii tabele de 
adevăr. Pasul al doilea este chiar mai important, întrucât mai ramâne 
de stabilit dacă acele 2* combinaţii de valori distincte au sau nu o 
legătură cu producerea fenomenului de interes. Dacă în primul pas au 
fost analizate scorurile de apartenență pe condiţiile cauzale şi 
poziţionarea cazurilor în spaţiul vectorial, în pasul al doilea se stabilește 
scorul distinct pentru fenomenul de interes, în dreptul fiecărui colt al 
spaţiului vectorial. 


Pentru unele dintre colţuri, vom putea stabili dacă fenomenul de interes 
se produce (valoarea 1), pentru alte colţuri vom stabili dacă fenomenul 
nu se produce (valoarea 0), iar pentru cele multe dintre colţuri nu vom 
putea spune nimic despre legătura cu prezența sau absența fenomenului, 
din lipsă de evidențe empirice. 


Întregul algoritm de transformare a mulțimilor vagi în mulțimi distincte, 
pentru obținerea tabelei de adevăr complete, a fost publicat tot de către 
Ragin (2005), care dovedește o imaginaţie incredibilă, dublată de un spirit 
constructiv demn de un întemeietor de școală. 


Pentru a exemplifica întreaga procedură, voi face apel la un set de date 
ipotetic prezentat în tabelul 5.16. Acolo se regăsesc trei condiţii cauzale 
A, B si C, precum si un fenomen de interes. Pentru fiecare dintre acestea 
sunt prezentate scorurile fuzzy ale unui număr de 8 cazuri numerotate de 

Tabelul 5.16: Set de date ipotetic cu trei condiţii cauzale și un fenomen 


la R la Rg. Intr-o cercetare reală, numărul cazurilor analizate poate fi 
mult mai mare, însă, pentru scopuri de prezentare a procedurii, este util 
un set de date de dimensiuni reduse. 


Aceste cazuri ar putea reprezenta, de exemplu, cele 8 regiuni de dezvoltare 
ale României și este o pură întâmplare faptul că numărul acestor regiuni 
este perfect egal cu numărul celor 25 = 8 colțuri ale spaţiului vectorial. 


Procedura de construcţie a tabelei de adevăr continuă cu următoarea 
observație: dacă un caz are câte o apartenență parțială la fiecare dintre 
colțurile spaţiului vectorial, rezultă că fiecare colt are câte o distribuţie 
de scoruri de apartenenţă de-a lungul tuturor cazurilor analizate. 


Tabelul 5.17 prezintă întreaga matrice de scoruri de apartenenţă, pe linii 
fiind prezentate cazurile (cele 8 regiuni de dezvoltare) iar pe coloane cele 


Tabelul 5.17: Matricea scorurilor de apartenenţă la colțuri 


Reg. abc abC aBc aBC Abc AbC ABc ABC 
000 001 010 011 100 101 110 111 


Rı 0.3 01 07 01 02 0.1 0.2 0.1 
R2 0.0 02 00 01 OO 08 0.0 0.1 
Ra 0.0 10 00 0.0 00 0.0 0.0 0.0 
Ra 0.1 01 03 03 0.1 0.1 0.6 0.4 
Rs 00 01 00 01 00 04 0.0 0.6 
Reo 0.3 0.3 03 03 03 0.3 0.7 0.3 
Ry 0.0 00 00 00 0.1 0.8 0.1 0.2 
Rg 0.1 01 01 01 03 0.3 0.4 0.6 

8 colţuri ale spaţiului vectorial. Se poate observa că prima linie a acestei 
matrici conține exact scorurile din coloana cu apartenența din tabelul 
5.15, specifice cazului Rj cu coordonatele (0.2, 0.7, 0.1). 


În interiorul acestei matrici, sunt evidenţiate celulele care arată spre care 
colţuri sunt distribuite cazurile: spre anumite colțuri pot fi distribuite 
mai multe cazuri, în timp ce alte colțuri pot să fie complet goale, niciunul 
dintre cazuri să fie poziționate aproape de acestea. 


Atribuirea scorurilor distincte pentru prezența sau absenţa fenomenului 
se face pentru fiecare colt al spaţiului vectorial în parte, pe baza tehnicii 
de incluziune prezentată într-o secţiune anterioară. Regula de bază este 
următoarea: dacă mulţimea scorurilor de apartenență la un colt este 
inclusă în mulțimea, scorurilor de apartenență la fenomenul observat, 
atunci putem concluziona că acea combinaţie cauzală specifică coltului 
respectiv este suficientă pentru producerea fenomenului, așadar vom 
codifica scorul distinct 1. 


De exemplu, primul colt fata de care cel putin un caz are un scor de 
apartenență mai mare decât 0.5 este abC (001). Distribuţia scorurilor 
de apartenenţă a cazurilor la acest colt este prezentată în oglindă fata 
de distribuţia scorurilor de apartenenţă ale acelorași cazuri la fenomenul 
observat (tabelul 5.18), pentru a stabili dacă prima mulţime este sau nu 
inclusă în a doua, pe baza formulei de incluziune pentru suficienta: 


> minţabc,Y) 11 


incl apcsy = yabC = 19 = 0.579 


Tabelul 5.18: Testarea incluziunii coltului abC (001) in Y 


abC Y min(abC, Y) 


Ra 01 0.8 0.1 
R2 0.2 0.3 0.2 
Ra 10 0.2 0.2 
Ra 01 0.8 0.1 
Rs 01 0.7 0.1 
Re 0.3 0.4 0.3 
R7 0.0 09 0.0 
Rs 01 0.7 0.1 


1.9 1.1 

Incluziunea acestei combinaţii cauzale în fenomenul Y este destul de 
scăzută. În mod normal, ar trebui ca mulţimea scorurilor de apartenenţă 
la colțul abC (001) să fie complet inclusă în mulțimea Y pentru a putea 
spune că acea combinaţie este suficientă pentru producerea fenomenului. 


Totuși, în practică nu se observă aproape niciodată o relaţie de suficienta 
perfectă (cu un scor de incluziune egal cu 1), de aceea se acceptă scoruri 
putin mai mici decât 1 însă ideal cât mai aproape de scorul maxim. 
Într-un fel, aprecierea mărimii acestui scor este similară cu interpretarea 
coeficientului de corelaţie din analiza cantitativă: nu se va observă 
niciodată. o corelaţie perfectă, egală cu 1. De aceea, ideal ar fi ca acest 
coeficient, să fie cât mai mare: cu cât mai aproape de 1, cu atât mai bine. 


Din raţiuni care ţin o practică empirică similară, un scor de incluziune 
egal cu 0.9 este considerat un prag acceptabil. Preferabil ar fi un scor 
de incluziune egal cu 0.95, iar în partea minimă nu se va accepta un scor 
de incluziune mai mic decât 0.75. În cazul combinației abC (001), scorul 
de incluziune este de numai 0.579 de unde putem concluziona că această 
combinaţie cauzală nu este suficientă pentru producerea fenomenului de 
interes, drept pentru care acesta va fi codificat cu valoarea 0. 


Un caz contrar este prezentat în tabelul 5.19 de următoarea combinaţie 
cauzală aBc (010), pentru care incluziunea este perfectă cu un scor egal 
cu 1.0 în mulțimea fenomenului observat. 


Limin(aBc,Y) _ 1.4 


age 14 ne 


incl gBc->y = 


Tabelul 5.19: Testarea incluziunii coltului aBc (010) in Y 


aBe Y  min(aBc, Y) 


Ra 0.7 0.8 0.7 
R2 00 0.3 0.0 
Ra 0.0 0.2 0.0 
R4 0.3 0.8 0.3 
Rs 0.0 0.7 0.0 
Re 0.3 0.4 0.3 
R7 0.0 09 0.0 
Rs 01 0.7 0.1 


1.4 1.4 

Toate scorurile de apartenenţă la acest colt sunt mai mici decât scorurile 
de apartenență la fenomenul studiat, ceea ce înseamnă că acea 
combinaţie cauzală este complet inclusă în mulțimea Y deci arată o 
relaţie de suficienta perfectă pentru producerea acestuia. 


Calculând în acest fel câte un scor de incluziune pentru fiecare dintre 
celelalte combinaţii cauzale care au cel puţin câte un caz poziționat în 
apropiere (AbC, ABc si ABC), rezultă astfel o tabelă de adevăr completa, 
prezentată în tabelul 5.20. 

În coloana rezultat “OUT” se pot observa alocările de scoruri distincte 
pentru fenomenul studiat. Pe coloana “n” sunt numărul de cazuri în 
apropierea fiecăruia dintre cele 8 colţuri ale spaţiului vectorial, iar pe 
coloana “incl” sunt prezentate scorurile de incluziune ale combinațiilor 
cauzale respective în mulțimea fenomenului studiat, pe ipoteza suficientei 
în producerea, acestuia. 


De remarcat faptul că liniile de la 1 la 8 în tabela de adevăr nu se 
confundă cu cele 8 regiuni, ci reprezintă totalul celor 23 = 8 combinaţii 
posibile. Regiunile sunt prezentate pe ultima coloană, de exemplu a 
şasea combinaţie (101) se regăsește în două regiuni, anume R3 si Rz. 


Rezolvarea acestei tabele și obţinerea soluţiei urmează apoi aceeași 
procedură ca în procesul de minimizare booleană pentru mulțimi 
distincte, pe linia exemplului din secţiunea 5.1.6: se selectează 
combinaţiile cauzale asociate cu prezența fenomenului de interes (in 
acest exemplu combinaţiile 3 și 8), apoi se aplică mecanismul de 
minimizare booleană până la obţinerea implicantilor primari (mai multe 
detalii în secțiunea următoare, pentru includerea în analiză a 
combinațiilor contrafactuale, în scopul obţinerii celei mai simple soluţii 
minime cu putință). 


Tabelul 5.20: Tabela de adevăr pentru mulțimi vagi 


A B C OUT n incl cazuri 
1 0 0 0 ? 0 
2 0 0 1 0 1 0.579 R3 
3 0 1 0 1 1 1.000 R, 
4 0 1 1 ? 0 
5 1 0 0 ? 0 
6 1 0 1 0 2 0.821 Ro, R7 
7 1 1 0 0 2 0.850 Rg, Re 
8 1 1 1 1 2 1.000 Rs, Rg 

În acest fel, se pot realiza operaţiuni boolene specifice mulțimilor 
distincte, pe baza unor valori provenite din mulțimi vagi. Analiza 
dobândește astfel un caracter reproductibil, aceleași rezultate fiind 
obţinute pe baza acelorași date de intrare, indiferent de cercetătorul 
care le analizează. 


5.3.8  Așteptări directionale și asumptii simplificatoare 


În tabelul 5.20 se pot observa câteva combinaţii cauzale în dreptul cărora 
codificarea pentru rezultat (OUT) este un semn de întrebare “?”. Asa 
cum am văzut în secțiunea anterioară, acelea sunt colţuri ale spaţiului 
vectorial pentru care nu există niciun caz observat empiric în apropiere 
(nu avem evidențe pentru a stabili dacă fenomenul studiat se produce). 


Pentru doar trei condiţii cauzale, numărul combinațiilor pentru care nu 
avem evidențe empirice este relativ mic însă pe măsură ce se introduc în 
analiză mai multe astfel de condiţii, numărul acestor combinaţii începe 
să crească dramatic. Este important de menţionat faptul că această lipsă 
de evidențe empirice nu se datorează unei slabe culegeri a datelor de pe 
teren, ci dintr-un motiv mult mai subtil, discutat în secțiunea 2.6.5: în 
lumea socială, diversitatea cauzală este extrem de limitată. 


Există desigur mai multe modalităţi de producere a unui fenomen, însă 
numărul acestora este de fapt extrem de mic în comparaţie cu mărimea 
numărului matematic posibil de combinaţii ale condiţiilor cauzale. De 
exemplu, pentru 6 condiţii cauzale numărul tuturor combinațiilor posibile 
este de 2° = 64, însă în realitate nu vor fi întâlnite mai mult de 10-15 astfel 
de combinaţii. Chiar dacă se vor analiza sute sau chiar mii de cazuri, toate 
vor fi aglomerate în aceste 10-15 de combinaţii observate, restul fiind doar 
teoretic posibile însă aproape niciodată întâlnite în practică. 


Acestea din urmă se numesc “combinaţii rămase” (în engl. remainders) 
întrucât sunt niște combinaţii pentru care nu există dovezi empirice pentru 
a stabili dacă vor contribui sau nu la producerea fenomenului de interes. 


Atât în literatura de specialitate, cât mai ales în general în filozofie, 
aceste combinaţii cauzale se mai numesc cazuri ipotetice sau 
“contrafactuale” (discutate în secţiunea 2.2), iar oamenii de știință au 
lucrat dintotdeauna cu aceste experimente mentale imaginându-și ce 
s-ar întâmpla dacă aceste condiţii cauzale s-ar întruni în realitate. 
Utilizarea contrafactualilor este una dintre cele mai vechi si mai plăcute 
experimente mentale din lume. De exemplu, pe baza acestora se bazează 
o întreagă industrie de publicaţii SF, ori pe baza acestora au fost 
inventate toate poveștile din lume. În știință, scoala filozofică grecească, 
antică, se baza aproape exclusiv pe utilizarea experimentelor mentale 

întrucât nu aveau nici posibilităţile tehnice, nici teoriile moderne care să 
le permită experimentele avansate care sunt posibile astăzi. 


Spre deosebire de analiza cantitativă, care încearcă delimitarea, efectului 
net al fiecărei variabile independente asupra celei dependente (ţinând 
sub control toate celelalte variabile), analiza comparativă funcţionează 
pe un principiu mai aproape de simţul comun. În realitate, fenomenul 
de interes nu se produce aproape niciodată pe baza unei singure 
variabile independente (a unei singure condiţii cauzale), ci doar în 
prezența mai multor variabile simultan. 


Într-o lucrare recentă, Rihoux şi Ragin (2009) au contribuit la întărirea 
concluziei că nu este deloc întâmplător faptul că numai anumite 
configurații cauzale se întâlnesc în practică, în timp ce altele nu. 
Anumite condiţii cauzale se întrunesc numai în anumite conjuncturi, 
numai în anumite configurații cauzale. 


În lumea fizică, prezenţa focului nu poate fi realizată decât în strânsă 
legătură cu prezența oxigenului. Pe un principiu similar în lumea socială, 
menţinerea unui sistem de cercetare avansat este strâns legată de prezența 
unei economii dezvoltate. Aceste două condiţii avansate merg mână în 
mână, fiind puţin probabil ca o economie dezvoltată să nu aibă și un 
sistem de cercetare avansat, dupa cum este si mai putin probabil ca o 
economie slab dezvoltată să menţină un sistem de cercetare avansat. 


Așadar, faptul că realitatea tinde să prezinte condiţii cauzale numai sub 
formă de configurații contribuie la diversitatea empirică foarte limitată de 
care cercetătorii se lovesc în practică, iar unele combinaţii rămase sunt de- 
a dreptul imposibile. De exemplu, dacă o condiţie cauzală A este genul, 
iar o altă condiţie cauzală B este prezenţa sarcinii, atunci combinaţia 
dintre categoria “bărbat” și “gravid” este imposibilă și nu va fi întâlnită, 
niciodată în practică. 


Pentru situaţiile în care combinaţiile observate sunt foarte puţine, 
soluţiile rezultate din minimizarea booleană sunt foarte complexe, până 
la un punct de maxim în care găsim câte o explicaţie pentru fiecare caz 
în parte, ceea ce contravine nevoii de generalitate specific unei teorii. 


Pentru a obţine soluţii cât mai simple (cu un grad de generalitate cât 
mai înalt), o tehnică acceptate în analiza comparativă este includerea 
combinațiilor rămase (remainders) în procesul de minimizare booleana, pe 
ideea experimentelor mentale și a utilizării configuratiilor contrafactuale: 
ce s-ar întâmpla dacă aceste combinaţii ar exista în realitate. 


Desigur, acestea sunt combinaţii cauzale fără suport empiric (observat), 
însă rolul acestora este de a determina o soluţie minimă, un fel de 
chintesenta cauzala care să fie asociată cu producerea fenomenului, în 

orice context plauzibil. Includerea contrafactualilor are rolul de a 
transforma soluţiile complexe, cu explicaţie contextuală, în soluţii mai 
simple dar cu o putere de explicaţie mai largă. 


Includerea combinațiilor rămase are acest rol, însă utilizarea 
nediscriminata a acestora poate să ducă la concluzii nevalide. Pot exista 
combinaţii imposibile, pe exemplul bărbatului gravid, însă chiar și 
dintre combinaţiile plauzibile trebuie făcută o selecţie atentă. După 
eliminarea combinațiilor imposibile, această a doua etapă de selecţie se 
face pe baza așa numitor “așteptări directionale”. 


În esenţă, selectarea contrafactualilor plauzibili se face utilizând teoriile 
acceptate. De exemplu, dacă o teorie spune că există o legătură (la nivel 
comunitar) între un nivel înalt de educaţie și producerea bunăstării, atunci 
relația dintre cele două are o anumită direcţie: cu cât mai mare educaţia, 
cu atât mai mare bunăstarea. Ne “așteptăm” ca bunăstarea să se producă 
în prezența unui nivel înalt de educaţie și nu în absenţa acestora. 


Utilizând această așteptare directionala, dintre combinaţiile rămase vor fi 
eliminate acelea care nu prezintă un nivel de educaţie înalt, fiind păstrate 
pentru includerea. în procesul de minimizare doar pe acelea care sunt 
conforme cu teoriile acceptate. 


În finalul acestei secţiuni, trebuie reamintit faptul că analiza care implică 
prezența unui fenomen este asimetrică de analiza care implică absenţa 
acestuia. Același lucru se aplică și în situaţia includerii unor contrafactuali 
plauzibili: dacă teoria spune că prezența lui X conduce la producerea lui 
Y, cu totul altceva este să afirmăm ceva despre efectele produse de absența 
lui X. În teoria, de specialitate, primul exemplu se referă la “contrafactuali 
ușori”, iar al doilea exemplu se referă la “contrafactuali dificili”. 


Recomandarea este să se utilizeze fără probleme contrafactualii usori, iar 
cei dificili să fie introdusi în procesul de minimizare doar în urma unui 
proces foarte minuţios de raportare teoretică. Tocmai de aceea sunt 
denumiți dificili (nu reprezintă cazuri imposibile), pentru că 
introducerea, lor în analiză se poate face numai după un proces foarte 
dificil de inspecţie atentă. 


Acest lucru este justificabil din punct de vedere logic, întrucât este 
relativ simplu sa facem ipoteze despre ceva care se întâmplă (uneori prin 
comparaţie cu alte lucruri care se întâmplă), însă este cu mult mai dificil 
să elaborăm teorii despre ceva care nu se întâmplă (pe aceeași idee din 
logică asupra imposibilității de a demonstra ceva imposibil). 


După cum putem vedea, utilizarea contrafactualilor este o etapă relativ 
complexă în analiza comparativă, iar dezvoltarea teoretică în acest 
domeniu este în plină dezvoltare. Există o mulțime de instrumente 

practice pentru identificarea diferitelor tipuri de contrafactuali, de la 
utilizarea. programelor software până la analiza plotului XoY pe diverse 
zone ale acestuia, (Schneider şi Wagemann, 2012; Thiem şi Duşa, 2013). 


Tratând o teorie ipotetică despre cauzele răscoalelor țărănești (merită 
amintit faptul că Ragin a fost interesat și chiar a publicat articole despre 
răscoale, inclusiv despre cea românească din 1907), Ragin (1987) a arătat 
care este tratamentul care poate fi aplicat liniilor din tabela de adevăr 
pentru care nu se cunoaște rezultatul în variabila efect. 


Condiţiile cauzale din modelul său arată astfel: A = Traditionalism; B 
= Comercializare a agriculturii, C = Tarani cu situaţie medie și D = 
Abstenteismul elitelor. 


Dintre combinaţiile posibile de asemenea condiţii cauzale, unele conduc 
la răscoală, iar altele nu conduc la pornirea unei răscoale. Pentru restul 
de combinaţii cauzale, nu se cunoaște care ar putea fi rezultatul. Pentru 
a putea spune ceva despre acestea, o primă operaţiune este minimizarea 
combinațiilor care nu există. Ragin are o abordare diferită, mai întâi 
calculând soluţia minimizată pentru societăţile care există (atât cele care 
produc cât si cele care nu produc răscoale), după care aplică legile lui 
de Morgan pentru a calcula rezultatul invers pentru societăţile care nu 
ezistă. Am arătat însă că o aplicare (manuală) a legilor lui de Morgan nu 
poate fi mai rapidă decât utilizarea algoritmilor moderni de minimizare 
booleană. 


După încheierea acestei operaţiuni, Ragin a obţinut două seturi de soluţii: 


ac + aD + BD + Abd pentru societăţile țărănești care există 
ABd + aCd + AbD + BCd pentru societăţile țărănești care 
nu exista 


Cu alte cuvinte, cele mai întâlnite tipuri de societăţi țărănești sunt cele 
în care: 


ac = nivelul de traditionalism este scăzut și există puţini ţărani 

de condiție medie 
sau 

aD = nivelul de traditionalism este scăzut și elitele sunt absente 
sau 

BD = agricultura se comercializează iar elitele sunt absente 
sau 

Abd = traditionalismul este înalt, există puţini țărani de condiţie 


medie, iar elitele locale sunt prezente 

In a doua etapa, Ragin selectează din cadrul combinațiilor existente doar 
pe cele care produc o răscoală țărănească, aplicând o nouă minimizare 
booleană pentru a obţine soluţia: R = ABD + aCD 


Conform datelor existente, răscoala este provocată în două mari 
combinaţii de condiţii cauzale. Se poate observa că una dintre condiţiile 
cauzale (D) este prezentă în ambele combinaţii, așa încât absenteismul 
elitelor este o condiţie necesară (nu și suficientă) pentru provocarea 
răscoalelor. 


Mai departe, Ragin este interesat de cazurile lipsă, întrebându-se ce s-ar fi 
întâmplat dacă celelalte combinaţii cauzale ar fi existat. Dacă se permite 
asumptia că aceste combinaţii ar fi produs răscoale în cazul în care ar 
fi existat, atunci combinaţiile respective pot fi introduse în procesul de 
minimizare booleană pentru obţinerea unei soluţii mai simple. În urma 
unor asemenea “asumptii simplificatoare”, asa cum le denumește Ragin 
(1987, p.112), soluţia poate fi si mai mult minimizata: R’ = AB + AC 


Acesta este un exemplu relativ simplu de tratare a cazurilor lipsa pentru 
rezolvarea problemei diversităţii limitate. Sigur, toate asumtiile 
simplificatoare trebuie justificate teoretic si sunt expuse criticilor 
metodologice. Cu toată fragilitatea aplicării unui asemenea, procedeu, 
trebuie ţinut seama că (într-un mod mai mult sau mai puţin explicit) 
astfel de asumptii sunt utilizate frecvent în cercetarea socială la toate 
nivelurile. 


In plus, o asumptie simplificatoare este analogul experimentului imaginar 
al lui Weber: “ce s-ar întâmpla dacă..”. Asa cum am văzut, combinaţiile 
rămase sunt echivalentul condiţiilor cauzale contrafactuale, așadar o gamă 
întreagă de unelte metodologice care converg în aceeași direcţie pentru 
realizarea unei analize comparative. 


Așteptările directionale si asumptiile simplificatoare sunt, asa cum am 
văzut, două aspecte strâns legate de problema diversităţii limitate și de 
nevoia, de a include în analiză cazuri contrafactuale plauzibile pentru a 
obţine o soluţie minimă, la un nivel de generalitate cât mai înalt. 


În ştiinţele sociale, faptul că diversitatea este limitată trebuie tratat ca 
pe un dat și nu ca pe o situaţie neplăcut problematică. Este un simplu 
aspect care caracterizează societăţile umane, iar acest lucru se întâmplă 
deoarece situaţiile sociale sunt relativ omogene sub aspectul organizării. 
În fond, fiecare societate are un sistem juridic, un sistem de organizare 
ierarhică, o stratificare și o distribuţie inegală a veniturilor. Deși în mod 
logic ar putea exista și o societate în care veniturile să fie distribuite 
perfect egal, în care să nu fie nevoie de un sistem juridic întrucât toți 
indivizii se înțeleg perfect (eliminând astfel și necesitatea unei organizări 

ierarhice), în realitate un astfel de sistem este doar ipotetic și nu va putea 
fi studiat niciodată. 


Spre deosebire de fizică, unde experimentele presupun (și chiar obligă 
cercetătorul) la măsurători bazate pe diverse manipulări ale variabilelor 
experimentale, în științele sociale acest lucru este imposibil: nu putem 
interveni asupra unei societăţi doar pentru a experimenta reacția la diversi 
stimuli. Nu putem face altceva decât să observăm ceea ce există, si să 
facem asumptii asupra ceea ce s-ar putea întâmpla dacă anumite condiţii 
cauzale ar fi îndeplinite. 


5.4 Un exemplu demonstrativ 


Este important de subliniat, de la bun început, că acest exemplu trebuie 
privit doar din punct de vedere demonstrativ. Nu este vorba de o cercetare 
în sensul ei clasic si nu urmărește testarea vreunei ipoteze specifice, iar 
pentru scopul acestei secțiuni nu sunt importante întrebările fundamental 
teoretice din spatele acestuia și nici ipotezele pe care se bazează, ci doar 
demostratia practică a aplicării algoritmului QCA. 


În această secţiune voi demonstra cum se pot utiliza datele din 
cercetarea cantitativă, la nivel agregat, pentru efectuarea de comparații 
la nivel structural. Desigur, QCA nu este singurul tip de analiză care se 
poate aplica pe astfel de date, însă accentul cade pe diversitatea 
metodologică și multitudinea de metode de cercetare posibile, care se 
pot valida reciproc dacă produc concluzii similare. 


Au fost utilizate datele din European Values Survey, valul 3 din 1999 și 
valul 4 din 2008, baza de date pe România (datele sunt disponibile pe 
pagina de web a proiectului http://www.europeanvaluesstudy.eu /). 


Fenomenul de interes este implicarea în societatea civilă, studiată de 
Pralong (2008). Coordonatoare a Fundaţiei pentru o Societate Deschisă 
la începutul anilor 1990, Pralong a fost interesată de emergenta și 
dezvoltarea societăţii civile, cu implicare pe oferirea de finanţare pentru 
proiecte în care indivizii se asociază și urmăresc un interes comun. 


Observând că numărul de proiecte este mai mare în Transilvania decât în 
celelalte zone istorice, Pralong a emis ipoteza conform căreia implicarea în 
societatea, civilă are determinanti culturali (diversitatea etnică fiind mai 
mare în acea zonă a țării) și a urmărit să o testeze în teza sa de doctorat. 


Pentru măsurarea dimensiunilor culturale ale unei populaţii, Pralong a 
utilizat teoria lui Hofstede (1997), care a studiat peste 100.000 de 
angajaţi ai IBM în nu mai puţin de 50 de ţări de pe 5 continente. Prin 

selectarea de angajaţi pe poziţii similare, Hostede a reușit să controleze 
factorii educationali ori cei de specific institutional, interesându-se 
numai de valorile culturale. Hofstede a enumerat cinci mari dimensiuni: 


1. Distanta fata de putere (PDI - Power Distance Index) masoara 
nivelul perceput de egalitate existent in societate. Hofstede a 
măsurat această distanţă din perspectiva indivizilor (nu a elitelor), 
din perspectiva celor lipsiţi de putere. Cu cât distanţa percepută 
fata de elite (fata de influențarea deciziilor acestora) este mai 
mare, cu atât societatea este percepută ca inegalitară; invers, cu 
cât această distanţă este mai mică, societatea este percepută ca 
având inegalităţi minime între indivizi. 


2. Masculinitate vs. Feminitate (MASC - Masculinity). Observând 
că rolurile asociate cu fiecare gen sunt definite cultural, Hofstede 
punctează faptul că societăţile cu valori masculine sunt orientate 
către obţinerea succesului și a foloaselor materiale, asumarea unor 
activităţi de putere și forţă, in timp ce orientarea către valori 
feminine caracterizează societățile care sunt mai degrabă 
preocupate de grija fata de membrii acesteia, în vederea 
îmbunătăţirii calităţii vieţii lor. 


3. Individualism vs.  Colectivism (IND - Individualism). Această 
dimensiune (de fapt o dualitate polară) urmărește diferenţierea 
între culturile centrate pe individ și cele orientate spre valorile de 
grup. In societăţile individualiste, fiecare individ trebuie să se 
descurce în viaţă mai mult sau mai puţin pe cont propriu, spre 
deosebire de societăţile colectiviste în care fiecare membru este 
strâns integrat în grupul din care face parte. Două exemple tipice 
sunt Statele Unite (centrate vizibil spre valorile individuale) și 
Japonia (unde individul nu poate exista în afara unui grup). 


4. Evitarea incertitudinii (UAI - Uncertainty Avoidance Index). Prin 
intermediul acestei dimensiuni, Hofstede a încercat să măsoare 
toleranța fata de neprevazut, pe ideea că “ceea ce este diferit, este 
periculos”. Ideea i-a venit atunci când călătorea cu trenul în 
Germania, observând exactitatea cu care veneau și plecau acestea, 
spre deosebire de alte ţări în care câteva minute de întârziere sunt 
un fapt cotidian. Germanii așteaptă exactitate, își consultă 
permanent ceasul și intră imediat în alertă dacă lucrurile întârzie, 
fapt care demonstrează o toleranță scăzută fata de situaţiile 
neprevăzute, fata de necunoscut. 


5. Orientarea pe termen lung sau scurt (LTO - Long Term 
Orientation). Această ultimă dimensiune a fost utilizată de 

Hofstede pentru a diferenţia culturile asiatice de cele europene. 
Există ceva la asiatici, fundamental diferit de culturile europene, 
imposibil de surprins cu ajutorul primelor patru dimensiuni (care 
conţin un bias al valorilor vestice). 


Desigur, teoria lui Hofstede este criticabilă atât sub aspectul ipotezelor 
de plecare cât și din punct de vedere metodologic, mai ales că acesta a 
facut inferente la nivel de tara utilizând date dintr-o singură companie, 
însă faptul este că descoperirile acestuia nu pot fi neglijate. Între timp, 
Hofstede și-a mai rafinat teoria și a emis o a șasea dimensiune culturală, 
însă în această lucrare voi trata doar cele 5 dimensiuni originale care au 
fost luate în considerare în lucrarea scrisă de Pralong. 


Un aspect deosebit de interesant (și crucial totodată) al teoriei lui 
Hofstede este faptul că se referă numai la caracteristici culturale 
agregate. Desi a utilizat date la nivel individual (chestionare cu angajaţii 
IBM), indicii calculati de el au sens doar la nivel agregat. Cu alte 
cuvinte, nu există caracteristici culturale la nivel de individ, ci doar la 
un nivel de agregare superior (în acest caz ţara). 


Întrucât intenția lui Hofstede a fost de a compara tari (mai bine spus, 
culturi), el nu calculează decât măsuri la acest nivel de agregare si nu 
analizează, niciun detaliu la nivel de individ. 


Urmând un traseu metodologic similar, am încercat să testez ipoteza 
emisă de Pralong utilizând datele European Values Survey (valul 3 din 
1999 și valul 4 din 2008) pentru a compara diferenţele în ce privește 
implicarea în societatea civilă între cele 18 regiuni socio-culturale 
definite de Sandu (1998). Datele EVS se pot utiliza în acelaşi mod 
pentru comparații (inter)nationale, însă lucrarea scrisă de Pralong se 
referă la diferenţierea culturală în interiorul României. 


Desi este o cercetare care se referă la valori (care tin într-o oarecare 
măsură de cultura naţională), chestionarul EVS nu a fost conceput 
special pentru a calcula indicii pentru dimensiunile lui Hofstede. În mod 
normal, acele dimensiuni și indicatorii asociaţi ar trebui adaptate special 
pentru o astfel de cercetare, însă pentru scopul acestui exemplu am 
considerat că o analiză secundară pe datele EVS este suficientă. 


Pentru unii indicatori (de exemplu ai dimensiunii Masculinitate / 
Feminitate), întrebările din EVS se referă chiar la același cadru 
instituţional utilizat de Hofstede, anume locul de muncă. De aceea, în 
acord cu itemii utilizaţi în lucrarea originală a acestuia, precum și în 
acord cu explicaţiile oferite de Hofstede asupra naturii dimensiunii 
respective, am utilizat trei itemi proveniţi de la întrebarea: “Care dintre 

următoarele lucruri le consideraţi importante pentru o slujbă?” 


Mentionat Nementionat 


v69. Sa fie bine platita 1 2 
v74. Posibilitatea de a avea inițiativă 1 2 
v78. O slujbă în care să simţi că poţi 1 2 


realiza ceva 


Valorile acestor trei itemi pot fi ușor transformate în valori binare, prin 
simpla diferenţă din cifra 2. Rămâne cifra 1 (din 2 — 1 = 1) pentru 
categoria “Mentionat” si se obţine cifra 0 (din 2 — 2 = 0) pentru categoria 
“Nementionat”. 


Întrucât aceste două răspunsuri posibile au devenit binare (de tip Da 
sau Nu), poate fi construit un scor metric individual pentru 
“Masculinitate” prin însumarea, valorilor la cei trei itemi, care variază 
între un minim egal cu 0 (minim de masculinitate, sau maxim de 
feminitate), și un maxim egal cu 3 (maxim de masculinitate, sau minim 
de feminitate). Pentru regiunile socio-culturale, scorul a fost agregat 
prin calcularea mediei scorurilor individuale. 


Pentru dimensiunea IND - individualism, au fost selectaţi patru itemi 
masurati pe o scala de răspuns diferită, de la 1 la 10: 


v194. Fiecare individ ar Statul ar trebui să 
trebui să-și asume își asume mai multă, 
mai multă, responsabilitate 
responsabilitate pentru pentru bunăstarea 


propria bunăstare individuală 
1 10 
v197. Statul ar trebui să Statul ar trebui să 
acorde mai multă controleze mai 
libertate firmelor mult firmele 
1 10 
v198. Diferenţele între Diferenţele între 
venituri ar trebui venituri ar trebui 
să se micsoreze să fie și mai mari 
1 10 
v199. Proprietatea privata Proprietatea de stat 


ar trebui sa se 
extinda si sa se 
dezvolte 

1 


ar trebui sa se 
extinda si sa se 
dezvolte 

10 

Trei dintre acești indicatori (v194, v197 și v199) au fost inversati întrucât 
individualismul se găsește pe polul din stânga al dualității, iar ulterior 
toţi cei patru itemi au fost aduși la o scală de 0 ... 9 prin scăderea unei 
unităţi. În final, scorul total individual a fost calculat prin suma valorilor 
de la cei patru itemi, iar scorul agregat pe regiuni socio-culturale a fost 
calculat prin media scorurilor sumative individuale. Scăderea unei unităţi 
pentru fiecare item a fost necesară întrucât calcularea mediei presupune în 
mod implicit (matematic) prezenţa valorii 0 în cadrul valorilor, iar scala 
de răspuns originală începe abia de la cifra 1. Dintr-o variabilă cvasi- 
ordinală, se obţine astfel o variabilă metrică pentru care putem aplica 
operaţiuni matematice de tipul sumei și mediei. 


În ce priveşte dimensiunea PDI - distanţa faţă de putere, nu am identificat 
decât un singur item în chestionarul EVS: 


Mentionat Nementionat 
v84. Sa ai un cuvant de spus in luarea 2 
deciziilor importante 1 2 


Acest item a fost inversat prin scăderea unei unităţi, obținând în același 
timp și valori binare cu cifra 0 (1 — 1 = 0) pentru categoria “Mentionat” 
si cifra 1 (2 — 1 = 1) pentru categoria “Nementionat”. Inversarea a fost 
necesară întrucât indivizii care au un cuvânt de spus în luarea deciziilor 
reprezintă categoria celor cu distanţă “mica” fata de putere (cifra 0), iar 
indivizii care nu au nici un cuvânt de spus reprezintă categoria celor cu 
distanţă “mare” fata de putere (cifra 1). Scorul agregat pe regiuni socio- 


culturale a fost calculat prin simpla medie a scorurilor individuale. 


În cazul dimensiunii LTO - orientarea pe termen lung, au fost utilizaţi 
patru itemi proxy pe baza întrebării Q52: “Am să vă citesc o listă cu 
lucruri pe care copiii le pot învăţa acasă. Consideraţi că există calități 
importante în mod deosebit? Care?” 


Mentionat Nementionat 


vl75. Toleranta și respectul pentru 1 2 
alte persoane 

v176. Spiritul de economie 1 2 

vl77. Perseverenta 1 2 

vl78. Credința religioasă 1 2 


Este adevărat că întrebarea nu se referă la respondenţi, ci la copii în 
general, însă putem asuma că dacă acele lucruri sunt importante pentru 
a fi transmise copiilor atunci reprezintă calităţi importante și pentru 
respondentii înșiși. Cei patru itemi selectaţi sunt în acord cu descrierea 

dimensiunii de către Hofstede, așa încât i-am utilizat pe post de 
variabile proxy care au fost transformate în valori binare prin diferența 
din cifra 2 (pe un procedeu similar cu cel descris la dimensiunea 
masculinitate). Scorurile individuale au fost calculate, ca de obicei, prin 
însumarea celor patru itemi (obținându-se un scor cuprins între un 
minim de 0 pentru orientare pe termen scurt și un maxim de 4 pentru 
orientare pe termen lung), iar scorurile agregate au fost calculate la fel 
ca la ceilalți itemi, prin calcularea mediei răspunsurilor individuale 
pentru fiecare regiune socio-culturală în parte. 


Singura dimensiune pentru care nu am găsit itemi în valul din 2008 este 
LUA - evitarea, incertitudinii, întrucât întrebările care se refereau la 
aceasta au fost scoase din chestionar între momentul 1999 (valul 3) și 
2008 (valul 4). Din acest motiv, am apelat la setul de date din valul 3, 
presupunând că scorurile agregate la nivel de regiuni nu s-au schimbat 
prea mult între cele două valuri. Există desigur posibilitatea ca unele 
schimbări sociale majore să aibă loc în orice societate, însă pe termen 
scurt (ex. 10 ani) este foarte puţin probabil ca o societate să se schimbe 
radical. Din acest motiv, utilizarea, datelor din valul 3 poate fi 
considerată o soluţie rezonabilă în condiţiile în care nu există date în 
valul 4. Am selectat itemi de la următoarele întrebări: “În general, în 
viata de zi cu zi, preferati:” 


sd. 1. ce este obișnuit sau 2. ce este nou 
s6. 1. să planificati modul de sau 2. să îi cheltuiţi fără nici un 
cheltuire a banilor plan 
“Credeţi că ...” În foarte mare În foarte 
măsură, mică măsură 


s8. In viata omul e bine 
sa se calauzeasca 1 2 3 4 
dupa obisnuinta 


022. 

1 2 3...8 9 10 
Oamenii ar trebui sa fie Niciodata nu vei realiza 
mai precauti înainte de a ceva important în viata 
face schimbări importante dacă nu actionezi cu 


îndrăzneală 


Întrucât orientarea pe termen lung se găsește în partea stângă la toate 
aceste întrebări, toţi itemii au fost inversati și transformați într-un interval 
comparabil de tip [0, 1]. Primii doi itemi s5 și s6 au fost transformați 
prin diferență din cifra 2, itemul s8 a fost adus la un minim de zero prin 

scăderea unei unităţi, apoi împărțit la noul maxim de 3, iar pentru ultimul 
item 022 a fost aplicat; un procedeu similar cu aducerea la un minim de 
zero prin scăderea unei unităţi, apoi transformat în intervalul [0, 1] prin 
împărţirea la noul maxim de 9. 


În acest fel, itemi masurati pe scale de răspun diferite (1...2, 1...4 și 1...10) 
au fost transformați la un set de valori comparabile, în acest fel fiind 
posibilă însumarea acestora pentru calcularea scorului individual (cu un 
minim de 0 și un maxim de 4), iar în final calcularea scorului agregat pe 
regiuni socio-culturale prin derivarea mediei răspunsurilor indivizilor. 


Am lăsat la final variabila de interes SOCIV - implicarea în societatea 
civilă, măsurată cu ajutorul variabilelor referitoare la apartenența în 
diverse organizaţii (servicii sociale, educaţionale, drepturile omului etc.), 
sub formă, de voluntariat, utilizându-se întrebarea: 


“Q5. V-as ruga în continuare să vă uitaţi atent la următoarea, listă de 
organizaţii și activităţi voluntare și să-mi spuneţi (...) pentru care faceţi 
muncă voluntară?” 


Au fost utilizaţi toţi itemii de la v28 până la v42 (servicii sociale, 
educaţionale, drepturile omului etc.), cu excepţia a doi itemi care se 
referă la organizaţiile politice (D. sindicate, E. grupuri sau partide 
politice). Toți itemii selectaţi au fost transformați în valori binare prin 
diferență din cifra 2, iar apoi s-a utilizat procedura obișnuită de calcul al 
scorului sumativ individual și de agregare prin media acestor scoruri la 
nivel de regiune socio-culturală. Scorurile agregate finale sunt prezentate 
în tabelul 5.21 


Acest tabel prezintă scorurile brute, obţinute în urma procedurilor 
descrise mai sus. Datele de intrare in analiza calitativ comparativă însă 
trebuie să se afle în intervalul [0, 1] pentru toate condiţiile cauzale PDI, 
MASC, IND, LTO, LUA și deasemenea pentru fenomenul de interes 
studiat SOCIV. 


În acest scop, se utilizează calibrarea acestor condiţii cauzale. Pentru 
toate acestea, se va utiliza o funcţie crescătoare logistică pentru care 
este nevoie de stabilirea celor trei praguri: cel de excludere completă din 
mulțime, cel de mijloc și cel de includere completă în mulțime. Ideală ar 
fi utilizarea unui corp teoretic care să ghideze stabilirea acestor praguri, 
însă, pe de o parte, dimensiunile lui Hofstede nu au fost studiate în 
detaliu pentru regiunile socio-istorice din România, iar pe de altă parte, 
scorurile brute obţinute în tabelul 5.21 sunt obţinute într-un mod relativ 
ad-hoc, pe baza analizei secundare și a disponibilităţii variabilelor 
dintr-o bază de date deja existentă. 

Tabelul 5.21: Scorurile medii agregate pentru cele 18 regiuni socio- 
culturale 


PDI MASC IND LUA LTO SOCIV 


Ry 0.30 2.54 16.81 2.39 3.20 0.26 
R2 0.13 260 19.05 2.30 2.77 0.09 
R3 0.33 243 18.53 2.31 3.50 0.56 
R4 0.63 1.91 17.28 2.38 2.72 0.19 
Rs 0.41 1.82 19.43 2.06 1.36 0.35 
Re 0.28 2.55 20.23 2.38 3.36 0.09 
R7 0.63 1.82 17.55 2.20 1.80 0.05 
Rs 0.37 1.96 17.93 2.44 2.15 0.43 
Ro 0.43 2.13 16.83 2.14 3.35 0.09 
Rio 0.22 2.15 19.83 2.46 3.21 0.03 
Ru 0.26 266 17.04 2.28 2.19 0.32 
Ry 0.59 247 20.23 2.22 2.82 0.10 
Ri3 0.82 1.79 18.00 2.04 2.64 0.98 
R14 0.69 1.52 19.33 2.36 2.74 0.45 
Ris 0.38 2.16 16.25 2.31 2.00 0.34 
R16 0.29 2.30 20.17 2.33 2.15 0.49 
Riz 0.29 2.52 18.82 2.58 2.22 0.06 
Rig 0.40 2.27 1840 2.35 3.02 0.20 


Se poate spune însă cu certitudine faptul că scorurile pornesc de la un 
minim care înseamnă o prezenţă redusă a proprietăţii respective, până la 
un maxim care înseamnă o prezență ridicată a proprietăţii. În ce 
privește minimul absolut, pentru toate condiţiile utilizate este 
întotdeauna 0. Maximul existent și cel absolut sunt diferite de la o 
condiție cauzala la alta, în funcţie de metoda de calcul și 
operationalizarea utilizată pentru fiecare în parte. Stabilirea pragurilor, 
în absența corpului teoretic, va fi realizată în funcţie de datele existente. 


Să luăm de exemplu masculinitatea (MASC), pentru care scorurile medii 
brute au un minim de 0 și un maxim de 3. Care este pragul pentru care 
o regiune este complet în afara acestei mulțimi, și care este pragul de la 
care putem spune că o regiune este complet înăuntrul mulţimii? Având în 
vedere distribuţia scorurilor existente, am ales următoarele praguri: 1.8 
pentru excludere completă, 2.2 pentru punctul de mijloc și 2.6 pentru 
pragul de includere completă în mulţime. 

Tabelul 5.22: Pragurile de calibrare pentru fiecare condiţie cauzală 


PDI MASC IND LUA LTO SOCIV 
I 0.8 2.6 20 2.5 3.3 0.50 
M 0.4 2.2 18 2.3 2.7 0.25 
E 0.1 1.8 16 2.1 1.4 0.05 


Altfel spus, orice regiune cu o medie mai mică de 2.2 va fi considerată, 
complet în afara mulțimii, iar orice regiune cu o medie mai mare decât 
2.6 va fi considerată complet înăuntrul mulțimii. 
calibrare (E pentru excludere, M pentru mijloc si I pentru includere) 
sunt prezentate în tabelul 5.22, iar datele în mulțimi vagi, obţinute în 
urma, procedurii de calibrare sunt prezentate în tabelul 5.23, cu cele 18 
regiuni socio-culturale aranjate (ca și la tabelul cu scorurile medii 
agregate) pe prima coloană. 


Toate pragurile de 


Tabelul 5.23: Scorurile fuzzy obţinute după calibrare 


PDI MASC IND LUA LTO SOCIV 
Ra 0.27 0.93 0.15 0.80 0.92 0.54 
R2 0.07 0.95 0.82 0.51 0.58 0.09 
R3 0.34 0.85 0.69 0.55 0.98 0.98 
Ra 0.84 0.11 0.26 0.77 0.52 0.29 
Rs 0.52 0.06 0.89 0.03 0.05 0.77 
R6 0.23 0.93 0.96 0.76 0.96 0.09 
R7 0.85 0.06 0.34 0.19 0.12 0.05 
Rs 0.43 0.14 0.48 0.88 0.22 0.89 
Ro 0.55 0.37 0.15 0.09 0.96 0.09 
Rio 0.15 O41 094 0.92 0.93 0.04 
R11 0.21 0.97 0.20 0.42 0.24 0.70 
Rı2 0.80 0.88 0.96 0.24 0.64 0.10 
Ri3 0.96 0.05 0.50 0.02 0.47 1.00 
Ria 0.89 0.01 0.88 0.70 0.55 0.92 
Ris 0.45 0.42 0.07 0.53 0.17 0.75 
Ri6 0.26 068 0.96 0.60 0.22 0.95 
Riz 0.25 0.92 0.77 0.98 0.25 0.06 
Rig 0.49 062 0.64 0.67 0.83 0.32 

În legătură cu alegerea valorilor pentru aceste praguri se pot scrie, 
probabil, lucrări întregi. Nu se poate spune că aceste praguri sunt 
perfecte, dupa cum nici procesul de operationalizare și alegerea 
indicatorilor nu este perfect. Scopul acestei secţiuni însă nu este acela de 
a oferi concluzii cu valoare științifică, ci doar de a demonstra aplicarea 
unei proceduri. Se atinge obiectivul de a obţine pentru toate condiţiile 
cauzale, valori fuzzy cuprinse între un minim de 0 si un maxim de 1. 


Există o mică, dar importantă diferenţă între calibrarea prin atribuire 
directa și calibrarea prin utilizarea distribuţiei logistice. Utilizata aici 
pentru calibrarea dimensiunilor lui Hofstede, distribuţia logistică, 
presupune calcularea logaritmului sanselor de succes (în engleză log 
odds) asociat cu ancorele de excludere și includere completă ca diferență 
simetrică fata de punctul de mijloc. Rezultatul este că toate cazurile 
care depășesc un scor de apartenență de 0.95 (log odds aproximativ egal 
cu 3) sunt considerate complet înăuntrul mulțimii si toate cele cu un 
scor de apartenență sub 0.05 (log odds aproximativ egal cu -3) sunt 
considerate complet în afara mulţimii. 


După obţinerea scorurilor calibrate, următorul pas este construirea 
tabelei de adevăr, pe modelul prezentat la secțiunea 5.1.5. Toate 
cazurile vor fi asociate unui colt al spaţiului vectorial, iar pentru fiecare 
dintre acestea va fi calculat câte un scor de incluziune în mulțimea 
SOCIV, pe ipoteza suficientei în producerea acesteia. Toate scorurile 
rezultate sunt prezentate în tabelul 5.24 


Tabelul 5.24: 'Tabela de adevăr pentru dimensiunile lui Hofstede 


PDI MASC IND LUA LTO OUT n incl cazuri 


3 0 0 0 1 0 1 2 0.926 Regis 
8 0 0 1 1 1 0 1 0.718 Rio 

9 0 1 0 0 0 1 1 0.941 Ry 
12 0 1 0 1 1 0 1 0.815 Ry 

15 0 1 1 1 0 0 2 0.614 R1617 
16 0 1 1 1 1 0 4 0.543 Ro3618 
17 1 0 0 0 0 0 1 0.769 Ry 

18 1 0 0 0 1 0 1 0.788 Rog 

20 1 0 0 1 1 0 1 0.823 R4 

21 1 0 1 0 0 0 2 0.884 R513 
24 1 0 1 1 1 0 1 0.893 Rig 
30 1 1 1 0 1 0 1 0.721 Rio 

Există 25 = 32 combinaţii cauzale posibile pentru cele cinci condiţii 
cauzale utilizate. Pentru economie de spaţiu, tabelul nu prezintă decât 
acele combinaţii cauzale pentru care a putut fi calculat un scor de 
incluziune. Restul lor reprezintă așa numitele combinaţii rămase, colțuri 
ale spaţiului vectorial fără niciun caz în apropiere care să ofere evidențe 
empirice dacă fenomenul se poate produce sau nu. 


5 


Cele 18 regiuni socio-culturale sunt prezentate pe ultima coloană “cazuri”, 
de exemplu combinaţia cauzală (00010) este asociată cu două regiuni, 8 
si 15. Primele două combinaţii cauzale (00000 și 00001) nu au asociate 
niciun caz, de aceea tabelul începe cu prima combinaţie pentru care există 
dovezi empirice, adică linia 3 în tabela de adevăr completă (cu toate cele 
32 de combinaţii posibile). 


Ultima linie din acest tabel este a 30a combinaţie cauzală din tabela de 
adevăr completă (11101), în timp ce ultimele două combinaţii cauzale 
posibile (11110 si 11111) nu au niciun caz empiric asociat. 


Pentru toate combinaţiile empiric observate a fost calculat câte un scor 
de includere, iar coloana “OUT” a fost codificată in funcţie de un prag de 
includere stabilit aici la valoarea de 0.9 (pentru ca o combinaţie cauzală 
să fie declarată pozitivă, trebuie să aibă un scor de incluziune cel puţin 
egal cu 0.9). Toate combinaţiile pentru care scorul de incluziune este mai 
mic de 0.9 au fost codificate cu valoarea 0 pentru coloana OUT(come). 


După cum se poate vedea, doar două combinaţii cauzale au suficientă forță, 
empirică pentru a fi asociate cu prezenţa fenomenului de interes (unde 
OUT este egal cu 1). Acestea combinaţii, scrise cu ajutorul obișnuitei 
notații cu litere mici pentru absenţă și litere mari pentru prezență, sunt: 


(00010) pdi-masc-ind-LUA-lto 
(01000) pdi-MASC-ind-lua-lto 


Algoritmul Quine McCluskey de minimizare booleană, prezentat in 
secțiunea 5.1.6, presupune compararea tuturor perechilor posibile de 
combinaţii cauzale pozitive si minimizarea acelora care se deosebesc 
printr-o singură condiţie cauzală. In acest caz, sunt doar două 
combinaţii cauzale observate, pozitive, care se deosebesc prin două 
condiţii cauzale (MASC si LUA), așadar ele nu mai pot fi minimizate 
mai departe. 


Aceste combinaţii minime reprezintă ceea ce în QCA se numesc “soluţii 
complexe”. Prin includerea combinațiilor rămase în algoritmul de 
minimizare booleană, se obţin ceea ce se numesc “soluţii restrânse” (în 
engl. parcimonious solutions). În cazul de faţă, adăugarea celor 20 de 
combinaţii rămase la cele două combinaţii empiric observate conduce la 

Tabelul 5.25: Implicantii primari 


b. acoperă combinaţiile 


a. rezultați din minimizare pozitive 
PDI MASC IND LUA LTO (00010) (01000) 
17 — = 0 1 0 x 
35 = 0 = 1 0 x 
59 = 1 = 0 0 x 
65 = 1 0 = 0 x 
67 = 1 0 0 — x 
85 0 = = 0 — x 
92 0 = 0 = 0 x x 
110 0 0 0 x 
118 0 0 0 = x 


un numar de 22 de combinatii initiale care intra in procesul de 
minimizare booleana. 


In prima iteratie, din compararea celor en = 190 de perechi posibile de 
combinatii initiale rezulta un numar de 38 de implicanti redusi. 


In a doua iteratie, din compararea, celor Ce = 703 de perechi posibile de 
implicanti rezulta un numar de alti 19 implicanti redusi mai mult. 


În a treia si ultima iteratie, din analiza celor C3 = 171 de perechi posibile 
de implicanti rezultă un număr de 14 implicanti primari (în engleză prime 
implicants), adică implicanti care nu pot fi reduși mai mult întrucât toate 
perechile de implicanti primari diferă prin mai mult de o condiție cauzală. 


Dintre aceștia, doar 9 acoperă cele două combinaţii inițiale empiric 
observate, pentru care coloana rezultat OUT a fost codificată cu cifra 1 
pentru prezenţă, iar cei 9 implicanti primari valizi sunt prezentaţi în 
tabelul 5.25.a. Există un număr total de 3° = 243 de linii în matricea 
tuturor implicantilor, cei 9 implicanti primari au numerele cuprinse între 
17 și 118. De exemplu, primul implicant primar rezultat după procesul 
de minimizare se regăsește pe a 17a linie din matricea tuturor 
implicantilor. 


In etapa finală de obţinere a soluţiei, se rezolvă ceea ce se numește tabelul 
implicantilor primari (în engleză PI chart). În tabelul 5.25.b este așezat 
semnul x pe fiecare celulă unde implicantul primar acoperă combinaţia 
observată respectivă (este o supramultime a acesteia). 


De exemplu, implicantul primar cu numărul 17 de pe prima linie este o 
supramultime a combinației observate (00010), însă nu este o 

supramultime si a celeilalte combinaţii inițiale observate, din cauză că a 
doua combinaţie observată nu arată prezența LUA în penultima poziţie. 


Din cei 9 implicanti primari prezenţi în tabel, doar unul singur acoperă 
ambele combinaţii inițiale. Sigur, există mai multe perechi de implicanti 
primari care luaţi împreună (prin reuniune) acoperă ambele combinaţii, 
însă principiul minimizării absolute primează, scopul final în QCA fiind 
acela de a găsi combinaţiile absolut minime care explică (acoperă) toate 
combinaţiile pozitive empiric observate. 


Un singur implicant primar supraviețuiește acestui proces dur, acesta 
fiind campionul absolut al procesului de minimizare booleană. Este cel 
de pe linia cu numărul 92 din matricea, tuturor implicantilor (0-0-0), iar 
soluţia finală este: 

pdi-ind-lto 


Conform datelor din EVS, implicarea in societatea civilă (destul de 
slabă în România, comparat cu alte tari europene) este explicată de o 
combinaţie simultană între o distanță mică fata de putere, absenţa 
individualismului și absenţa orientării pe termen lung. 


Cunoscând faptul ca Hofstede a introdus dimensiunea LTO doar pentru 
a diferenţia între cultura europeană și cea asiatică, am putea spune că 
în cazul României (o ţară europeană), implicarea în societatea, civilă ar 
putea fi explicată simplu doar de combinaţia simultană dintre o distanță 
mică fata de putere si absenţa individualismului (pdi-ind). 


In cuvinte simple, implicarea în societatea, civilă este mai mare în acele 
regiuni în care oamenii simt că pot schimba ceva (distanță mică faţă de 
putere) și care nu sunt individualisti, ci orientati către valori comune. 


Interesant este și faptul că, dacă am scoate complet din analiză 
dimensiunea LTO, soluţia finală în urma procesului de minimizare 
booleana se modifică în: 

pdi-ind-masc 


Se mentine combinatia dintre distanta mica fata de putere si absenta 
individualismului (este o relaţie care apare in mod consistent odată cu 
implicarea în societatea civilă), de această dată întrând în combinaţie si 
absenţa masculinitatii. 


Aceste două caracteristici (pdi-ind) combinate fie cu orientarea pe termen 
scurt dacă se analizează toate dimensiunile lui Hofstede, sau cu absența 
masculinitatii (dacă se elimină dimensiunea LTO), conduc la un portret 
destul de realist al explicatiei cu privire la implicarea în societatea civilă. 

Această demonstraţie trebuie privită ca atare, întrucât analiza 
secundară a unor date create pentru alte scopuri de cercetare permite 
mai greu identificarea unor itemi care să corespundă teoriei lui Hofstede. 
Probabil ca itemii utilizaţi nici nu se suprapun perfect peste 
operationalizarea conceptelor lui Hofstede. 


Pe de alta parte, Hofstede utilizează dimensiuni bipolare, un lucru 
nepotrivit din punctul de vedere al teoriei mulțimilor întrucât este putin 
probabil ca, dimensiunile respective să fie perfect bipolare. De exemplu, 
este ușor de imaginat o persoană care să fie în același timp și masculină 
și feminină. Acest fapt este întru totul coerent cu teoria mulțimilor vagi, 
a căror limite nu sunt bipolare, ci există câte un scor de apartenenţă de 
la 0 (complet în afară) la 1 (complet înăuntru) pentru fiecare mulțime în 
parte. Una si aceeași persoană (indiferent dacă vorbim de un bărbat sau 
o femeie) poate să aibă câte un scor pentru ambele mulţimi, atât a 
persoanelor caracterizate de masculinitate cât și a persoanelor 
caracterizate de feminitate. 


Exemplul prezentat trebuie privit cu scepticismul unui proces imperfect 
de operationalizare, cu implicaţii directe asupra concluziilor si soluţiei 
finale. Este corectă sublinierea acestei limite și caracterizarea exemplului 
ca o încercare limitată în mare măsură de disponibilitatea itemilor în 
proiectul EVS care nu a fost conceput în mod special pentru măsurarea 
dimensiunilor lui Hofstede. O cercetare dedicată, cu o operationalizare 
special concepută, ar putea să genereze rezultate diferite, într-o măsură 
mai mare sau mai mică. 

